
Fletch apăsă pe comutator şi aruncă o privire prin 
încăpere. In cameră se afla un birou de dimensiuni mici, 
două fotolii din piele roşie cu pernuţe, o canapea şi o 
măsuţă joasă. Peste tot erau înşirate mormane de cărți. 

Pe birou era un telefon negru. 

Fletch ridică receptorul şi formă cifra zero. 

— Alo? Daţi-mi vă rog numărul poliţiei. 

— Este ceva urgent? 

— Nu, nu chiar. 

Tabloul agăţat deasupra biroului era semnat de Ford 
Madox Brown - doi ţărani încotoşmănaţi, mergeau cu 
greu în bătaia vântului. 

— In cazul ăsta, formaţi 555 - 7523. 

— Mulţumesc. 

Fletch formă imediat numărul obţinut. 

— Poliţia. Sergent McAuliffe. Vă ascult. 

— Sergent, mă numesc Fletcher şi telefonez din 
Beacon Street, numărul 152, apartamentul 6B. 

— Care este motivul pentru care aţi sunat? 

— In salonul apartamentului unde sunt acum se 
găseşte cadavrul unei femei. 

— Ce se găseşte? 

— Un cadavru. 

Femeia era întinsă pe spate, între canapea şi măsuţă, 
cu capul pe parchet, între covor şi şemineu. In afară de 
bikini, nu mai avea nimic pe ea. Faţa cu ochii mari 
deschişi, mai albă decât restul corpului, părea gata să 
prindă viaţă în orice clipă, ca pentru a se plânge de ceva. 
„Auzi, nu vrei să-ţi tragi puţin braţul?” sau „Mă jenează 
brăţara de la ceasul tău.” 

— Un cadavru, repetă Fletch. 

In spatele urechii stângi a tinerei fete, se vedea o 


mică pată roşiatică care nici nu avusese timp să se umfle 
sau să sângereze. Abia dacă se observau câteva firişoare 
de sânge. 

— Aţi sunat la un număr greşit. 

— Cum aşa, cred că crimele ţin de domeniul poliţiei, 
nu? 

— Trebuia să sunaţi la serviciul de urgenţe. 

— Nu cred că în cazul ăsta mai poate fi vorba de 
urgenţă. 

— Şi de altfel, nici măcar nu am vreun casetofon ca să 
vă pot înregistra declaraţia. 

— Asta-i treaba voastră, vorbeşte cu şeful dumitale şi 
spune-i să vă facă rost de aşa ceva. 

— Vă bateţi joc de mine? 

— Nu dom'le, câtuşi de puţin. 

— Toată lumea sună la serviciul de urgenţe al poliţiei 
când este vorba despre o crimă. Mai spuneţi-mi încă o 
dată cum vă numiţi? 

— Mă numesc Fletcher, şi adresa este Beacon Street, 
numărul 152, apartamentul 6B. Ai notat tot? 

— Va să zică, Beacon Street, numărul 152, nu? 

— Da, Beacon Street, numărul 152, apartamentul 6B. 

Privirea lui Fletch se fixă asupra uneia dintre valizele 
goale care se găseau în hol, dincolo de uşa biroului. 

— Apartamentul este pe numele de Connors. 

— lar dumneavoastră vă numiţi Fletcher, aşa-i? 

— Exact. Fletcher, cu un singur F. Anunţă secţia de 
criminalistică. Sunt convins că o să-i intereseze povestea 
asta. 

Fletcher se uită la ceas. Era nouă şi treizeci şi nouă de 
minute. Instinctiv, începu să cronometreze intervenţia 
poliţiei. Se întoarse în salon şi-şi turnă scotch într-un 


pahar, după care adăugă putină apă. Se hotărî să 
renunţe la cuburile de gheaţă. Îşi concentra întreaga 
atenţie asupra gesturilor pe care le făcea, mai mult decât 
ar fi trebuit. Evita să privească în direcţia tinerei femei. 
Era frumoasă, era moartă şi o văzuse suficient. 

Se îndreptă spre birou agitând conţinutul paharului. 
Intră şi aprinse toate luminile. Se opri în faţa biroului şi 
începu să examineze tabloul. Vântul ce bătea părea că 
înclinase până şi coliba care se vedea undeva, pe fundal. 
Fletch mai văzuse tablouri asemănătoare semnate de 
Brown, dar pe cel pe care îl privea, nu-l mai văzuse 
niciodată nici măcar în vreo reproducere. Soneria 
telefonului îl făcu să tresară. Câţiva stropi din pahar 
aterizară pe suprafaţa biroului. Înainte de a răspunde, 
puse paharul pe birou, îşi scoase din buzunar batista şi o 
întinse peste un bloc-notes. 

— Domnul Fletcher? 

— Da, eu sunt. 

— Aha, va' să zică, iată-vă printre noi. Bine aţi venit la 
Boston. 

— Mulţumesc. Dar cu cine vorbesc? 

— Sunt Roland Horan. De la galeriile Horan. Am 
încercat mai devreme să iau legătura cu dumneavoastră, 
dar nu răspundea nimeni. 

— Am fost plecat la masă. 

— În scrisoarea pe care am primit-o, mi-aţi spus că 
urmează să staţi la Bart Connors. Acum vreun an sau doi, 
am făcut pentru dânsul nişte lucrări de restaurare. 

— Aha. Apreciez faptul că m-aţi sunat, domnule 
Horan. 

— Sunt interesat de acel tablou al lui Picasso de care 
pomeneaţi în scrisoare. Parcă spuneaţi că se numeşte 
„Vino, viola, mademoiselle”, nu? 

— Da, acesta a fost numele care i s-a dat. Dumnezeu 
ştie cum i-o fi spus Picasso. 

— Bineînţeles, mi-am pus întrebarea de ce aţi făcut 
drumul de la Roma până la Boston, ca să apelaţi la 


serviciile mele şi să... 

— Am eu motivele mele să cred că tabloul acesta se 
află în Statele Unite. Poate chiar la Boston. 

— Aha, înţeleg. Totuşi, am fi putut rezolva lucrul 
acesta şi printr-un schimb de corespondenţă. 

— Da, dar cum v-am menţionat în scrisoarea mea, 
este foarte posibil să vă mai consult şi în alte câteva 
probleme. 

— Ei, atunci se schimbă treaba. O să încerc să fiţi cât 
se poate de mulţumit de serviciile firmei mele. Dar 
trebuie totuşi să vă avertizez asupra unui singur lucru: 
tabloul ăsta s-ar putea ca nici să nu existe. 

— Există. 

— Din investigaţiile mele prealabile de până acum, nu 
am dat de nicio urmă. 

— Eu am o fotografie a tabloului. 

— Atunci, se prea poate să existe. Multe tablouri ale 
lui Picasso nu sunt catalogate oficial. Pe de altă parte, 
falsificatorii de opere de artă s-au inspirat de multe ori 
din picturile lui Picasso. Probabil că ştiţi că este pictorul 
care a suscitat cel mai mare număr de falsuri din istoria 
picturii. 

— Da, aşa este, ştiam lucrul ăsta. 

— În calitate de expert, trebuia să v-o reamintesc. 
Dacă un asemenea tablou există şi dacă este autentic, 
atunci voi face tot ce-mi stă în putinţă pentru a-l găsi şi a 
vă permite să-l cumpăraţi. 

Perdelele lungi şi uşoare ce atârnau la ferestre 
începură să reflecte strălucirile albastre ale girofarurilor 
maşinilor poliţiei. Nu se auzea încă nicio sirenă. 

— Domnule Fletcher, puteţi să treceţi mâine 
dimineaţă pe la mine? 

— Nu prea sunt sigur, răspunse Fletch. 

— Să zicem, pe la zece şi jumătate? 

— În regulă. Dacă pot, am să vin. 

— Foarte bine. Aveţi adresa mea, nu? 

— Da. 


— Din câte îmi aduc aminte, vă aflaţi în Beacon 
Street, în faţa parcului, nu-i aşa? 

— Cred că da. F 

Fletch dădu la o parte perdeaua. In stradă se vedeau 
trei maşini de poliție. Un gard din fier, înălțat lângă 
trotuar, se întindea cât era strada de lungă. Parcul se 
găsea probabil în spatele gardului. 

— Fiţi atent cum puteţi ajunge la mine. leşiţi din casă 
şi o luaţi la dreapta, până la capătul parcului. Apoi o luaţi 
la stânga, pe Arlington Street, depărtându-vă de râu. 
Newbury Street este a treia stradă pe dreapta. Galeria 
mea se află la vreo două sute de metri de acel loc. 

— Mulţumesc, mi-am notat totul. 

— O să trimit pe cineva să deschidă uşa la zece şi 
jumătate, fiindcă ştiţi doar că galeria nu este deschisă 
pentru public. 

— Bine, e în regulă. Domnule Horan, vă rog să mă 
scuzaţi, dar cred că e cineva la uşă. 

— Nu-i nicio problemă. Vă aştept mâine dimineaţă. 

Fletch puse receptorul în furcă. 

Se auzi soneria de la uşa de la intrare. 

Era nouă şi cincizeci şi trei de minute. 

— Mă numesc Flynn. Inspector Flynn. 

Individul, îmbrăcat într-un costum maro, bine croit, 
era la fel de mare ca şi uşa camerei. Avea nişte umeri 
uriaşi, iar pieptul îi era enorm. Figura încadrată de o 
masă de păr negru, creţ şi stufos, era atât de mică, încât 
îi dădea înfăţişarea angelică a unui copilaş de câţiva 
anişori, sau a unui pitic. Cu toată claia de păr, capul 
părea prea mic în comparaţie cu corpul, dând impresia 
unui dispozitiv minuscul şi nesemnificativ, având rolul de 
a controla funcţionarea unei maşinării monstruos de 


puternice. Verdele ochilor săi nu putea fi comparat cu 
nimic, doar poate cu nuanţa strălucitoare a soarelui de 
primăvară, deasupra unei câmpii înrourate. 

Cracul drept al pantalonilor era pătat de sânge. 

— Vă rog să-mi scuzaţi ţinuta, dar tocmai vin dintr-un 
loc unde cineva a fost asasinat cu un satâr. 

Vocea îi răsuna necrezut de dulce şi mângâietoare, 
ceea ce surprindea pe moment, având în vedere 
masivitatea corpului. Emanând dintr-un piept atât de 
puternic, era deosebit de clară. 

— Sunteţi un poliţist irlandez, remarcă Fletch. 

— Aşa este. 

— Îmi pare rău. 

Zicând acestea, Fletch se dădu cu un pas înapoi. 

— Să ştiţi că nu am avut câtuşi de puţin intenţia de a 
fi dezagreabil, adăugă el. 

— Nici eu, răspunse Flynn. 

Nici unul dintre ei nu se grăbi să strângă mâna 
celuilalt. 

Fletch deschise uşa larg, şi îşi făcu apariţia un individ 
mai mic şi tânăr, cu un carneţel şi un pix în mână. 

Părul grizonant îl făcea să semene cu un fost sergent 
care-şi irosise tinereţile printr-o tabără de antrenament a 
comandourilor marinei. Pielea ca de cauciuc din jurul 
ochilor şi a gurii, lăsau să se înţeleagă că n-ar fi ezitat să 
se apropie de niciun suspect, să-şi ia un aer ameninţător 
şi să-i arunce acestuia în faţă tot felul de porcării, ca şi 
cum chipurile, l-ar fi încurajat. Cât timp figura îi era în 
stare de repaos, pielea destinsă îi dădea aspectul unui 
câine basset bănuitor. Era îmbrăcat într-un costum de 
duzină, dar cămaşa de bună calitate strălucea de 
curăţenie, iar pantofii daţi cu cremă, nu aveau pic de 
murdărie pe ei, în ciuda orei târzii şi a burniţei de afară. 

— Dânsul este Grover, făcu Flynn prezentările. Poliţia 
îşi imaginează că sunt incapabil să parchez maşina de 
unul singur. 

Şi se aşeză apoi într-unul din cele două fotolii din piele 


roşie. 

Fletch îl imită. 

Era zece şi douăzeci şi şase de minute. 

Aşteptă să vadă ce avea să se întâmple. Un poliţist 
tinerel, în uniformă, veni lângă el şi rămase în picioare, 
ca într-o poziţie de repaos, evitând să-l privească. Alţi 
poliţişti în civil umblau încoace şi încolo prin tot 
apartamentul. Fletch se întrebă dacă sosiseră cumva şi 
ziariştii. Se auzeau murmure de voci, fără a se putea 
înţelege ce se vorbea. Din când în când, răzbătea lumina 
unui blit, provenind ba din stânga, unde se găseau 
celelalte camere, ba din dreapta, unde se găsea salonul. 
Îşi făcură apariţia doi infirmieri cu o brancardă, care se 
îndreptară în direcţia salonului. 

— Grover, închide te rog uşa, şi aşează-te la birou. Ai 
grijă să nu-ţi scape niciun cuvânt din ce o să ne spună 
domnul îmbrăcat în costumul ăsta frumos. 

Polițistul în uniformă ieşi, iar Grover luă loc la birou. 

— Aţi fost informat asupra drepturilor pe care le aveţi? 
se interesă Flynn. 

— Da. Mi-a spus primul poliţai, de cum a intrat. 

— Poliţai, ăă? 

— Da, poliţai, repetă Fletch. 

— Mda, atunci, ca să fiu mai pe înţeles, continuă 
Flynn, vă întreb dacă nu ar fi mai înţelept din partea 
dumneavoastră de a răspunde la întrebările mele în 
prezenţa unui avocat. 

— Nu, nu cred că este nevoie de aşa ceva. 

— Care este arma crimei? întrebă Flynn. 

Fletch nu se putu împiedica să-şi manifeste o uşoară 
mirare, amestecată cu ironie, dar nu spuse nimic. 

Flynn se aşeză mai confortabil în fotoliu. 

— Vă numiţi Fletcher, nu-i aşa? 

— Peter Fletcher, preciza acesta. 

— Şi cine este Connors? 

— Connors este proprietarul apartamentului. Mi l-a 
închiriat, iar el se află în prezent în Italia. 


Flynn se aplecă în faţă. 

— Să înţeleg că nu aveţi intenţia de a face imediat 
mărturisiri? 

Işi folosea vocea ca pe un instrument, un instrument 
foarte blând. 

— Nici nu-mi trece prin cap aşa ceva. 

— Aş putea şti şi eu de ce? 

— Pentru că nu eu sunt asasinul. 

— Grover, suspectul a declarat că nu este el asasinul. 
Ai notat? 

Ţinându-şi umerii masivi aplecaţi şi coatele pe braţele 
fotoliului, Flynn îşi încrucişă mâinile pe genunchi. 

— Foarte bine, domnule Fletcher. Hai să-i dăm drumul, 
să vedem care ar fi prima minciună pe care ne-o spuneţi. 

Ochii săi verzi se fixară asupra figurii lui Fletch, parcă 
pregătindu-se să-i ia într-adevăr de bună fiecare vorbă. 

— Am sosit de la Roma în după-amiaza asta. Am venit 
în apartamentul ăsta, m-am schimbat, m-am dus să 
mănânc ceva şi când m-am întors, am dat peste cadavrul 
ăla. 

— Grover, asta-i o chestiune de-a dreptul 
nemaipomenită. Domnule Fletcher, daţi-mi voie să văd 
dacă am înţeles cum trebuie răspunsul dumneavoastră, 
în simplitatea lui dezarmantă. Va’ să zică, afirmaţi că aţi 
sosit cu avionul într-un oraş pe care nu-l cunoaşteţi, v-aţi 
dus într-un apartament pe care l-aţi închiriat şi chiar în 
seara sosirii în acest oraş, aţi dat cu ochii pe covorul din 
salon, de corpul neînsufleţit al unei tinere splendide, 
aproape goală, pe care nu aţi mai întâlnit-o vreodată în 
viaţa dumneavoastră. Am rezumat bine versiunea pe 
care ne-aţi prezentat-o? 

— Cât se poate de bine. 

— Perfect. Trebuie să mărturisesc că sunt cam 
încurcat. Grover, sper că ai notat fiecare cuvânt, deşi au 
fost cam puţine. 

— Sper ca declaraţia mea să ne permită să mergem la 
culcare ceva mai devreme, făcu Fletch. 


— Să mergem la culcare? se miră Flynn. la uită-te 
Grover. Avem aici pe cineva care a avut o zi încărcată. 
Domnule Fletcher, îmi permiteţi totuşi să vă mai pun 
nişte întrebări? 

— Nu vă sfiiţi, răspunse acesta. 

Flynn se uită la ceasul de la mână, după care spuse: 

— Soţia mea şi-a luat obiceiul, de când ne-am 
căsătorit asta de vreo şaisprezece ani, să mă vadă întors 
acasă pentru a-mi bea lăpticul, pe la ora două noaptea. 
Aşa că nu ne zoreşte nimeni. 

Îşi aruncă privirea spre paharul cu băutură pus de 
Fletch pe birou. 

— Mai întâi, aş vrea să vă întreb cam cât aţi băut în 
seara asta. 

— Domnule inspector, am băut exact cât lipseşte din 
paharul ăsta. Adică, un deget de whisky, sau poate chiar 
mai puţin. Auziţi, există într-adevăr mulţi inspectori în 
poliţia din Boston? 

— Există unul singur şi acela sunt eu. 

— Sfinte lisuse! 

— Aţi dat o definiţie cât se poate de precisă. O găsesc 
perfectă şi sunt sigur că şi Grover este de acord cu ea. 
Un inspector al poliţiei din Boston este într-adevăr un 
sfânt lisus. Grover, suspectul are simţul umorului. Bine, 
hai să revenim la oile noastre. În timpul mesei, ce aţi 
băut? 

— O jumătate de sticlă de vin. 

— Mda, mi se pare că suspectul are o memorie bună, 
ce zici de asta, Grover? Este un martor preţios. Dar 
înainte de masă, nu aţi băut nimic? 

— Nimic. Am mâncat singur. 

— Vreţi să-mi spuneţi că nici în avion nu aţi băut 
nimic, decât poate nişte apă? Doar apă, între Mediterana 
şi Atlantic? 

— După decolarea avionului, am băut o cafea. Apoi, o 
băutură nealcoolică în timpul a ceea ce companiile 
aeriene se încăpăţânează să numească o masă. Apoi, 


încă o cafea. 

— Aţi călătorit la clasa întâi? 

— Da. 

— În cazul ăsta, se pare că băuturile au fost gratuite. 

— Nu am pus în gură nicio picătură de alcool, nici în 
avion, nici înainte de a urca în el. Nici la aeroport, după 
ce am aterizat şi nici aici, acasă. Am băut doar o 
jumătate de sticlă de vin la restaurant, şi un deget de 
whisky din paharul ăsta, cât timp v-am aşteptat. 

— Grover, te rog să notezi că după părerea mea, 
domnul Fletcher nu este sub influenţa băuturilor 
alcoolice. 

— Domnule inspector, pot să vă ofer pahar? întrebă 
Fletch. 

— A, nu, mulţumesc! Nu beau niciodată otravă de 
asta. O singură dată am băut aşa ceva, la Dublin, când 
am sărbătorit terminarea vieţii studenţeşti, şi m-am ales 
cu o migrenă îngrozitoare. A doua zi dimineaţă m-am 
trezit complet mahmur. Totuşi, crima asta pasională în 
faţa căreia ne aflăm, ar fi mult mai uşor de înţeles dacă 
aţi fi consumat nişte băuturi alcoolice. 

— Probabil că aşa s-o fi şi întâmplat, îşi dădu cu 
părerea Fletch. O să vă spună criminalul, după ce o să-l 
prindeţi. 

— Sunteţi căsătorit, domnule Fletcher. 

— Sunt doar logodit. 

— Şi vă veţi căsători? 

— S-ar putea. 

— Şi care este numele tinerei, al cărui statut este 
deocamdată în nesiguranţă? 

— Andy. 

— Aha, trebuia să-mi închipui. Scrie, Grover, Andreea. 

— Nu Andreea, ci Angela. Angela de Grassi. Locuieşte 
în Italia. 

— Auzi, Grover, şi ea locuieşte în Italia. Toată lumea 
stă în Italia, mai puţin domnul care vine aici, la Boston. O 
mică precizare, dacă se poate. Logodnica 


dumneavoastră nu v-a însoţit, deoarece clima din Boston 
nu-i prieşte? 

— Nu, a trebuit să rezolve nişte probleme familiale. 

— Aţi putea fi mai explicit? 

— Domnule inspector, ieri amândoi am participat la 
funeraliile tatălui ei. 

— Mda. Este un moment totuşi dificil ca să vă 
abandonaţi aleasa inimii. 

— Urmează să vină aici peste câteva zile. 

— Da, înţeleg. Care este profesia dumneavoastră? 

— Scriu în legătură cu arta. 

— Cu alte cuvinte, sunteţi critic de artă. 

— Nu-mi place termenul ăsta. Să zicem mai bine că 
scriu despre artă. 

— Probabil că asta vă ajută să câştigaţi o avere, 
domnule Fletcher. Călătorii cu clasa întâi, un 
apartament de lux, haine... 

— Am nişte rente. 

— Mda, îmi dau seama. Sursele astea de venituri vă 
deschid un mare număr de cariere, care altminteri, ar fi 
considerate drept marginalizate. Că veni vorba, ce tablou 
este cel agăţat deasupra biroului? De unde staţi, nu-l 
puteţi vedea. 

— Este un tablou care-i aparţine lui Ford Madox 
Brown. 

— Este pe gustul meu. 

— Şcoala engleză, din secolul al nouăsprezecelea. 

— Şcoala engleză, din secolul al nouăsprezecelea? 
Hm, astea sunt nişte lucruri de care n-aveam habar. De 
altfel, câţi ar putea şti aşa ceva? Când l-aţi remarcat? De 
tablou vorbesc, bineînţeles. 

— Când dădeam telefon la poliţie. 

— Vreţi să spuneţi că aţi contemplat tabloul în timp ce 
aţi sunat la poliţie, anunțând că a fost comisă o crimă? 

— Da, cred că da. 

— Ei bine, în cazul ăsta, cred că sunteţi persoana care 
scrie despre artă cum rar s-a mai văzut. Aţi sunat la 


comisariat pentru a ne anunţa despre crima asta, în loc 
să sunaţi la secţia de urgenţe, nu? 

— Da. 

— Şi de ce? 

— Şi de ce nu? Nu mai era nimic de făcut. Oricum, 
femeia asta era moartă. Am preferat să las urgenţelor 
linia liberă, ca să poată beneficia de ea cei care aveau 
într-adevăr nevoie de o urgenţă. 

— Domnule Fletcher, nici nu aveţi idee câtă lume 
telefonează la urgenţe ca să ne semnaleze faptul că 
pisica le-a rămas cocoţată într-un copac. Aţi căutat 
numărul comisariatului în vreo carte de telefon? 

— Nu, mi s-a dat de la informaţii. 

— Aha. Aţi fost vreodată poliţist? 

— Nu. 

— Hm, puteam să pariez că aţi fost aşa ceva. Ceva în 
reacţia pe care aţi avut-o faţă de cadavru, răspunsurile 
dumneavoastră concise şi mă rog, faptul că după o 
crimă, mi se pare normal ca cei care au chef să meargă 
la culcare, să fie doar poliţiştii. Unde rămăsesem? 

— Nu am nicio idee, răspunse Fletch. Poate în secolul 
al nouăsprezecelea. 

— Nu. Domnule Fletcher, nu am rămas în secolul al 
nouăsprezecelea, ci la Boston, întrebându-vă cu ce vă 
ocupați. 

— Cu nişte lucrări de cercetare. Mi-ar plăcea să scriu 
biografia lui Edgar Arthur Tharp junior. După cum 
probabil că ştiţi, s-a născut şi a trăit la Boston. 

— Hm, după cum probabil că ştiu. Aţi mai fost 
vreodată la Boston? 

— Nu. 

— Cunoaşteţi pe cineva pe-aici? 

— Nu, nu cred. 

— Domnule Fletcher, hai să ne întoarcem la sosirea 
dumneavoastră aici. Mi se pare a fi o istorioară frumoasă, 
însă de data asta, v-aş ruga să-mi daţi o oră 
aproximativă pentru fiecare dintre evenimentele la care 


aţi participat. Vreau să vă amintesc că Grover vă va 
consemna toate răspunsurile, şi că noi nu suntem 
obligaţi să le corectăm imediat, deşi facem întotdeauna 
lucrul ăsta. Bine, deci, la ce oră aţi aterizat la Boston? 

— Nu ştiu când am aterizat, dar ştiu că la trei şi 
patruzeci de minute îmi aşteptam bagajele la aeroport. 
Am reţinut ora, întrucât mi-am potrivit ceasul după cel al 
aeroportului. 

— Cu ce companie aeriană aţi zburat şi care a fost 
numărul zborului? 

— Compania a fost Trans World, însă nu-mi amintesc 
numărul zborului. Am trecut pe la vamă, am luat un taxi 
ca să vin aici, şi am ajuns pe la cinci şi jumătate. 

— Imi dau seama că aţi fost obligat să treceţi prin 
vamă, dar cu toate astea, aeroportul nu se găseşte decât 
la zece minute de locul în care ne aflăm. 

— Aşa este cum spuneţi, însă la acea oră poliţia era 
destul de ocupată cu dirijarea circulaţiei. 

Reprezentantul poliţiei din Boston spuse: 

— A, da, bineînţeles, era ora cinci. Aţi remarcat pe 
undeva vreo înghesuială în circulaţie? 

— Da, într-un tunel foarte ciudat. Arcada semăna cu 
un fel de stropitoare, şi băzâiau ventilatoare peste tot. 

— Ala este tunelul Callahan. Şi eu m-am împotmolit 
odată în el. Insă pe la ora cinci, traficul este mai intens 
spre nord, nu spre sud. 

— Habar n-am. După ce am ajuns aici, am făcut un 
duş, m-am bărbierit şi m-am schimbat. Mi-am scos 
lucrurile din valize. Apoi, am luat un taxi şi m-am dus la 
un restaurant. 

— La ce restaurant? 

— La „Budapesta”. 

— Hm, ce interesant. Aţi venit la Boston pentru prima 
oră, şi chiar în seara în care aţi sosit, vă duceţi să 
mâncaţi la unul dintre cele mai bune restaurante. 

— Persoana lângă care am stat în avion mi-a vorbit 
despre restaurantul ăsta. 


— Vă amintiţi de numele acelei persoane? 

— Nu, fiindcă nu ne-am prezentat. Nici nu prea am 
vorbit unul cu altul, decât foarte puţin, în timpul mesei. 
Am impresia că a spus că era inginer, şi că locuieşte 
parcă într-un loc numit Wesley Hills. 

— Nu, Wellesley Hills. La Boston, ortografia şi 
pronunția sunt două lucruri distincte. Aţi mâncat supă de 
cireşe? 

— La „Budapesta”? Da. 

— Întotdeauna mi-am spus că este o adevărată 
plăcere să mănânci aşa ceva, bineînţeles, pentru cine îşi 
poate permite luxul ăsta. 

— După masă, m-am hotărât să mă întorc pe jos. 
Drumul cu taxiul mi se păruse scurt. Aşa că am plecat de 
la restaurant pe la opt şi ceva, şi am ajuns aici pe la nouă 
şi jumătate. Între timp, m-am cam rătăcit. 

— Poftim? Cam pe unde v-aţi rătăcit? 

Fletch aruncă o privire circulară în jurul său, înainte de 
a răspunde. 

— Dacă aş fi ştiut unde m-am rătăcit, atunci probabil 
că nu mă mai rătăceam. 

— Răspundeţi-mi la întrebare, vă rog. Descrieţi-mi 
locul. 

— Păi, am dat cu ochii de un panou Citgo. Un panou 
Citgo enorm şi foarte frumos. O operă de artă 
remarcabilă. _ 

— Aha, vedeţi că nu a fost deloc greu? In loc s-o luaţi 
la dreapta, când aţi ieşit din restaurant, aţi luat-o la 
stânga. Aţi mers către est, în loc să mergeţi către vest. Şi 
aşa, aţi ajuns în Kenmore Square. Ce-aţi făcut pe urmă? 

— Am întrebat o tânără despre Beacon Street. După 
ce mi-a explicat, am tot mers, până am ajuns la numărul 
152. Am mers o grămadă de timp. 

— Aşa este. A trebuit să mergeţi mult, mai ales după o 
masă cu specific unguresc. Aşadar, aţi intrat în 
apartament şi v-aţi dus în salon. De ce tocmai în salon? 

— Ca să sting lumina. 


— Adică, după ce aţi venit de la aeroport, aţi intrat în 
salon şi aţi stins lumina. 

— Exact. Am inspectat şi eu casa pe care o 
închiriasem. Nu mai mi-am amintit dacă lăsasem lumina 
aprinsă sau nu. 

— Bineînţeles. Un suspect de calibrul dumneavoastră 
se gândeşte la toate. Şi acum, ia spuneţi-mi, ce făceaţi la 
Roma? 

— Păi, acolo locuiesc. De fapt, nu chiar acolo. Am o 
vilă la Cagna, pe Riviera italiană. 

— Atunci, de ce nu aţi luat avionul de la Genova sau 
de la Cannes? 

— Fiindcă mă găseam la Roma. 

— De ce? 

— Deoarece apartamentul lui Andy se găseşte la 
Roma. 

— Aha, Andy-tinerica. Trăiţi împreună cu ea? 

— Da... 

— De când? 

— De vreo două luni. 

— Şi la Roma l-aţi întâlnit pe Bartholomew Connors? 

— Pe cine? A, nu. Pe Connors nu-l cunosc. 

— Păi, parcă aţi spus că apartamentul este al lui. 

— Aşa şi este. 

— Atunci, cum puteţi ocupa un apartament dacă nu-l 
cunoaşteţi pe proprietar? 

— Este vorba despre organizația internațională 
Homeswap, care pune în legătură oamenii doritori să 
facă schimb de apartamente, pentru perioade 
determinate de timp. Cred că au birourile la Londra. 
Connors îmi foloseşte vila mea din Cagna timp de trei 
luni, iar eu îi folosesc apartamentul din Boston. Asta 
permite să limităm cheltuielile. 

— Şi nu v-aţi văzut niciodată? 

— Nici măcar nu ne-am scris. Totul, inclusiv schimbul 
de chei s-a efectuat prin intermediul birourilor de la 
Londra. 


— Mda, văd că am nevoie de nişte cursuri de 
perfecţionare, pentru a înţelege lumea de astăzi. Grover, 
nu este nevoie să notezi lucrul ăsta. Deci, domnule 
Fletcher, nu-l cunoaşteţi câtuşi de puţin pe Bartholomew 
Connors, aşa cum probabil nu-l cunoaşteţi nici pe Ruth 
Fryer? 

— Cine este Ruth Fryer? 

— Aţi reacţionat atât de bine la întrebarea mea, încât 
cred că o să încep să monologhez. Domnule Fletcher, 
Ruth Fryer este tânăra pe care infirmierii tocmai au scos- 
o din salonul alăturat. 

— Aha. 

— Grover, notează „aha-ul” ăsta. 

— Domnule inspector, sunt ferm convins că nu am 
mai văzut-o vreodată pe femeia asta. 

— Hai să presupunem că iau ceea ce spuneţi drept 
literă de evanghelie. Grover, să nu scrii asta. După ce aţi 
descoperit corpul, nu v-aţi întrebat unde puteau fi 
hainele femeii? Sau sunteţi atât de obişnuit să întâlniți 
femei frumoase plimbându-se goale pe Riviera, încât nu 
v-aţi pus întrebarea? 

— Nu, răspunse Fletch. Nu m-am întrebat unde s-ar fi 
putut găsi hainele ei. 

— Şi în loc să vă puneţi întrebarea asta, aţi intrat în 
birou, ca să vă uitaţi la un tablou. 

— Domnule inspector, încercaţi să înţelegeţi că în acel 
moment, mi se îngrămădiseră în minte o mulţime de 
chestii cărora nu le puteam găsi explicaţia. Eram în stare 
de şoc. În primul rând, nu ştiam ce-i cu femeia 
respectivă, aşa că de ce să-mi fi pus problema hainelor 
ei? 

— Domnule Fletcher, hainele ei se găseau în dormitor. 
Corsajul ei era sfâşiat. 

Fletch parcurse cu privirea toate cărţile aflate pe o 
etajeră. 

— Nu cred ca până acum să mai fi auzit pronunţându- 
se cuvântul „corsaj”. L-am întâlnit bineînţeles, pomenit în 


romanele englezeşti din secolul trecut. 

— Vreţi să aflaţi versiunea mea cu privire la 
evenimentele petrecute în seara asta? 

— Nu. 

— Am să v-o spun totuşi. Încă nu sunt în întârziere 
pentru lăpticul meu de la ora două. Aţi ajuns la aeroport, 
după ce v-aţi lăsat logodnica la Roma, petrecându-vă 
ultimele două luni în compania ei şi locuind şi în 
apartamentul acesteia, cu toate că ultimele două zile au 
fost umbrite de decesul tatălui ei, la ale cărui funeralii aţi 
participat. 

— Nu tocmai funeralii. 

— V-aţi părăsit iubita cu o promptitudine neobişnuită, 
domnule Fletcher. Am nimerit nişte cuvinte potrivite, 
Grover. Ai notat aşa? 

— Da, domnule inspector. 

— În ordinea în care am vorbit? 

— Sigur că da, domnule inspector. 

— Aşadar, ajuns aici, aţi făcut turul acestui 
apartament elegant şi impunător. Senzaţia de libertate 
pe care aţi încercat-o a fost umbrită de un sentiment de 
singurătate, ceea ce constituie o combinaţie periculoasă 
pentru un bărbat tânăr şi sănătos ca dumneavoastră. Aşa 
că v-aţi făcut un duş, v-aţi bărbierit, v-aţi aranjat, fără să 
vă gândiţi la nimic rău. Până acum, expunerea mea vi se 
pare suficient de clară? 

— Sunt nerăbdător să aflu sfârşitul. 

— Aţi ieşit afară, în burniţă. V-aţi gândit la soluţia cea 
mai evidentă, şi anume să intraţi în primul bar întâlnit. 
Aveaţi de gând să vă folosiţi farmecul personal, pentru a 
seduce cea mai frumoasă fată de acolo, pe care băutura 
ar fi făcut-o şi mai sociabilă - că veni vorba, Grover, 
trebuie să analizăm conţinutul intestinelor fetei ăsteia - 
după care, aţi fi convins-o să vă însoţească până aici, 
unde, pentru un motiv anume, fata vi s-a împotrivit. 
Probabil că-i promisese aşa ceva mamei ei, sau uitase 
pilula anticoncepţională. Dumnezeu ştie ce poate fi în 


mintea fetelor din ziua de astăzi, când se răzgândesc. 
După ce aţi dezbrăcat-o cu forţa, fata şi-a pierdut capul, 
a fugit în hol şi s-a refugiat în salon. Probabil că o fi 
început să strige, iar dumneavoastră nu aveaţi de unde 
să ştiţi cât de groşi sunt pereţii. Doar vă aflaţi într-un loc 
necunoscut, în situaţia clasică a doi adulţi într-o 
încăpere, dintre care unul refuză. Sentimentul de 
frustrare, de mânie, de frică, de furie pasională, v-au 
făcut să puneţi mâna pe un obiect oarecare şi să o loviți 
în cap. Poate pentru a o face să se potolească, sau să 
tacă. Sunt convins că aţi fost surprins când s-a prăbuşit 
la picioarele dumneavoastră. 

Cu palma sa uriaşă, Flynn îşi frecă unul dintre ochii săi 
verzi. 

— Ce spuneţi, domnule Fletcher, unde am greşit? 

— Domnule inspector, credeţi că într-adevăr aşa s-au 
petrecut lucrurile? 

— Nu, nu cred, răspunse Flynn. 

Şi îşi trecu din nou palma peste ochi. 

— În orice caz, nu acum, adăugă el. Dacă aţi fi băut 
ceva, aş fi fost sigur. Sau dacă aţi fi fost mai puţin 
seducător. La fel, dacă aţi fi fost mai puţin stăpân pe 
dumneavoastră, aş fi băgat mâna în foc. După părerea 
mea, aţi fi avut mai puţină bătaie de cap pentru a scăpa 
de o femeie îndărătnică, decât pentru a suporta un 
interogatoriu al poliţiei ca urmare a unei crime. Totuşi, 
este dificil să mă pronunţ. Ni se întâmplă şi nouă să ne 
mai înşelăm. Dacă nu aţi fi telefonat la comisariat, aş fi 
fost dispus să cred că v-aţi aflat într-o stare de furie 
incomparabilă. În consecinţă, nu cred în aşa ceva. 

Grover interveni: 

— Domnule inspector, vreţi să spuneţi că n-o să-l 
arestâăm? 

— Nu, Grover, n-o să-l arestăm. 

Flynn se ridică din fotoliu. 

— instinctul meu nu mă sfătuieşte să fac lucrul ăsta. 

— Da... 


— Grover, sunt convins că ai dreptate, dar ştii şi tu că 
nu am beneficiat de o pregătire ca a ta. Pot paria că 
orice poliţist experimentat l-ar fi băgat pe domnul 
Fletcher după gratii în doi timpi şi trei mişcări. Grover, în 
situaţii de genul ăsta, lipsa de experienţă joacă un rol 
important. 

— Domnule inspector, dar... 

— Hai, ce s-o mai lungim! Dacă suspectul este într- 
adevăr vinovat, ceea ce este fără îndoială cazul, o să 
strângem dovezile necesare. Dacă n-aş fi văzut cu ochii 
mei valizele din hol, aş fi zis că totul nu este decâto 
minciună gogonată. Şi iarăşi spun că aşa stau lucrurile. 
Nu am mai întâlnit până acum pe cineva care să scrie 
despre artă, dar nici nu mi-am imaginat o astfel de 
persoană ca fiind o specie hipersexuală. 

Fletch spuse: 

— Presupun că o să-mi cereţi să nu părăsesc oraşul. 

— Nu intenţionez deloc să vă cer una ca asta. De fapt, 
domnule Fletcher, voi găsi plecarea dumneavoastră 
foarte instructivă. 

— O să vă trimit o ilustrată. 

Flynn îşi privi ceasul. 

— În regulă, atunci, dacă Grover o să mă conducă, o 
să fiu la timp acasă să-mi beau ceaşca cu ceai de 
muşeţe! şi lăpticul înainte de culcare. 

— Sigur că da, domnule inspector, fu de acord Grover. 

După care deschise uşa şi-i şopti inspectorului: 

— Aş vrea să vă spun ceva. 

— Bine Grover, dă-i drumul. 

A doua zi dimineaţă, cunoscând întârzierile obişnuite 
care afectau legăturile telefonice cu Europa, cât şi 
dificultatea normală de a o găsi pe Angela de Grassi, 


indiferent dacă era zi sau noapte, Fletch îşi încercă 
norocul chiar în pat. Aşa că nu mică îi fu surprinderea 
când numărul cerut sună imediat, iar Angela ridică 
receptorul de la primul apel. 

— Andy? Te sărut. 

— Fletch? Eşti în America? 

— Da, şi să ştii că am călătorit chiar foarte bine. Aşa 
că poţi să iei şi tu avionul şi să vii la Boston. 

— Hm, este o propunere tentantă. 

— Ce făceai, erai la masă? 

— Da. 

— Ce mănânci? 

— Sparanghel cu maioneză şi căpşuni. Tu ţi-ai luat 
micul dejun? 

— Nu, încă mai sunt în pat. 

— Eşti un leneş. Cum e patul? 

— Cam mare pentru o singură persoană. 

— Asta-i meteahna tuturor paturilor. 

— Ba nu-i aşa. Asta în care stau m-a împiedicat să 
închid ochii toată noaptea. Spunea întruna „Andy! Andy! 
Unde eşti? Ne este dor de tine!” 

— Şi patul meu spunea acelaşi lucru. Cum e vremea 
acolo? 

— Habar n-am. Nu văd nimic din cauza ceţii. Tu cum 
te descurci? 

— Nu prea bine. Toată dimineaţa mi-am petrecut-o cu 
avocaţii şi cu tot felul de sindicale. Cred că n-o să 
ajungem niciodată la vreun sfârşit. Toţi juriştii spun că a 
murit, că trebuie să ne obişnuim cu gândul ăsta şi să ne 
trăim viaţa. Doar pentru aşa ceva au fost organizate şi 
funeraliile. Însă avocaţii insistă să lăsăm deocamdată 
totul neschimbat. Îţi aminteşti de Rosselli? A fost şi el 
luni, la înmormântare. Era avocatul lui tati. S-a smiorcăit 
cel mai mult. Şi a doua zi, adică ieri, să-l fi văzut ce-şi 
mai ridica mâinile în sus şi zicea că nu poate să facă 
nimic până nu are informaţii suplimentare. 

— Şi tu ce ai de gând să faci? 


— O să încerc să nu mă descurajez. Toată lumea se 
arată foarte compătimitoare faţă de mine. 

— Da, dar în felul ăsta, nu se rezolvă nimic. 

— Mi s-a spus că avocaţii nu se grăbesc, ca să se 
îmbuibe pe cheltuiala moștenitorilor, şi dacă este posibil, 
să nu le lase decât belele. Chiar pentru o amărâtă de 
moştenire ca cea a lui tati. 

— Ce să-i faci, se mai întâmplă şi lucruri de-astea. 

— Şi bineînţeles că Sylvia, scumpa mea de mamă 
vitregă, se poarta ca o căţea, ce este. La fiecare zece 
minute răcneşte în gura mare că este nici mai mult, nici 
mai puţin, decât contesa Grassi. Toţi portarii marilor 
hotele şi restaurante din Roma trebuie să ştie lucrul ăsta. 
Sunt obligată să mă târâi după ea, ca o orfană fără niciun 
viitor. 

— De ce nu laşi baltă toată povestea asta, şi să vii la 
Boston? 

— Păi, tocmai aici e buba, Fletch. Toată lumea ne 
sfătuieşte să ne obişnuim, să acceptăm realitatea, aşa 
cum este, şi să ne reluăm vieţile noastre. Dar cum să 
ajungem la banii din moştenire, dacă succesiunea nu a 
fost deschisă? 

— Nu văd nimic grav în toată chestia asta. Ne-am 
putea căsători, şi succesiunea n-are decât să dureze, cât 
o dura. La urma urmelor, ce se poate întâmpla? 

— Ce se poate întâmpla? Ascultă, Fletch, puţin îmi 
pasă cât timp ar dura rezolvarea succesiunii ăsteia. Puțin 
îmi pasă de renta mea sau de casa aia veche, care stă să 
se dărâme. Tot ceea ce vreau să ştiu, este conţinutul 
testamentului. Vreau să ştiu cui îi este atribuită cea mai 
mare parte din moştenire, celei de-a treia soţii a tatălui 
meu, sau unicei sale fiice. Asta vreau să ştiu. 

— Şi de ce, mă rog? 

_ — Dacă Sylvia este cea care moşteneşte, foarte bine. 
Inseamnă că tati a hotărât aşa, şi nu am de gând să atac 
testamentul. O să mă aleg probabil cu casa părintească. 
De acord, o să mă descurc şi n-o să trebuiască să mă 


îngrijorez de viitorul bătrânilor noştri servitori. Nu uita că 
Ria şi Pep m-au crescut de când eram mică. Dacă 
moştenirea îmi revine mie, o să fiu nevoită să mă ocup 
de ei. Însă pe moment, nu-i pot ajuta cu nimic. Nici 
măcar să le răspund întrebărilor pe care le văd în ochii 
lor. Trebuie să le asigur viitorul. Sylvia n-are decât să-şi 
păstreze titlul ei de contesă şi să se ducă naibii. 

— Andy, Andy, te cam laşi copleşită de emoţii. 

— Ba bine că nu. Situaţia este şi aşa destul de 
complicată, fără să mai fie nevoie de tot suspansul ăsta. 
Puțin îmi pasă de executarea testamentară, mă înţelegi? 
Tot ceea ce vreau să ştiu, este ce conţine. 

— Mă cam miră faptul că Rosselli nu ţi-a spus nimic, 
nici măcar aşa, în linii mari. 

— Rosselli? Mă ţinea pe genunchii lui când eram mică, 
şi acum refuză să scoată un cuvânt. 

— Cred că şi acum ar mai vrea să te ţină pe genunchi. 

— Şi Sylvia nu mă lasă nicio clipă în pace. Când nu 
este în faţa mea, ca să spună lumii întregi că ea este 
contesa Grassi, este în spatele meu, ca să mă spioneze. 
Mă întreabă din două în două minute „Unde este Fletch? 
De ce a plecat? Ce face la Boston?” 

— Şi tu ce i-ai spus? 

— Că te-ai dus la Boston pentru nişte probleme 
personale. Că ai fost nevoit să aranjezi nişte treburi de 
familie. 

— Ascultă Andy. Să nu uiţi pentru ce mă aflu eu la 
Boston. 

— Şi tu Fletch, ai face bine să le găseşti. Treaba asta 
începe să devină foarte importantă. Chiar dacă Sylvia o 
să moştenească tot, n-o să se ocupe de servitori. Cum 
merge treaba? 

— Proprietarul galeriei, unul, Horan, mi-a telefonat 
aseară, chiar când am ajuns. 

— Şi ce-a spus? 

— Că nu a auzit vorbindu-se niciodată despre un 
asemenea tablou. O să mă întâlnesc cu el în dimineaţa 


asta. 

— Cum aşa, ţi-a spus că nu a auzit vorbindu-se 
niciodată despre Picasso? 

— Nu despre Picasso, despre tabloul ăla. 

— Şi ţie cum ţi s-a părut? 

— Ştiu şi eu? Tipul părea sincer. 

— Fletch, aşa ceva este absurd. Mă rog, cel puţin tu 
nu eşti obligat s-o suporţi pe Sylvia, contesă de Grassi. 

— Andy, vreau să te rog ceva. 

— Tot ce vrei, iubitule. 

— Poţi să faci o plimbare până la Cagna? 

— Acum? 

— Unul din noi ar trebui să vadă ce figură are tipul ăla, 
Bart Connors cu care am făcut schimbul. 

— Dar de ce? Nu-ţi place apartamentul? 

— Ba da, cum să nu. Dar s-a întâmplat ceva care m-a 
făcut curios în privinţa lui. 

— Şi vrei să fac o plimbare până la Cagna, să-ţi 
satisfac curiozitatea? 

— Şi eu am făcut o plimbare până la Boston ca să-ți 
satisfac curiozitatea. 

— Fletch, dacă o să plec din Roma, o să-l las pe 
Rosselli şi pe ăilalţi în mâinile Sylviei, şi... 

— Şi n-o să se întâmple nimic. Andy, curiozitatea mea 
este cât se poate de întemeiată. Trebuie să ştiu ce fel de 
om este individul ăsta. 

— Fletch, cred că exagerezi! 

— la-ţi Porsche-ul, ia trenul sau avionul, fă cum ştii tu 
că îţi este mai comod, dar du-te acolo. Oricum, nu ţi-ar 
strica o zi sau două de vacanţă. 

— Chiar aşa, te interesează sănătatea mea? 

— Nu. Vreau doar să ştiu ce fel de individ este Bart 
Connors ăsta. 

— Vila ta prețioasă, auzi! 

— O să te duci? 

— Sigur că da. Cum aş putea refuza? 

— Aşa am crezut un moment. 


— lubitule, nici nu mi-a trecut prin cap. O să las 
problema moştenirii tatălui meu în ghearele şarlatanilor 
de avocaţi şi ale Sylviei, şi o să iau avionul, ca să mă 
asigur că locatarul tău este cât se poate de fericit. 

— Iti mulţumesc. 

— Mai ai şi alte ordine de dat, şefu'? 

— Da. După ce l-ai văzut pe Connors, să vii la Boston. 
Ai făcut vreodată dragoste în ceaţă? 

— Fletcher, trebuie să rezolv problema testamentului. 

— lţi pierzi vremea. Moştenirea nu valorează nici cât o 
ceapă degerată. O să ne ocupăm împreună de Ria şi de 
Pep ai tăi. 

După o clipă de tăcere, Fletch întrebă: 

— Andy, de ce ai tăcut? 

— Fletch, o să vin cât pot de repede. Pe curând! 

De cealaltă parte a râului Charles, firma luminoasă de 
la „Cambridge Electric”, era estompată de ceaţă. 
Maşinile care treceau de-o parte şi de alta a râului, îşi 
aprinseră luminile de poziţie sau farurile. 

După ce se bărbieri şi făcu un duş scoţian, Fletch se 
apucă de cele o sută de flotări zilnice pe covor, cu un 
prosop lângă el. 

După ce le termină, se duse în hol. 

Seară trecută, trecuse prin acel loc o femeie tânără. 
Se găsise probabil într-o situaţie pe care o considerase 
amuzantă, dar dintr-o dată, totul se deteriorase, fără ca 
ea să mai poată acţiona într-un fel, pentru a schimba 
cursul evenimentelor. Fugise. Ar fi fugit dezbrăcată, aşa 
cum fusese, în afara apartamentului? 

Sau se refugiase în hol, pentru a da impresia că jocul 
o speriase? 

Fletch se aşeză în salon pe taburetul de la pian şi-şi 


aţinti privirile asupra locului în care o găsise. Lumina 
slabă a dimineţii, care scălda zona în care se afla 
măsuţa, nu reuşea să diminueze şocul iniţial provocat de 
vederea ei, de pielea ei mângâiată de soare, de formele 
ei tinereşti, de silueta sa, de unghiul ciudat al capului, de 
starea de disconfort întipărită pe figura ei, de moartea ei. 

Ruth Fryer. Domnişoara Fryer. Fletch începu să o 
cunoască bine. Avea cam douăzeci şi trei de ani. Fusese 
crescută într-o atmosferă tonifiantă, plină de încredere, 
de nişte părinţi care o iubiseră. In afară de părinţii ei, o 
mai iubiseră şi adolescenţi şi bărbaţi în toată firea. Şi ea 
iubise şi îşi iubise şi libertatea. Le făcuse confidenţe. 
Fusese tratată întotdeauna cu blândeţe şi respect. Până 
în ajun. 

Până în ajunul în care fusese asasinată. 

Fletch străbătu salonul, împinse uşile batante ale 
bucătăriei şi aprinse lumina. 

În frigider nu era nici lapte şi nici smântână, însă găsi 
în schimb cinci ouă şi nişte unt. Se hotărî să-şi facă o 
omletă. Într-un dulăpior dădu de cafea solubilă. 

În timp ce prăjea ouăle, se auzi uşa de la lift 
închizându-se cu zgomot. Apoi, o cheie introdusă în 
broasca uşii. 

Spre surpriza sa, uşa de la intrare se deschise. 

Îşi făcu apariţia o femeie care ţinea în mână o pungă 
de plastic. Avea nişte ochi imenşi, pomeţii obrajilor înalţi 
şi nişte buze curios de lungi şi de subţiri. O bentiţă în 
culorile negru, roşu şi albastru îi înconjura fruntea. Era 
trecută de cincizeci de ani. 

— Bună ziua, spuse Fletch, îndreptându-şi ochii spre 
ea. 

— Bună ziua, îi răspunse femeia. Sunt doamna 
Sawyer. În fiecare miercuri şi sâmbătă vin şi fac aici 
curăţenie. 

— O să mă străduiesc să ţin minte lucrul ăsta. 

— Nu vă faceţi nicio problemă. 

Zâmbetul ei se adresa mai mult încurcăturii în care 


părea Fletch că se află, decât faptului că era dezbrăcat. 

— Să ştiţi că şi eu mă plimb goală acasă la mine. 

— Hm, mda, aţi venit cam devreme. 

— Nu vă mai faceţi atâtea probleme. Eu nu prea citesc 
reviste erotice, dar nici nu sunt atât de bătrână ca să nu 
pot aprecia vederea unui bărbat gol. 

Fletch ţâşni în dormitor şi-şi puse un halat. După ce se 
întoarse, doamna Sawyer îşi aţinti privirile asupra lui. 

— Înainte de a începe treaba, aş vrea să vă întreb 
ceva, îi spuse ea. 

Fletch nu avea nicio intenţie să se retragă spre 
bucătărie, aşa că rămase locului. 

— Dumneavoastră aţi omorât-o aseară pe sărăcia aia 
de fată? 

Fletch îi suportă privirea fără să clipească. 

— Nu. 

— Aţi omorât pe cineva în viaţa dumneavoastră? 

— Da. 

— Când? 

— În război. 

— Aha. Bine. 

Şi îşi puse punga de plastic pe masă. 

— Am impresia că o să se ardă ouăle. 

— Cum aţi auzit vorbindu-se despre chestia asta? 

— S-a scris în ziarul „Star” din dimineaţa asta. 
Domnule Fletcher, să ştiţi că am fost anunţată de sosirea 
dumneavoastră de către domnul Connors. 

— Aveţi ziarul la dumneavoastră? 

— Nu, l-am lăsat în metrou. 

Îşi scoase haina şi o împături cu grijă, punând-o pe 
masă, în timp ce privirea îi cobori până într-o anumită 
regiune a corpului lui Fletch. 

— la uită-te. Văd că bătrâna Anne Sawyer încă mai 
poate produce efect asupra tinerilor. O să-mi amintesc 
de chestia asta sâmbătă seara. 

— Şi lui Connors îi plac femeile? se interesă Fletch. 

— Ba bine că nu. Mai ales de când nevastă-sa l-a 


părăsit pentru o altă femeie. Pe aici a fost o adevărată 
defilare de femei. Nu mai lipsea decât fanfara. 

— Mă duc să mă îmbrac, spuse Fletch. 

— Cred că ouăle s-au prăjit. După bronzul pe care îl 
aveţi, n-aş prea spune că obişnuiţi să vă îmbrăcaţi des. 

— Mă duc să mă îmbrac. 

— O să se răcească ouăle. 

— Mi-e cam rece, răspunse el. 

— Cum doriţi. 

Ouăle se răciseră. 

Doamna Sawyer pusese o faţă de masă în sufragerie. 

Când sună telefonul, Fletch se gândi că apelul îi era 
destinat lui Bart Connors. 

Doamna Sawyer deschise uşa de la bucătărie. 

— Pe dumneavoastră vă caută. Este un domn Flynn. 

Fletch îşi luă ceaşca cu cafea, traversă sufrageria, 
trecu prin salon şi intră în birou. 

— Bună ziua, domnule inspector. 

— Cine e la telefon? 

— Cine să fie, eu, Fletch. Doar m-aţi sunat, nu? 

— Ah, da, domnul Fletcher. Uitasem pe cine am sunat. 

— Domnule inspector, cred că o să fiţi mulţumit dacă 
o să aflaţi că am trecut cu succes testul adevărului. 

— Testul adevărului? 

— Da, la care am fost pus de o anumită doamnă 
Sawyer. Ştiţi face menajul de două ori pe săptămână în 
apartamentul ăsta. Şi a sosit foarte de dimineaţă. 

— Şi cum s-a derulat testul ăsta? 

— Păi m-a întrebat dacă eu am omorât-o pe fata aia. 

— Bănuiesc că aţi avut tupeul să-i răspundeţi că „nu”? 

— Vreau să vă spun că a rămas în continuare să facă 
menajul. 


După o foarte scurtă pauză, Flynn spuse: 

— M-am cam mirat când mi-a răspuns la telefon o 
femeie, care mi s-a părut a fi în toate minţile. Mi-am spus 
„Ce naiba s-o întâmpla cu tipul ăla?” Chiar m-am întrebat 
dacă n-ar fi trebuit s-o pun în gardă. 

— Domnule inspector, ia  spuneţi-mi, oamenii 
dumneavoastră au găsit printre lucrurile lui Ruth vreo 
cheie a apartamentului în care stau? 

— Nu, doar un permis de conducere din statul Florida. 
Şi permisul ăsta se afla în pantoful ei stâng. 

— Şi nicio cheie? Doamna Sawyer are o cheie. 

— În general, femeile care fac menajul au câte o 
cheie, dar nu şi cunoştinţele gazdelor. Da, acum îmi dau 
seama ce vreţi să spuneţi, domnule Fletcher. Cheia de la 
apartamentul ăsta s-ar fi putut afla în posesia şi altor 
persoane. 

— În dimineaţa asta, doamna Sawyer a găsit o cheie, 
în hol, lângă covor. 

— Cheia de la apartament? 

— Nu. O cheie de hotel. 

— Hm, asta e o chestie curioasă. 

Fletch privi cheia din mâna sa. 

— Pe plăcuţa agăţată de ea, scrie „Hilton Logan - 
223". Cum se face că oamenii dumneavoastră nu au dat 
de ea? 

— Păi, ştiu şi eu? Probabil că n-au dat de ea, fiindcă nu 
se găsea acolo. Cum n-au dat nici de scrisoarea în care 
Ruth anunţa că intenţionează să se sinucidă. 

— Poftim? 

— Păi nu-i asta teoria la care lucraţi în dimineaţa asta, 
domnule Fletcher? Teoria conform căreia fata a intrat în 
apartamentul dumneavoastră, datorită cheii pe care o 
avea, s-a dezbrăcat, în dormitor, şi apoi s-a dus în salon 
şi şi-a spart capul? 

— Domnule inspector, în dimineaţa asta să ştiţi că nu 
lucram la nicio teorie. 

— O ştiu foarte bine. Încercaţi pur şi simplu să ajutaţi 


poliţia. Însă chiar teoriile defensive pe care le aveţi, cam 
şchiopătează. Până acum, nu am mai întâlnit vreun om 
care să fie aşa de puţin interesat de o crimă pe care ar fi 
putut-o comite. 

— Ce informaţii aţi putut obţine din permisul de 
conducere? 

— Că Ruth Fryer locuia în Miami, adică în Florida. 

— Asta-i tot? Tot ce aveţi până în prezent? 

— Sperăm în continuare, domnule Fletcher, sperăm 
întruna. Astăzi trebuie să mai descoperim şi alte 
amănunte interesante. 

— O să vă dau cheia aia. 

— Am descoperit deja un lucru curios. Am telefonat în 
dimineaţa asta la poliţia aeroportului. Într-adevăr, aţi 
sosit ieri de la Roma, la ora trei şi jumătate. Cu Trans 
World Airlines, zborul 529. 

— Şi ce vi se pare aşa de curios în toate astea? 

— Curios este faptul că numele dumneavoastră nu 
este Peter Fletcher. Paşaportul arată că vă numiţi Irwin 
Maurice Fletcher. 

Fletch rămase tăcut. 

Flynn continuă. 

— Aşa că mă întreb de ce cineva ar minţi în legătura 
cu subiectul ăsta. 

— Dumneavoastră nu aţi minţi, dacă prenumele 
dumneavoastră ar fi Irwin Maurice? 

— În niciun caz, răspunse Flynn. Prenumele mele sunt 
Francois Xavier. 

în colţul lui Arlington Street, Fletch ezită înainte de ao 
lua la stânga. 

În timp ce mergea pe trotuar, îşi ridică gulerul de la 
pardesiu. Birourile situate în vechile clădiri din dreapta sa 


aveau luminile aprinse. După atâtea luni însorite, bruma 
proaspătă de octombrie care îl întâmpina era binevenită. 

Văzând din timp copertina hotelului Ritz-Carlton, nu 
ezită câtuşi de puţin când ajunse în dreptul său. Împinse 
uşa batantă, traversă holul până ajunse la chioşcul de 
ziare şi cumpără un ghid al Boston-ului si ziarul „Morning 
Star”. 

leşind din hotel, începu să citească ziarul în mers. 
Articolul care îl interesa se găsea pe pagina a cincea. 
Doar trei paragrafe. Nicio fotografie. Numele său apărea 
în cel de-al doilea paragraf: Peter Fletcher, cel care 
avertizase poliţia. In al treilea paragraf, se menţiona 
conform unor surse oficiale, că se găsise singur în 
apartament împreună cu tânăra asasinată. 

Faptele, aşa cum erau expuse, îl prezentau ca vinovat. 
Se părea că presa din Boston nu prea acorda importanţă 
cazului respectiv. 

Şi ştia şi de ce. Urmarea logică a faptelor expuse avea 
să fie arestarea lui Peter Fletcher. Nimic interesant în 
lucrul ăsta. Niciun fel de mister. 

Anunţurile de mică publicitate se aflau în ultimele 
pagini ale ziarului, chiar înainte de benzile desenate. 
Rupse coloana care se referea la garajele de închiriat şi 
aruncă restul ziarului într-un coş de gunoi, agăţat de un 
stâlp din colţul străzii. Işi băgă apoi bucata de ziar şi 
ghidul Bostonului în buzunarul impermeabilului. 

Galeria Horan se găsea la intersecţia următoare, 
nefiind anunţată de niciun indicator. Clădirea era veche. 
La stânga uşii de la intrare se afla poarta garajului, 
lăcuită şi solidă. 

La dreapta, se vedeau două ferestre zăbrelite. 
Ferestrele de la primele trei etaje erau de asemenea 
zăbrelite. Casa avea aspectul unei adevărate fortărețe. 

Placa metalică de sub soneria de pe uşă indica doar 
adresa casei, fără nicio altă indicație. 

In momentul în care Fletch apăsă pe butonul soneriei, 
uşa se deschise. 


Bărbatul care apăru în prag, de vreo şaizeci şi ceva de 
ani, purta un şorţ albastru închis care îi venea de la piept 
până la genunchi. O cămaşă albă cu papion negru, 
pantaloni şi pantofi negri, îi completau restul ţinutei. 
Semăna cu un majordom, deranjat de la lustruitul 
argintăriei. 

— Fletcher, se anunţă laconic Fletch. 

Înăuntru, în dreapta, în locul care altădată probabil că 
servise drept salon, în loc de mobilier nu se vedeau 
decât picturi. Intrând, Fletch observă un Rossetti aşezat 
pe un şevalet. Agăţat pe peretele din faţă, deasupra unui 
glob de sticlă se găsea un Rousseau. Pe un piedestal, se 
odihnea o dansatoare de bronz a lui Degas. 

Urcând scara, Fletch remarcă faptul că temperatura 
casei era perfect controlată. Datorită termometrelor 
amplasate la fiecare cinci metri, temperatura din interior 
era controlată în permanenţă de un sistem automat, 
rămânând constantă. Atmosfera nu trăda nicio urmă a 
vreunei existenţe umane. Puţine muzee, chiar şi dintre 
cele mai renumite, nu beneficiau de asemenea instalaţii 
climatice. 

Cel care îl întâmpinase pe Fletcher, nu scosese nicio 
vorbă. Îl conduse pe acesta până la primul etaj, deschise 
o uşă, după care o închise în urma sa. 

În faţa uşii, aşezat pe un piedestal, se afla un Corot. 

Horan, aşezat la un birou stil Ludovic al XVI-lea, înclină 
uşor din cap, după care se ridică şi veni grăbit în 
întâmpinarea lui Fletch, cu mâna întinsă. Covorul, persan 
îi absorbea zgomotul paşilor mari. 

— Aha, acum îmi dau seama, spuse el. Sunteţi mai 
tânăr decât mi-am închipuit. 

Horan luă impermeabilul jilav al lui Fletch şi-l agăţă 
într-un dulap în perete. 

Pe o măsuţă înconjurată de două canapele cu aspect 
confortabil, aştepta un serviciu de cafea Revere. 

— Domnule Fletcher, cum doriţi cafeaua, cu zahăr sau 
cu lapte? 


— Fără nimic, mulţumesc. 

— Dimineaţa asta, am avut parte de o jumătate de oră 
extrem de agreabilă citindu-vă monografia asupra lui 
Edgar Arthur Tharp junior. Bineînţeles că ar fi trebuit s-o 
citesc până acum, dar nici la bibliotecă nu se ştia despre 
ea, până nu am cerut-o. 

— Văd că sunteţi bine informat. 

— la spuneţi-mi, a stat cumva la baza vreunei teze de 
doctorat? Nu am văzut pe ea numele nici unui referent. 

— A fost odată un nume. 

— Înseamnă că aţi tipărit-o foarte recent, nu-i aşa? 
Bineînţeles, aveţi exact vârsta medie a celor care 
lucrează la o asemenea teză. Sau, domnule Fletcher, 
sunteţi una dintre acele persoane dotate cu o eternă 
aparenţă a tinereţii? 

Horan se dovedi a fi un om mult mai agreabil decât şi- 
| imaginase Fletch. Trecut puţin de cincizeci de ani, era 
zvelt, deşi avea umeri largi. Avea trăsături absolut 
regulate. Lipsa ridurilor se datora fără îndoială unei 
operaţii estetice. Părul de la tâmple îi era argintat, dar nu 
albit. 

Hollywood-ul ar fi avut succes cu el în orice film în 
care ar fi jucat alături de indiferent ce stea a ecranului. 

— Evident, adăugă el după tăcerea lui Fletch, nu sunt 
câtuşi de puţin entuziasmat de majoritatea pictorilor 
americani. Cu Cassatt şi cu Sargent sunt de acord, dar cu 
Winslow, Homer, Remington şi Tharp, nu. Am impresia că 
afişează o robusteţe indecentă. 

— Dar Michelangelo şi Rubens nu vi se par robuşti? 

— Vorbeam despre acţiune, în contextul muncii lor. În 
marea majoritate a operelor lor. Americanii par foarte 
existenţialişti. Totul demonstrează o conştiinţă ascuţită a 
micimii caracterelor. Niciun fel de aspirație. 

Horan gustă din cafea. 

— Voi dezvolta subiectul ăsta studenţilor mei de la 
Harvard, chiar în după-amiaza asta. Dar hai să vorbim 
despre Picasso. 


— Da, încuviinţă Fletch. 

Modul în care încercase Horan să-l pună la punct nu-i 
prea plăcuse. 

— Ce se poate spune despre tabloul ăsta, fără a risca 
să mă repet? întrebă Horan, fără a i se adresa direct lui 
Fletch. S-ar putea să existe. Sau tot atât de bine, s-ar 
putea să nu existe. lar dacă există, unde ar putea fi 
găsit? Şi cum să-i faci expertiza? Oricât de curios ar 
părea, e mult mai uşor de făcut o expertiză acum, după 
ce Picasso a murit. Avea tendinţa să-şi atribuie pânzele 
pe care le aprecia, fără a se interesa de autorul lor, şi să 
dezavueze propriile lucrări, dacă nu-i plăceau. Deci, 
presupunând că s-ar găsi tabloul respectiv, ar trebui să 
ştim dacă proprietarul său este dispus să-l vândă, şi la ce 
preţ. Domnule Fletcher, este foarte posibil ca să fi făcut 
tot acest drum de pomană. 

Fletch nu răspunse. 

— Sau poate că aţi venit la Boston pentru a vă 
completa lucrările dumneavoastră referitoare la Tharp? 

— Aşa este, confirmă Fletch. Am de gând să-i scriu 
biografia. 

Fruntea lui Horan se încreţi. 

— Atunci, spuse el, dacă vă pot ajuta... ştiu şi eu, 
poate o scrisoare de recomandare către fundaţia Tharp... 

— Vă mulţumesc. 

— Vreţi tabloul acela de Picasso pentru propria 
dumneavoastră colecţie? 

— Da. 

— Nu cumva reprezentaţi interesele altcuiva? 

— Nu. 

— Domnule Fletcher, se mai pune şi problema 
creditului. Cea mai mare parte a clienţilor mei, pe care îi 
cunosc de ani de zile, înţelegeţi ce vreau să spun... 

— Da, înţeleg. Banca Barclough, din Nassau, vă va 
confirma suma de care veţi avea nevoie. 

— E în regulă, domnule. Parcă aţi pomenit despre o 
fotografie a tabloului. 


Fletch scoase un plic din buzunarul interior al hainei şi 
extrase din el fotografia pe care o puse pe masă. 

— Este copia făcută după un diapozitiv. 

— Aşa mi-am închipuit şi eu, spuse Horan, ridicând 
fotografia şi privind-o în zare. Da, cubist, dar autorul nu 
este Braque. 

Şi bătu cu unghia degetului mare în fotografie. 

— Dar nu ştim dacă este într-adevăr vorba despre un 
Picasso. 

Fletch se ridică. 

— Veţi încerca să obţineţi informaţii? 

— Categoric. 

— Cât timp credeţi că v-ar trebui ca să aflaţi ceva? 

Horan îl urmă. 

— În după-amiaza asta, o să dau câteva telefoane. S- 
ar putea să-mi fie necesare douăzeci de minute, sau 
poate douăzeci de ani. 

Pe o măsuţă de lângă dulapul din perete, se găsea un 
exemplar din „New York Times”. Reputația lui Fletch nu 
ajunsese încă până la galeria lui Horan. Fletch îşi aruncă 
ochii în fugă pe prima pagină. 

— Nu citesc niciodată ziarele din Boston, comentă 
Horan. 

— Nici măcar pagina cu evenimentele zilei? 

Horan îl ajută să-şi pună impermeabilul şi-i răspunse: 

— Am convingerea că ştirile demne de atenţia mea se 
pot găsi în „New York Times”. 

Horan deschise uşa. Majordomul, purtând acelaşi şorţ, 
aştepta pe palierul etajului pentru a-l însoţi pe Fletch. 

— Cu siguranţă că aveţi dreptate, îl asigură Fletch. 

Prefăcându-se că se uită în ghidul pe care îl 
cumpărase, Fletch traversă strada şi începu să 


examineze clădirea în care se afla galeria de pictură a lui 
Horan. 

Acoperişul era împrejmuit de câteva rânduri de sârmă 
ghimpată. In partea frontală a imobilului, sârma 
ghimpată ajungea până la jumătatea celui de-al patrulea 
etaj. Ferestrele erau protejate cu gratii. 

Se părea că Roland Horan se gândise la toate. 

Uitându-se în planul oraşului, Fletch traversă strada în 
direcţia lui Boylston Street şi merse până la Copley 
Square. 

Ajuns în State Street Banh şi Trust Company, se văzu 
obligat să-şi decline de câteva ori identitatea, folosindu- 
se chiar şi de paşaport. După ce auzi de vreo cinci ori 
„Stimate domn, toate acestea sunt pentru propria 
dumneavoastră siguranţă”, reuşi să-şi recupereze cei 
douăzeci şi cinci de mii de dolari pe care îi virase în 
avans. Ceru ca rambursarea banilor să i se facă în 
bancnote de câte o sută şi cincizeci de dolari. 

Aflat în faţa funcţionarului care îi număra banii, 
remarcă faptul că este mult mai uşor să depui nişte bani 
la o bancă, decât să-i iei înapoi. Chiar atunci când este 
vorba despre proprii tăi bani. 

— Acesta este rolul bănci, stimate domn. 

— Fără îndoială. 

Dejunul a constat dintr-un sandvici cu ton şi o Coca- 
Cola. 

Umblă apoi cu taxiul la cinci garaje specializate în 
vânzarea maşinilor de ocazie - în Boston, Brookline, 
Arlington, Somerville şi Cambridge. Până la urmă găsi 
ceea ce căuta. Era o furgonetă Chevrolet, de un albastru 
deschis, fabricată cu un an în urmă, cu opt cilindri şi aer 
condiţionat. 

După ce plăti, Fletch îi ceru angajatului de la garaj să-i 
schimbe cauciucurile. Acesta, după ce-i satisfăcu dorinţa, 
îl îndrumă la cumnata sa, al cărei sediu se afla chiar 
vizavi, pentru a îndeplini formalităţile privitoare la 
asigurarea impusă prin lege. Preţul asigurării se dovedi a 


fi exorbitant în raport cu valoarea furgonetei. 

În taxiul care-l conducea în oraş, Fletch examină lista 
garajelor pe care o rupsese din ziar, şi-i ceru şoferului să 
oprească la garajul subteran din Boston, situat în 
apropierea apartamentului în care locuia. Sosit la garaj, 
îşi dădu imediat seama că nu era ceea ce căuta. Garajul 
era standard, lipsit de orice intimitate, părând că i-ar mai 
fi trebuit nişte pereţi. 

Fletch merse pe jos până la următorul, situat în River 
Street, aflat şi mai aproape de apartamentul său. Pentru 
început, fu nevoit să trezească din somn portăreasa. 
Incălţată în nişte papuci roşii hărtăniţi, aceasta începu 
să-i arate cu un aer ostil garajul. Chiria era pipărată, însă 
pereţii erau din cărămidă, iar uşa de la intrare era dintr- 
un lemn solid. 

După ce plăti în avans chiria pe două luni, Fletch primi 
o cheie şi o  recipisă pe numele de Johann 
Recklinghausen. 

După ce stătu la coadă exact patruzeci şi şapte de 
minute la Prefectură, Fletch prezentă permisul de 
conducere, certificatul de vânzare şi polita de asigurare. 
Toate acestea îi permiseră să obţină un certificat de 
înmatriculare pentru o furgonetă Chevrolet albastru 
deschis, şi două plăcile de înmatriculare. 

Mecanicul de la garajul din North Cambridge îi montă 
plăci de înmatriculare. 

Pe drumul de întoarcere, se opri la un chioşc de ziare 
şi cumpără douăzeci şi cinci de exemplare din ultima 
ediţie a lui „Boston Globs”. Vânzătorul se miră într-atât, 
încât Fletch se întrebă dacă nu cumva ziarele de seară 
pomeneau ceva despre el. În maşină, răsfoi rapid un ziar, 
dar nu găsi nimic. 

Se opri la un magazin, de unde cumpără o cutie de 
vopsea neagră, o pensulă şi o cutie de terebentină. 

Când ajunse în River Street, se întunecase. Opri 
maşina la intrarea în garaj, cu farurile aprinse, după care 
intră înăuntru şi întinse pe jos ziarele cumpărate. 


Băgă apoi maşina în garaj, o parcă deasupra ziarelor 
şi închise uşa. 

Având grijă să nu-şi păteze hainele, se cocoţă pe 
maşină şi scrise cu pensula „Ar trebui să zbori”. După 
care cobori şi scrise pe portiera stângă cu nişte litere din 
care se scurgea vopseaua „Pâine pentru popor”, iar pe 
cea din dreapta „Chinuiţi-vă să înţelegeţi”. Umezeala 
formată pe tabla maşinii îl ajută să obţină efectul căutat 
de neîndemânare. 

Işi curăţă apoi mâinile cu terebentină şi le frecă cu 
ziare şi încuie uşa garajului. 

Luă un taxi până la hotelul Sheraton-Boston, de unde 
închine, un Ford Granada Ghia cu două uşi, de culoare 
albastru închis, cu care ajunse până la apartamentul său, 
şi parcă maşina în faţa blocului. 

Luminile din apartament erau aprinse. 

Scoţându-şi impermeabilul, Fletch se duse direct în 
birou şi-şi aruncă haina pe braţul unui fotoliu. 

Pe birou, o foaie de hârtie stătea proptită de o carte. 
„Luaţi legătura cu contesa Grassi, la hotelul Ritz-Carlton. 
Doamna Sawyer.” 

— Ce porcăria naibii, articulă Fletch, cu jumătate de 
voce. 

— Ce s-a întâmplat, domnule Fletcher, ştiri proaste? 

Inspectorul Flynn îl privea din hol. 

— Tare mi-e teamă să nu vă mai aduc şi eu altele. 

Grover ieşi din salon şi i se alătură lui Flynn. 

— Doamna Sawyer ne-a dat voie să rămânem aici, 
după ce a plecat. Pe lângă faptul că a trebuit să-i 
dovedim că facem parte din poliţia din Boston, a mai 
trebuit s-o convingem că suntem oameni de treabă. 

Fletch lăsă hârtia pe birou şi-i răspunse: 


— Dacă doriţi să-mi vorbiţi, hai să plecăm din camera 
asta. Mi-a fost de-ajuns cât am stat aici aseară. 

— Tocmai din acest motiv v-am aşteptat în salon. 

Şi Flynn se retrase cu un pas, pentru a-l lăsa pe Fletch 
să treacă. 

— Pot să vă ofer ceva de băut? întrebă acesta. 

— Mda, să nu vă stricăm plăcerea. 

Fletch nu-şi turnă însă nimic. Se aşeză pe canapeaua 
cea mai apropiată de locul unde se găsise cadavrul, ceea 
ce îi oferea un punct de vedere diferit. 

— Va să zică, ne-aţi cam păcălit, spuse Flynn, 
aşezându-se pe canapeaua din faţă. După ce v-aţi 
evaporat în dimineaţa asta, v-ar fi fost imposibil să 
părăsiţi Bostonul. În orice caz, nu cu transportul public. 

— Despre ce fel de evaporare vorbiţi? 

— Haida-de, doar n-o să negaţi că aţi intrat în hotelul 
Ritz-Carlton printr-o uşă, şi imediat, aţi ieşit prin alta, 
ceea ce v-a permis să scăpaţi de urmăritorii 
dumneavoastră. Bineînţeles, prefăcându-vă neştiutor. 

— De fapt, răspunse Fletch, am intrat doar ca să 
cumpăr un ziar. 

— Doamne Sfinte, Grover, câtă inocenţă! Ni s-a mai 
întâmplat vreodată să întâlnim o persoană atât de naivă? 
Ce mai tura-vura, toţi filatorii poliţiei din Boston şi-au 
pierdut ziua supraveghind toate punctele de plecare 
posibile, aeroporturile, gările, autogările, înarmaţi cu o 
descriere a suspectului nostru, iar onorabilul domn 
Fletcher îşi face apariţia, explicându-ne candid că a intrat 
într-un hotel printr-o uşă şi a ieşit prin alta, doar pentru 
a-şi cumpăra un ziar. 

— Am mai cumpărat şi un ghid al oraşului Boston, 
adăugă Fletch. 

— Tocmai ne pregăteam să plecăm, când am aflat că 
aţi închiriat o maşină. Mi se pare că un Ford Ghia 
albastru. Un Ford Ghia? Cu ce naiba seamănă ăsta? Mă 
rog, presupun că o avea patru roţi. Ce număr de 
înmatriculare are, Grover? 


— R 99420. 

— Mda, Grover, anulează ordinul de urmărire al 
acestei maşini. Poliţaii de pe autostrada Massachusetts 
or să mai poată respira liniştiţi, fiindcă domnul Fletcher 
şi-a făcut apariţia,. 

Grover ieşi, şi se duse în birou pentru a telefona. Flynn 
întrebă: 

— Mi se pare mie, sau simt un miros de terebentină? 

— Este un nou parfum bărbătesc, răspunse Fletcher. | 
se spune „Parfum Dubuffet”. În Franţa, este ultima 
modă. 

— AŞ fi jurat că este terebentină. 

— V-aş putea face rost de o sticlă întreagă, dacă 
doriţi, îi sugeră Fletcher. 

— Ah, nu, nu vreau să abuzez de solicitudinea 
dumneavoastră. 

— Zău că nu este nicio problemă, îl asigură Fletch. 

— E scump? 

— Totul depinde de cât vreţi să cumpăraţi. 
Bineînţeles, unitatea de măsură este litrul. 

— Fără a încerca să fiu dezagreabil, spuse Flynn, nu 
sunt sigur că îmi place acest miros. Mi se pare că evocă 
o întoarcere la cei ce au contribuit la construirea acestei 
clădiri. Bănuiesc că este vorba despre ceva viril, nu-i 
aşa? 

— Nu găsiţi că chiar asta este cauza? 

— Să spunem că mirosul are o nuanţă mai curând 
imprevizibilă, mai ales în ceea ce îi priveşte pe francezi. 

Grover se întoarse în salon. 

— Domnule inspector, am impresia că simt un miros 
de terebentină. Dumneavoastră nu? 

Flynn răspunse: 

— Nu, nu simt aşa ceva. 

Grover rămase în mijlocul încăperii, părând vădit 
incomodat de modul în care urma să se comporte. 

— Domnule inspector, doriţi să consemnez 
conversaţia? 


— De fapt, nu am de gând să notezi ceea ce o să 
discutăm. Domnule Fletcher eu sunt convins că am un 
talent cu totul special. Dumneavoastră fiind un scriitor în 
ceea ce priveşte artele, trebuie să aveţi un simţ vizual 
foarte dezvoltat. De asemenea, bănuiesc că aveţi şi un 
simţ al mirosului foarte rafinat, întrucât nu aţi pregetat 
să plătiţi o sumă destul de importantă pentru un parfum 
bărbătesc, care mie îmi aminteşte de terebentină. 
Talentul meu despre care vă spuneam, este că nu uit 
niciodată ceea ce am auzit. Asta se datorează 
minunatelor mele urechi irlandeze. 

Ochii săi verzi străluciră aidoma unui fir de iarbă. 

Grover se aşeză pe un scaun, cu carneţelul său gata 
pregătit. 

Flynn întrebă cu o voce suavă: 

— Domnule Fletcher, ce părere aveţi, aseară, în timp 
ce mă conducea acasă, Grover mi s-a destăinuit. După 
părerea lui, ar fi trebuit să vă arestez. Este convins că 
dispunem de suficiente probe pentru a vă aresta. 

— Dar dumneavoastră, ce părere aveţi, întrebă Fletch. 

— Adevărul este că avem nişte probe, şi mai adunăm 
şi altele. l-am explicat lui Grover că prefer să las în 
libertate suspectul, pentru a-l observa mai bine. Este 
mult mai uşor de a urmări un suspect aflat în libertate, 
comportându-se în mediul său natural, decât de a-l 
examina în stare de defensivă, susţinut fiind de avocaţii 
săi. Chestia asta poate fi ca o adevărată bucată de 
săpun. Şi iată, că în această dimineaţă, aţi reuşit să 
scăpaţi de urmăritorii dumneavoastră şi să vă faceţi 
programul pe care vi l-aţi impus. 

Fletch nu răspunse invitaţiei care îi fusese făcută de a 
da socoteală de modul cum îşi petrecuse ziua şi 
răspunse: 

— Nu credeţi cumva, că între timp, am mai omorât şi 
pe altcineva? 

— Ba chiar aşa, se auzi vocea lui Grover, din celălalt 
capăt al încăperii. 


Privirea pe care i-o aruncă Flynn indica clar ce gândea 
acesta despre el. 

Flynn continuă cu blândeţe: 

— Raționamentul meu mă face să cred că Irwin 
Maurice Fletcher, chiar şi sub pseudonimul de Peter 
Fletcher, n-ar fi asasinat o femeie într-un apartament, 
pentru ca apoi, să atragă atenţia poliţiei asupra 
persoanei sale. Ar fi putut să şteargă amprentele, să-şi 
facă valizele şi să se ducă la aeroport, în mai puţin timp 
decât ar trebui unui barman să curețe un pahar. 

— Mulţumesc, răspunse Fletch. 

— Ba chiar, îşi continuă Flynn demonstratia, 
plimbându-se prin încăpere, ar fi putut îmbrăca corpul 
victimei, s-o coboare pe scara de serviciu, şi să scape de 
ea oriunde în Boston. Lucrul ăsta nu i-ar fi stânjenit 
câtuşi de puţin planurile. 

Fletch nu scoase nicio vorbă, urmărindu-l atent din 
priviri. 

— Şi în loc de toate astea, ce a făcut suspectul? A 
telefonat la poliţie. Nu se poate spune că s-a acuzat, dar 
totuşi a sunat la poliţie. Grover, cred că pentru lucrul 
ăsta merită un pic de respect, pentru remarcabila sa 
încredere în această instituţie, care este poliţia. 

Urechile lui Grover se înroşiseră. Fiindcă îndrăznise un 
singur cuvânt potrivnic într-o discuţie cu superiorul său, 
se şi văzuse pus la punct. 

— Cu toate acestea, adăugă Flynn pe un ton mult mai 
destins, probele pe care le-am adunat astăzi, atârnă mai 
mult balanţa de partea lui Grover. Vă interesează aşa 
ceva, domnule Fletcher? 

— Bineînţeles. 

— Mai întâi, ce ştiţi despre ora plecării domnului 
Connors în Italia? 

— Absolut nimic, răspunse Fletcher. Vila mea îi stătea 
la dispoziţie începând de duminica trecută. 

— Şi acum este miercuri, continuă Flynn. Doamna 
Sawyer ne-a confirmat că domnul Connors se găsea aici 


sâmbătă şi i-a cerut să vină luni, pentru a face curăţenie 
în vederea sosirii dumneavoastră de marţi. Ceea ce a şi 
făcut. Aşadar, putem presupune că domnul Connors, a 
plecat în Italia, între sâmbătă şi luni seara? 

— Sigur că da, aveţi dreptate, recunoscu Fletch. 

— Până acum, nu am avut posibilitatea să ne 
asigurăm că lucrurile s-au desfăşurat întocmai aşa, 
continuă Flynn. Din câte am aflat de la companiile 
aeriene, se pare că nu a existat nicio rezervare de loc pe 
numele de Bartholomew Connors, pentru un zbor 
transatlantic. 

— S-ar fi putut să plece din New York, avansă Fletch o 
ipoteză. 

— Da, numai că nu s-a întâmplat aşa, preciză Flynn. ŞI 
apoi, nu cred nici că a călătorit sub un nume fals, 
deoarece Connors este unul dintre asociaţii unui cabinet 
de jurişti foarte cunoscut în Boston. Doar dacă nu s-or fi 
petrecut nişte lucruri extraordinare, care ne scapă 
deocamdată. 

Fletch sugeră: 

— Dacă doriţi, aş putea telefona la vila mea din Italia, 
pentru a vedea dacă se găseşte acolo. 

— Mda, nu-i o idee rea, însă eu zic că este mai bine să 
nu trezeşti pisica din somn. 

— Poftim? 

— Mă refeream la doamna Sawyer. O văduvă cu două 
fete în toată firea. Una dintre ele predă la o şcoală din 
Mattapan, iar cealaltă este studentă la facultatea de 
medicină din Oregon. Doamna Sawyer a confirmat că are 
o cheie de la apartament şi că nimeni în afară de eanuo 
foloseşte. Şi-a petrecut duminica împreună cu un prieten, 
un contabil de vreo şaizeci de ani, divorţat, care a dus-o 
în vizită la nepoţii lui din New Bradford. 

Fletch întrebă: 

— Mă credeţi dacă vă spun că nu am bănuit-o nicio 
clipă pe doamna Sawyer? 

— Cu toate astea, avea o cheie, insistă Flynn. Cine 


ştie dacă cineva nu o fi profitat de slăbiciunea ei, pentru 
nişte motive care îi aparţin? Ea afirmă că în urmă cu şase 
luni, Connors a suferit, chiar mult de tot după ce s-a 
despărţit de soţia sa. După câte spune ea, cei doi 
intenţionează să divorţeze şi nu am niciun motiv să n-o 
cred. lar de când s-au despărţit, prin apartamentul lui 
Connors s-au perindat tot felul de femei, iar doamna 
Sawyer, dădea de lucrurile lor când venea să facă curat. 
Cu toate astea se pare că de când Connors a rămas 
singur, în apartament nu a locuit nicio femeie, doar dacă 
nu şi-o fi băgat cumva hainele în vreun şifonier, ca să nu 
i le vadă doamna Sawyer. Lucrul ăsta îi întăreşte 
mărturia făcută în legătură cu cârdurile de femei care au 
defilat prin apartament, şi că, aşa după cum ştie ea, 
niciuna dintre ele nu ar fi avut vreo cheie. 

Grover strănută. 

— Domnule Fletcher şi întrucât în acest apartament se 
găsesc tablouri de valoare, nu-i aşa, este de presupus că 
Connors nu a dat aşa de uşor cheile de la apartamentul 
său oricui. 

— De valoare, aşa este, îi întări Fletch spusele. De 
foarte mare valoare. 

Încă nu reuşise să se uite atent la tablouri, aşa cum ar 
fi vrut, însă puţinul pe care îl văzuse îl impresionase. 

În afară de Brown-ul care se găsea în birou, mai exista 
un Matisse în dormitor, un Klee în salon, agăţat deasupra 
lui Grover şi un Warhol în sufragerie. 

— lar dacă tot vorbim despre apartamentul ăsta, 
continuă Flynn, culmea este că mai există şi uşa de 
serviciu, de la bucătărie, pe unde se duce gunoiul. Uşa 
asta nu are cheie şi se închide dinăuntru cu un zăvor. 
Doamna Sawyer se jură pe toţi sfinţii că niciodată nu a 
uitat să închidă uşa. De altfel, când am venit aseară, uşa 
era într-adevăr încuiată şi nimeni nu ar fi putut ieşi pe- 
acolo şi pe urmă s-o închidă dinăuntru. 

— Da, numai că cineva ar fi putut intra pe-acolo, să 
închidă apoi uşa cu zăvorul, după care să iasă prin uşa 


de la intrare, emise Fletch o presupunere. 

— Perfect plauzibil, îi acceptă Flynn ipoteza, însă ar fi 
trebuit ca uşa de serviciu să fie deschisă. 

— Mă rog, ştiu şi eu, s-o fi întâmplat să rămână 
deschisă. 

— Mda. O întâmplare. Oricum, eu Flynn, nu prea cred 
în întâmplări. Din acest motiv am venit la 
dumneavoastră. 

Grover se îndreptă de spate şi-şi pregăti pixul. 

— Cei din Washington au avut amabilitatea să ne 
trimită fotografia dumitale şi amprentele, îl anunţă Flynn, 
zâmbindu-i candid. Ce mai, se poate afirma să nu mai 
există viaţă particulară. 

Surâsul amabil al lui Flynn spori stânjeneala lui Fletch. 

— Hm, cam multe capete de acuzare sunt legate de 
numele dumneavoastră. Emiterea unui cec fără 
acoperire, ultrajul unui magistrat, o grămadă de refuzuri 
de a plăti pensii alimentare... 

— Gata, opriţi-vă, spuse Fletch. 

— ... dar toate sunt clasate. Nu încerc să mă substitui 
avocatului dumneavoastră, deşi mă văd obligat s-o fac. 
Dacă toate afacerile astea s-au clasat, v-aş recomanda 
să încercaţi să faceţi într-un fel ca să nu mai fie 
pomenite. Vă daţi seama că un funcţionar public 
oarecare, aşa cum sunt eu de exemplu, având cunoştinţă 
despre ele, îşi poate forma fără să vrea, anumite 
prejudecăţi. Bazându-se pe principiul pe care îl 
cunoaşteţi foarte bine, că nu există fum fără foc. 

— Vă mulţumesc de sugestia pe care mi-aţi dat-o. 

— Am mai aflat că aţi obţinut premiul „Bronz Star”. 
Însă nu prea înţeleg ce poate însemna adnotarea că „Nu 
i-a fost decernat niciodată.” 

Grover îi aruncă lui Fletch o privire încărcată de tot 
disprețul pe care-l putea exprima un fost adjutant. 

Flynn comentă: 

— Domnule Irwin Maurice Fletcher, am impresia ca 
sunteţi o persoană destul de dificilă. 


Fletch îi răspunse: 

— Pot să pariez că îmi veţi refuza mâna fiicei 
dumneavoastră. 

— Având în vedere împrejurările de faţă, trebuie să 
mărturisesc că aş cam ezita. 

— Şi pe lângă toate astea, nu vă place nici parfumul 
meu. 

— Niciun taximetrist nu şi-a amintit să vă fi dus cu 
maşina de la aeroport. 

— Este chiar atât de important amănuntul ăsta? 

— Aş dori să ştiu dacă aţi venit singur de la aeroport, 
sau însoţit de o femeie tânără. 

— Aha, îmi dau seama ce vreţi să spuneţi. 

— Chiar şi taximetristul care a lăsat pe cineva în 
cursul după-amiezii de ieri în dreptul numărului 152 de 
pe această stradă, nu vă poate identifica. Individul nu-şi 
aminteşte nici măcar câte persoane erau în taxi. 

— Asta-i culmea! 

— Ce să-i faci, şoferii de taxi sunt foarte independenţi. 
Patru taxiuri au condus aseară persoane de-aici la hotelul 
„Budapesta”, dar niciunul dintre şoferi nu-şi aminteşte 
de dumneavoastră, neputând spune nici măcar dacă 
eraţi sau nu singur. 

— Să le spuneţi că le sunt extrem de recunoscător. 

— Domnule Fletcher, puţini sunt cei care se dovedesc 
aşa de cooperanţi ca dumneavoastră. 

— Măgarii! 

— Nici personalul de la restaurantul „Budapesta” nu-şi 
aminteşte să vă fi văzut pe-acolo. Pentru un bărbat care- 
şi dă cu un parfum dintre cele mai rafinate, faptul de a 
petrece o oră sau două într-un restaurant de lux, fără ca 
nimeni, nici măcar personalul să nu-l poată identifica a 
doua zi, este de-a dreptul jignitor. 

— Puțin zis jignitor! confirmă Fletch. 

— Este de presupus că ospătarii îşi amintesc 
întotdeauna de un bărbat care a luat masa de unul 
singur, nu-i aşa? Măcar de bacşişul pe care l-au primit şi 


tot îşi amintesc. 

Ceasul era opt fără zece minute. 

— Cam atât am aflat până acum, datorită fotografiei 
dumneavoastră. Dar datorită amprentelor, am aflat nişte 
lucruri interesante. 

— Ard de nerăbdare să le aud! 

— Aţi atins două lucruri în această încăpere. Unul 
dintre ele este o clapă a pianului, cu arătătorul mâinii 
drepte. Nu ştiam că vă place muzica. 

— Nu, nu-mi place. 

— Am spus două lucruri, în afară de comutatoare? Aşa 
am intenţionat să spun. Sunt sigur că atunci când aţi 
intrat în apartament pentru prima, oară, şi aţi făcut turul 
camerelor, aţi aprins lumina apăsând mai întâi pe 
comutatorul din salon. V-aţi apropiat apoi de pian şi aţi 
atins o clapă. Aţi traversat sufrageria şi aţi aruncat o 
privire prin bucătărie, fără să stingeţi lumina, ignorând 
efectele şocului petrolier corelate cu consumul energetic. 

— Probabil că aşa s-or fi petrecut lucrurile. 

— Singurele lucruri pe care v-am găsit amprentele au 
fost sticla cu whisky şi carafa cu apă. 

— Aşa v-am spus şi eu. 

— Era o sticlă neîncepută. Dumneavoastră aţi deschis- 
O. 

— Exact. 

— Domnule Fletcher, sticla cu whisky este arma 
crimei. 

Ochii verzi îl fixau insistent. Fletch le simţi intensitatea 
până în stomac. Într-o parte, vedea cu coada ochiului 
figura albă a lui Grover care nu-l slăbea din priviri. 

— Pe sticlă nu se mai afla nicio altă amprentă, 
domnule Fletcher. Cineva le-o fi şters. Este destul de 
frecvent gestul de a şterge o sticlă de băutură înainte de 
a o deschide. 

— Ce alte amprente aţi mai găsit în camera asta? 
întrebă Fletch. Adică, aţi mai găsit şi alte amprente? 

— Sigur că da, pe cele ale doamnei Sawyer, pe cele 


ale tinerei, sau ca să fiu mai explicit, pe ale lui Ruth 
Foyer şi amprentele unei alte persoane, pe care o 
presupunem a fi Connors. 

— Amprentele lui Ruth erau numeroase? 

— Nu chiar. Însă suficiente pentru a se stabili că aici a 
fost asasinată. Erau amprentele unei persoane în viaţă. 

Fletch se gândi că era mai înţelept să nu facă niciun 
comentariu. În orice caz, pe moment era incapabil să 
rostească vreun cuvânt. 

— Ceea ce ni se pare curios, domnule Fletcher, 
adăugă Flynn, cu o amabilitate în glas care-i punea 
acestuia nervii la încercare, este că, aşa după cum vă 
puteţi aminti din orele de fizică de la şcoală, o sticlă cu 
whisky poate fi arma unei crime, mai mult chiar decât 
satisfăcătoare, mai înainte de a fi deschisă. 

— Nu înţeleg. 

— Desfăcând sticla pentru a bea whisky, v-aţi gândit 
că veţi sustrage sticla bănuielilor noastre, împiedicându- 
ne să găsim arma crimei. 

— Şi am dat greş, spuse Fletch. 

— Ei, tocmai aici lipsa mea de experienţă s-a dovedit 
a fi utilă. Un poliţist mai experimentat ca mine nici n-ar fi 
băgat în seamă sticla asta. Îmi amintesc că a trebuit să-l 
conving pe Grover s-o ducem la laborator. Nu-i aşa, 
Grover, că te-am convins destul de greu? Am insistat, 
fiindcă niciodată nu am avut parte de o pregătire 
profesională potrivită. Băieţii de la laborator au fost 
foarte surprinşi când au văzut că arma crimei era o sticlă 
deschisă şi abia începută. 

— De unde au ştiut că este vorba despre arma crimei? 

— După urme minuscule de păr, piele şi sânge care 
corespund cu ale victimei. 

Flynn tăcu privindu-l pe Fletch, părând că aşteaptă o 
reacţie din partea acestuia. Se lăsă o linişte apăsătoare. 

Fletch nu răspunse nimic. 

— Va să zică, domnule Fletch, doriţi să vă luaţi un 
avocat? 


— Nu. 

— Vă înşelaţi dacă vă gândiţi că ne puteţi convinge de 
nevinovăția dumneavoastră prin acest refuz. 

Grover adăugă: 

— Aşa ceva este o dovadă de prostie şi nimic altceva. 

— Grover, ce naiba, sări Flynn. Domnul Fletcher nu 
este nici pe departe prost. Şi ştie că nici noi nu suntem. 
Poate că doreşte doar să evite formalităţile care ar 
implica prezenţa dumnealui la un avocat şi ne va face 
imediat o mărturisire completă, care să-i elibereze 
conştiinţa de greutatea asta apăsătoare. 

Fletch îl întrerupse: 

— Aşa este, ştiu că nu sunteţi proşti, dar nu ştiu de ce 
mă simt eu prost. 

— Aveţi un aer furios. 

— Chiar sunt furios. 

— De ce? 

— Habar n-am! Bănuiesc că trebuia să fac ceva în 
legătură cu crima asta, din ultimele douăzeci şi patru de 
ore! 

— Şi nu aţi făcut nimic, aşa-i? 

— Aşa este, nu am făcut nimic. 

— Încrederea pe care ne-aţi acordat-o s-a dovedit a fi 
elementul cel mai complex al întregii afaceri, spuse 
Flynn. Nu sunteţi deloc naiv. 

— Doar îmi ştiţi trecutul, după câte mi-am dat seama. 

— Bănuiesc că nu veţi mărturisi că dumneavoastră aţi 
fost asasinul? 

— Bineînţeles că nu. 

— Grover, ai auzit şi tu, refuză să mărturisească. 
Notează. Rezistenţa acestei persoane la orice mărturie 
este ca de beton. Bine, atunci să continuăm. 

Flynn se îndreptă de spate, îşi puse coatele pe 
genunchi şi îşi încrucişă mâinile în faţă. 

— Spuneţi că până aseară, nu aţi mai văzut-o 
niciodată pe Ruth Fryer? 

— Nu, nu-mi amintesc s-o mai fi văzut vreodată, 


răspunse Fletch. 

— Datorită numărului cheii pe care ni l-aţi dat, ne-am 
dus la hotelul Hilton Logan, care, aşa, pentru cultura 
dumneavoastră generală, se află chiar la aeroport. Ne- 
am aruncat o privire prin cameră şi am stat de vorbă cu 
colega ei de cameră şi cu şeful ei. Dacă tot spuneţi că n- 
aţi mai văzut-o până aseară, puteţi măcar să ghiciţi cu ce 
se ocupa?, 

— Doar n-o să-mi spuneţi că era stewardesă? 

— Ba da, domnule Fletcher, exact aşa cum aţi spus. 

— Groaznic! 

— Lucra la compania Trans World Airlines. Fusese 
mutată temporar la aeroportul Logan din Boston, iar, 
marţi, adică ieri, sarcina ei era de a întâmpina călătorii 
zborului 529, dinspre Roma. 

— Nici n-am văzut-o. Mi-aş fi amintit cu siguranţă dacă 
aş fi văzut-o, fiindcă era foarte frumoasă. 

Fletch se ridică brusc, ceea ce îl făcu pe Flynn să facă 
o mişcare instinctivă de recul. 

Fletch se îndreptă spre pian. 

Grover se ridică şi el. 

Fletch apăsă o clapă a pianului, după care spuse 
gânditor: 

— Chestia asta mă priveşte personal. 

— Poftim? întrebă Flynn. 

— Crima asta mă priveşte personal. 

— Asta găsiţi de spus? Grover, stai jos! Acest domn 
Fletcher este foarte subtil. l-au fost suficiente doar 
douăzeci şi patru de ore ca să înţeleagă situaţia. 

— Aţi lucrat foarte eficient, admise Fletch. 

— Hai, hai, nu încercaţi să ne flataţi. 

— Ce vreţi de la mine acum?. 

— Să încercaţi să mărturisiţi, ce naiba, asta vrem! 

— Mda, aş putea, domnule inspector, aş putea. 

Fletch începu să se plimbe în lung şi în lat prin 
cameră. 

— Nu-mi vine să cred că istoria asta are de-a face cu 


mine. 

— Ce vreţi să spuneţi? 

— Nu cred că asasinul a vrut deliberat să mă bage pe 
mine într-o belea. 

— Dacă insinuaţi că aţi fi victima unui complot, atunci 
să ştiţi că ar fi greu de crezut una ca asta, domnule 
Fletcher, întrucât ne-aţi spus că nu cunoaşteţi pe nimeni 
în Boston. 

— Mă rog, poate, dar n-am spus niciodată că nu 
cunosc pe nimeni în lume. Există o mulţime de indivizi 
care mă detestă. 

— Aşa o fi, din ce în ce mai mulţi, cu fiecare minut ce 
trece. Da, uitaţi-vă la Grover, este un exemplu în sensul 
asta. 

— Toată lumea din Italia îmi ştia planurile. Toată 
lumea de la Cagna, de la Roma, de la Livorno. Oamenii 
agenţiei Homeswap din Londra. Am început să vorbesc 
despre proiectele mele acum trei săptămâni. Am scris 
unor vechi prieteni din California, înştiinţându-i că o să 
trec şi pe la ei. Am scris şi unor prieteni din Seattle. 

— Foarte bine, domnule Fletcher, o să-i băgăm pe toţi 
ăştia la închisoare, ca să vă lăsăm pe dumneavoastră 
liber. 

— Domnule inspector, nu am vrut să spun asta. Am 
vrut să spun că nu cred că este vorba de o răzbunare 
personală. A fost un fel de accident. M-am găsit din pură 
întâmplare în această încăpere, după ce a fost comisă o 
crimă. 

— Ehei! Ce spuneţi dumneavoastră, îmi aminteşte de 
un filosof francez, al cărui nume l-am uitat, care la 
treizeci de ani de la naşterea sa, s-a hotărât şi el să 
spună că face parte din lume. 

Fletch întrebă brusc: 

— Domnule inspector, ce ziceţi, aţi fi de acord să luăm 
masa împreună? 

— Să luăm masa împreună? răspunse uimit Flynn. 
Grover, individul acesta mi se pare că a înnebunit. 


Domnule Fletcher, noi ne pregăteam să vă cerem să ne 
urmaţi. _ 

— Nu-i politicos deloc să-mi refuzaţi invitaţia. In fond 
şi la urma urmelor, nici nu cunosc oraşul ăsta. 

— La drept vorbind, făcu Flynn, adresându-se 
pereţilor, individul acesta a refuzat până în prezent să se 
comporte ca cineva care se găseşte implicat într-o crimă. 
S-a comportat ca un martor nevinovat. Şi continuă să se 
poarte în acelaşi mod. Asta este lucrul cel mai greu de 
înţeles în toată povestea asta. Ce ne facem cu el, Grover, 
ia spune?! 

— Să-l băgăm la zdup! 

— Ce om concis, este Grover acesta. 

— Să-l acuzăm de crimă! 

— Ştii că îşi poate angaja avocaţi renumiţi, detectivi 
particulari, să se plângă presei, să plătească o cauţiune 
şi să facă recursuri peste recursuri, până la Curtea 
Supremă. 

— Frank, bagă-l la răcoare! 

Flynn se ridică de pe canapea. 

— Nu. Suspectul nu a părăsit oraşul ieri. Şi nici astăzi. 
Prin urmare, putem presupune că nici mâine n-o s-o facă. 

— Frank, mâine o s-o întindă! 

— Viaţa este mult mai simplă aşa. La drept vorbind, 
nu l-am prea încolţit. Deşi cred că totuşi, ceva-ceva i-am 
cam băgat frica în oase. 

— Ce alte probe mai vrei, Frank? 

— Nu ştiu, vedem noi. Până acum avem tone de 
probe. Parcă aveam o pălărie când am venit. Ah, uite-o. 
Grover, nu este frumos să vorbeşti în faţa cuiva de parcă 
ar fi mort. 

În hol, Flynn îşi puse pălăria. 

— Domnule Fletcher, ştiu că până o să ajung acasă, 
cineva o să mă facă cu ou şi cu oţet. Sper ca Grover să 
mă convingă de vinovăția dumneavoastră. Până în 
prezent, dumneavoastră nu aţi reuşit. Bună seara. 

Întrucât se făcuse târziu şi descoperise că oricum, 
prezenţa sa prin restaurante rămânea invizibilă, Fletch 
se hotărî să nu mai iasă din casă pentru masa de seară. 
Scotoci prin dulapurile din bucătărie şi dădu de o 
conservă cu tocătură de carne. În timp ce mânca, soneria 
telefonului se făcu auzită de trei ori. 

Primul apel îl primi în timp ce se iniţia în funcţionarea 
deschizătorului de conserve. Centralista îi transmise o 
telegramă telefonică din Cagna. 

„Connors simpatic - nevoie consolare - nimic nou tati 
- te iubesc - Andy.“ 

Va’ să zică, Connors se simţea bine în Italia. Faptul că 
era simpatic şi că avea nevoie de consolare, nu 
semnifica nimic, pentru moment. Dar se găsea fără doar 
şi poate în Italia. 

Al doilea apel surveni mai înainte ca Fletch să pună 
tigaia pe foc. 

— AŞ dori să vorbesc cu fiul răsfăţat al ziaristicii, cu 
scriitorul fără asemănare, cu marele I.M., cu singurul, cu 
inegalabilul, râd şi plâng când îi pronunt numele, cu Irwin 
Maurice Fletcher. 

— Jack, fir-ai tu să fii! 

Vocea fostului său şef, redactorul şef Jack Saunders, 
de pe vremea când lucra la Chicago, îi era mult prea 
familiară ca s-o poată confunda. Timp de un an de zile 
fusese obligat să asculte acea voce la telefon, câteodată 
şi ore întregi. 

— Unde naiba eşti? 

— Va' să zică, ne dăm drept Peter Fletcher, ăă? 
Tocmai am găsit pe birou o fişă de identitate, redactată 
de poliţia din Boston. 

— Unde, la Chicago? 

— Nu bătrâne, nici pomeneală. Chiar aici, la Boston. 
Ţin să-ţi atrag atenţia că vorbeşti cu redactorul şef al 


serviciului de noapte de la ziarul „Boston Star”. 

— Ce, ai plecat de la „Post”? 

— Dacă aş fi ştiut că povestea cu crima asta se referă 
la marele |. M. Fletcher, n-aş fi pus-o în ruptul capului în 
pagina a şaptea. 

— A cincea, nu a şaptea. 

— Aş fi pus-o pe prima pagină, însoţită de fotografii 
de-ale tale şi ale fetei, care ar fi făcut ca cititorii să nu te 
mai poată uita. 

— Îţi mulţumesc din suflet. lată deci că într-adevăr 
cunosc pe cineva în Boston. 

— Poftim? 

— Nu, nimic. la spune-mi, de ce ai plecat de la „Post”? 

— Aici mi s-au oferit mai multe parale. Dar evident că 
nemernicii nu mi-au spus că viaţa aici, la Boston, este de 
o mie de ori mai scumpă. Şi în afară de asta, de când ai 
plecat tu, „Post”-ul nu mai avea niciun haz. Se dusese 
naibii tot farmecul. 

— Mda, a fost o perioadă frumoasă. 

— Nu pot să uit cât m-ai ajutat. la spune, ai nevoie de 
o slujbă? 

— Pentru moment, nu. Ce fac Daphne şi ăia mici? 

— Cum îi ştii. Daphne găteşte în continuare pilaf cu 
pui. De ce crezi că am acceptat să lucrez noaptea? 

Fletch nu înţelesese niciodată de ce Jack nu divorțase. 
Nici măcar nu se uita la nevastă-sa, iar copiii îi făceau 
numai necazuri. 

— Fletch, ia spune, ăştia au de gând să te acuze? 

— Tot ce se poate. Cine-i Flynn ăsta? 

— Ce, Frank Flynn conduce ancheta? Ai baftă, să ştii. 
Nu înţeleg de ce nu eşti până acum la zdup. 

— Da, şi eu mi-am dat seama. 

— | se mai spune şi „Flynn refractarul”. Se hotărăşte 
greu. Însă dacă arestează un suspect, poţi să fii sigur că 
nu poate fi vorba despre nicio eroare judiciară. Dacă te-a 
prestat, atunci te-ai ars! 

— Ce ştii despre el? 


— Nu mare lucru. A venit la Boston acum vreun an şi 
jumătate, ceea ce este cam neobişnuit. Ştii doar cât de 
mult le place poliţailor să nu se mute dintr-un oraş în 
altul. Habar n-am de unde a venit. Are gradul de 
inspector. Este un adevărat tată de familie. Îi place 
muzica. Cântă la vioară sau la o şmecherie de-asta. 

— E bun tipul, nu? 

— De când a venit, a rezolvat vreo zece cazuri 
importante. Dacă eşti vinovat, să ştii că o să pună laba 
pe tine. De fapt, eşti vinovat sau nu? 

— Bravo, asta da întrebare. 

— la spune, când ne vedem să mâncăm şi noi ceva ca 
lumea? 

— Păi, spune când poţi tu. 

— Mâine ar fi cel mai bine. Nu pot suferi să fac vizite 
prizonierilor. 

— Dacă lucrezi de noapte, înseamnă că mănânci de 
prânz târziu, nu? 

— Pe la două. Îţi convine? 

— E perfect. 

— Dacă ai vreo cravată, putem merge la Locke-Ober. 

— Unde vine asta? 

— N-o să-l găseşti niciodată. Este într-o străduţă. Dar 
e suficient să pomeneşti numele ăsta oricărui şofer de 
taxi. Ai ţinut minte? 

— Da. 

— Vezi că acolo sunt două saloane, unul jos şi altul 
sus. O să te aştept în ăla de jos. 

— Ne-am înţeles. 

— Bine bătrâne, atunci pe mâine. lată dacă ai vreun 
pont, să anunţi mai întâi „Star-ul”. Avem cei mai buni 
fotoreporteri din oraş. 

— În regulă. Salut, Jack. 


Telefonul sună pentru a treia oară în timp ce-şi mânca 
tocătura de carne. 
— Fletcher, iubitule! 


Era contesa de Grassi. Bomba braziliană, Sylvia. 
Mama vitregă a lui Andy. 

— Bună seara, Sylvia. 

— Fletch, nu m-ai sunat! 

— Să te sun? Unde să te fi sunat? 

— La Boston, dragul meu. Am sunat în seara asta şi ți- 
am lăsat un mesaj. 

— A, da. Mi-a lăsat. Ceva scris doamna Sawyer, făcu 
Fletch. 

Se duse la birou, luă hârtia proptită de o carte, o făcu 
cocoloş, şi o aruncă în perdele. 

— Sunt la Ritz-Carlton. 

— Sylvia, o să te ruinezi! 

— Sunt contesa de Grassi! Doar nu vrei ca o contesă 
de Grassi să stea te miri unde. 

— Ştii cumva că ăştia de la Ritz-Carlton o să-i ceară 
până şi contesei de Grassi să achite nota? 

— Fletcher, eşti tare răutăcios. Ocupă-te mai bine de 
problemele tale. 

— Sylvia, în fond, de ce-ai venit aici? 

— Angela mi-a spus că ai venit la Boston pentru nişte 
probleme de familie. Dar parcă familia ta locuieşte la 
Seattle, nu? Auzi, să ştii că şi eu am o hartă a Statelor 
Unite, aşa că am venit şi eu să-ţi vizitez familia din 
Seattle. 

— Sylvia, treburile mele de aici nu te privesc. 

— Oho, ba bine că nu. Angela şi cu tine îmi pregătiţi o 
surpriză, simt eu. 

— Poftim? Despre ce surpriză vorbeşti? 

— Las’ că ştiu eu că puneţi la cale să-mi luaţi 
drepturile care mi se cuvin. 

— Despre ce tot vorbeşti acolo? 

— Totul a început cu tragedia lui Menti, după care aţi 
început să complotaţi împotriva mea. 

— Bine, atunci ca o văduvă îndurerată ce te afli, nu ar 
trebui să fii la Roma? Sau la Livorno? 

— Angela şi cu tine complotaţi să mă furaţi, asta e. 


Să-mi luaţi ceea ce mi se cuvine. Menti s-ar răsuci în 
mormânt dacă ar afla una ca asta. 

— E absurd ce spui tu. 

— Fletch, vino imediat la mine la hotel! Spune-mi că 
toate astea nu sunt decât rodul imaginaţiei mele. 

— E imposibil, Sylvia. Hotelul tău e foarte departe de 
unde stau eu. 

— Cât de departe? 

— Păi, la vreo douăzeci şi cinci sau treizeci de 
kilometri. Doar Bostonul este un oraş cât toate zilele. 

— Bine, atunci vino mâine dimineaţă. 

— îmi pare rău, nu am timp. 

— Nu ai timp? 

— Vreau să spun că am nişte întâlniri aranjate. 

— Atunci, să luăm masa împreună. 

— Mi-am aranjat o întâlnire şi la dejun. 

— Fletcher, am venit să pun mâna pe tine! O să sun la 
poliţie. Cei de-acolo or să dea ascultare unei contese de 
Grassi, care în plus, mai şi telefonează de la hotelul Ritz- 
Carlton. 

— Sunt convins, Sylvia, sunt convins. Auzi, Menti ţi-a 
spus vreodată că eşti o căţea? 

— lar tu, Fletcher, eşti un fiu de căţea! 

— Doamne, ce mod de exprimare pentru o contesă! 

— Pot să fiu şi mai vulgară, atât în franceză, cât şi în 
portugheză. 

— Ştiu, ştiu. Bine, atunci o să vin la hotel. 

— Când? 

— Mâine. Probabil că după-amiază, mai pe înserat. Pe 
la şase. 

— Să urci în camera mea. 

— Nu. Ne vedem la bar. La şase. 

— Dacă nu ai venit până la şase şi jumătate, să ştii că 
sun la poliţie. 

— Dar nu la comisariat, fiindcă chestia asta îi cam 
deranjează. 

— N-am înţeles. 


— Las-o baltă! 
După care Fletch a aruncat restul mâncării în vasul de 
la toaletă. 

— la uitaţi-vă ce mi-au făcut jigodiile naibii la maşină! 

Fletch, îmbrăcat în jeans şi într-un pulover, îl invită pe 
patronul service-ului auto să-şi arunce ochii asupra 
furgonetei sale. 

Fiind convins că avea să fie urmărit, Fletch ieşise din 
apartament prin uşa de la bucătărie şi folosise scara de 
serviciu. Străduţa în care nimerise îi permisese să 
scurteze drumul până la garajul din River Street. 

Tot timpul cât fusese la volanul furgonetei, pentru a 
ajunge la service fusese la fel de destins ca un infractor 
travestit la un bal mascat al poliţiei. 

Vopsitorul citi cuvintele „Pâine pentru popor” şi dădu 
din cap. 

— Nişte puşti au făcut asta. 

Ocoli maşina, cu mâinile în buzunare şi ajunse la 
portiera pe care era scris „Chinuiţi-vă să înţelegeţi”. 

Soarele apăru dintre nori. 

Şi pe acoperiş mi-au scris ceva, făcu Fletch. 

Vopsitorul se întoarse, se înălţă pe vârfurile picioarelor 
şi-şi ridică privirea pentru a vedea deasupra furgonetei. 

— Mda, e clar, trebuie revopsită. 

— Ce porcărie! exclamă Fletch. 

— Fir-ar ei să fie de puşti, spuse vopsitorul. Cer pâine 
pentru popor, dar nu se gândesc la proprietarul maşinii 
ăsteia. 

— Mda, eu sunt ăla, confirmă Fletch. 

— Sunteţi asigurat? 

— Ba bine că nu! 

— Aţi vorbit cu compania care v-a făcut asigurarea? 


— Ce să vorbesc. Eu am nevoie de maşină. Puțin îmi 
pasă dacă ăia îmi plătesc sau nu. Nu mă pot folosi de 
maşină în halul în care este. 

— Cu ce vă ocupați? 

— Sunt instalator, afirmă Fletch. 

— Zău? In cazul ăsta, nu prea cred că clienţii 
dumneavoastră o să fie entuziasmați să vadă o maşină 
pictată aşa, în faţa locuinţei lor. Riscaţi să-i pierdeţi, pe 
cuvântul meu. 

— Sigur că o să-i pierd. Hai, vopseşte-mi-o. O să 
plătesc pe loc, după care o să-mi iau eu banii înapoi de la 
compania de asigurare.. 

— Vreţi aceeaşi nuanţă de albastru? 

— Păi, cred că tot s-ar mai vedea scrisul, nu? 

— Normal. Prin albastru, s-ar vedea la fix literele 
negre. 

— Atunci, vopseşte-mi-o în negru. 

— Ce măgari! Nici măcar în roşu n-ar merge! Şi nici în 
verde închis. Ar merita nişte şuturi în fund, nu alta. 

— Bine, deci, în negru. 

— O vreţi în negru? 

— Bineînţeles că nu. Dacă aş fi vrut o furgonetă 
neagră, mi-aş fi cumpărat una neagră. 

— O să semene cu un dric. 

— Cu un dric? Fir-ar să fie! 

— Aveţi certificatul de înmatriculare? 

— Pentru ce? 

— Trebuie să daţi o declaraţie la Prefectură. Ca să-i 
informaţi despre noua culoare a maşinii. 

— Să se ducă la dracu'! 

— Poftim? 

— Uite ce se întâmplă. 

Fletch începu să se enerveze. 

— ... Nişte derbedei şi-au bătut joc de maşina mea. 
Dacă poliţia şi-ar face bine treaba, în loc să ne ceară 
toată ziua să completăm tot felul de formulare, atunci, 
maşina mea ar fi arătat ca oricare altă maşină. 


— Aveţi dreptate. 

— Aşa că să se ducă naibii. O să-i anunţ când o să am 
timp. 

— Deci, o vreţi neagră, da? 

— Nu. Dar n-am ce face. 

— Şi când să fie gata? 

— Chiar acum. Deja sunt 
mele. 

— Nu pot să v-o fac astăzi. Zău că nu se poate. Ce 
ziceţi de mâine dimineaţă? 

— E bine şi aşa. Dacă nu se poate altfel, atunci 
rămâne pentru mâine dimineaţă. 

— Dar să vă duceţi la Prefectură. 

— O să mă duc, naiba să-i ia, dar când o să am timp. 

— În regulă, atunci, ne-am înţeles. Eu vă vopsesc 
maşina, iar dumneavoastră vă duceţi la Prefectură. 

— Ai naibii de derbedei! 

— Dacă o să vă apuce cumva nervii la Prefectură, să 
nu le spuneţi cine v-a vopsit maşina. 

— Să-i ia dracu'! făcu Fletch. 


A 


n întârziere cu treburile 

Fletch auzi cum liftul vechi se puse în mişcare. 
Scârţâind din toate încheieturile, ajunse până la etajul 
şase, în dreptul său. Uşa apartamentului vecin, 6B se 
deschise. Mai întâi apăru un caniche pitic după care lesa 
în care era ţinut şi în cele din urmă o femeie. Era mai 
mult decât evident faptul că fiind deja ora unu şi 
jumătate la prânz, femeia băuse ceva. In timp ce Fletch 
ţinea uşa liftului deschisă, femeia scotocea prin poşetă 
să se convingă că are cheia la ea. Câinele îl privea pe 
Fletch cu curiozitate. După ce o găsi, femeia trânti uşa 
apartamentului. 

— Fiţi atentă la treaptă, îi atrase atenţia Fletch. 


Femeia se clătină şi intră în lift. 

Fletch apăsă pe butonul care indica parterul. 

Liftul începu să scârţâie şi să coboare încet. 

— Dumneata eşti cel care a închiriat apartamentul lui 
Bart? 

— Da, doamnă, răspunse Fletch. Mă numesc Fletcher. 

În timp ce se apleca să mângâie câinele, se întrebă 
cum de individa putea ignora faptul că în apartamentul 
vecin cu al ei fusese comisă o crimă. 

— Când a plecat domnul Bart? se interesă ea. 

— Sâmbătă, răspunse Fletch. Ba nu, duminică. S-a dus 
în Italia, la vila mea. 

— Aha! exclamă ea. 

Fletch încercă să estimeze care avea să fie durata 
plimbării câinelui, dată fiind starea stăpânei. 

— Nu se poate! exclamă din nou individa. 

— Ce-aţi spus? 

— Nu se poate ca Bart să fi plecat duminică, fiindcă l- 
am văzut marţi. 

— Zău? 

— Sigur că da. Marţi seara, într-un bar din capătul 
străzii. În „Bullfinch” 

— Pe la ce oră? 

Femeia dădu din umeri. Conversaţia o obosise deja. 

— După-amiaza, pe la şase. 

— Sunteţi sigură că era marţi? 

— Era îmbrăcat într-o vestă sport din tweed. Mi-am 
dat seama că nu venise de la birou. Chestia asta mi s-a 
părut ceva curios. Era cu o fată frumuşică. 

— Cum era fata? 

— Cum să fie? Frumuşică. Tinerică. 

Liftul se opri cu un scârţâit. 

Fletch deschise uşa. 

— Sunteţi sigură? o întrebă el. 

Trecându-i prin faţă, femeia îi răspunse: 

— Doar îl iubesc pe Bart, ce naiba! 

Gânditor, Fletch o urmări cum traversa holul cu un pas 


nesigur. O ajunse la uşa de la intrarea blocului şi punând 
mâna pe clanţă, o deschise. 

— Aţi vorbit cu el marţi seara? 

— Să vorbesc? Nici vorbă! Il urăsc! 

Fletch ieşi în urma ei. 

— Aveţi un căţel foarte simpatic. 

— Oh, Mignon! Aşa este, e singura mea iubire. Nu-i 
aşa, Mignon? 

Ajunsă pe trotuar, îi întinse lui Fletch o mână 
înmănuşată. 

— Mă numesc Joan Winslow. Vino într-una din zilele 
astea să-mi faci o vizită. După-amiaza, la o cafea şi un 
păhărel. 

— Vă mulţumesc pentru invitaţie, răspunse Fletch. Voi 
veni neapărat. 

— Poftim, aroganţa presei în persoană! făcu Fletch, 
ridicându-se pentru a-i strânge mâna. 

Era două şi un sfert. Ştiind dinainte că Jack Saunders 
va întârzia, Fletch îşi comandase un Martini. Prin 
fereastră, îl urmărea cu privirea pe polițistul în civil care 
se plimba prin faţa restaurantului. 

Pe cer, norii se fugăreau, lăsând soarele să apară la 
intervale regulate, ca pentru a-l fotografia pe sărmanul 
poliţai. Acesta îl putea vedea prin ferestrele fumurii ale 
restaurantului Locke-Ober pe bărbatul pe care trebuia 
să-l fileze, cum stătea la o masă şi bea probabil un 
Martini, privindu-l fără să se ferească. Lui Fletch îi 
trecuse la un moment dat prin minte să-l invite să intre şi 
să-i ofere şi lui un Martini. 

— Bătrâne, îmi pare rău că am întârziat, spuse Jack 
Saunders. Nevastă-mea şi-a prins sprâncenele în uşa 
frigiderului. 


În timp ce se aşeza, Fletch îi răspunse: 

— Ziariştii întârzie, fiindcă ştiu că nu se întâmplă nimic 
interesant înainte de sosirea lor. la spune, bei la fel ca 
altădată numai gin? 

Jack comandă un Martini. 

Nu se schimbase prea mult, ochelarii îi erau niţel mai 
groşi, părul blond ceva mai rar, iar burta i se revărsase 
niţel peste cureaua pantalonilor. 

— În amintirea timpurilor de altădată, închină Jack, 
ridicându-şi paharul. 

— In cinstea sfârşitului lumii! spuse Fletch. O să iasă 
un articol pe cinste cu ocazia asta. 

Incepură să vorbească despre noua slujbă a lui Jack, 
despre noua sa locuinţă, şi despre amintirile comune de 
când lucrau la „Chicago Post”. Mai comandară încă un 
rând. 

— Doamne Sfinte, făcu Jack. Mai ţii minte chestia aia, 
cu brigada de impozite din Chicago? Să mori de râs, nu 
alta! Tipul ăla căzuse în cursă. Procesul începuse, dar ăia 
nu aveau nicio probă împotriva lui, fiindcă nevastă-sa 
avea toate probele, dar nu putea să depună mărturie 
împotriva lui, fiindcă erau căsătoriţi, dar totuşi indivizii se 
despărţiseră. 

— Da, şi ziarul nostru prezenta lucrurile cu reţinere, îşi 
aduse aminte Fletch. Dădea dovadă de aceeaşi frustrare, 
ca şi tribunalul, cum ar spune prietenul nostru Flynn. 

— Deontologia, Fletch! Deontologia! Într-o zi o să fii 
nevoit s-o înţelegi! 

— Eh, o treabă prost pregătită, se scuză Fletch. N-am 
avut niciun merit. 

— Da' cum naiba ai făcut totuşi? 

— Nu pot să-ţi spun. 

— Hai, ce naiba, doar nu-ţi mai sunt şef! 

— S-ar putea să-mi fii din nou. 

— Zău c-aş vrea. Hai, spune-mi, doar nu suntem în 
Illinois, iar tipul e la răcoare acum. 

— De ce vrei să-ţi dau idei? N-ai făcut nimic în toată 


povestea asta ca de altfel toţi cretinii ăia de redactori 
şefi. 

— Aşa este, numai că după ce ţi-ai terminat articolul, 
eu am aprobat să intre în ziar. 

— Mare scofală! Şi acum ce vrei, să-ţi exprim 
recunoştinţa mea? Te-ai ales cu un premiu şi ţi s-a luat 
un interviu cât o zi de post. 

— Şi? Nu ţi-am dat premiul ţie? lar interviul a durat 
zece sau cincisprezece minute! 

— Eu îmi amintesc că până la urmă, ţi-ai luat premiul 
înapoi. 

— Da, fiindcă ţi-a fost ruşine de ceea ce ai făcut. Ţi-a 
fost ruşine că ai fost în stare să-l accepti. 

— Am citit articolul cu pricina. 

— Ţi-a fost ruşine şi de ce anume ai făcut, asta e. Şi 
acum îţi e ruşine, fiindcă refuzi să-mi explici cum te-ai 
descurcat. 

— Bine, bine, îmi este puţin ruşine, eşti mulţumit? 

— Spune, cum ai făcut? 

— Am pus zahăr în rezervorul maşinii femeii şi am 
urmărit-o. Când i s-a oprit motorul, m-am oprit şi eu şi m- 
am oferit s-o ajut. Am ridicat capota, m-am prefăcut că 
şurubăresc şi chiar i-am spus să mai dea la cheie. 

— Al naibii ce eşti! 

— Pe urmă am condus-o acasă cu maşina mea. Era 
cam opt seara. M-a invitat la ea şi m-a tratat cu un 
păhărel. 

— Aha, şi ai sedus-o! 

— Hm, nu e un termen prea potrivit. Să spunem mai 
degrabă că s-a declanşat între noi o simpatie reciprocă. 

— Cum era tipa la pat? 

— Niţel cam rece. 

— Eşti în stare să faci orice pentru o bucată de hârtie. 

— Nu pot spune că tipa nu avea şi câteva puncte de 
atracţie. Destul de aproape de bărbie. Probabil caracterul 
ei frigid m-a împins să fac ceea ce am făcut. 

— Fir-ai tu să fii, culmea e că până la urmă, ai şi fost 


plătit pentru chestia asta. 

Ochii lui Jack se umplură de lacrimi din cauza râsului. 

— Mamă, doamne, ai fost plătit ca un barosan, zău 
aşa. 

— Ascultă, individa îl şantaja pe bărbată-său, care la 
rândul lui îşi băgase mâinile până la coate în banii 
guvernului federal. lar tribunalul nu-i putea face nimic, 
pentru că din punct de vedere legal, era încă soţia lui. 
Spune-mi şi mie, ce merita individa? 

— Bine, de acord cu tine, dar tot nu mi-ai spus ce-ai 
făcut. A 

— Păi, am petrecut o vacanţă împreună. In Nevada. A 
divorţat fără ca măcar să-şi dea seama. 

— Auzi, îmi amintesc de notele tale de plată. Aia de la 
contabilitatea ziarului aveau de gând să-mi rupă gâtul. 
Stai puţin, ce, vrei să spui că „Chicago Post” i-a plătit 
divorţul? 

— Vezi că te-ai prins? Dar lucrul ăsta i-a permis să 
depună mărturie. 

— Eşti dracul gol! Şi nimănui nu i-a trecut prin cap. 

— Dom'le, eu am adus toate justificările necesare, 
onorariul avocatului şi notele de plată din timpul 
călătoriei. 

— Doamne Sfinte. lar noi ne dădeam de ceasul morţii 
că a pus poliţia laba pe tine pentru vreo istorie cu 
droguri. Sau pentru că oi fi făcut exhibiţionism într-un 
bar. 

— Nu mă întrerupe. l-am spus acelei femei de treabă 
că trebuie să ne întoarcem la Chicago pentru a ne 
căsători. Fiindcă îmi uitasem la Chicago certificatul de 
naştere, sau un pretext de genul ăsta. 

— Chiar i-ai spus că vrei să te căsătoreşti cu ea? 

— Bineînţeles. Ce, altminteri ar mai fi divorţat? Vreau 
să spun, în împrejurările alea? 

— Eşti un nemernic! 

— Tot aşa spunea şi tatăl meu. Ei bine, din moment ce 
cucoana a înţeles că era divorțată bine mersi, şi că ne 


pregăteam să aterizăm pe aeroportul O'Hare din 
Chicago, a intrat brusc în panică. Îşi imagina că o 
grămadă de poliţai în uniformă albastră, de la fisc, o 
aşteaptă ca s-o înhaţe. Am reuşit s-o conving că cel mai 
bun lucru pe care l-ar fi putut face, era să-mi 
încredinţeze mie probele, şi s-o întindă imediat. 

— Şi asta a făcut? 

— Exact cum ţi-am spus. Mi-a dat toate dovezile, ba în 
plus, şi o declaraţie semnată, pe care, dacă-ţi mai 
aminteşti, am şi publicat-o. 

— Aşa-i, am publicat tot! 

— l-am spus că o să vin după ea la Acapulco, imediat 
ce-mi găsesc certificatul de naştere. 

— Şi ce s-a mai întâmplat cu tipa? 

— N-am mai auzit niciodată vorbindu-se despre ea. 
După părerea mea, încă mă mai aşteaptă la Acapulco. 

— Doamne, ce creatură infernală poţi să fii! Un ticălos 
şi jumătate! Fletcher, eşti un gunoi al societăţii! Dar eşti 
haios, zău! 

— Maa, a fost o afacere ca lumea, admise Fletcher. la 
spune, ce mâncăm? 

În timp ce îşi mâncau chateaubriand-ul, Jack întrebă: 

— Ai citit „Star-ul” din dimineaţa asta? 

— Nu, îmi pare rău. 

— Te-am acoperit cât am putut. Am publicat chiar şi 
fotografia fetei. 

— Bravo, mulţumesc. 

— N-am avut ce face, să ştii. Tipii au probe 
concludente împotriva ta. Pe arma crimei se găsesc 
amprentele tale. 

— Poliţia ţi-a spus asta, nu? 

— Mda. 

— Încearcă să asmuţă publicul împotriva mea. 
Ticăloşii. 

— Săracul de tine! Ca şi cum tu nu ai folosit niciodată 
tehnica asta! Care o să-ţi fie următoarea mişcare? 

— Mărturisirile mele. Dar să nu-ţi ţii respiraţia. 


— Eu cred că Flynn nu te-a arestat, fiindcă are el un 
motiv. 

— Dacă te uiţi pe fereastra din dreapta ta, o să 
observi escorta mea. 

— Aha. Ştii, întotdeauna mi-am spus că chiar şi 
paranoicii au duşmani. 

— De fapt, cred că am rezolvat afacerea asta. Este un 
complot personal, o coincidenţă. 

— Bine, şi atunci, cine este asasinul? 

— Am eu doi suspecți. Dar prefer ca deocamdată să 
nu-ţi spun despre cine este vorba. 

— Întotdeauna ai aşteptat până în ultima clipă să-ți 
arăţi cărţile din mână. Chiar şi atunci când erau 
câştigătoare de la bun început. 

— Sorţii jocului, Jack! Sorţii jocului! Fiecare partidă 
este guvernată de sorții jocului. Auzi, ce crezi, mi-aş 
putea arunca ochii prin arhivele tale? Aş vrea să cunosc 
trecutul unor tipi. 

— Nicio problemă. Despre cine e vorba? 

— Pentru început, Bart Connors. Tipul în al cărui 
apartament stau. 

— Nu prea ştiu multe despre el. Ştiu doar că e avocat, 
membru al unui cabinet de avocaţi din State Street. 
Parcă e consilier fiscal, sau ceva de genul ăsta. 

— Pot să trec într-o după-amiază pe la tine, când eşti 
la ziar? 

— Bine, dar să ştii că lunea şi marţea nu sunt la 
redacţie. 

— Dumnezeu ştie unde o să fiu lunea viitoare. 

— Auzi, cunosc puşcăria din Norfolk ca pe buzunarul 
meu, spuse Jack. Nu e rea deloc pentru o puşcărie. Are o 
cantină bunicică. Niţel cam aglomerată, bineînţeles. 

— Probabil că ăsta este motivul pentru care Flynn nu 
a vrut să mă aresteze. 

— Eu zic că nu ar fi o idee strălucită să vii la mine la 
redacţie, sub numele de Fletcher. Patronul nu ar vedea 
cu ochi buni faptul că suspectul numărul unu într-o crimă 


îşi bagă nasul prin arhiva ziarului. 

— În regulă. Ce nume vrei să-mi dau? 

— Ce spui de Smith? 

— Nemaipomenit! 

— Sau Jones? Ba nu, Brown, ăsta este! 

— Parcă sună mai bine. 

— Ce să-i faci Fletch, eu nu am imaginaţia ta! 

— Dar ce-ai spune de Jasper de Pew Mandeville 
Quztre? 

— Ăsta da nume! E foarte convingător! 

— Nu, m-am hotărât, o să mă prezint sub numele de 
Locke. 

— Locke şi mai cum? John? 

— Nu, Ralph. 

— Da, Ralph. Ce, o mulţime de oameni au prenumele 
ăsta, nu? 

În timp ce-şi beau cafeaua, Jack spuse: 

— Nu ştiu de ce, dar am ezitat să te întreb cu ce te 
ocupi acum. Poate de teamă că n-o să-mi răspunzi. 

— Am reînceput să scriu despre artă. 

— Aha, parcă făceai aşa ceva şi la Seattle. Mda, dar 
nu este aşa de excitant ca jurnalistica. 

— Depinde. 

— Şi cum te descurci? Vreau să zic, că, îţi câştigi 
pâinea din asta? 

— Am primit o moştenire de la un unchi de-al meu. 

— Ei. Aşa da. Va’ să zică, |. M. Fletcher a escrocat în 
sfârşit pe cineva. Ştiam eu că o să ajungi aici. 

— la spune-mi, eşti la curent cu afacerea Grassi? 

— Grassi? 

— Da, un italian. Contele Clementi de Grassi. 

— Ah, da, ştiu. O chestie ciudată. N-am prea urmărit- 
o. Stai aşa, despre ce era vorba? Parcă tipul a fost răpit, 
şi fiindcă familia nu a plătit răscumpărarea, a fost 
asasinat, nu? 

— Exact. Cu fata lui, Angela, o să mă însor eu. 

— l-auzi! De ce n-au plătit răscumpărarea? 


— Fiindcă nu aveau banii. Nici pe departe, suma 
cerută. 

— Nasol. O adevărată tragedie. 

— A rămas o văduvă tinerică, de vreo patruzeci de 
ani, actuala contesă de Grassi, şi Angela, de douăzeci de 
ani. Niciuna dintre ele nu are vreun ban lichid. 
Răscumpărarea cerută era de patru milioane de dolari. 

— S-au înşelat în privinţa contelui. S-or fi luat după 
faptul că era conte, şi că au un palat gata să se dărâme 
în Livorno şi un apartament mititel pe o străduţă din 
Roma. 

— Ce porcărie! Poate că ar fi trebuit să mai pomenim 
în ziar despre asta.. 

— Nu cred, spuse Fletch. S-a întâmplat în străinătate 
şi pe cei din Boston nu-i interesează. Este inutil să faci 
publicitate criminalilor. 

Jack Saunders achită chelnerului nota. 

— E reconfortant să mănânci pe cheltuiala ziarului, 
comentă Fletch. Cred că aşa, din milă, ar trebui să fac un 
serviciu poliţaiului ăla care mă urmăreşte şi să-i permit 
să se mai odihnească şi el. O să iau un taxi. 

— Felicitări! spuse Jack. Mă refer la căsătoria ta. 

— Mulţumesc! De data asta, am tras lozul câştigător. 

În Italia, la Cagna, era ora nouă şi jumătate. 

După ce-şi scoase haina şi cravata, Fletch începu să 
se plimbe prin apartament, uitându-se distrat la tablouri. 

Aflase din gura unui martor nu prea demn de 
încredere, anume Joan Winslow, din apartamentul vecin, 
6B, că Bart Connors se afla în Boston în seara crimei. 
Adică marţi seara. Ba nu, ştia chiar mai mult decât atât. 
Flynn afirmase că din cele ce aflase el de la companiile 
aeriene, Connors nu părăsise Statele Unite între sâmbătă 


seara, când îl văzuse doamna Sawyer, şi marţi seară. Şi 
cu toate astea, ieri, miercuri, Andy îi văzuse la Cagna. 

Dacă i-ar spune lui Flynn ce aflase de la locatara 
apartamentului 6B? 

Fletch mai avusese ocazia să colaboreze cu poliţia. Cu 
ei, împotriva lor, în ciuda lor. Poate că Flynn era el un 
poliţai bun, dar Fletch se lupta pentru libertatea lui 
Fletch. Până în prezent, dăduse dovadă de prea multă 
uşurinţă în încrederea acordată. 

Trebuia să se ţină după urma vânatului, indiferent 
care ar fi fost acela. 

Se mai uită încă o dată la ceas şi se hotări să 
telefoneze la vila sa din Cagna. 

— Alo? 

— Andy, tu eşti? 

— Eu sunt, Fletch. 

— Ce faci la Cagna? 

— Păi, nu mi-ai spus tu să vin aici? 

— Da, dar asta s-a întâmplat ieri. 

— Fletch, de ce m-ai sunat? 

— Ai dormit azi-noapte acolo? 

— Da. Mi s-a stricat maşina. 

— Porsche-ul? 

— Da. Bart mi-a spus că e din cauza diafragmei... sau 
aşa ceva. 

— Auzi. „Bart mi-a spus”! Eşti de două nopţi acolo, 
Andy! 

— Aşa este. Maşina o să fie gata mâine. 

— Andy! 

— Stai puţin, să dau mai încet casetofonul. Nu te aud 
prea bine. Peste câteva clipe, i se auzi din nou vocea: 

— Alo? Fletch, iubitule? 

— Andy, ce Dumnezeu ţi-a venit să petreci două nopţi 
împreună cu Bart Connors? 

— Fletcher, asta nu-i treaba ta. Simplul fapt că mă 
mărit cu tine, nu are nicio legătură cu locul unde-mi 
petrec eu nopţile. 


— Auzi, ia spune-mi? Bart Connors este acolo, acum? 

Andy ezită, după care răspunse: 

— Bineînţeles. 

— Atunci, pleacă imediat! Fără să te vadă. Du-te la cel 
mai apropiat hotel, Cât mai repede! 

— Dar de ce, iubitule? 

— Fiindcă ăla care îţi este acum gazdă are nişte 
accese de furie imprevizibile. 

— Accese de furie? Cred că glumeşti! Este o dulceaţă, 
nu alta! 

— O să faci ce ţi-am spus? 

— Nu prea cred. Tocmai ne pregăteam să luăm masa. 

— Andy, cred că ar fi mai bine să vii aici la Boston. 

— Trebuie să mă întorc la Roma. Să văd ce mai face 
contesa aia. 

— Contesa aia este aici. 

— Unde? 

— La Boston, unde naiba! Sylvia este aici. 

— Târfa! 

— Poţi să iei avionul de la Genova. 

— Nu, Fletch. Vrei să mă păcăleşti, fiindcă eşti gelos. 
Ce, eu sunt geloasă pe oamenii cu care te întâlneşti? 

— Andy, nu mă asculţi! 

— Nu, şi nici n-am de gând. Oricum, nu înţeleg de ce 
ai sunat aici. Eu trebuia să fiu la Roma. 

— Am sunat să vorbesc cu Bart Connors. 

— Bine, atunci vorbeşte cu el. 

— Andy, după ce o să termin de vorbit cu el, mai 
vreau să-ţi spun ceva. 

— Bine, mă duc să-l chem. 

După o pauză interminabilă, se auzi o voce 
bărbătească: 

— Alo, domnul Fletcher? 

— Domnul Connors? E totul în regulă acolo? 

— Prietena dumneavoastră a sosit ieri. Şi-a pierdut un 
cercel. Am răscolit toată casa până să-l găsim. 

— Ce-a păţit maşina? 


— Care maşină? 

— Porsche-ul. 

— Hm, Roma e cam departe, nu sunteţi de aceeaşi 
părere? 

— Când aţi sosit la Cagna? 

— leri. 

— Adică, miercuri? 

— Da, chiar aşa. 

— Parcă trebuia să plecați duminică din America. 

— A trebuit să-mi schimb planurile. Persoana care 
trebuia să mă însoțească n-a mai putut veni. 

— Aţi aşteptat-o? 

— Puterea mea de convingere nu a fost suficientă. Din 
fericire, nu am fost nevoit să pledez prea mult. 

— Aţi trecut prin New-York? 

— Nu, prin Montreal. 

— De ce prin Montreal? E mai bine? 

— Aveam programat un dineu de afaceri. Domnule 
Fletcher, sunteţi foarte amabil că m-aţi sunat, dar 
conversaţia asta este cam costisitoare. Sper că n-aţi 
sunat cu taxa inversă. 

— Ruth v-a spus că n-o să vină cu dumneavoastră? 

— Poftim? 

— Ruth! V-a spus că n-o vină cu dumneavoastră? 

— Cine-i Ruth asta? 

— Fata care trebuia să vină cu dumneavoastră la 
Cagna. 

— Domnule Fletcher, zău că nu înţeleg. 

— Domnule Connors, cred că ar fi mai bine să vă 
întoarceţi la Boston. 

— De ce, mă rog? 

— Fiindcă în apartamentul dumneavoastră, a fost 
asasinată o femeie. Marţi seară. Eu i-am găsit corpul. 

— Ce tot spuneţi acolo? 

— Femeia se numea Ruth Fryer. 

— Nu cunosc nicio Ruth Prior. 

— Fryer, nu Prior. Cineva i-a zdrobit craniul cu o sticlă 


de whisky. 

— S-ar putea să mă fi prostit între timp, dar nu înţeleg 
nimic. 

— S-o iau mai încet. O femeie tânără, pe numele ei 
Ruth Fryer, a fost asasinată în apartamentul 
dumneavoastră, marți seara. 

— Dumneata eşti asasinul? 

— Domnule Connors, se pare că sunteți implicat ca 
suspect într-o crimă. 

— Doamne Sfinte, dar n-am nicio legătură cu toată 
povestea asta. Doar mă aflu în Italia. 

— Aşa o fi, dar când a fost comisă crima, eraţi la 
Boston. 

— Nu sunt implicat şi nici nu am intenţia să fiu. Nimeni 
nu putea să intre în apartamentul meu. Eraţi singurul 
care avea cheia. 

— Eu. Şi doamna Sawyer. 

— Aşa este, şi doamna Sawyer. lar cheia mea o am la 
mine. Glumiţi. Sau ce naiba? 

— Domnule Connors, aţi fost văzut marţi seara la 
Boston. 

— Mi-am petrecut noaptea de luni în Parker House. 
Plecasem deja din apartamentul meu şi nu voiam să mai 
deranjez casa înainte de sosirea dumneavoastră. Ascultă, 
domnule Fletcher, nu înţeleg niciun cuvânt din toată 
istoria asta. Apartamentul a păţit ceva? 

— Nu. 

— Nu am niciun amestec, vă spun încă o dată. Nu 
cunosc pe nimeni cu numele de Ruth Fryer. Şi la urma 
urmelor, cu ce drept îmi pui dumneata toate întrebările 
astea? 

— In calitate de alt suspect, în aceeaşi poveste de 
crimă. 

— Atunci, bătrâne, caută-ţi alt ţap ispăşitor. Îmi pare 
rău că s-a întâmplat o crimă în casa mea, dar nu am nici 
în clin, nici în mânecă în toată tărăşenia asta. 

— Mda, eşti un îngeraş nevinovat. 


— Poftim? 

— Mai dă-mi-o te rog pe Andy. 

— Dacă m-aş întoarce, atunci aş fi implicat imediat. 
Toate ziarele ar scrie numai despre mine. Fletcher, sunt 
avocat în Boston. Nu-mi pot permite una ca asta. Pentru 
numele lui Dumnezeu, ai omorât pe cineva în 
apartamentul meu? 

— Nu. 

— Până acum, pe cine a interogat poliţia? 

— Pe mine. 

— Şi pe mai cine? 

— Tot pe mine. 

— Fletcher, de ce nu te muţi în altă parte? 

— N-am nici cea mai mică intenţie. 

— O să dau un telefon la biroul meu. Cineva o să se 
ocupe să-mi apere interesele. 

— Credeam că nu ai interese. 

— Nu am. Doamne Sfinte! Mi-ai stricat toată seara. 
Mai ai prin casă vreo sticlă de gin? 

— Da, în bucătărie, jos, în bufet. E gin elveţian. 

— Ce poveste groaznică! N-am niciun chef să fiu 
amestecat în ea. 

— Bine, dă-mi-o pe Andy. 

Connors pufăi în receptor, după care legătura se 
întrerupse. 

Închisese. 

Fletcher nu aflase mare lucru, dar cel puţin le stricase 
seara. 


— Bună seara, aici Pan American. Sunt domnişoara 
Fletcher. 

— Poftim? 

— Aici este compania Pan American. Sunt domnişoara 
Fletcher. 

— Aţi spus că vă numiţi Fletcher? 

— Întocmai, domnule. 

— Mă numesc Ralph Locke. 


— Vă ascult, domnule Locke. 

— Domnişoară Fletcher, aş vrea să merg la Genova, în 
Italia, prin Montreal, marţi seara. Aş prefera, cât mai 
târziu. Se poate? 

— Dacă vreţi să aşteptaţi câteva clipe, domnule, mă 
voi interesa imediat. 

În mai puţin de câteva secunde, i se auzi din nou 
vocea. 

— Zborul 805 al companiei T.W.A. decolează din 
Montreal la unsprezece noaptea, în ziua de marţi. Pentru 
Genova, aveţi o corespondenţă la Paris. 

— Domnişoară, care este prenumele dumneavoastră? 

— Linda, domnule. 

— Linda Fletcher? Aţi fost căsătorită vreodată cu un 
anume Irwin Maurice Fletcher? 

— Nu, domnule. 

— Aşa credeam şi eu. Cât durează zborul de la Boston 
până la Montreal? 

— În jur de patruzeci de minute, domnule. Puteţi folosi 
şi un zbor al companiei Eastern, care decolează la ora 
opt seara, ceea ce v-ar oferi un răgaz suficient. 

— Dar mai târziu nu există alt zbor? 

— Ba da, al companiei Delta, la ora nouă şi jumătate. 
Şi cu acesta aveţi tot timpul. 

Convorbirea părea că se desfăşoară cu o navă 
cosmică, fiecare răspuns primit de Fletch fiind precedat 
de o scurtă pauză, necesară probabil operatoarei de a 
manipula claviatura calculatorului. 

— Domnule Locke, doriţi să vă fac o rezervare? 

— Nu, mulţumesc. O să sun mai târziu. De unde 
sunteţi, domnişoară Fletcher? 

— Din Columbus, Ohio, domnule. 

— Frumos stat, Ohio, spuse Fletch. N-am fost 
niciodată pe-acolo. 


Fletch făcu un duş, se bărbieri şi-şi puse o cămaşă 
curată. Era aproape ora şase. 


Peste o jumătate de oră, dacă nu se găsea la barul 
hotelului Ritz, contesa avea să sune la poliţie. 

Însă poliţia fu cea care îl sună. 

Cu papionul încă nelegat, se repezi să răspundă din 
dormitor. 

— Ce mai faceţi, domnule Fletch? 

— Ah, domnul inspector Flynn! Tocmai aveam de gând 
să vă vorbesc. 

— Nu cumva, cu totul din întâmplare, vreţi să faceţi 
nişte mărturisiri? 

— Nu. Nu chiar la asta mă gândeam să discut cu 
dumneavoastră. 

— Îmi pare rău. Probabil v-aţi gândit că v-am cam 
neglijat, dar să ştiţi că am fost cam ocupat. În dimineaţa 
asta a fost omorâtă în baia ei o consilieră municipală şi 
fiind o afacere delicată, din punct de vedere politic, mi s- 
a încredinţat mie cazul. Niciodată nu am fost adeptul 
băilor matinale, dar în lumea politicienilor, Dumnezeu 
ştie câte băi ar trebui făcute pe zi. 

— Şi cum a fost omorâtă? 

— Cu alte cuvinte, vă interesează care a fost arma 
crimei, nu? O daltă de spart gheaţa, domnule Fletcher. 

— Un derbedeu. 

— Exact aşa, Prima, lovitură a nimerit-o în gât, ceea 
ce mi se pare în mod surprinzător, a fi raţional. Bănuiesc 
că acest detaliu va conferi crimei adevărata sa 
dimensiune politică. Ce credeţi? 

— Nu mi-ar fi plăcut să fiu în locul dumneavoastră, 
inspectore. 

— Mda, n-a prea fost un spectacol agreabil. Femeia 
era destul de grasă. 

— Domnule inspector, am descoperit nişte amănunte 
care v-ar putea interesa. 

— Nu mai cred nimic. 

— Vecina mea, locatara apartamentului 6B, o anumită 
Joan Winslow, spune că l-a văzut pe Bart Connors la 
Boston, marţi seara, pe la ora şase. Cică s-ar fi aflat într- 


un bar, nu departe de-aici, la „Bullfinch Pub”, în 
compania unei tinere fermecătoare. 

— Ei bine, chestia asta mi se pare interesantă. O s-o 
întrebăm şi noi câte ceva, pe doamna Winslow. 

— Nu sunt chiar atât de sigur că este un martor de 
toată încrederea. Dar l-am sunat pe Bart Connors în 
Italia. 

— Zău? Şi acum, ce intenționează, să rămână mai 
departe în Italia? 

— Bineînțeles. Nu are de gând să se întoarcă. 

— Asta-i culmea! Nu-mi pasă mie că individul n-are de 
gând să se întoarcă în America, doar avem cu italienii o 
înţelegere privind extrădarea. Dar ce-i de făcut dacă îi 
vine ideea să se ducă într-o ţară unde nu ni-l poate da pe 
tavă? 

— Mi-a spus că a sosit la Genova, trecând prin 
Montreal şi asta, marţi noaptea. 

— Mda, ştim lucrul ăsta. Zborul Delta 770 până la 
Montreal decolează la nouă şi jumătate, şi pe urmă 
zborul T.W.A. 805 către Paris, la unsprezece. 

— Înseamnă că a putut avea timp berechet să comită 
o crimă aici, la Boston. 

— Mda, e adevărat. 

— Însă cel mai important lucru este că a afirmat că 
motivul pentru care şi-a amânat plecarea cu două sau 
trei zile, a fost că a încercat să convingă o femeie să-l 
însoţească în Italia. 

— Da, dar Ruth Fryer nu a venit la Boston înainte de 
luni seară. 

— Poate că o aştepta. 

— Poate. 

— Mănâncă amândoi undeva, o invită pe urmă în 
apartamentul lui ca să-i spună clar cum stau lucrurile, se 
enervează şi-i trage una în tâmplă. 

— Tot ce se poate. 

— Cred că o fi avut recent dezamăgiri sentimentale. 

— Asta-i mai greu de verificat. De fiecare dată când 


am încercat să ghicesc ce se întâmpla cu o pereche, n- 
am nimerit-o. Chiar atunci când a fost vorba de un divorţ. 

— În orice caz... 

— Cel puţin teoriile astea noi în apărarea 
dumneavoastră, sunt mai cu miez. Sau mă rog, mai 
convingătoare. Îmi pare bine să constat de exemplu că 
aţi început să acceptaţi ideea că o altă persoană a lovit-o 
pe Ruth Fryer în cap cu o sticlă şi că nu ea a fost cea 
care a făcut lucrul ăsta, după care, înainte să moară, să 
se fi dus să pună sticla pe o tavă, în celălalt capăt al 
încăperii. 

— O să vorbiţi cu Joan Winslow? 

— Normal. Am primit raportul de la autopsie, în 
legătură cu decesul lui Fryer. A murit marţi seară, între 
ora opt şi nouă. 

— Aeroportul se află la zece minute distanţă de-aici. 
Avionul lui Connors decola la nouă şi jumătate. 

— Aşa este, aeroportul o fi el la zece minute, doar 
dacă poliţia are grijă de circulaţie. Ruth Fryer băuse cam 
trei pahare cu alcool în cele trei sau patru ore care i-au 
precedat moartea. 

— Unde, la Bullfinch? 

— Imposibil de spus. Şi în ciuda faptului că era 
aproape goală, nu avusese niciun contact sexual în 
ultimele douăzeci şi patru de ore. 

— Păi mi se pare normal. Doar se luptase cu el. 

— Domnule Fletcher, credeţi că în zilele noastre, un 
bărbat de vârsta şi experienţa lui Connors, ar fi asasinat 
o femeie, numai pentru faptul că aceasta refuzase să se 
culce cu el? 

— Sunt absolut convins de aşa ceva. Mai ales, dacă a 
şi băut. 

— Sunt înclinat să cred că poate, după ce a băut, 
trebuia să existe o conjunctură psihologică foarte 
serioasă pentru a omori o femeie doar pentru simplul 
motiv că spusese nu. 

— Dar de unde ştiţi că nu aşa s-a şi întâmplat? 


— Domnule Fletcher, sunt de acord că anumite 
amănunte sunt defavorabile proprietarului 
apartamentului în care locuiţi. Şi ţinând seama de toate 
împrejurările, nu voi califica drept nedemnă încercarea 
de a arunca pe umerii lui întreaga vinovăţie. 

— Inspectore Flynn. Eu sunt cel avantajat, nu uitaţi. 
Prin faptul că ştiu că nu eu sunt asasinul. Şi o să încerc 
să descopăr cine este. 

— Mă rog, dar totuşi, dovezile împotriva 
dumneavoastră sunt prea convingătoare. Ruth Fryer era 
stewardesă, însărcinată să întâmpine pasagerii de la 
clasa întâi, a zborului 529 de marţi al companiei T.W.A., 
dinspre Roma. Era stewardesa care v-a întâmpinat. După 
câteva ore, este găsită asasinată, în apartamentul 
dumneavoastră. Pe arma crimei, nu sunt alte amprente 
decât ale domnului Fletcher. 

— Bine, inspectore, bine! Ce-aş mai putea spune? 

— Domnule Fletcher, să mărturisiţi şi să mă lăsaţi să 
mă ocup în linişte de crima căreia i-a căzut victimă 
consiliera municipală. 

— Ascul... 

— Deci, mărturisiţi? 

— Bineînţeles că nu. 

— Sunteţi în continuare convins că această crimă nu 
este decât o coincidenţă impersonală? E un mod de 
apărare care cam şchiopătează. 

— Aşa o fi. 

— Grover are o idee fixă şi anume să vă arestăm, mai 
înainte de a nu face şi altcuiva de petrecanie. 

— Dar nu o să mă arestaţi. 

— Incep să cred că da. 

— Aţi dat de urmele fetei care mi-a indicat drumul 
când m-am rătăcit marţi seară? In parcul unde se găsea 
panoul Citgo? 

— Bineînţeles că nu. Nici măcar nu am încercat. Ar fi 
trebuit să întrebăm toate persoanele de sex feminin din 
universitatea din Boston, şi tot nu ar fi fost suficient 


pentru a ţine seama de toate câte s-ar fi putut găsi la 
acea oră în Kenmore Square. 

— Zău? 

— Dragul meu, ascultă-mă pe mine, nu ai nicio şansă. 
Probele încep să se adune. Nu cred că o să mai 
descoperim şi altele. 

— Sper din toată inima. 

— Ştiu că nu este frumos din partea mea să-ţi cer prin 
telefon să mărturiseşti, dar zău aşa, trebuie să mă ocup 
şi de crima ailaltă. 

— Inspectore, ar trebui să încetaţi să mai trimiteţi 
ziarelor probele despre care pomeneai. Este ca şi cum m- 
ai condamna. 

— Aha! Păi ăsta este un mod de a repartiza presiunea 
dintre noi doi. 

— Nu-i chiar aşa, inspectore! Nu-i deloc aşa! 

— Bine, atunci o să las pe moment lucrurile aşa cum 
sunt. Dar numai pentru a-ţi da timp de gândire. Ascultă- 
mă pe mine şi ia-ţi un avocat. Instinctul îmi spune să fac 
exact pe dos de ceea ce îmi sugerează Grover. Ai putea 
la fel de bine să consulţi şi un psihiatru. 

— De ce un psihiatru? 

— Fiindcă mă intrigă pretenţia ta de a fi inocent. Deşi 
cred sincer că eşti convins că nu ai omorât-o pe Ruth 
Fryer, probele sunt împotriva ta. 

— Crezi, cumva că sunt schizofrenic? 

— Se mai întâmplă şi lucruri de-astea. Imaginaţia 
omului îi mai joacă şi feste. M-ai putea acuza de 
compromitere faţă de mine însumi, dacă ţi-aş sugera 
câteva argumente pentru apărarea ta? 

— Bănuiesc că totul este posibil. 

— Domnule Fletcher, încearcă să înţelegi ce-ţi spun. 
Nu trebuie să neglijezi probele care există împotriva 
dumitale. Ar trebui să începi prin a da crezare acestor 
probe. Vezi dumneata, noi suntem obligaţi să ne 
încredem în probe. 

— Există o grămadă de probe. 


— N-ar fi trebuit să-ţi vorbesc de toate astea la 
telefon, dar vezi dumneata, mai am un cadavru în cârcă 

— Mda. Înţeleg. 

— Sunt convins că am putea pune la cale o soluţie 
care să permită tribunalului să decidă o expertiză 
psihiatrică. 

— Domnule Flynn, ce naiba. Încă nu este cazul. 

— Eşti de acord că această crimă poate fi privită şi din 
unghiul ăsta de vedere? 

— Da, sigur că da. 

— Bravo, eşti un tip de treabă! 

— Dar lucrurile nu s-au întâmplat aşa. 

— Eram sigur că nu o să fii de acord. 

— Am motive care mă îndreptăţesc să afirm una ca 
asta. 

— Mă rog, treaba dumitale. Însă ascultă-mă pe mine, 
este cea mai bună interpretare pe care o pot da până în 
prezent. Îmi pare rău, dar trebuie să mă întorc la 
consiliera mea municipală. 

— Domnule inspector! 

— Da, ce este? 

— Cred că o să mă duc la hotelul Ritz-Carlton. 

— Şi ce-i cu asta? 

— Nimic, numai că voiam să vă anunţ. Adică, să le 
spui oamenilor dumitale să fie atenţi la uşile de serviciu 
ale hotelului. 

— Fii fără grijă, domnule Fletcher, o să fie atenţi. Fii 
fără grijă! 

Fletch străbătu pe jos cei „douăzeci şi cinci, treizeci de 
kilometri” care îl despărţeau de Ritz-Carlton, situat de 
fapt la câteva sute de metri de blocul în care se afla 
apartamentul său. 


Aşteptă în hol, frunzărind câteva reviste, până când 
ceasul indică ora şase şi treizeci şi cinci de minute. 

Apoi intră în bar. 

Contesa Sylvia de Grassi se asigurase de atenţia 
chelnerilor. Paharul îi era gol, însă unul dintre ei îi 
ştergea masa cu conştiinciozitate, altul tocmai îi aducea 
nişte măsline, iar al treilea stătea lângă ea, admirând-o 
fără rezerve. 

Sylvia se apropia de patruzeci de ani. Avea un păr 
platinat ciufulit, o figură cu nişte trăsături superbe, o 
piele ca de marmoră şi categoric, cel mai adânc decolteu 
văzut vreodată la Boston. Croiala rochiei servea nu 
numai pentru a-i acoperi sânii, ci mai curând pentru a-i 
pune în valoare sutienul pe care l-ar fi putut folosi, 
pentru că era clar ca lumina zilei că nu avea aşa ceva. 
Sânii i se ofereau ca o ofrandă. 

— Ah, Sylvia. Ai călătorit bine? 

O sărută pe obraji, întrucât era o alternativă socială 
acceptată. 

— Îmi pare rău că am întârziat. 

Cei trei chelneri se repeziră să-i ţină scaunul. 

— Doamna Sawyer şi-a prins sprâncenele în uşa 
frigiderului. _ 

— Ce-ai spus? Doamna Sawyer? In uşa frigiderului? 

Ochii căprui ai Sylviei mijiră, indicând o bănuială 
nedisimulată. 

— Asta-i cea mai bună scuză pe care am auzit-o 
astăzi. Ascultă, Fletch, n-am de gând să-ţi ascult prostiile 
tale. Spune-mi adevărul. 

— Aşa o să fac. Ce vrei să bei? 

— Un Campari cu apă minerală. 

— Eşti consecventă, nu-i aşa? De fapt, aşa şi trebuie 
să fii. Toată lumea-i cu ochii pe tine. 

Fletch se adresă chelnerilor: 

— Un Campari cu apă minerală şi un prosop de baie. 
Dacă nu aveţi prosop de baie, puteţi să-mi aduceţi un 
Chivas. 


Apoi, se întoarse spre Sylvia şi-i spuse: 

— la spune-mi, dragă, parcă te pregăteai să-mi 
mărturiseşti adevărul. De ce ai venit la Boston? 

— Am venit la Boston ca să-ţi pun beţe-n roate! Ţie şi 
Angelei. Ştiu că amândoi complotaţi împotriva mea. 
Vreau să zic că vreţi să-mi furaţi tablourile. 

— E absurd, draga mea. Ce te face să te gândeşti la 
una ca asta? 

— Ştiu eu de ce. Ţi-am găsit adresa notată în camera 
Angelei! Beacon Street, numărul 12. Şi pe lângă adresa 
asta, lista tablourilor! 

— Mda, îmi dau seama. Şi ai tras concluzia că am 
venit la Boston ca să găsesc tablourile? 

— Exact, şi nu m-am înşelat. 

— M-ai urmărit, probabil. 

— Sigur că te-am urmărit! Înainte de a ajunge aici, am 
umblat de la Roma până la New-York. Am vrut să te 
aştept când coborai din avion la Boston. Am vrut să dai 
ochii cu mine chiar acolo. 

— Ce idee minunată! Şi ce te-a împiedicat? 

— N-am mai prins avionul de legătură din New-York. 

— Vrei să spui că ai fost aici, la Boston, marţi? 

— Da. Am ajuns la Boston pe la cinci după-amiază. 

— la uită-te! Şi eu, care credeam că nu cunosc pe 
nimeni la Boston! Şi ce-ai mai făcut după asta? 

— Am venit la hotel. Te-am sunat, dar nu mi-ai 
răspuns. 

— leşisem să mănânc ceva. 

— Te-am sunat şi a doua zi, adică ieri, ca să-ţi las un 
mesaj. Dar tot nu mi-ai răspuns. 

— Perfect. Şi atunci, ai omorât-o pe Ruth Fryer. 

— Ce? Ce-ai spus? N-am omorât pe nimeni! 

Sylvia se lăsă pe spatele scaunului în momentul în 
care chelnerul îi aduse băutura. 

— De ce ai pomenit despre o crimă? 

Fletch, neluând în seamă paharul din faţa sa, 
răspunse: 


— Sylvia, să ştii că nu am tablourile. Nu le-am văzut 
niciodată. Şi nici nu am înţeles povestea asta a lor. 

— Atunci, de ce eşti aici la Boston, cu o listă a lor? 
Răspunde-mi. 

— Mă aflu la Boston, ca să scriu o carte despre un 
pictor american, pe nume Edgar Arthur Tharp junior. Am, 
luat cu mine o listă a presupuselor tablouri ale lui de 
Grassi, pentru a o avea în cazul în care aş găsi referiri 
care m-ar interesa. Boston este doar un centru cultural 
important. 

— Aşa va să zică? Mda, se putea altfel! Fletch, vrei să 
mă duci cu preşul. Doar eşti logodit cu fiica mea vitregă, 
Angela. A doua zi după înmormântarea tatălui ei, ai şi 
luat avionul spre Boston, cu lista tablourilor care lipseau, 
în buzunar. Ce vrei să cred din asta? 

— Fiica ta vitregă! Angela este fiica ta vitregă! 

— Da. Ştiu foarte bine lucrul ăsta. Nu este fiica mea 
adevărată. Şi din cauza asta, vrea să mă fure! 

— la spune-mi, ştii la ce se referă testamentul lui 
Menti? 

— Habar n-am! Nemernicii ăştia de avocaţi refuză să-l 
deschidă, afirmând că lucrurile nu sunt suficient de clare. 
Poliţia îmi spune că afacerea este clasată şi că pot să 
plec, iar vecinii ăia de rahat îmi spun că afacerea nu este 
închisă. Aşa că eu, contesa de Grassi, îmi iau tălpăşiţa şi 
îmi storc batistele de lacrimi. Şi în tot timpul ăsta, tu şi 
Angela ta, nu vă gândiţi la altceva decât cum să mă 
furaţi. Numai asta vă interesează! Cum să mă furaţi! 

— Auzi, ia fii atentă! Angela mi-a vorbit despre 
tablourile alea. Menti a pomenit despre ele. Tu ai adus 
vorba despre ele. lar eu, nu le-am văzut niciodată. Nici 
măcar nu ştiu că există. 

— Ba există! Le-am văzut! Îmi aparţin, acum, din 
moment ce Menti a murit! Săracul Menti! Asta este tot ce 
mi-a mai rămas. Doar mi le-a lăsat prin testament! 

— Nu ştii nimic! Testamentul încă nu a fost deschis. 
Sunt doar tablourile lui Grassi. El putea să le lase 


Angelei, care este o Grassi, sau ţie. Ce, tu cunoşti 
legislaţia italiană într-o asemenea problemă de 
succesiune? Se prea poate ca nici măcar să nu fie 
menţionate în testament. Doar au dispărut de mult timp. 
Menti le-ar fi putut dona unui muzeu din Roma sau 
Livorno. 

— Este absurd! Menti nu mi-ar fi făcut niciodată una 
ca asta. Menti mă iubea! Marele lui regret a fost că 
tablourile dispăruseră. Ştia cât de mult îmi plăceau! 

— Sunt convins de asta! Dar de ce crezi tu că 
tablourile se află la Boston? 

— Pentru că ai venit tu aici! Chiar a doua zi după 
Înmormântare! Te-ai înţeles cu Angela. Angela vrea cu 
orice preţ tablourile astea, aşa că nu s-ar sfii să mi le 
fure. 

— În regulă Sylvia, mă dau bătut. Spune-mi câteva 
cuvinte despre tablourile astea. 

— Este vorba despre colecţia Grassi! Nouăsprezece 
tablouri! Unele le-a avut de la tatăl său, altele le-a 
cumpărat. Chiar înainte de-al doilea război mondial 

— Şi probabil că şi în timpul şi după cel de-al doilea 
război mondial. 

— Şi înainte şi în timpul şi după al doilea război 
mondial. 

— În timpul războiului, a fost ofiţer în armata italiană? 

— Menti nu a făcut războiul. Familia de Grassi şi-a 
transformat palatul într-un adevărat spital. 

— Palatul? Vrei să spui, casa în care stăteau. 

— S-au ocupat de civili, de soldaţi italieni, de soldaţi 
nemti, americani, britanici, într-un cuvânt, de soldaţi de 
toate naţionalităţile. Menti mi-a povestit despre acele 
vremuri. Şi-a cheltuit averea pe salariile doctorilor şi 
infirmierelor. 

— Şi a câştigat şi câteva tablouri, nu? 

— Avea deja tablourile. Dar nu le-a vândut, nici măcar 
după război. După ce s-a născut Angela, şi-a vândut 
pământurile, bucată cu bucată, pământurile familiei 


Grassi, dar nu a vândut nici măcar un singur tablou. 
Acum ştii totul despre tablourile astea, mai ales că ai şi 
lista lor. 

— Da. Dar din câte am aflat până în prezent, tablourile 
nu au fost niciodată înregistrate. Aşa că nimeni nu ştie 
despre existenţa lor. 

— Fiindcă au rămas întotdeauna într-o colecţie 
particulară. Colecţia Grassi. Colecţia pe care o cauţi tu! 

Fletch răspunse: 

— M-am informat doar asupra ei. 

— Ticălosule! O cauţi, asta e! Vrei să mi-o furi! 

— Andy mi-a dat lista tablourilor, iar eu i-am spus că o 
să mă ocup de ele. Am şi luat legătura cu un negustor de 
tablouri. Şi te rog să nu mă faci ticălos. Sunt o fiinţă 
foarte sensibilă. 

— Degeaba încerci tu şi cu Angela să mă furaţi, că n-o 
să mă las! 

— Mi-ai mai spus-o. M-ai acuzat de furt. Hai, continuă- 
ţi povestea. Când au fost furate tablourile astea? 

— Acum doi ani. Într-o noapte. Absolut toate. 

— Din casa din Livorno? 

— Exact. 

— Şi unde erau servitorii? 

— Ehei, habar n-au avut de nimic. Sunt prea bătrâni, 
şi au somnul greu. 

Sunt surzi şi orbi! Hm, Ria şi Pep! Ţineau foarte mult la 
Menti. Erau ultimii servitori ai familiei de Grassi! Şi i-am 
spus doar că ăştia nu erau altceva decât nişte cretini! N- 
ar fi trebuit niciodată să lase o asemenea avere în grija 
lor. 

— Adică, vrei să spui că n-au auzit şi n-au văzut 
nimic? 

— Fletch, nici măcar nu au observat lipsa lor, înainte 
ca eu şi Menti să ne întoarcem acasă! l-am întrebat unde 
sunt tablourile, fiindcă văzându-le toată viaţa, se 
obişnuiseră cu ele, încât nici măcar nu le remarcaseră 
lipsa! Când noi nu eram acasă, nu intrau niciodată în 


salon. 

— Dar tablourile nu au fost asigurate? 

— Nu! Tâmpiţii ăştia de conți italieni, niciodată nu-şi 
asigură lucrurile! 

— Va’ să zică, Menti era un tâmpit de conte italian? 

— În ceea ce priveşte modul în care avea grijă de 
lucrurile lui, da, nu era mai breaz ca alţii! Era la fel de 
plin de neprevăzut, ca şi biserica catolică. 

— Probabil că, adică, mai mult ca sigur că nu-şi putea 
plăti ratele de asigurare. 

— Aşa este, nu avea bani să plătească aşa ceva. Cert 
este că într-o zi tablourile au zburat. Poliţia n-a făcut 
mare scofală. După ea, la urma urmelor, nu erau decât 
nişte tablouri! Şi n-a existat nicio companie de asigurări 
care să facă o anchetă, să-i prindă pe hoţi şi să-i omoare! 

— Voi doi nu eraţi la Livorno când au fost furate 
tablourile? ` 

— Menti şi cu mine eram în călătorie de nuntă. In 
Austria. 

— Adică nu chiar aşa de departe. 

Fletch luă o măslină şi o băgă în gură. 

— Deci, Sylvia, unde sunt tablourile? 

— Cum adică „Sylvia, unde sunt tablourile”? 

— Mie mi se pare că tu le-ai furat. De-aia vrei să nu le 
găsesc. De-asta ai venit, nu-i aşa ? 

— Eu le-am furat, nu? 

— Bineînţeles! Te-ai măritat la treizeci şi ceva de ani 
cu un conte italian de şaizeci şi şapte de ani, proprietarul 
unui palat la Livorno şi al unui apartament la Roma. Eşti 
a doua soţie a lui. lar el, este al doilea soţ al tău. Primul 
tău soţ parcă era tot brazilian, nu? 

— Nu, era francez. 

Figura îi oscila între un amuzament studiat şi o furie 
ucigaşă. 

— Ai, ca să spun aşa, nişte contacte internaţionale. Ai 
plecat în călătorie de nuntă. Ai descoperit că Menti era 
lefter. Sau că, mă rog, nu avea paralele pe care ţi le-ai 


imaginat tu. Ai dedus astfel că tablourile erau singura lui 
bogăţie. Era cu treizeci de ani mai bătrân ca tine, aşa că 
te-ai gândit că putea foarte bine să-i lase tablourile fiicei 
lui, sau să le doneze mai ştiu eu cărui muzeu. La urma 
urmelor, doar i-ai spus că te măriţi cu el din dragoste, 
nu? Aşa că ai organizat furtul tablourilor, şi le-ai ascuns. 
Nu cumva tot tu ai organizat răpirea şi asasinarea lui 
Menti? Ha, ha, eşti terorizată de ideea că o să te demasc! 

De pe figura Sylviei dispăru orice urmă de 
amuzament. 

— Te urăsc! spuse ea printre dinţi. 

— Mă urâăşti, fiindcă am dreptate. 

— Îl iubeam pe Menti! Nu i-aş fi trădat niciodată 
interesele! Nu eu i-am furat tablourile! 

— Mă rog, dar şi tu ai plecat de la Roma a doua zi 
după înmormântare. 

— Ca să pun mâna pe tine, de-aia am plecat! 

— Să ştii că nu este nimic neobişnuit ca viitorul ginere 
al unui defunct să plece a doua zi după înmormântare. 
Dar ca văduva îndurerată să facă acelaşi lucru, nu prea 
mi se pare normal. 

— Dacă ar trebui să omor pe cineva, tu ai fii acela, să 
ştii! 

— Ei bine, chestia asta ridică o altă problemă. Sylvia, 
nu cumva ai trecut din întâmplare marţi seară pe la 
mine? Şi nu cumva ţi-a deschis uşa o tânără cam 
dezbrăcată, care ţi-a spus că îl aşteaptă pe Bart 
Connors? Şi nu cumva, neînţelegând ce vrea să spună, ai 
lovit-o în cap cu o sticlă cu whisky? 

— Ce naiba tot vorbeşti acolo? Nu înţeleg o iotă din ce 
spui! 

— Cred şi eu că nu înţelegi! 

— Parcă spuneai că apartamentul în care stai e la 
treizeci de kilometri de aici! Doar tu mi-ai spus asta, cu 
gura ta! 

— E în colţul străzii, Sylvia. Şi ştii foarte bine lucrul 
ăsta! 


— Habar n-am ce tot spui acolo! Auzi vorbă, să omor o 
fată! M-ai acuzat la început că l-am omorât pe Menti şi 
acum, mă scoţi răspunzătoare pentru viaţa unei fete. 
Deraiezi, zău aşa! 

— Chiar astăzi am ajuns la concluzia că lucrul ăsta ar 
putea fi o posibilitate demnă de luat în seamă. 

— Cu cine ai vorbit despre tablouri? 

— Asta face parte dintre micile mele secrete. 

Fletch se ridică şi băgă cu grijă scaunul sub masă. 

— Sylvia, îţi mulţumesc pentru trataţie! 

— Nu plăteşti? 

— Păi tu m-ai invitat. Frumoaso, lumea s-a schimbat! 
Tu eşti cea care trebuie să plătească! 

— Trebuie să recunosc că ai făcut o treabă bună! 
admise Fletch. Nu se mai văd mizeriile alea scrise. 

— Mă rog, o fi ea o treabă bună, doar dacă vă plac 
dricurile! acceptă vopsitorul. Nu credeţi că o furgonetă 
neagră va produce o impresie cam neplăcută asupra 
clienţilor dumneavoastră? 

— Nu ştiu, răspunse Fletch. Tot ce se poate. 

— Pe vecini i-ar putea duce gândul că scoateţi un 
cadavru din casă. 

Acea dimineaţă de vineri era răcoroasă şi cam 
pâcloasă. 

Vopsitorul întrebă: 

— V-aţi dus la Prefectură? 

— Spune-mi cât am de plată. O să-ţi plătesc cu banii 
jos. 

— Perfect, o să vă dau o chitanţă. 

După ce Fletch plăti şi luă chitanţa, vopsitorul îi spuse: 

— Dacă o să aveţi vreo problemă, mai înainte de a vă 
modifica în certificatul de înmatriculare, să nu spuneţi că 


aţi vopsit-o la mine. 

— Chiar mâine o să mă duc la Prefectură, îl linişti 
Fletch. 

În timp ce se urca în maşină, vopsitorul îl întrebă: 

— Sunteţi foarte grăbit? Nu aveţi câteva minute 
libere? 

— De ce? 

— Păi, să mergem niţel la toaletă amândoi. 

— Nu, mulţumesc! răspunse Fletch. Am întins-o! 

— Vreţi să-l anunţaţi pe domnul Saunders că îl aştept 
aici? Mă numesc Ralph Locke. 

Surâsul femeii de la biroul de informaţii era surâsul 
unei văduve. În jur de cincizeci de ani, învățase să 
zâmbească din nou, după ce avusese parte de o 
înmormântare, după ce-şi găsise o slujbă şi după ce-şi 
structurase modul de viaţă într-unul mai puţin costisitor. 
Fletch bănui că este vorba despre văduva unui jurnalist, 
probabil unul dintre acele nume înscrise pe placa 
metalică fixată pe peretele din hol, care începând din 
1898, amintea despre anii de război, de accidentele de 
maşină ca urmare a unor ciocniri cu maşinile de pompieri 
şi accidente datorate alcoolului. 

— O să vină cineva să vă conducă, îi spuse ea 
zâmbind. 

În decursul după-amiezii, Fletch coborâse în stradă, 
pentru a arunca o privire asupra maşinii pe care o 
închinase, Fordul Ghia. 

Sub ştergătoarele de parbriz, se aflau şase bucăţi de 
hârtie. Erau cele şase contravenţii de care se făcuse 
vinovat. 

Ştiind că cei doi din maşina parcată vizavi, erau 
poliţişti însărcinaţi să-l fileze, Fletch rupse amenzile şi 


aruncă pe jos bucăţelele de hârtie. 

Poliţiştii nu îl arestară nici pentru distrugerea 
documentelor oficiale, nici pentru ultraj adus autorităţii 
publice şi nici pentru atentat la curăţenia oraşului. 

Aşa că poliţiştii se luară după el, până la imobilul în 
care se afla sediul lui „Boston Daily Star”. 

Străduţele învecinate erau ocupate cu camioanele de 
distribuire ale ziarului. 

Fletch observă două locuri libere pentru parcare. 

Îşi parcă Fordul Ghia într-unul din aceste locuri şi apoi 
invită poliţiştii cu un gest al mâinii să ocupe celălalt loc. 

Fletch fu condus prin uriaşa sală a redacţiei ziarului. 
Jack Saunders îl aştepta lângă biroul său. 

— Am impresia că patronul a reuşit să plătească 
ipoteca, spuse Fletch. 

În timp ce-şi strângeau mâinile, Jack îşi aruncă ochii 
prin sala ai cărei păreţi erau gălbejiţi. Un secol de 
nicotină îşi lăsase amprenta pe pereţi, pe tavan şi pe 
podea. 

— Da, cred că a cam terminat. Au mai rămas doar 
ratele lunare obişnuite. 

Ajunşi la arhivă, Jack se adresă tânărului din spatele 
ghişeului: 

— Randy, ţi-l prezint pe Ralph Locke, de la „Chicago 
Post”. Lucrează la un articol. 

— Domnule Locke, vă cunosc rubrica! afirmă entuziast 
tânărul. 

— Fir-ar să fie! exclamă Fletch. 

Jack râse şi-i spuse tânărului: 

— Randy, ţi-l las în grijă! Dă-i ce-i trebuie! 

Fletch se apucă să consulte mai întâi „Who's Who”-ul 
din Boston. 

La pagina 208 găsi ceea ce căuta: 

„Connors Bartholomew, avocat; născut la Cambridge, 
Massachussets la 7 februarie 1936; fiul lui Ralph şi al lui 
Lilliam; a absolvit în 1958 liceul din Dartmouth şi în 1961 
facultatea de drept din Harvard; la 6 iunie 1963 s-a 


căsătorit cu Lucy Aureal Hyslop; în 1971 se asociază cu 
Tulim, O'Brien şi Corbett; membru al cluburilor Harvard 
Club Boston, Harvard Club New York, Boylston-Club; 
Adresa de acasă Boston, Beacon Street, nr. 152; Adresa 
biroului Boston, State Street, nr. 32” 

Apoi, la pagina 506, găsi datele referitoare la Horan: 

„Horan, Ronald Risom, scriitor şi negustor de tablouri; 
născut la 10 aprilie 1919, la Burlington, Vermont; fiul lui 
Charles şi al Beatricei; a absolvit liceul în 1940, la Yale; în 
1945 a absolvit facultatea de marină militară. În 1949 îşi 
ia doctoratul la Harvard; la 12 octombrie 1948 se 
căsătoreşte cu Grace Gulkis; în 1954, capătă titlul de 
conferenţiar în arte frumoase. Din 1953, devine 
directorul galeriilor Horan; Adresa de acasă Boston, 
Newbury Street, nr. 60; Adresa de la birou Boston, 
Newbury Street, 60.” 

Inspectorul Flynn nu figura în „Who's Who”. 

Printre ziarele din arhivă, se aflau puţine articole în 
legătură cu Connors sau cu Horan. 

Connors apărea numai într-un articol, în care 
prezentase presei şi publicului declaraţiile cele mai 
recente privind impozitele date de un candidat în 
alegerile pentru postul de guvernator, acesta fiind un 
fost coleg de-al său de facultate. 

Articolul menţiona despre Connors că făcea parte din 
cabinetul de avocaţi din State Street, avându-i ca 
asociaţi pe Tullin, O'Brien şi Corbett, şi fiind fiul fostului 
ambasador al Statelor Unite în Australia, Ralph Connors. 

Fotografia îl înfăţişa pe Connors ca un bărbat de o 
statură atletică. Dosarul privind fostul ambasador fusese 
adus la zi. Despre el se menţiona că înainte de a deveni 
ambasador, fusese preşedintele corporației Wardor-Rand 
Inc. Ralph Connors îşi dăduse obştescul sfârşit în 1951. 

Nu exista nicio fotografie a lui Ronald Risom Horan. 

Unicul articol în care se pomenea de acesta, fusese 
întocmit ca urmare a unei tentative de jaf a galeriei sale 
în 1975. Stilul în care era redactat articolul mirosea de la 


o poştă ca un comunicat al poliţiei. Horan nu dăduse 
nicio declaraţie. 

Afacerea respectivă se oprise în acea fază. 

Necrologul lui Grace Gulkis Horan preceda informaţiile 
privind soţul ei. Absolventă a colegiului din Wesley, îşi 
câştigase celebritatea datorită mai curând jadului 
supranumit „Steaua din Hunan”, decât altor calităţi. 
Căzuse răpusă de o leucemie. 

În legătură cu Francois Xavier Flynn, existau vreo 
douăzeci şi cinci de articole, toate datând din ultimele 
optsprezece luni. 

Fletch nu citi decât pe sărite articolele, remarcând 
faptul că se subordonau unei aceleaşi scheme. 

La început, se descoperea o crimă. Un articol 
răspândea ştirea anunțând că Flynn era însărcinat cu 
ancheta respectivă. După câteva zile în care articolele nu 
făceau altceva decât să joace un rol de umplutură, urma 
un articol sau două, în care era redată opinia publică. De 
ce oare trena ancheta? Redactorii nerăbdători, care erau 
convinşi că poliţia le ascundea câte ceva, nu întârziau să- 
şi exprime indignarea. Ca urmare, un comunicat al 
poliţiei, anunţa o arestare iminentă. La puţin timp după 
acest lucru, Flynn dezminţea cele spuse în numele 
poliţiei „Este absurd! Nici nu poate fi vorba să arestăm 
pe cineva, aşa, la întâmplare!” Răspunsul său era urmat 
inevitabil de o reeditare a opiniei publice, în articolele 
respective punându-se la îndoială competenţa poliţiei din 
Boston. 

Fără a ţine seama de nimic şi întotdeauna numai după 
bunul său plac, Flynn anunţa câte o arestare. Cel mai 
des, ştirea era rezumată în câteva rânduri, în ultimele 
pagini ale ziarului. 

Pe la jumătatea informaţiilor în legătură cu inspectorul 
Flynn, Fletch află că acesta era poreclit „Francois Xavier 
Refractarul”. Articolele în care era redată opinia publică 
acuzatoare cât şi acuzaţiile referitoare la incompetenţa 
poliţiei, deveneau din ce în ce mai rare, până ajungeau 


să dispară complet. Presa realizase faptul că nu era 
indicat să se pună rău cu Flynn. Toată lumea îşi dăduse 
seama că era un poliţist bun. 

Unul dintre cele mai vechi articole, îl prezenta ca fiind 
„fostul conducător al brigăzii criminale al poliţiei din 
Chicago”. 

— Domnule Locke, mai aveţi nevoie de ceva? 

Tânărul Randy îşi făcea de lucru, printre rafturile 
arhivei. 

— Nu, Randy, îţi mulţumesc! 

Fletch închise sertarul. 

— De altfel, cred că am şi terminat. 

— Domnule Locke, la ce caz lucraţi? 

— Eh, nimic interesant! Nişte articole în legătură cu 
pregătirea bicentenarului revoluţiei americane. 

— Zău? 

Tânărul păru dezamăgit. lar faptul că Ralph Locke 
lucra la asemenea articole, asta îi scădea considerabil 
prestigiul în ochii săi. 

— Sper că o să le citeşti, adăugă Fletch, în rubrica 
mea obişnuită! 

Fletch dădu de Jack Saunders în biroul redacţiei. 

Acesta tocmai primise o fotografie, pe care i-o înmâna 
lui Fletch. În fotografie se putea vedea preşedintele 
Statelor Unite, în timp ce încerca să-şi tragă un pulover 
peste cap, fără a-şi scoate mai întâi pălăria şi ochelarii. 

— la uită-te la asta! Şi mai vorbeşti despre lipsa de 
informaţii! 

— Da, dom'le! Aşa informaţie, mai zic şi eu! 
Întotdeauna am fost convins că se aruncă în puloverul lui 
cu picioarele înainte! 

Jack lăsă fotografia pe birou. 


— O s-o public în ediţia de duminică. Poate că o să 
apară la rubrica de modă. 

— Jack, mi-ar fi drag să-l întâlnesc pe specialistul tău 
în probleme de artă! 

— Şi mie mi-ar fi la fel de drag! răspunse Saunders. 
Dar nu prea sunt sigur că există un astfel de personaj. Cu 
toate astea, ne sună în neştire. Şi întotdeauna se plânge 
de câte ceva. Se numeşte Charles Wainwright. 

O luară amândoi pe culoarul lung şi întunecat care 
ducea spre ieşirea din spate a clădirii. 

Fletch îl întrebă: 

— Îţi aminteşti de inspectorul Flynn, de la Chicago? 

— Care Flynn? Flynn, Refractarul? 

— Chiar el. Am citit în arhive, că înainte de a fi mutat 
aici, a fost şeful brigăzii criminale a poliţiei din Chicago. 

— Ai citit tu asta în „Star”? 

— Da, chiar în ziarul tău. 

— Frank Flynn nu a fost niciodată poliţist în Chicago! 
Cel puţin, nu în perioada despre care vorbeşti tu. Şi nu a 
avut gradul ăsta! Este imposibil să nu-l fi întâlnit eu 
cumva! 

— Să fiu sincer, nici eu nu-mi prea amintesc de el. 

— Păi vezi! Ăsta este un mister care trebuie lămurit. 

— Tocmai asta îmi spuneam şi eu. 


În jur de vreo cincizeci de ani, Charles Wainwright se 
dovedi a fi cel mai murdar individ pe care Fletch îl 
întâlnise vreodată într-un birou. 

Figura sa fusese victima unui bărbierit parţial, ca şi 
cum barba suportase câteva atacuri localizate din partea 
maşinii de bărbierit. Sub nas şi sub bărbie, vegetau în 
voie o grămadă de puncte negre. Gulerul cămăşii îi era 
făcut sul de o murdărie inexprimabilă. lar pe pieptul 
cămăşii, acolo unde pântecul lui abundent oprise 
prelingerea alimentelor ingurgitate, se putea citi meniul 
tuturor meselor consumate. Sosul de roşii era asortat cu 
galbenul ouălor. 


— Ralph, dă-mi voie să-ţi prezint pe celebrul nostru 
critic de artă Charles Wainwright! spuse Jack. Charles, 
Ralph Locke vine tocmai din Chicago! Işi pregăteşte o 
serie de articole. 

Fletch se pregăti în sinea sa să îndure o strângere de 
mână pe care însă individul din faţa sa nu o solicită. 

— Aş vrea să-l ajuţi, dacă are nevoie de ceva. 

— Şi de ce mă rog să-l ajut? 

Lui Jack îi trebui o secundă întreagă pentru a înţelege 
că întrebarea pusă era într-adevăr serioasă. 

— Fiindcă eu îţi cer lucrul ăsta. 

— Nu prea văd de ce ar trebui să fiu eu cel care să 
facă treaba tipului ăsta! Îmi ajunge cât am eu de făcut! 

Fletch găsi că era oportun să intervină: 

— Domnule Wainwright, de fapt, eu nu lucrez la nicio 
serie de articole. La Chicago s-a auzit că un negustor de 
tablouri din Boston se pregăteşte să doneze un tablou 
unuia dintre muzeele noastre. Aşa că redactorul meu şef 
m-a însărcinat să verific cât de reală este informaţia 
asta. 

— Şi ce-ai vrea să fac? Să scriu un articol despre 
individul ăla? 

— Dacă într-adevăr, persoana respectivă donează un 
tablou, bănuiesc că sunteţi cel mai în măsură să scrieţi 
despre aşa ceva. 

— Cum îi spune individului ăluia? 

— Horan. 

— Cine, Ronnie? 

— Aşa-i spuneţi voi? 

Jack îi ură succes lui Fletch şi părăsi încăperea, cu o 
expresie de dezgust întipărită pe figură. 

În biroul strâmt, cărţile şi ziarele se îngrămădeau 
peste tot, parcă aruncate la întâmplare. Totul era 
acoperit de un strat de mucegai, mascat de prăfăraia ce 
domnea în voie. Wainwright stătea aşezat la birou 
părând cufundat în grămezile de cărţi. 

— ÎI ştiu pe Ronnie de ani de zile! 


În birou nu se mai găsea niciun loc unde să te poţi 
aşeza. Cu toate că erau destinate pentru a dura, niciunul 
dintre rafturi nu părea suficient de stabil pentru a servi 
drept loc de şedere. 

Wainwright continuă: 

— Am fost împreună la Yale. 

— Pentru a studia igiena? 

— Sunt sigur că ar putea dona un tablou unui muzeu 
din Chicago, dacă i-ar veni chef. Şi cu toate astea, nu văd 
de ce ar avea chef de aşa ceva! 

— Nepătrunse sunt căile Domnului! 

— Poate că Grace avea nişte cunoştinţe acolo, cine 
ştie! Familia ei era renumită în industria cauciucului. 
Grace Gulkis. Cauciucul Gulkis. 

— Scuzaţi-mă, nu am fost atent. 

— Ronnie s-a însurat cu Grace după război. După cea 
fost demobilizat, şi-a luat doctoratul la Harvard. 

— Grace este bogată? 

— A fost bogată! A murit la câţiva ani după ce s-au 
călătorit. O boală de-astea, nenorocită. Cancer sau 
leucemie. Ronnie a fost pur şi simplu nenorocit în urma 
morţii ei. 

— Ronnie s-a îmbogăţit? 

— Bănuiesc că a moştenit parale serioase. Galeria şi-a 
deschis-o pe vremea aia. Este imposibil să-ţi deschizi o 
galerie dintr-un salariu de profesoraş, aşa cum era 
Ronnie! 

— Nu s-a mai recăsătorit? 

— Nu. L-am văzut cu o grămadă de femei de-atunci, 
dar nu s-a mai recăsătorit niciodată. Aţi auzit vorbindu-se 
despre jadul ăla, „Steaua lui Hunan”? 

— Ce este asta? 

— O piatră prețioasă celebră. Era proprietatea lui 
Grace. Mă întreb ce s-o fi întâmplat cu ea. O să-l întreb 
pe Ronnie. 

— Vreţi să spuneţi că o să-l întrebaţi ce a făcut cu 
bijuteriile soţiei sale? 


— Stimate domn, să ştii că nu există întrebări 
deplasate, ci numai răspunsuri neplăcute. 

— Cu alte cuvinte, să înţeleg că Horan este foarte 
bogat? 

— Habar n-am. Nu am idee de cât a moştenit de la 
Grace, şi cât i-a fost restituit familiei acesteia. Lucrurile 
astea sunt destul de greu de aflat, mai ales la Boston! 
Ştiţi că începând cu anii cincizeci, problemele financiare 
sunt ale naibii de complicate. 

— Mda, aşa am auzit şi eu. 

— În orice caz, Ronnie trăieşte bine, în castelul său din 
Newbury Street, acolo unde se găseşte şi galeria. 
Ultimele două etaje ale imobilului îi folosesc drept 
locuinţă. Mai are şi un Rolls-Royce. Şi nu orice pârlit îşi 
poate permite să aibă o asemenea maşină. 

— Mai are şi alte locuinţe? 

— S-ar putea, numai că eu nu ştiu. 

— In fond, nu este o chestie prea grozavă să trăieşti 
deasupra propriului magazin! 

— Aşa o fi, dar eu nu am auzit despre vreo altă 
locuinţă de-a lui. 

— Parcă aţi spus că a făcut războiul, nu-i aşa? 

— Da, la marină. În timpul celui de-al doilea război 
mondial, a luptat în Pacific. Era adjunctul amiralului 
Kimberly. 

— Va să zică, înainte de a se căsători cu Grace? 

— Da. 

— Atunci, cum se explică faptul că a avut asemenea 
relaţii încât să ajungă adjunctul unui amiral? 

— Păi, răspunse Wainwright, fusese doar student la 
Yale! Adică o persoană foarte cultivată şi agreabilă. Ce 
mai, aşa cum trebuie! 

— De unde era originar? 

— De la ţară. De undeva, din Maine sau Vermont, nu 
mai ştiu. Ai lui nu erau înstăriți. La Yale, nu avea nicio 
leţcaie. 

— Aha! 


— Predă în continuare la Harvard. Un fel de curs de 
iniţiere în artă pentru studenţii din anul întâi. A mai scris 
şi vreo două cărţi bombastice. 

— Bombastice? Cum adică, bombastice? 

— Adică, cu pretenţii intelectuale. N-am reuşit 
niciodată să termin vreuna dintre ele. Ştiţi, genul ăla de 
cărţi în care autorul scrie vreo şase sute de pagini pentru 
a combate teoria nu ştiu cărui individ, în orice caz, fără 
prea mare importanţă. 

— Hm, aşadar, bombastice. 

— Va' să zică, sunteţi Ralph Locke? 

— Da. 

— De la ce fiţuică? 

— De la „Chicago Post”. 

— Sunteţi critic de artă? 

— Ah, nu! răspunse Fletch. Sunt ziarist sportiv. 
Specialitatea mea este hocheiul. 

— Hm, vulgar. 

— Mai curând dur. 

— Primitiv, aş spune. 

— Un sport simplu. 

— Simplu, dar violent. 

— Bănuiesc că v-ar fi plăcut să fiţi critic de artă. 

Fletch aruncă o privire de jur împrejur. 

— Sunt convins că aveţi un spirit de observaţie foarte 
ascuţit. 

Interlocutorul sau nu catadicsi să confirme sau să 
infirme spusele lui Fletch. 

Acesta continuă: 

— Spuneţi-mi câte ceva despre galeria Horan. Cum 
merg afacerile? 

— Cine poate şti? În calitatea sa de negustor de 
tablouri, Ronnie este meseriaş, fără doar şi poate. 
Galeria lui nu este deschisă publicului. Este un negustor 
de tablouri care pune la cale tranzacţii atât de discrete, 
încât nici măcar cei implicaţi în ele nu sunt prea siguri de 
ceea ce se întâmplă. Într-un asemenea joc, trebuie jucat 


foarte strâns. Se poate să fi câştigat milioane. Din câte 
ştiu eu, era cât pe ce să-şi piardă şi cămaşa de pe el. 

— Care este părerea dumneavoastră? 

— In timpul ultimilor ani, comerţul cu tablouri a 
cunoscut urcuşuri şi coborâşuri extraordinare. Au apărut 
pe piaţă şi japonezii, care au investit masiv. Roata s-a 
întors şi au fost nevoiţi să revândă mult. După ei, şi-au 
făcut apariţia arabii, care au încercat să-şi plaseze petro- 
dolarii în aşa ceva. Japonezii n-au habar despre arta 
occidentală iar islamicii nu admit în reprezentările grafice 
apariţia figurii umane. Toate cauzele astea au provocat 
fluctuații neaşteptate. Mai adăugaţi la asta şi faptul că pe 
piaţa operelor de artă se repercutează fiecare mişcare de 
la bursele din toată lumea. Unii negustori s-au îmbogăţit, 
iar alţii s-au fript. 

— Şi nu ştiţi cărei categorii îi aparţine Horan? 

— Nu. Dar îmi pare bine că am aflat că are de gând să 
facă o donaţie unui muzeu din Chicago. Poate că osă mă 
refer la lucrul ăsta într-una din cronicile mele. 

— Neapărat! îl aprobă Fletch. Vă mulţumesc pentru 
ajutorul pe care mi l-aţi dat! 

Înainte de a ajunge la apartamentul său, Fletch îi mai 
târi niţel pe poliţiştii în civil care-l urmăreau, prin 
circulaţia încercată de vineri seara. 

După ce aflase părerea lui Charles Wainwright, Fletch 
simţi nevoia imperioasă de a face o baie. 

Fără să uite exemplarul din „Boston Star” care îi 
fusese oferit, al cărui sfert din prima pagină era 
consacrat asasinării consilierei municipale în cada sa de 
baie, Fletch urcă pe jos cele şase etaje şi intră în 
apartament fără să facă niciun zgomot. 

Mignon nu-l lătră. 


După ce făcu baie, ieşi din apartament, închizând cu 
grijă uşa în urma sa. 

Apăsă apoi pe butonul liftului. Acesta începu să urce, 
scârţâind. După ce liftul ajunse la etajul şase, deschise 
uşile şi le trânti la loc. 

Aşteptă câteva clipe şi apoi sună la uşa 
apartamentului 6B. 

Nu trecură decât câteva secunde şi Joan Winslow îi şi 
deschise uşa. 

— Mi-am uitat cheia! spuse Fletch. Nu aveţi cumva o 
cheie de la apartamentul unde stau? 

Mirosul de gin pe care îl degaja Joan nu era foarte 
puternic, poate şi pentru faptul că era estompat de cel 
de deodorant. 

Refugiat în spatele capotului lui Joan Winslow, Mignon 
îl privea pe Fletch cu curiozitatea lui obişnuită. 

— Cine eşti? întrebă Joan. 

— Sunt Peter Fletcher. Am închiriat apartamentul lui 
Bart. Dacă vă amintiţi, ne-am întâlnit ieri în lift. 

— Aha, da! 

Se întoarse clătinându-se spre măsuţa din holul de la 
intrare. 

— Eşti tipul căruia i-a lăsat Bart cadavrul ăla! 

— Poftim? 

În sertarul măsuţei se găseau o grămadă de chei. 

— A venit poliţia să mă ia la întrebări. Un tip enorm. 
Unul, Wynn, sau cam aşa ceva. 

— Flynn. 

— Vorbea aşa de încet, că abia dacă-l puteam auzi. A 
venit în dimineaţa asta. Mi-a arătat o fotografie a fetei 
care a fost asasinată. l-am uitat numele. 

— Ruth Fryer. 

— Da, asta e! _ 

Şi continuă să scotocească prin sertar. In cele din 
urmă, scoase o cheie, de care era agăţată o bucăţică de 
carton, pe care se putea citi: Bart - 6B. 

Se întoarse către uşă şi se îndreptă clătinându-se spre 


Fletch., 

— Poftim cheia. Nu uita să mi-o dai înapoi! S-ar putea 
să mai ai nevoie de ea şi altădată! 

Fletch luă cheia şi o întrebă: 

— Aţi împrumutat cheia asta cuiva marţi seară? 

— Bineînţeles că nu! Nu am împrumutat-o nimănui, 
decât lui Bart. Lui Bart şi lui Lucy. lar astăzi, ţie. Oricum, 
marţi seară nu eram acasă. Am fost cu nişte prieteni la 
un local. 


— La ce local? 
— La „Bullfinch”. E un băruleţ. 
— Aha! 


— Acolo l-am văzut pe Bart. Şi pe fată. 

Fletch traversă palierul şi deschise uşa apartamentului 
6B cu cheia pe care i-o dăduse Joan Winslow. 

După ce i-o dădu înapoi, o întrebă: 

— Fata cu care l-aţi văzut pe Bart marţi seară, era 
aceeaşi cu cea din fotografia pe care v-a arătat-o 
poliţaiul? 

— Da, răspunse ea. Bineînţeles! 

— Aţi spus lucrul ăsta poliţaiului? 

— Sigur că da! Doar este adevărat! 

Mignon dispăru printre cutele capotului său. 

— Nu vrei să intri, să bem un păhărel? 

— Ba da, cum să nu! 

Fletch se duse din nou până la uşa apartamentului 
său, o închise, şi intră după Joan Winslow, trăgând uşa 
după el. 

Apropiindu-se cu un pas pofticios de barul din salon ce 
părea bine aprovizionat, figura sa semăna cu a unui copil 
care se apropia de un vânzător de îngheţată. 

Salonul era asemănător cu cel al lui Connors, spaţios 
şi mobilat fără fantezie, dar mai feminin. În locul culorilor 
închise, predomina albul, bleul şi roşul, iar mobilierul era 
uşor, cu linii graţioase. Tablourile de pe pereţi erau 
originale, nişte lucrări moderne care nu prezentau niciun 
interes. 


— Fiindcă este vineri seară, ar trebui să bem un 
Martini, spuse doamna Winslow. Te las pe tine să-l 
prepari. 

Şi-şi întinse mâna în direcţia barului. 

— Doar bărbaţii se pricep la aşa ceva, nu? 

— Dacă spuneţi dumneavoastră, aşa ar trebui să fie! 

Joan puse pe măsuţa joasă de lângă canapea un vas 
cu cuburi de gheaţă. 

— O să aduc nişte saleuri. 

Mergea cu precauţie, lăsându-şi greutatea pe tocurile 
pantofilor de casă cu care era încălţată, parcă pregătită 
la fiecare pas să evite o cădere. Se vedea de la o poştă 
că era obişnuită să tragă la măsea. 

— Hopa! 

Ateriză pe divan, cu picioarele strânse sub ea şi 
începu să muşte dintr-un biscuit. 

— Hm, ce bun este! 

Fletch turnă în pahare vermutul Martini. 

— Îl cunoaşteţi pe Connors de mult? 

— Oho, de când s-a căsătorit! Apartamentul lor de- 
alături a fost decorat în timp ce ei erau în călătorie de 
nuntă, iar eu mă aflam în Nevada, pentru divorţul meu. 
Ne-am întors la o zi unii de alţii, şi am făcut cunoştinţă. 

— Nu-l ştiaţi mai înainte să se căsătorească? 

— Nu! Dacă l-aş fi întâlnit pe Bart înaintea lui Lucy, 
atunci ea n-ar mai fi avut nicio şansă! Era adorabil, nu 
alta! lar noi doi ne-am fi înţeles de o mie de ori mai bine! 

Luă paharul şi bău o înghiţitură. 

— Hm, ce bun este! Ţi-am spus eu că bărbaţii ştiu să 
prepare băuturile! 

— Am pus şi un pic de apă minerală. 

— Vezi tu... Cum spuneai că te cheamă? A, da, Peter! 
N-ar trebui să-ţi spun pe nume, dar, mă rog. Ce voiam să 
spun? A, că ei doi se obişnuiau cu traiul în doi, în timp ce 
eu mă obişnuiam să trăiesc singură. Fostul meu soţ, care 
este inginer, a acceptat anul trecut un contract în Costa 
Rica, în America Latină. Cretinul de el - vreau să-ţi spun 


că nu dau doi bani pe judecata lui - s-a recăsătorit acolo. 
Mi-am dat seama de asta abia după câteva luni. Aşa că 
nu am mai avut de ales şi a trebuit să divorţez. Ce rost ar 
fi avut să înfunde puşcăria un cretin ca el? Nu crezi că 
am dreptate? 

— Nici nu poate fi discuţie! o aprobă Fletch cu 
hotărâre. 

— Numai că familia Connors nu s-a obişnuit niciodată 
cu viaţa de familie. 

Bău jumătate de pahar dintr-o singură înghiţitură. 

— Cum nici eu nu m-am obişnuit cu statutul de femeie 
divorțată! 

Joan Winslow avea în jur de vreo patruzeci de ani. 
Probabil că fusese o femeie atrăgătoare la vremea ei şi 
ştiuse să facă uz de farmecele ei dezarmante. Dacă şi-ar 
fi dat osteneala să nu mai pună gura pe băutură, şi-ar fi 
regăsit feminitatea. 

— La început, continuă ea, totul a mers ca pe roate. 
Cum nu cunoşteau pe nimeni, nici în bloc, nici prin vecini, 
am rugat portarul să le facă nişte mici servicii. Lucy era 
foarte neajutorată. Şi aşa le-am găsit mai multe femei 
care să le facă menajul. Lumea accepta să lucreze 
pentru ei, fiindcă le-o ceream eu. Pe lângă faptul că era 
neajutorată, Lucy era şi o femeie al naibii de 
dezagreabilă! 

Îşi termină de băut paharul. Fletch se prefăcu că nu 
observă. 

— După un an sau doi, devenise evident că Lucy nu se 
mai înţelegea cu Bart. Când dădeam câte-o petrecere, îi 
invitam şi pe ei. Şi ei mă invitau la petrecerile lor, chit că 
eram însoţită sau nu de vreun bărbat. Doar nu se putea 
altfel, nu? Pe etajul ăsta sunt numai apartamentele 
noastre, iar noi eram prieteni. Aşa că nu aveam de ales! 

Puse mâna pe sticlă şi-şi mai turna un pahar. 

— Într-o seară, după o petrecere la ei, Bart a venit la 
mine. Toţi musafirii plecaseră. A venit să mai bem un 
păhărel. Şi am băut, nu glumă! Atunci mi-a spus că Lucy 


era frigidă. Şi că dintotdeauna fusese aşa! Mă rog, asta 
era convingerea lui. Lucy a fost la psihanalist timp de un 
an de zile. Şi tot timpul ăsta, eu am fost psihanalistul lui 
Bart! Venea seara târziu pe la mine, beam un păhărel şi 
stăteam la taclale. Şi după cum îţi poţi da seama, Lucy a 
început să se arate din ce în ce mai puţin prietenoasă cu 
mine. Nu mi-am dat seama niciodată dacă lucrul ăsta se 
datora faptului că aflasem despre secretele familiei, sau 
pentru că Bart îmi consacra prea mult timp. Însă vreau 
să-ţi spun un singur lucru în tot timpul ăsta. Şi să ştii că 
treaba a durat destul, Bart n-a înşelat-o niciodată pe 
Lucy! Dacă s-ar fi întâmplat una ca asta, mi-ar fi spus cu 
siguranţă! Eram pentru el, ca să zic aşa, cel mai bun 
prieten. La un moment dat, Lucy şi-a întrerupt şedinţele 
de psihanaliză. Bart i-a propus să se ducă la alt 
specialist, dar ea a refuzat. Vezi tu, cred că până la urmă 
şi-a dat seama de adevărata natură a problemelor ei! 
Mai apoi, am început să remarc un du-te vino permanent 
al unei individe tinere. Chestia asta m-a cam mirat, 
fiindcă ştiam că nu se mutase nimeni în bloc. Într-o zi, 
am întâlnit-o şi mi-am dat seama că mergea la 
apartamentul 6B. M-am gândit că poate era o prietenă 
mai veche de-a lui Lucy. Odată, la o petrecere de-a lor, 
am făcut cunoştinţă cu ea. Se numea Marsha 
Hauptmann. Ea şi cu Lucy aveau de gând să-şi deschidă 
un magazin. Foarte bine, mi-am spus eu, e un lucru cât 
se poate de normal! 

Toate bune şi frumoase, până în ziua în care femeia 
care ne făcea menajul la amândoi, înainte de doamna 
Sawyer, care vine la mine marţea şi joia, şi la tine 
miercurea şi sâmbăta, mi-a spus că Lucy şi Marsha 
făceau duş împreună. Adică, ce mai, erau lesbiene! Am 
dat-o imediat afară pe biata femeie, fiindcă servitorii nu 
trebuie să pălăvrăgească prin vecini. Şi oricum, lucrurile 
astea nu mă interesau. Înţelegi, nu-i aşa? 

— Absolut! răspunse Fletch. 

— După asta, am făcut o prostie. Consideram că din 


punctul meu de vedere, aveam toate motivele să 
acţionez astfel. Adică, nu i-am spus nimic lui Bart! 
Fusesem întotdeauna deschişi unul cu celălalt, numai că 
nu mă simţeam în stare să-i spun eu aşa ceva. M-am 
gândit că dacă i-aş fi spus lucrul ăsta, şi-ar fi pierdut 
încrederea în virilitatea lui, dacă îţi dai seama ce vreau 
să spun. Dacă era de descoperit ceva, atunci el era cel 
care trebuia să descopere. Şi în loc să fac una ca asta, 
am tăcut, şi am încurajat adulterul lui Bart. 

— Adică, Bart şi cu dumneavoastră... 

— Doar îl iubeam, nu? Vrei să fii drăguţ să-mi mai 
torni un pahar? 

Fletch se conformă dorinţei ei. 

— Îmi este ruşine să mărturisesc, făcu ea. Niciodată 
până atunci nu am făcut vreodată avansuri cuiva, chiar 
dacă am fost de multe ori obiectul atenţiei bărbaţilor! 
Trebuie să-ți spun că am fost îngrozitor de 
neîndemânatică. lar Bart nu a înţeles! El mă vedea ca pe 
o prietenă a lui Lucy. lar eu, eram cel mai bun prieten al 
său. Şi dintr-o dată, am început să-i vorbesc despre 
pasiune! Mă rog, l-am făcut să-şi dea seama că nu eram 
deloc insensibilă la farmecul lui. Dar m-a respins! Asta e! 
Timpul a trecut şi s-a terminat cu invitaţiile reciproce la 
tot felul de petreceri. Au luat sfârşit şi păhărelele de 
băutură pe care obişnuiam să le bem împreună. Sunt 
convinsă că Lucy l-a anunţat că avea de gând să-l 
părăsească, pentru a pleca cu o femeie. Tâmpitul de el, 
nu s-a prins niciodată! 

Fletch interveni: 

— Dar după ce Bart a descoperit că nevastă-sa era 
lesbiană, de ce a aşteptat Lucy atâta timp până să se 
hotărască să divorţeze? 

— Îmi imaginez că-ţi trebuie timp pentru aşa ceva! 
Probabil că se gândea că este vorba despre un lucru 
trecător. lar Bart şi psihanaliştii lui i-or fi spus ei de multe 
ori că era frigidă! lar eu o ştiam! Şi iată că a apărut o 
persoană care era capabilă să o atragă pe Lucy! Insă din 


păcate, era tot o femeie! Oricum, continuă Joan Winslow, 
Lucy nu avea un ban. lar Bart era bogat. Ştii, tatăl lui a 
fost cel care a întemeiat Wardor-Rand. lar Bart a 
moştenit cea mai mare parte a societăţii. Nu ai remarcat 
tablourile din apartamentul lui? Valorează o grămadă de 
bani! Tatăl lui a fost ambasadorul Statelor Unite în 
Australia, şi aşa a şi murit. 

— Mda, îmi dau seama, spuse Fletch. Dar Lucy i-a 
spus până la urmă adevărul? 

— Cred că da. iți dai seama ce efect poate avea 
asupra unui bărbat o asemenea ştire? Adică, cu alte 
cuvinte, l-a făcut să înţeleagă că s-a însurat cu o femeie 
care nu poate simţi nici cea mai mică atracţie pentru el! 

— Totuşi, s-ar fi putut să simtă ceva. 

— Sunt sigură că Bart nu a văzut lucrurile în felul ăsta. 
Toţi bărbaţii vor să creadă că s-au însurat cu femei care 
sunt moarte după felul în care ei fac dragoste cu ele! 
După sex, ce mai tura-vura! Asta era de fapt şi situaţia în 
cazul fostului meu soţ! Şi ca să descoperi că soţiei tale îi 
plac femeile, într-o asemenea măsură, încât este gata să 
te părăsească pentru o femeie, nu ar trebui să te lezeze, 
chiar dacă eşti de o factură foarte modernă! 

— Probabil că aşa stau lucrurile. 

— Şi sunt sigură că Bart s-a arătat foarte înţelegător. 
Doar ăsta îi era caracterul. 

— Şi toată lumea era la curent cu situaţia lor? 

— Absolut toată lumea! În orice caz, toţi prietenii 
noştri! Cel puţin aşa am înţeles eu, în momentul în care 
lucrurile au fost date pe faţă. În acel moment, niciunul 
dintre ei nu mai vorbea cu mine. 

— Probabil că s-a simţit foarte stânjenit, nu-i aşa? 

— Nu ştiu dacă stânjenit, dar oricum, naiv! În ciuda 
vârstei lui, Bart era foarte naiv! Îşi făcuse studiile într-o 
universitate provincială. Nu a fost în război. A muncit ca 
un nebun pentru a-şi termina facultatea de drept, cât şi 
în primii ani, după ce a devenit avocat. Nu uita că în 
acelaşi timp, mai lucra şi pentru Wardor-Rand. Tatăl său 


murise. Când s-a însurat cu Lucy, era foarte naiv! 

— Dar acum, nu mai este aşa! 

Joan întinse spre Fletch farfurioara cu biscuiţi. Acesta 
o refuză. 

— Prin urmare, îl mai detestaţi pe Bart? o întrebă el. 

— Dacă îl mai detest? Am spus eu că îl detest? 
Probabil că este adevărat. După cele întâmplate, nu m-a 
mai vizitat. Eu l-am aşteptat în continuare. Într-o bună zi, 
l-am auzit pe palier. Am deschis uşa şi l-am îmbrăţişat. 
Am impresia că plângea. Era într-o dimineaţă. l-am spus 
că îmi pare rău. Mi-a dat mâinile la o parte din jurul 
gâtului lui. 

— S-a mai întâmplat să vă respingă? 

— Nu ştiu, dar îmi amintesc că a mai adăugat o 
chestie urâtă în legătură cu faptul că obişnuiam să beau. 
După atâta băutură cât i-am dat eu, lucrul ăla a fost de 
neiertat! 

Fletch spuse: 

— Bănuiesc că la vremea respectivă se simţea destul 
de prost, fiind în stare să respingă toate femeile care i se 
ofereau. 

— Nu-i asta problema! Lacrimile lui erau lacrimi de 
whisky. Nu m-a respins numai ca femeie! Având în 
vedere situaţia respectivă, i-aş fi iertat-o. Ceea ce m-a 
rănit, a fost că m-a respins şi în calitate de prieten! 

— Da, înţeleg. 

Fără a se lăsa doborâtă de amintirea evenimentelor 
trecute, Joan Winslow continua să vorbească printre 
lacrimi. Făcea eforturi să articuleze cuvintele. 

— După care a urmat procesiunea aia de femei care 
au trecut pe-aici! Cu părul scurt, cu părul lung, în jeans, 
în fuste mini, o întreagă adunătură! Luni şi luni de zile! 

Fletch aşteptă ca respiraţia să-i redevină mai regulată, 
după care o întrebă: 

— Aşadar, credeţi că în cele din urmă, a sfârşit prin a 
omori pe una dintre ele? 

— Bineînţeles! Ticălosul! 


Întinse mâna până la măsuţă, apucă sticla şi-şi mai 
turnă o porţie zdravănă, pe care o dădu peste gât dintr-o 
singură înghiţitură. 

— Şi n-a omorât o fată oarecare! Orice Ruthie-scoate- 
ţi-fusta! A omorât-o pe Lucy! Pe Lucy! 

Fletch rămase nemişcat, preţ de câteva secunde. 

De pe canapea, Mignon îşi privea stăpâna neliniştit. 

În cele din urmă, Fletch întrebă: 

— Pot să vă ajut într-un fel oarecare? 

— Nu. 

Şi Joan îşi dădu la o parte părul de pe frunte. 

— Cred că o să fac o baie şi o să mă culc, adăugă ea. 

— Fără să mâncaţi? 

— Sunt prea obosită pentru aşa ceva. 

Fletch puse cheia pe care o luase de la ea pe măsuţă, 
lângă sticla de Martini. 

— Este încă devreme. Dacă vreţi, am putea ieşi 
undeva. Cum îi spune barului ăluia despre care mi-aţi 
pomenit? Ăla, de la capătul străzii? 

— Nu, zău că nu! răspunse ea. Zău că mă simt 
obosită! Dimineaţă, poliţia m-a trezit din somn. Pentru 
Bart! 

— Mda, înţeleg. 

În timp ce se ridica, Fletch adăugă: 

— Mi-ar face plăcere să-l iau într-o zi pe Mignon să-l 
scot la plimbare. 

— O să-i placă, poţi să fii sigur! 

Joan Winslow îl însoţi până la uşa de la intrare. Figura 
îi era cam răvăşită. 

— Noapte bună! 

Fletch traversă palierul şi brusc, îşi aduse aminte că 
uitase să-i ceară cheia de la apartamentul său. 

Uşa lui Joan se trânti. 

Fletch dădu din umeri, îşi scoase din buzunar cheia şi 
deschise. 

Fletch tocmai se întreba unde avea să mănânce, 
încercând să-şi amintească numele barului din colţul 
străzii, când se auzi soneria de la intrare. 

— Of, fir-ar să fie! 

În faţa uşii, se afla contesa de Grassi, înconjurată de o 
grămadă de bagaje. 

Fletch mai apucă să vadă silueta unui bărbat care 
cobora scările. Acesta avea pe cap o şepcuţă de genul 
celor purtate de şoferii de taxi. 

— Va' să zică, douăzeci şi cinci, treizeci de kilometri? 
Hm! 

— Ţi-am spus doar că nu stau departe! 

— Fletch, tot timpul minţi de îngheaţă apele! 

Se forţă apoi, fără prea mare convingere, să ridice una 
dintre valize, pe cea mai mare. 

— Un domn cumsecade mi-a deschis jos. 

— Sylvia, spune-mi şi mie, ce ai de gând să faci? 

Sylvia era în stare să transforme un simplu palier într- 
o scenă de teatru. 

— Dacă-ţi aminteşti, ai spus că hotelul Ritz este prea 
scump pentru mine! 

Neputinţa pe care încerca să o exprime, se traducea 
prin nişte ochi holbaţi, braţe larg deschise şi pieptul 
umflat 

— Ai avut dreptate! Mi-au dat şi nota! 

— Ai plătit? 

— Ba bine că nu! Crezi că o contesă de Grassi s-ar 
cobori până la o asemenea măgărie? Toată lumea o fură 
pe contesa de Grassi, dar contesa de Grassi nu fură pe 
nimeni, aşa să ştii! 

Fletch rămase țintuit locului în pragul uşii. 

— Dar de ce ai venit aici? 

— De ce am venit? Pe tine la ce te duce mintea? Ce, 
doar nu ai vrea ca o contesă de Grassi să se ruineze 


plătind fără rost un hotel, în timp ce ginerele ei locuieşte 
la doi paşi, într-un apartament somptuos! 

— Nu sunt ginerele tău! Slavă Domnului! 

— O să te însori cu Andy, aşa că o să devii ginerele 
meu! O să fii un membru al familiei de Grassi. lar eu sunt 
contesa de Grassi. 

— Mda, înţeleg. 

Fletch se dădu înapoi cu un pas. 

— Totul este cât se poate de clar. 

Sylvia se strecură în apartament. 

Fletch închise uşa, fără să se atingă de bagaje. 

— Aha, e foarte frumos la tine! 

Privirea ei atentă parcurse salonul şi biroul. 

— Mda, îmi convine de minune! Este absolut perfect! 

— Sylvia, doar mai există şi alte hoteluri! 

— Or fi, dar nu pentru contesa de Grassi! Ei îi trebuie 
adevărate palate! Ce ar spune răposatul Menti, dacă eu, 
contesa de Grassi, m-aş duce într-un hotel oarecare, 
obscur? 

— Cred că i-ar mulţumi Celui de Sus, că a fost aşa de 
inspirat să nu-ţi lase niciun sfanţ! 

— Niciun sfanţ? Dar mi-a lăsat o adevărată avere! 
Tablourile mele! 

— Sylvia, să ştii că există şi hoteluri respectabile, la 
nişte preţuri rezonabile. 

— Respectabile? Cred că nu eşti în toate minţile, 
dragul meu! Contesa de Grassi nu are nici în clin nici în 
mânecă, cu hotelurile alea respectabile, de care 
pomeneşti! 

— Bine, e clar, m-am lămurit. 

Sylvia începu să-şi agite nerăbdătoare mănuşile albe 
pe care le ţinea în mână. De altfel, nu şi le punea 
niciodată, fiindcă era greu de crezut că şi-ar fi putut-o 
scoate pe cea din mâna stângă. Diamantul impresionant 
care-i împodobea unul dintre degete, ar fi împiedicat-o 
cu siguranţă! 

— Buun! la să vedem, unde este camera mea? 


— Sylvia, nu cumva, din întâmplare, ai venit să mă 
spionezi? 

— Să te spionez? Cred că glumeşti! 

Ochii îi deveniră brusc dispreţuitori. 

— Fiindcă, îţi spun foarte cinstit, continuă Fletch, nu 
mă ocup absolut deloc de tablourile tale! Habar n-am de 
ele! 

În sinea sa. Fletch îşi spuse că ar fi fost nimerit să 
ridice niţel tonul. 

— Am venit aici, la Boston, ca să lucrez la biografia 
unui pictor şi tu o să mă împiedici să fac asta! 

— Şi încă cum! 

Nu trebuie ridicat tonul când se discută cu o 
braziliancă, care fusese măritată cu un francez şi cu un 
italian. Şi care în plus, nu agrea nici hotelurile 
respectabile. 

— N-o să faci un pas fără mine! Auzi tu, eu, la un 
hotel! Aş fi putut fi la Roma! Sau, la Livorno! Să ştii că n- 
am venit să-ţi dau de băut un pahar după care să plec! 
Am venit ca să-mi găsesc tablourile! 

— Sylvia, habar n-am despre tablourile tale! 

— Bine, atunci spune-mi unde este camera mea! 
Servitorii o să se ocupe de bagajele mele. 

— Îmi pare rău că te dezamăgesc, dar aici nu există 
niciun servitor. 

— Nu există niciun servitor? lară minţi! Cine mi-a 
răspuns atunci la telefon, zilele trecute? Nu cumva 
femeia aia care şi-a prins sprâncenele în uşa frigiderului? 

— Ah, fir-ar să fie, ai dreptate!. 

Contesa de Grassi o luă triumfal prin culoar, aprinzând 
în drumul ei toate luminile. 

În timp ce Fletch se mai găsea încă în holul de la 
intrare, telefonul începu să sune. Fletch răspunse din 
birou. 

— Alo, domnul Fletcher?” 

— Da, chiar el. 

— Sunt Horan, de la galeriile Horan. 


— Ah, da, bună-seara, domnule Horan. 

— Bună-seara. V-am sunat să vă spun că am localizat 
tabloul lui Picasso care vă interesa, „Vino, viola, 
mademoiselle”. 

— Minunat! 

— Am avut o discuţie cu actualul proprietar. Ca fiecare 
dintre noi la ora actuală, şi el se află cam strâmtorat în 
ceea ce priveşte situaţia financiară, aşa că a fost 
încântat să afle că cineva doreşte să-i cumpere tabloul. 
L-am făcut să înţeleagă că dat fiind faptul că v-aţi 
manifestat intenţia de a-l cumpăra, poate obţine un preţ 
mult mai bun vânzându-vi-l dumneavoastră, decât să 
aştepte alţi potenţiali cumpărători. 

— Sper ca nu l-aţi înspăimântat! 

— Ah, nu, în niciun caz! A fost vorba doar de o 
anumită tactică de negociere. Însă, natural că vânzătorul 
se alege întotdeauna cu un preţ mai bun atunci când 
cumpărătorul este cel care antamează negocierea. 
Înţelegeţi, nu-i aşa? 

— Perfect! 

— Aşa că, după ce vom vedea tabloul, şi dacă într- 
adevăr veţi dori să-l cumpăraţi, atunci o să mă străduiesc 
să obţin un preţ rezonabil. 

— Domnule Horan, unde se află tabloul? 

Întrucât interlocutorul său păru că ezită să răspundă, 
Fletch îl întrebă altceva: 

— Bine, atunci, puteţi să-mi spuneţi cine este 
proprietarul? 

— Hm, domnule Fletcher, este, o întrebare la care nu 
prea aş dori să vă răspund. Ştiţi, eu nu sunt decât 
intermediar. 

Fletch nu răspunse. 

Horan continuă: 

— Însă, în cazul de faţă, nu văd niciun obstacol ca să 
nu vă pot răspunde. Tabloul aparţine unui anume 
Cooney. Un texan care locuieşte în Dallas. 

— În Texas? Va’ să zică, Texasul a rămas în continuare 


un loc important pe piaţa operelor de artă? 

— Cum să nu! În Texas există nişte colecţii particulare 
de-a dreptul superbe! Din câte ştiu eu, domnul Cooney 
nu este un colecţionar prea cunoscut, dar pe lângă acest 
tablou, mai posedă şi alte opere de artă. Banca 
Barclough din Nassau, a dat referinţe excelente, în ceea 
ce vă priveşte. Aşa că i-am spus domnului Cooney că 
poate trimite tabloul prin avion. Începând de mâine 
dimineaţă, puteţi veni să-l vedeţi. 

— Tabloul soseşte prin avion? 

— Probabil că acum este deja pe drum. Am încercat să 
vă sun toată după-amiaza, dar n-a răspuns nimeni. De 
altfel, am pierdut destulă vreme vorbind cu domnul 
Cooney şi lămurindu-l în legătură cu tipul de asigurări şi 
modul în care trebuie ambalat tabloul. 

— Mă miră faptul să aud că tabloul este trimis la 
Boston. 

— Ascultaţi, domnule Fletcher, şi eu aveam de gând 
să văd tabloul acesta. Dacă este autentic, poate că mă 
hotărăsc să-l cumpăr pentru colecţia mea personală, 
dacă dumneavoastră o să renunţaţi şi n-o să găsesc un 
alt amator. Din moment ce un colecţionar a reuşit să 
treacă de ceea ce se numeşte blocajul psihologic, şi s-a 
hotărât să vândă o operă de artă, acesta fiind cazul 
domnului Cooney, nu-i mai rămâne negustorului de 
tablouri decât să încheie afacerea şi să organizeze 
vânzarea. 

— Şi totul s-a petrecut la telefon? 

— Sigur că da. De fapt, să ştiţi că în Texas, nu sunt 
chiar atât de necunoscut! 

— În regulă, atunci, este perfect! Ce altceva aţi mai 
putea să-mi spuneţi despre Cooney ăsta? 

— Nu prea mare lucru. l-am obţinut numele de la un 
prieten de-al meu, care lucrează la muzeul din Dallas. 
Ştia despre Cooney că are un tablou ce corespunde 
descrierii pe care mi-aţi făcut-o, însă nu-l văzuse 
niciodată. l-am telefonat lui Cooney aseară şi l-am 


întrebat direct dacă are un tablou intitulat „Vino, viola, 
mademoiselle”. În paranteză fie spus, ăsta este un titlu 
cu adevărat imposibil pentru un tablou! Probabil că 
Picasso când i-a pus tabloului numele ăsta, băuse o sticlă 
întreagă! Cooney mi-a răspuns afirmativ. lar eu i-am 
spus că am dat de un posibil cumpărător, aşa că are la 
dispoziţie o noapte pentru a se hotărî. Am impresia că 
este proprietarul unui ranch, şi are vreo opt copii. 

— Probabil că de-asta are nevoie de bani! 

— Domnule Fletcher, deşi mâine este sâmbătă, cred 
că aţi putea trece pe la mine. Ce spuneţi, ora nouă şi 
jumătate vă convine? Dacă da, atunci am putea examina 
împreună tabloul şi să stabilim o cifră care să 
mulţumească pe toată lumea. 

— Da, este perfect! Spuneaţi că tabloul vine în seara 
asta, prin avion? 

— Da, dacă nu apare vreun fapt neprevăzut. Dacă se 
întâmplă cumva să nu-l am mâine dimineaţă, am să vă 
dau de ştire. Dar sunt convins că o să sosească în seara 
asta! 

— Perfect! Atunci, ne vedem mâine dimineaţă! 

Sylvia stătea lângă uşa biroului. 

— Cu cine te vezi mâine dimineaţă? 

Cel puţin, nu ascultase convorbirea de la celălalt 
aparat. 

— Trebuie să mă întâlnesc cu un tip, în legătură cu un 
cal. 

— Cumva, un Degas! 

— Nu, nici pomeneală! 

Sylvia se aşeză într-unul din fotoliile de piele, 
arborând o mină suspectă, ca a unei pisici flămânde. 

— Cum rămâne cu masa mea? întrebă ea. 

— Cu masa ta? Cum adică? 

— Păi, văd că nu ai servitori! Atunci, ce, vrei să mor 
de foame? Doar eşti gazdă, ce naiba! 

— Aşa este! o aprobă Fletch, N-ai mâncat niciodată 
din ce am pregătit eu, nu? 


— Să nu-mi spui că ştii să găteşti! 

— Ba cum să nu, şi încă divin, nu alta! 

Şi Fletch îşi sărută vârful degetelor de la mâna 
dreaptă. 

— He, he, mai bine ca la Ritz! la să vedem noi! 

Şi începu să se plimbe gânditor prin încăpere. 

— La început, aş propune o supă cu cresoane, nu, ce 
spui? Apoi, nişte ficăţei de pasăre. Da, da. Apoi, neapărat 
un homar à la Armorique. După care, nişte tocăniţă de 
pui ă la indienne, cu garnitură de mazăre verde! Ce-ar 
putea fi mai grozav decât toate astea? Ah, da, 
bineînţeles, uitasem! Ca desert, o şarlotă Chantilly, cu 
zmeură. De-a dreptul splendid! 

Fletch îi aruncă Sylviei o privire îngrijorată. 

— Ce spui, contesă? 

— Mda, sună bine! 

— Evident, o să-mi ia ceva timp să pregătesc toate 
astea! 

— Nu-i nimic, sunt obişnuită să mănânc târziu. Vreau 
să-ţi văd talentul de bucătar! 

— Nici nu poate fi vorba să-ţi ofer vreun aperitiv, 
înainte de un asemenea meniu, ar fi pur şi simplu o 
crimă! 

— Nu-i nimic! O să mă lipsesc de aşa ceva. 

— Să nu faci nimic! O să mă ocup eu de toate! 

Fletch se îndreptă grăbit spre bucătărie. Închise uşa în 
urma sa, ieşi pe uşa de serviciu şi cobori până în stradă. 

O luă la fugă, până ajunse la garajul din River Street. 

Nu se mai sinchisi să aleagă alt drum pentru a ajunge 
în Newbury Street, la numărul 60. Trecu cu maşina chiar 
prin Beacon Street. Când ajunse în dreptul blocului său, îi 
observă pe cei doi poliţişti în civil dintr-o maşină parcată 
în faţa numărului 152. Ochii acestora nu se dezlipeau de 
pe intrarea blocului. Când trecu prin dreptul lor, se 
scărpină la tâmpla stângă. 

O luă la stânga, pe Arlington Street, apoi pe Newbury. 
Se opri în dreptul unui băruleţ şi cumpără două 


sandviciuri, o sticlă de jus de fructe şi cafea. 

Găsi un loc lângă trotuarul de vizavi de galeria lui 
Horan şi parcă maşina acolo. a 

Stinse luminile, opri motorul şi începu să aştepte. Işi 
dădu seama în curând că îmbrăcat, aşa cum era, doar în 
haină, avea să-i fie frig. Peste douăzeci de minute, uşile 
garajului de la numărul 60 se deschiseră. Dinăuntru, ieşi 
un Rolls-Royce, cu farurile aprinse. 

Un bărbat de vreo şaizeci de ani închise uşile la loc. 

Rolls-Royce-ul nu putea lua decât o singură direcţie şi 
anume spre vest, întrucât strada era cu sens unic şi 
orientată spre vest. 

Fletch porni motorul şi se luă după Rolls. 

După ce trecură de Newbury Street, se opriră la un 
semafor,  traversară Massachusetts Avenue şi se 
angajară pe un drum secundar care se intersecta cu 
autostrada spre Massachusetts. Continuară să ruleze 
spre vest. 

Rolls-ul nu depăşea viteza de nouăzeci de kilometri la 
oră. Trecură de o cabină pentru încasarea taxelor de 
acces pe autostradă şi îşi continuară drumul. Inainte de 
apariţia celei de-a doua cabine, Rolls-ul o luă pe un drum 
lăturalnic la dreapta. Pe indicator, se putea citi: „Weston. 
Drumul 128 Nord-Sud”. 

La capătul drumului, se găsea altă cabină de taxare. 

Fletch trecu pe altă bandă de circulaţie şi înaintă până 
la nivelul Rolls-ului. Aşteptă câteva clipe, după care 
întinse cele câteva monede necesare persoanei din 
cabină. 

Rolls-ul o luă înainte, către Weston. Drumul trecu pe 
lângă o pădure, după care apărură câteva ferme izolate. 

Fletch nu îndrăznea să se apropie la mai mult de cinci 
sute de metri de Rolls-ul din faţa sa. 

Pe drumul plin de curbe pe care mergeau, chiar şi o 
asemenea distanţă era prea mare. 

La ieşirea din viraj, luminile de poziţie din faţa sa 
dispărură. 


Fletch încetini şi apucă să vadă cum o maşină 
traversa pădurea din stânga sa. După farurile înalte şi 
rotunde, caroseria pătrată şi luminile de poziţie uriaşe 
din spate, deduse că nu putea fi vorba de altceva, decât 
despre un Rolls. 

Continuă să ruleze până la următorul viraj, unde se 
opri. Stinse farurile şi lăsă aprinse doar luminile de 
poziţie. 

Cobori din maşină şi se îndreptă alergând spre locul 
unde îl văzuse pe Horan intrând în pădure. Pe o cutie de 
scrisori fixată pe un stâlp stătea scris „Miller”. 

Înaintă prin întuneric şi începu să cerceteze 
împrejurimile. 

Descoperi la câţiva metri de drum un zid de piatră, în 
care o spărtură era blocată de un lanţ ruginit. 

Fletch se întoarse la furgonetă şi făcu cale întoarsă, 
îndreptă furgoneta cu spatele către spărtura din zid şi 
avansă încet în marşarier, până auzi cum lanţul se rupse. 

Din câteva manevre, trase maşina lângă zid. 

Printre ramurile copacilor, casa lui Horan se vedea 
perfect. 

Liniştea era deplină. Fletch mâncă un sandvici şi 
începu să bea cafea. 

Luminile din casa lui Horan se stinseră. Când mai 
rămăsese doar un sfert de oră până la miezul nopţii, se 
stinseră şi celelalte lumini din casele învecinate. 

La unu şi jumătate, Fletch o porni pe aleea de pietriş 
care ducea spre casa lui Horan. Luna apărea dintre nori 
la intervale regulate. 

La ieşirea din pădure, apăru o peluză situată în faţa 
casei. Partea superioară a peluzei servea fără îndoială 
drept terasă. Sub o copertină dungată, se găsea mobilier 
de grădină din fier forjat, vopsit în alb. 

Clădirea, destul de impozantă, era compusă din două 
etaje. Razele lunii se reflectau de acoperişul de ardezie. 

Fletch o luă spre dreapta casei. După câţiva metri, 
dădu de o alee de pietriş. Işi scoase pantofii, trecu de ea, 


şi ajunse la garajul de lângă casă. 

In jurul garajului, o potecă din pământ bătătorit ducea 
la o împrejmuire în care se găsea adăpostit un tractor. 
Terenul situat în spatele casei era lăsat în paragină. 

Fletch aruncă o privire asupra ferestrelor care dădeau 
spre parc. Absolut toate, chiar şi cele ale bucătăriei, erau 
protejate de un sistem de alarmă. O latură a clădirii se 
afla în imediata apropiere a pădurii. 

Se întoarse la maşină, mâncă al doilea sandvici şi 
începu să bea din cafeaua rece. 

La trei şi jumătate, i se făcu atât de frig, încât se duse 
în spatele maşinii, să caute ceva cu care să se 
învelească, deşi era convins că nu va găsi nimic. Cu 
toate acestea, avu plăcuta surpriză să constate că cei 
care vopsiseră maşina, uitaseră înăuntru un fel de 
pătură. Dârele de vopsea de pe aceasta avuseseră timp 
să se usuce. 

O luă, se înfăşură cu ea şi se aşeză din nou la volan. 

Abia când apărură zorii începu să se mai încălzească. 

Şi tot atunci, începu să plouă. Prin parbriz, nu se mai 
vedea nimic. 

Puse contactul şi fără a porni motorul, începu să 
acţioneze din când în când ştergătorul de parbriz. 

La ora opt şi un sfert văzu dintr-o dată cum Rolls-ul 
apăru pe aleea cu pietriş. 

Sperase să-şi poată da înapoi maşina la timp, dacă ar 
fi văzut dinainte sosirea maşinii lui Horan. Numai că nu 
se întâmplase aşa. 

Se gândi că poate atât ploaia, cât şi ramurile 
copacilor, aveau să-l ascundă vederii acestuia. 

Rolls-ul nu se opri nicio clipă. Coti la dreapta, fără să 
ezite câtuşi de puţin, după care începu să ruleze în sens 
invers drumului pe care se angajase în ajun. 

Mai înainte ca Horan să-i dispară din vedere, Fletch 
scoase furgoneta dintre tufişuri şi porni pe urmele sale. 

Se ţinu în spatele Rolls-ului, până pe Newbury Street, 
la numărul 60. 


Parcă puţin înainte de garajul lui Horan. La claxoanele 
Rolls-ului, uşile garajului fură deschise de acelaşi individ 
în vârstă. Maşina intră în marşarier. 

Era sâmbătă dimineaţa. Ora nouă fără zece minute. 

La nouă şi un sfert, Fletch se opri în faţa unei 
prăvălioare, din care îşi cumpără o maşină de bărbierit, 
din plastic, un spray cu spumă de bărbierit şi un after- 
shave. 

In maşină, îşi desfăcu gulerul cămăşii şi se bărbieri. 

La nouă şi jumătate fix, suna la uşa galeriei Horan. 

În biroul lui Horan, tabloul de Picasso se găsea instalat 
pe un trepied. 

— Ah, bună-dimineaţa, domnule Fletcher! Ce 
dimineaţă oribilă! 

— Bună-dimineaţa, domnule Horan! Aşa este! Din 
păcate, am uitat să-mi iau impermeabilul. Şi când plouă, 
aproape că nu găseşti un taxi! 

— Mda, aveţi perfectă dreptate! spuse Horan, 
îmbrăcat ca scos din cutie. 

— Aha, în sfârşit, iată-l! 

Şi Fletch se opri în faţa tabloului. 

Titlul acestuia părea complet idiot, dar cum altfel 
putea fi intitulat tabloul, dacă nu „Vino, viola, 
mademoiselle”? Motivul de bază se găsea repetat de trei 
ori. Atât prima imagine, cât şi cea de-a patra, constituiau 
adevărata sa formă. 

— Este superb! exclamă Fletch. 

— Cred că sunt în stare să vă pot garanta 
autenticitatea lui. 

— Efectiv, nu am cuvinte! spuse Fletch. 

— Să vă spun cinstit, sunt foarte curios să aflu care 
este motivul pentru care ţineţi neapărat să cumpăraţi 


acest tablou. 

— Mai întâi, am văzut un diapozitiv, îi explică Fletch, 
într-o expoziţie la Cannes, la puţin timp după moartea lui 
Picasso. Tabloul ăsta se afla printre o grămadă de alte 
diapozitive. M-am gândit că era fără îndoială cel mai 
reprezentativ din perioada cubistă, mult mai rafinat 
decât multe altele care tratau aceeaşi temă. 

Horan îşi aruncă şi el ochii înspre tablou. 

— S-ar putea să aveţi dreptate, spuse el. 

— Mda, e clar, cred că nu mai are niciun rost să vorbiţi 
cu domnul Cooney. 

Şi Fletch înconjură trepiedul. 

— La prima vedere, se pare că este intact. A sosit fără 
probleme, nu-i aşa? 

— Nici măcar o zgârietură! Şi vreau să spun, că după 
toate probabilitățile, se pare că este vorba şi despre 
trepiedul original. Dar s-ar putea să mă înşel. 

— V-aţi dus la aeroport chiar dumneavoastră? 

Horan reveni lângă tablou. 

— L-am lăsat pe domnul Cooney să înţeleagă că vom 
lua legătura cu dânsul cât de curând, chiar în cursul 
acestei zile, spuse Horan, ocolind răspunsul. Bineînţeles, 
nu i-am promis acest lucru. Ce părere aveţi? 

— Dar dumneavoastră, ce spuneţi? 

— Eu zic că puteţi începe negocierile de la suma de 
şase sute cinci zeci de mii de dolari. 

Fletch se apropie de un scaun de unde putea vedea 
atât tabloul, cât şi pe Horan. 

— Parcă spuneaţi că Cooney ăsta nu este un 
colecţionar maniac, nu? 

— Să zicem că nu se interesează de colecţia lui într-un 
mod susţinut, răspunse Horan. Am mai achiziţionat anul 
trecut de la el una sau două lucrări. Şi nu mi-a părut rău 
de afacerea pe care am făcut-o. 

— l-aţi cumpărat două tablouri într-un an? se miră 
Fletch. 

— Exact cum v-am spus, nu are reputaţia unui 


colecţionar. Însă vânzările de care v-am pomenit, făcute 
prin intermediul galeriei mele, nu au ridicat nicio 
problemă. 

Masivul, suplul, suavul şi grizonantul Horan, se plimba 
de colo până colo prin încăpere, cu mâinile la spate, într- 
o atitudine care vădea o aşteptare plină de respect. 

Fletch i se adresă blând, dar cu fermitate: 

— Ceea ce mă interesează, este proveniența acestui 
tablou. 

— Aha! 

Horan răspunse ca şi cum ar fi fost vorba despre cu 
totul altceva, aidoma unui elev slab la învăţătură, căruia i 
se pusese o întrebare încuietoare. 

— Nu cred că sunt în stare să vă satisfac curiozitatea 
în legătură cu acest subiect. 

— Nu? 

— Vedeţi dumneavoastră, în multe vânzări dintre 
particulari, proveniența lucrărilor nu este specificată. 

Şi Horan se lansă într-o adevărată dizertaţie pe tema 
respectivă: 

— Mai ales într-un caz ca acesta! Tabloul nu are nicio 
provenienţă certă, sau, mă rog, în orice caz, eu nu i-am 
dat de urmă. Însă ce mi se pare mie mai important, este 
faptul că nu a fost semnalată dispariţia acestui tablou din 
nicio ţară şi nici măcar intrarea sa în Statele Unite. Ştiţi şi 
dumneavoastră că în zilele noastre, interesul guvernelor 
- a crescut pentru apărarea patrimoniului cultural, aşa că 
în anumite situaţii, se pot arăta uneori ostile, la un 
asemenea gen de tranzacţii. 

— Mda, ştiu toate astea. Însă cu atât mai mult, 
proveniența acestui tablou mi se pare a fi foarte 
importantă. 

— Vă înţeleg punctul de vedere. Dumneavoastră 
locuiţi în Italia, nu-i aşa? 

— Da, câteodată. 

— Sigur că da, putem să-l întrebăm acest lucru pe 
domnul Cooney. 


— Nu aţi făcut-o încă? 

— Nu, pentru că ştiu ce mi-ar fi răspuns. 

— Staţi aşa, lăsaţi-mă să ghicesc! se repezi Fletch. 
Cred că v-ar fi spus că l-a cumpărat de la un negustor 
respectabil elveţian, al cărui nume însă nu şi-l poate 
aminti! 

— Exact! 

Horan se arătă încântat de răspunsul îndrăzneţ al 
elevului său atât de puţin dotat. 

— Exact aşa presupun că mi-ar fi răspuns! continuă el. 

— Populaţia Franţei nu este atât de numeroasă ca 
negustorii respectabili de opere de artă din Elveţia! Unii 
peste alţii, rezumă foarte fidel cultura ţării lor! 

— Şi, aşa cum ştiţi, fără îndoială, negustorii elveţieni 
îşi confirmă foarte rar vânzările pe care le fac! 

— Domnule Horan, cred totuşi că ar trebui să-i punem 
lui Cooney întrebarea asta! 

— Aşa este. Aveţi perfectă dreptate! 

— Vreau să ştiu proveniența acestui tablou, cât şi 
istoria sa. 

— Mda, numai că atunci lipseşte certificatul de 
origine... 

— Aş fi prost de-a binelea dacă nu aş solicita 
certificatul de origine! 

— Parcă aţi spus că nu reprezentaţi decât interesele 
dumneavoastră, sau mă înşel eu? 

— Nu, nu vă înşelaţi, numai că nu aş fi corect faţă de 
mine însumi, faţă de averea mea şi faţă de mediile 
culturale care ţin cont de responsabilităţile pe care le au! 
Să fiu cinstit, sunt pur şi simplu şocat să constat că nu aţi 
cerut un certificat de origine detaliat! 

Tâmplele argintate ale lui Horan lăsau să se întrevadă 
un aflux puternic de sânge. 

— Domnule Fletcher, sper să înţelegeţi cât de 
frecventă este o asemenea situaţie! Chiar foarte 
frecventă, pot să vă asigur! Arta este un limbaj 
internaţional. Şi chiar o monedă internaţională. lar piaţa 


operelor de artă, prin natura ei, este şi ea internaţională. 
Nu poate fi vorba, într-un asemenea context, de frontiere 
geografice, pur arbitrare! Guvernele au tendinţa să-i 
depăşească limitele, interesându-se din ce în ce mai mult 
de probleme care le depăşesc competenţa. lar lumea 
trebuie să insiste asupra dreptului ei la o viaţă 
particulară mai ales atunci când este vorba despre 
probleme de ordin pur estetic. 

— Da, da. 

— Vă amintiţi, sunt sigur de asta, de exodul operelor 
de artă din Anglia, la sfârşitul anului 1975, ca urmare a 
gafelor comise de guvernul laburist. Nu v-aţi opus 
acestui exod, nu? 

— Nu, fiindcă i-am înţeles motivele. 

— De altfel, se prea poate ca „Vino, viola, 
mademoiselle”, să fie una dintre operele de artă 
provenite din Anglia. 

— Dar se poate la fel de bine ca să nu fie provenită 
din Anglia! In orice caz, chiar dacă asta este situaţia, eu 
trebuie să mă protejez, domnule Horan! 

— Dragă domnule Fletcher! Dar dumneavoastră 
sunteţi perfect protejat! Doar nu sunt începător în 
meseria asta! După ce am analizat un pic tabloul, vă 
asigur că nu am nici cea mai mică îndoială cu privire la 
autenticitatea sa. Dacă mai doriţi o expertiză, sau chiar 
mai multe, le pot organiza cât de repede doriţi! 

— Sunteţi foarte amabil! 

— Veţi cumpăra tabloul de la galeria Horan din 
Boston, însoţit de un certificat de expertiză. Să ştiţi că 
reputaţia mea nu a fost niciodată pusă la îndoială! lar 
dacă s-ar pune întrebări sunt dispus să declar că 
vânzătorul a fost James Cooney, din Dallas. lar dacă lui i 
s-ar pune întrebări, atunci... 

— ... atunci ar spune că a cumpărat tabloul din 
Elveţia, de la un negustor respectabil, la o dată pe carea 
uitat-o, continuă Fletch. lar respectivul negustor elveţian, 
dintre cei mai respectabili, ar refuza să confirme 


tranzacţia făcută, lucru care după legislaţia ţării sale este 
pe deplin justificat. 

— Dumnezeu să-i binecuvânteze pe elveţieni! făcu 
Horan. Sunt singurii care înţeleg ceea ce înseamnă 
dreptul unei vieţi particulare.. Chiar dacă principiile lor 
vechi, nu mai sunt atât de ferme ca şi altădată. 

— Domnule Horan, pot să vă asigur că înţeleg totul! 

— Aşa că, investiţia dumneavoastră este protejată. 
Pentru totdeauna! 

— Lucrul ăsta nu mă împiedică să pretind să aflu de 
unde are Cooney tabloul ăsta, chiar dacă este vorba de o 
informaţie cu caracter strict personal. 

— Ah, da, aşa da. Bineînţeles! Aveţi perfectă dreptate, 
domnule Fletcher! Sigur că da, o să-l întrebăm! Între 
timp, la ce sumă v-aţi gândit să i-o comunic domnului 
Cooney? 

Horan ocoli biroul stil Ludovic XVI pentru a răspunde 
la telefon. Soneria acestuia abia se auzise. 

— Alo? Da, galeria Horan! Cine vrea să vorbească? Nu, 
duduie, nu mai accept nicio convorbire cu Chicago! Este 
deja a treia oară când mă sună de la „Chicago Tribune”, 
am dezminţit ştirea asta... cine sunteţi dumneavoastră? 
Domnul Potok? Domnule Potok, doi dintre jurnaliştii 
dumneavoastră m-au sunat deja în dimineaţa asta. De 
câte ori trebuie să dezmint ştirea asta? N-am avut, nu 
am, şi nici nu o să am intenţia vreodată de a face vreo 
donaţie muzeului din Chicago... Cum? Vreţi să aflaţi 
numele tabloului pe care nu vreau să-l donez? Doamne 
Sfinte! Nu ştiu de unde a auzit colegul dumneavoastră 
aşa ceva! S-ar putea să fie vorba despre „Star”. Cred că 
idiotul ăla de critic de artă al lor, Charles Wainwright, 
care niciodată nu înţelege nimic. Ascultaţi, domnule 
Potok, vă mai spun încă o dată, că nu am avut, nu am şi 
nici nu o să am vreodată intenţia de a face vreo donaţie 
muzeului din Chicago... Cum? Nu, nu am nimic împotriva 
muzeului din Chicago... Domnule Potok, încep să-mi 
pierd răbdarea! Ştirea asta este absolut nefondată! Şi vă 


rog, nu mă mai deranjaţi! 

Horan începu să păşească cu aceeaşi fermitate cu 
care închisese telefonul. 

— Un tâmpit de jurnalist din Boston, a scris că am de 
gând să donez un tablou muzeului din Chicago! 

Horan dădu din cap. 

— Ce  tâmpenie! De unde şi-or pescui ăştia 
informaţiile? 

— Niciodată n-o să cunoaştem tot răul pe care ni l-a 
făcut presa! îi ţinu Fletch isonul. 

— Da, da. Parcă vorbeam despre preţul tabloului, nu? 

Fletch se ridică de pe scaun. Işi aminti că venise fără 
impermeabil. 

— Aşa este! Păi, eu zic că-i putem oferi domnului 
Cooney, două sute şaizeci de mii de dolari. 

Horan reacţionă de parcă ar fi primit o palmă. 

— Este inacceptabil! 

— Aveţi dreptate! Sunt gata să ofer mai mult, însă să-i 
spuneţi lui Cooney ăla că aş vrea să ştiu originea 
tabloului. 

— Mg îndoiesc că oferta dumneavoastră l-ar îndemna 
să vorbească. 

— S-ar putea să fie un tip vorbăreţ! 

— Cine-i acolo? 

— Lupul cel rău. 

Era sâmbătă dimineaţa, ora unsprezece şi jumătate. 

Fletch făcuse un mic ocol pe drumul de întoarcere şi 
se oprise la un magazin de fierărie, de unde cumpărase o 
şurubelniţă, un cleşte şi un borcan cu unsoare, pe care le 
pusese în maşină. 

După ce îşi lăsase maşina în garajul din River Street, 
se întoarse pe jos acasă şi urcă pe scara de serviciu. 


Uitase că sâmbătă era ziua în care doamna Sawyer 
făcea menajul. Evident, aceasta pusese zăvorul la uşa 
din bucătărie, 

— Hai, valea! îi strigă ea prin uşă. N-avem nevoie de 
nimic! 

— Doamnă Sawyer, eu sunt, Fletcher! Deschideţi-mi, 
vă rog! 

— Dar ce faceţi acolo? 

Şi, înainte de a afla răspunsul, deschise uşa. 

— Doamne, în ce hal sunteţi! Unde vă este 
impermeabilul? Sunteţi ud leoarcă! 

— Bună-dimineaţa! 

— Să ştiţi că în patul dumneavoastră se află un fel de 
contesă. Şi nici măcar nu sunteţi cu ea, ca să profitaţi de 
prezenţa ei! 

— În patul meu? 

— Zice c-o cheamă contesa de Grassi. În viaţa mea nu 
am văzut atâta bagaje. Ce credeţi, are de gând să prindă 
rădăcini aici? 

— Spuneţi că a dormit în patul meu? 

— Poate că aţi lăsat-o chiar dumneavoastră! 

— Nici gând! Unde e acum? 

— Cică s-a dus la cumpărături. A mai spus că se duce 
şi pe la nişte muzee şi galerii de pictură. 

— Foarte bine! 

— l-am pregătit micul dejun şi după ce a mâncat, a 
plecat. Mamă doamne, ce foame avea! Jurai, nu alta, că 
nu mai mâncase de o lună încheiată. 

— Ca şi mine, de altfel! 

Bucătăria care strălucea de curăţenie, contrasta 
flagrant cu  întunecimea umedă şi friguroasă a 
furgonetei. 

— Sunt ud leoarcă. 

— După părul dumneavoastră, s-ar spune că v-aţi 
petrecut noaptea într-o căpiţă de fân! Poate că aşa s-o fi 
şi întâmplat! Vreţi să mâncaţi ceva? 

— Ba bine că nu! Unde sunt lucrurile contesei? 


— Peste tot, prin casă! Doar vedeţi şi dumneavoastră! 
În viaţa mea n-am mai văzut o femeie atât de autoritară! 
Mi-a vorbit de parcă aş fi fost o cârpă de şters pe jos! 

— Pune-i te rog toate lucrurile în camera de lângă 
dormitorul meu. Şi pe urmă, s-o încui. 

— În niciun caz, n-o să-i intre toate! Vreţi un mic 
dejun, sau vreţi să mâncaţi ceva ca lumea? 

— Ceva cald ar pica la fix! Pe unde-o fi cartea de 
telefon? 


După un duş cald, Fletch se aşeză pe marginea patului 
şi începu să frunzărească cartea de telefon. 

Lucy Connors nu figura în ea. 

Totuşi, o găsi pe Marsha Hauptmann. Locuia în 
Brookline, Fenton Street. 

Formă numărul şi după ce se auziră patru apeluri, o 
voce îi răspunse. 

— Alo? 

— Alo? Bună-ziua. La telefon este Martin Head, de la 
ziarul „Şic”. Aş putea vorbi cu doamna Connors? 

Fletch ghici că invitaţia de a rămâne la aparat îi fusese 
adresată de Marsha. 

O a doua voce de femeie se auzi: 

— Alo? 

— Doamna Connors? Mă numesc Martin Head. Sunt de 
la ziarul „Şic”. Tot încerc să vorbesc cu dumneavoastră 
de la începutul săptămânii. 

— Vă ascult. 

— Doamnă Connors, ascultaţi-mă ce am să vă spun, 
după care dumneavoastră veţi fi cea care va decide în 
consecinţă. 

— Spuneţi. 

— Intenţia ziarului nostru este dintre cele mai bune, 
iar dacă veţi coopera, rezultatele vor fi fără îndoială 
excelente! 

— În cazul ăsta, m-aţi pierdut de clientă! Nu citesc 
ziarul ăsta! 


— Doamnă Connors, am vrea să facem un articol, 
bineînţeles, fără a da nume şi fotografii, despre femeile 
care s-au declarat a fi lesbiene, mai ales după ce au 
cunoscut câţiva ani de viaţă conjugală, evident, alături 
de un bărbat. 

— Cine v-a dat numele meu? 

— Chiar soţul dumneavoastră. 

— Bart este în Italia. Nu vă cred. 

— Ne-am întâlnit marţi seară la Montreal. În orice caz, 
este mult mai înţelegător, sau cel puţin, încearcă să fie, 
decât majoritatea bărbaţilor care au trăit o asemenea 
experienţă! 

— Cine, Bart? Fără îndoială că aşa este! 

— Sunt convins că aţi putea da cititorilor noştri un 
punct de vedere absolut autentic asupra celor trăite. A 
celor trăite, iată ce este important! Aţi putea fi un 
interlocutor ideal! 

— Nu prea cred, domnule... Head parcă aţi spus? 

— Da, Head Martin. 

— Telefonul dumneavoastră este cumva legat de 
crima aia? 

— Care crimă? 

— În apartamentul fostului meu soţ, a fost comisă o 
crimă zilele trecute. Nu am de spus nimic în legătură cu 
lucrul ăsta! N-am nici în clin, nici în mânecă cu toată 
istoria asta! 

— Să fiu sincer, nu ştiam una ca asta! 

Privirea lui Fletch dădu roată fostului dormitor al lui 
Bart şi al lui Lucy Connors. 

— Bine, în regulă, atunci nu avem de ce să mai 
pomenim treaba asta, făcu Fletch. 

— Nu, zău că nu te pot ajuta, domnule Martin. E o 
chestie destul de dificilă, fără să mai punem la socoteală 
şi vâlva care se poate isca. 

— Doamnă Lucy, gândiţi-vă la dificultăţile pe care le 
au de înfruntat femeile care se găsesc în situaţia pe care 
aţi depăşit-o! Sunt convins că nu de puţine ori v-aţi simţit 


foarte singură! 

— Şi încă cum! 

— Vă daţi seama ce ajutor ar putea constitui un 
asemenea articol pentru cititoarele noastre! Din câte am 
înţeles eu, v-aţi rezolvat cu succes problemele. 

— Domnule Martin, dar ştiu că eşti convingător, nu 
alta! 

— Vă repet, aveţi toată garanţia că nu vom cita niciun 
nume. Vă vom denumi doamna C, asta-i tot! Articolul va 
fi însoţit de câteva ilustraţii, dar bineînţeles, abstracte, 
nimic în plus! 

— Şi dacă nu te ţii de cuvânt? 

— Ne puteţi acţiona în judecată! Şi vă asigur, că veţi 
câştiga procesul! la gândiţi-vă niţel ce poate însemna un 
atentat la viaţa particulară! Dar noi ne interesăm mai 
mult de sentimente, decât de fapte. Să ştiţi că nu avem 
de gând să întreprindem o cruciadă! 

— Mda, văd. Eşti de acord să văd articolul, înainte de 
a-l publica? 

— Lucrul ăsta nu se prea poate. Redactorul şef este 
convins că ăsta este teritoriul lui. 

— Atunci, n-o să vă dau niciun interviu, dacă refuzaţi 
să-mi arătaţi articolul înainte de publicare. 

Fletch făcu un efort să pară că ezită. 

— Bine, doamnă Lucy! Accept! Chestia asta rămâne 
între noi. O să vă arăt articolul mai înainte de a-l vedea 
redactorul şef. Când ne putem întâlni? 

— În după-amiaza asta, dacă o să se oprească ploaia, 
o să mă duc la cumpărături cu Marsha. lar diseară, 
suntem invitate la nişte prieteni. 

— Atunci, pot să trec mâine dimineaţă pe la 
dumneavoastră? 

— Bine. Pe la zece? 

— Să zicem, pe la zece şi jumătate. În Fenton Street, 
la numărul 58. 

— Da, apartamentul 42. 

— O să fie şi doamna Hauptmann? 


— Sigur că da! Şi dacă o să faci un singur pas greşit, - 
să ştii că o să-ţi tragem o mamă de bătaie, de n-o s-o uiţi 
toată viaţa! 

După o friptură cu ouă prăjite, pregătite de doamna 
Sawyer, Fletch se băgă în pat şi încercă să citească ziarul 
„Boston Star” din ajun. 

Crima căreia îi căzuse victimă Ruth Fryer abia dacă 
mai era pomenită. Atenţia era concentrată asupra 
asasinării consilierei municipale. Oricum, în legătură cu 
cazul Ruth Fryer, nu era menţionată nicio ştire 
proaspătă. Asasinarea  consilierei municipale era 
subiectul unui articol lung, bogat în detalii, ilustrat cu 
fotografii în care aceasta era prezentată în diferite 
momente ale carierei sale, după care urma o biografie 
amplă. În final, scurtele comentarii ale unor notabilităţi 
ale oraşului, oameni politici, prieteni şi duşmani, 
răzbăteau de acelaşi ton extrem de generos. Cea mai 
recentă fotografie a ei, prezenta o femeie cu fălcile 
lăsate şi cu privirea dură. Probabil că înfăţişarea ei 
mânjită de sânge în cada de baie, fusese extrem de 
dezagreabilă. 

După ce răsfoi ziarul mai bine de o oră, Fletch 
descoperi un anunţ care informa cititorii că pentru a se 
cinsti aniversarea lui Alec Guiness, la un cinematograf 
din apropiere, rula filmul „Bărbatul în costum alb”. Era o 
variantă de a-ţi petrece o după-amiază de sâmbătă. Se 
îmbrăca sport, când, se auzi soneria de la intrare. Se 
gândi că era tot doamna Sawyer, care avea probabil de 
gând să aranjeze etajele din bucătărie. 

Ajuns la capătul culoarului, nu mică îi fu surprinderea 
când îl zări pe inspectorul Flynn în pragul uşii de la 
intrare. Puloverul de lână îi accentua mărimea umerilor şi 


a pieptului, ceea ce făcea ca dimensiunile capului său să 
pară şi mai mici decât în realitate. 

— Ah, exclamă Fletch. 

Flynn zâmbi amabil. 

— Îmi pare bine că v-am găsit acasă! 

În mâini, ţinea un pachet, care, după toate aparențele, 
era o sticlă. 

— Unde este Grover? se interesă Fletch, după ce 
închise uşa. 

Şi-i strânse mâna lui Flynn. 

— Ei, doar mai am şi eu nişte clipe libere, răspunse 
Flynn. Din când în când, week-end-urile mele nu aparţin 
în totalitate poliţiei. Am fost în trecere prin zonă şi mi-am 
amintit că municipalitatea oraşului Boston îţi datorează o 
sticlă de whisky! 

Şi-i întinse pachetul lui Fletch, cu o bucurie 
nedisimulată. 

— Sunteţi foarte amabil! răspunse acesta. 

Era un whisky Ballantines, vechi de doisprezece ani. 

— Sper că nu v-am deranjat. 

— Ah, nu, nici vorbă! Mă pregăteam să mă duc să văd 
un film cu Alee Guiness, la cinematograful din Exeter 
Street. Care se află pe-aici prin apropiere, nu-i aşa? 

— Da, la doi paşi! făcu Flynn. Ce actor extraordinar, 
Alec Guiness ăsta! Este irlandez, ştiaţi? Ca cea mai mare 
parte a englezilor care au talent! 

Şi îşi frecă mâinile satisfăcut. 

— M-am gândit că tot plouă, aşa că poate nu te-ai fi 
dat în lături să bem un păhărel împreună. 

— Dar, parcă ştiam că nu prea obişnuieşti să bei! 

— Aşa este! Dar mi-am zis că am putea îmbina utilul 
cu plăcutul. 

Se întoarse apoi către doamna Sawyer şi o întrebă: 

— Aveţi cumva nişte muşeţel? 

Aceasta îi răspunse: 

— S-ar putea să existe în bucătărie nişte pătlagină. 

— E perfect! Ceai medicinal să fie! Sunteţi amabilă să 


aduceţi un pahar pentru domnul Fletcher şi nişte cuburi 
de gheaţă? Dacă aveţi şi apă minerală, atunci ar fi 
perfect! 

Treburile păreau a se fi aranjat. 

Flynn intră în birou. 

Fletch aprinse luminile şi se apucă să desfacă sticla de 
whisky. 

Flynn îşi băgă mâna pe sub gulerul puloverului şi 
scoase din buzunarul cămăşii două foi de hârtie îndoite. 

— Am făcut rost de lista completă a pasagerilor 
zborului 529 de marţea trecută, de la Roma. 

Şi i le dădu lui Fletch. 

— Aş vrea să vă aruncaţi ochii pe ele şi să-mi spuneţi 
dacă vi se pare cunoscut vreun nume. 

— Sunteţi convins că asasinarea lui Ruth Fryer ar 
putea fi în legătură cu ceea ce făceam eu la Roma, nu-i 
aşa? 

— Domnule Fletcher, ai spus-o chiar dumneata, cu 
gurita dumitale! Şi anume că ai duşmani, în toată lumea! 
Precis că unul dintre ei şi-a cumpărat un bilet de avion, 
ca să-ţi facă numai necazuri. 

Marea majoritate a numelor care figurau pe cele două 
foi de hârtie, erau italieneşti. Mai erau şi nişte irlandezi, 
care probabil că făcuseră deplasarea până la Roma, 
pentru a căuta o consolare spirituală sau o reuşită 
materială. 

Flynn se ridică cu mâinile în buzunare şi cu bărbia 
aruncată în faţă. Zâmbetul său amabil îi persista pe 
buze. 

— Domnule Fletcher, dacă am fi fost prieteni, cum ar 
fi trebuit să-ţi spun? în mod sigur, nu Irwin Maurice! Vi se 
spune Peter! Sau preferaţi Pete? 

— Fletch! răspunse Fletcher. Lumea îmi spune Fletch. 

— Fletch, va’ să zică? Ce nume interesant! Îmi 
imaginez ce-ar putea face din el un poet irlandez, un 
nume care să sugereze în asemenea mod forţa şi viteza! 

— Din lista pe care mi-ai dat-o, niciun nume nu-mi 


este cunoscut. 

Şi Fletch îi înapoie cele două pagini de hârtie. 

— Mă aşteptam la aşa ceva. 

— lar eu, ar trebui să-ţi spun Francois Xavier, nu-i aşa? 

— Lumea îmi spune Frank, răspunse Flynn. Doar 
nevastă-mea îmi spune Frannie. 

Doamna Sawyer îşi făcu apariţia, cu o tavă în mâini. 

— Am pus deja apa la încălzit, explică ea. 

Pe tavă se afla un vas cu cuburi cu gheaţă, un pahar 
gol, o sticlă cu apă minerală, un ceainic, frişcă, zahăr, o 
ceaşcă, o farfurioară şi o linguriţă. 

— Ah, e minunat, exclamă Flynn, şi-şi frecă mâinile de 
plăcere. 

După care i se adresă doamnei Sawyer: 

— Spuneţi-mi vă rog, luni seară, după ce aţi făcut 
curăţenie şi aţi plecat, vă mai amintiţi dacă era apă în 
vasul din salon, de lângă sticla cu whisky? 

— Nu, domnule, nici vorbă! Bineînţeles că nu era! 
Doar am spălat-o cu mâinile mele, după care am şters-o 
şi i-am pus dopul. 

— Aşa este, aveţi dreptate! Am pus şi eu o întrebare 
prostească! De ce cineva ar lăsa apa în sticlă, când este 
atât de uşor de schimbat. Dar sticla cu whisky se afla 
acolo când aţi plecat? 

— Sticla cu whisky? Care sticlă? 

— Păi ce, erau mai multe? 

— Sigur că da! Erau mai multe sticle cu băutură pe 
masă! Doar acolo îşi ţinea domnul Connors barul! Erau 
câteva sticle cu whisky, coniac, gin şi cu apă minerală. Şi 
multe pahare curate. 

— Şi ce s-a întâmplat cu ele? 

— Le-o fi aranjat domnul Fletcher. Le-am găsit puse în 
dulapul din bucătărie. Mi-am spus că probabil nu-i plăcea 
băutura, aşa cum nici mie nu-mi place. 

Flynn îl privi pe Fletcher, fără să-l întrebe nimic. 

— Nu, răspunse acesta! Nu le-am pus eu acolo! 

— Şi presupun că aţi folosit dulapul ăla şi aţi atins 


sticlele despre care vorbim, i se adresă Flynn doamnei 
Sawyer, ceea ce a făcut fără îndoială să dispară 
amprentele, nu? 

— Normal că am atins sticlele! Doar trebuia să le 
ating, nu, ca să ajung la zahăr, la sare şi la piper! 

— La zahăr, la sare şi la piper! o îngână Flynn. Câtă 
activitate în dulapul ăla! Asta e, cu atât mai rău! Bine, 
doamnă Sawyer, vă mulţumesc! 

— Dacă mai doriţi ceva, vă stau la dispoziţie! adăugă 
ea. Acum, vă rog să mă scuzaţi, dacă nu mai aveţi 
nevoie de mine. Am o grămadă de treabă de făcut, şi 
sunt deja în întârziere. 

leşi din birou şi peste câteva clipe, se auzi trântindu- 
se uşa de la bucătărie. i 

— Hm, sarea! făcu Flynn. Intotdeauna sarea distruge 
probele, fir-ar să fie! 

Stăteau amândoi în câte un fotoliu de piele roşie. 
Amândoi erau îmbrăcați cu pulovere. Unul bea un ceai 
medicinal, iar celălalt, un whisky îndoit cu apă minerală. 

Printre perdele, se vedea cerul întunecat. Vântul care 
bătea dinspre parc, proiecta fără întrerupere trombe de 
apă asupra ferestrelor. 

Cu şase etaje mai jos de ei, se putea auzi fâşâitul 
cauciucurilor prin Beacon Street, inundată de ploaie. 

— Întotdeauna zilele triste şi întunecate, rupse Flynn 
tăcerea, îmi amintesc de Munchen şi de copilăria mea. 
Acolo am crescut. Nişte zile cu adevărat întunecoase! 

— La Munchen? 

— Chiar aşa. la să vedem, ce puteam face eu într-o zi 
ca asta. O după-amiază de sâmbătă ploioasă, în mijlocul 
toamnei? Aş fi fost obligat să rămân la internat, să fac 
flotări, să mă caţăr pe frânghie, până mi-ar fi dat sângele 
pe nas! 

— Doar eşti irlandez! 

— Aşa-i! Am fi fost obligaţi să alergăm kilometri întregi 
pe drumuri de ţară, abia reuşind să ne tragem sufletul, 
cu transpiraţia pe faţă, amestecată cu ploaia. Hm, ce 


mod minunat de a creşte copii! Fără îndoială că 
sănătatea mea perfectă se datorează exerciţiilor ălora! 

— Dar de ce erai obligat să le faci? 

— Fiindcă eram membru în organizaţia „Tinerii 
hitlerişti”. 

— Cine. Tu?! 

— Da, da, chiar eu! Vezi, niciodată nu poţi băga mâna 
în foc pentru cineva! 

— Chiar aşa, Hitler Jugend? 

— Exact cum spui. 

— Dar cum de a fost posibil aşa ceva? 

— Exact cum ai spus tu: totul este posibil. Cum ţi se 
pare whisky-ul ăsta? 

— Este excelent! confirmă Fletch. 

— Fiindcă nu obişnuiesc să beau, mi-a fost greu să mă 
hotărăsc ce marcă să cumpăr. Cred că m-a determinat 
forma sticlei. 

— Este într-adevăr excelent! 

— N-ar fi trebuit să mă las influenţat de forma sticlei! 

— De ce? 

— Pentru că văd că bei, nu glumă! Dar am impresia că 
nu eşti un beţiv. 

— In orice caz, nu în faţa ta! la spune-mi, cum de a 
ajuns François Xavier Flynn, membru în Hitler Jugend? 

— Să ştii că şi eu mi-am pus de o mie de ori întrebarea 
asta! 

— Bine, acum te mai afli încă o dată în faţa ei! 

— După cum probabil ştii, Irlanda nu s-a amestecat în 
cel de-al doilea război mondial. A fost neutră într-un mod 
oarecum determinat, cum se spune, adică simpatiza cu 
aliaţii. Tata era consulul Irlandei la Munchen. Lucrurile 
încep să se mai limpezească? 

— Absolut deloc. 

— In 1938, când aveam şapte ani, s-a hotărât ca din 
cauza situaţiei mondiale tensionate, să rămân la 
Munchen cu părinţii, în loc să ne întoarcem în Irlanda, 
aşa cum fusese prevăzut, şi să merg la şcoală. Aşa că 


după ce mi-am petrecut cei mai fragezi ani ai copilăriei 
prin şcoli naziste, vorbeam germana ca pe apă. Mă 
îmbrăcam şi eram ca un neamt. Şi aşa cum spunea tata, 
care părea că-mi încredinţează un mare secret, 
atinsesem vârsta raţiunii! 

Aşadar, tata a început să-i aprobe în public pe nazişti, 
cu toate că le detesta concepţiile, ca orice om civilizat. 
Cât a durat războiul, am rămas în Germania. Am fost la 
şcoală, şi am devenit membru al tineretului hitlerist. Am 
avut dreptul să le port uniforma, să salut ca ei, totul! Am 
defilat cu ei, am câştigat premii în întreceri de 
gimnastică, iar lumea nu ţinea cont că eram irlandez. 

— Flynn, zău că... 

— Te rog să mă crezi, devenisem un adevărat nazist 
mititel! Dar să ştii că nu-ţi trece prin cap ce puteau face 
puştii ăia în pantaloni scurţi, ale căror arme nu erau 
decât bicicleta şi un aparat de fotografiat! Se puteau 
plimba pe la ţară cu prieteni de-ai lor şi să viziteze 
obiective militare. O să fii surprins de numărul de lucruri 
pe care soldaţii şi ofiţerii le pot arăta unui puşti, lucruri 
pe care nu le-ar arăta nici mamei lor! Fotografiam tot 
ceea ce nu înţelegeam. De fiecare dată când întâlneam 
pe cineva care mi se părea mie că ar fi putut fi o 
personalitate nazistă, îi ceream un autograf. Nici nu ştii 
câţi ofiţeri nazişti care călătoreau incognito, erau gata să 
se oprească şi să-şi mâzgălească semnătura pe o bucată 
de hârtie, doar pentru simplul fapt că le-o ceruse un 
puşti. Eram dracu gol, nu alta! 

Pe vremea aia, aveam câţiva prieteni la Dublin, cu 
care corespondam. Unul dintre ei, Timmy O'Brien, era 
învăţător, iar celălalt, William Cavanaugh. Tot învăţător. 
Le scriam entuziasmat de viaţa pe care o duceam, 
despre ceea ce făceam şi ceea ce văzusem. 
Lăudăroşenia discursurilor naziste mă inoculase până în 
măduva oaselor. 

Hm, dac-ai citi scrisorile alea, te-ar umfla râsul! Din 
când în când, primeam răspunsuri de la ei, în care îmi 


scriau că nu prea cred tot ce le spuneam. Atunci, le 
trimiteam fotografii făcute şi autografele pe care le 
obţinusem, pentru a le dovedi că nu minţisem. 
Bineînţeles că tata nu ştia nimic despre toate astea. lar 
cei doi prieteni de-ai mei, profesorii O'Brien şi 
Cavanaugh, trăiau de fapt la Londra şi lucrau la cartierul 
general al serviciilor de informaţii britanice. 

— Doamne Sfinte! 

— Mda. Am crescut într-un mod destul de original. lar 
tatăl meu folosea consulatul irlandez, pentru a scoate din 
Germania piloţii americani şi britanici. Viaţa asta pe care 
am dus-o a fost destul de dură pentru mama! 

— Flynn, îmi spui adevărat, sau îmi vinzi gogoşi? 

— La sfârşitul războiului, aveam paisprezece ani. 
Munchenul nu mai exista. Nu se mai găsea de mâncare. 
Bănuiesc că ai văzut scene ca astea despre care îţi spun, 
prin tot felul de fotografii. Totul a fost cât se poate de 
real. Mai înainte ca nemţii să se retragă, mi-au împuşcat 
părinţii. Pe amândoi. Cu câte un glonţ între ochi. În 
bucătăria apartamentului nostru. Nu cred că aveau vreo 
probă concludentă împotriva lor, aşa că i-au lichidat 
pentru orice eventualitate. Era un lucru frecvent în acea 
perioadă. l-am găsit morţi, după ce m-am întors dintr-un 
serviciu de gardă. 

— Şi pe urmă? 

— Lucrurile nu s-au terminat aici. Am început să 
locuiesc la părinţii unui prieten. Nici ei nu aveau ce să 
mănânce şi cu ce să se încălzească. Am ieşit cu toţii în 
stradă, printre ruine. Chiar şi după înfrângerea nemților, 
am hoinărit săptămâni de-a rândul. Vezi tu, îmi era frică 
de soldaţii americani şi britanici. Curios, dar aşa era! Imi 
era frică de ei. Cu siguranţă că pe jumătate înnebunisem. 
Intr-o noapte, pe când dormeam pe străduţă, am simţit o 
cizmă în coaste. Cineva îmi vorbea. Am recunoscut 
imediat accentul irlandez. Un soldat se uita la mine. Îți 
dai seama că i-am spus că şi eu sunt irlandez. Aşa m-am 
întors acasă, la Dublin. Am fost trimis într-un seminar al 


iezuiţilor. Din câte ţin eu minte, eu am fost cel care a 
ales locul ăla. Doar trăisem în infern, înţelegi? Am fost 
învăţat cu timpul cu un alt mod de gândire şi m-am 
însănătoşit. La douăzeci de ani, mă săturasem de atâta 
adevăr! De necrezut, nu-i aşa? 

— Absolut de necrezut! 

— Culmea e că nici curăţenia sufletească care se 
propovăduia la seminar nu mă încânta de fel. Aşa că i- 
am scris prietenului meu William Cavanaugh, care locuia 
la Londra. L-am rugat să mă ajute să-mi găsesc o slujbă, 
îmi imaginam că scrisoarea mea o fi stârnit multe râsete 
acolo. Asta a fost. Pe urmă, restul vieţii mele aproape că 
nu mai contează. 

— Ştiu că nu ai lucrat la Chicago! 

— Ştiu că ştii. Tu ai fost cel care a lucrat la Chicago. 
Ce făceai zilele trecute la ziar? Aveai de gând să te 
interesezi despre mine, nu? 

— Ai redevenit spion. 

— Am afirmat eu asta? 

— Te-ai căsătorit şi ai copii. 

— Exact. E cam neobişnuit pentru cineva care se 
gândea să devină preot. 

— La fel de neobişnuit şi pentru un spion. 

— Nu cred. 

— Ai rămas catolic? 

— Ce, catolicii rămân catolici tot restul zilelor lor? Hm, 
asta-i o întrebare interesantă. Cu siguranţă că puștii mei 
n-ar şti să răspundă. Duminica o întind de acasă cu 
chitarele şi viorile, se întâlnesc într-o biserică, se ţin de 
mâini şi se sărută. Cică chestia asta este foarte la modă. 

— Soţia ta este irlandeză sau americancă? 

— Niciuna, nici alta. E evreică, din Palestina. Am avut 
o treabă acolo. Sunt convins că n-o să mă crezi când o 
să-ţi spun că am fost obligaţi să ne căsătorim în Fada, 
când era însărcinată. În Fada, pe teritoriu neutru. 

— Flynn, eu cred că slujba ta de poliţist, aici la Boston, 
nu este altceva decât o acoperire. O acoperire şi nimic 


altceva! 

— Prietene, de ce nu-ţi mai torni un whisky? 

— De-asta ai spus că nu ai nicio experienţă în meseria 
de poliţai! Fiindcă nu ai fost niciodată poliţai! 

— Trebuie să plec, spuse Flynn. S-a făcut târziu. 

— Te-ai făcut poliţai atunci când Congresul american 
şi alte instituţii publice au început să se intereseze 
despre serviciile de informaţii! 

— Mi-am dat cumva prea mult drumul la gură? 

Figura lui Flynn era plină de inocenţă. 

— Probabil că ai desluşit asta în ceaiul meu! adăugă 
el. 

— Mai ştii să vorbeşti nemţeşte? 

— Hm, într-un anume fel, este limba mea maternă! 

— În calitate de membru al Tineretului Hitlerist, ţi s-a 
dat vreodată vreo armă? Şi te-ai folosit de ea? 

— Sigur că da. 

— Şi ce s-a întâmplat? 

— Eram atât de neîndemânatic, încât eram cât pe ce 
să mă omor. Nu am putut să trag împotriva aliaţilor care 
înaintau spre Munchen. Şi nici asupra puştilor alături de 
care crescusem! 

— Şi ce-ai făcut atunci? 

— Am început să plâng! M-am lungit într-un şanţ şi am 
început să plâng! Încă nu împlinisem cincisprezece ani. 
Nu ştiu dacă astăzi aş reacţiona altfel. 

O rafală de vânt izbi ploaia de ferestre. 

— Fletch, acum e rândul tău! 

Fletch îşi mai turnă un whisky. 
După care spuse nehotărât: 

— Nu prea am mare lucru de spus. 
Vântul se auzea bătând cu furie. 


—Eu am următoarele informaţii, spuse Flynn, 
aşezându-se mai comod în fotoliu. Te-ai născut şi ai 
crescut în Seattle. Ţi-ai luat licenţa la Northwestern. Nu 
ţi-ai terminat doctoratul. 

— Din lipsă de bani! 

Fletch se foi în fotoliu. 

— Te-au interesat jurnalistica şi artele frumoase. Ai 
fost critic de artă la un ziar din Seattle. Ai lucrai o 
perioadă într-un serviciu guvernamental care combătea 
importul ilegal de obiecte de arta provenind din Canada. 
Te-ai angajat în marina militară, ai luptat în Extremul 
Orient şi ai fost decorat cu Steaua de Bronz, pe care ai 
refuzat s-o primeşti. Apoi, ai fost jurnalist la „Chicago 
Post”. Jurnalist nu critic de artă. 

— i se pare că e vreo diferenţă? 

— Acum un an şi jumătate, ai plecat din California de 
sud, fără să spui nimănui unde te duci. 

— În zilele noastre, e cam greu să obţii vreo 
colaborare fără rezerve din partea unui ziar. Nu poţi 
ajunge patronul unui ziar, fără a avea o minimă influenţă 
politică. lar lucrul ăsta contravine intereselor ziarului. 

— Ai fost însurat de două ori. Şi ai avut două divorţuri. 
Tribunalele s-au bătut să obţină decizia de a plăti pensia 
alimentară, pe care tu te-ai opus s-o plăteşti. Capetele 
de acuzare care au fost îndreptate împotriva ta, au fost 
clasate în întregime. Şi cu toate astea, acopereau un 
câmp vast de activitate: începând de la fraudă, până la 
ultraj adus magistraţilor. Bănuiesc că toate astea s-au 
explicat datorită funcţiei pe care ai exercitat-o! De altfel, 
după ce am pus câteva întrebări în legătură cu tine mai 
multor secţii de poliţie californiene, am primit un telefon 
din partea unui procuror din părţile alea, unul, pe nume 
Chammers, dacă-mi amintesc bine, care nu a avut decât 
cuvinte de laudă despre tine. Se pare că l-ai ajutat în 
câteva chestii dificile. 

— Mda, Alston Chambers! Am luptat amândoi, în 
marină. 


— Şi unde ţi-ai făcut veacul în ultimul an şi jumătate 
care a trecut? 

— Am tot umblat. O perioadă, prin Brazilia. După care, 
prin Antilele britanice. Pe urmă, Londra. Şi în cele din 
urmă, Italia. 

— Te-ai întors o singură dată în Statele Unite, la 
Seattle, când a fost înmormântat tatăl tău. Ţi-a lăsat 
cumva o moştenire? 

— Nu, nici vorbă! N-am pomenit despre aşa ceva! 

— A fost un jucător împătimit, spuse Flynn. 

Fletch replică: 

— Da, chestia asta nu îmi este străină. 

— Dar nu mi-ai spus de unde au provenit banii pe care 
i-ai moştenit. 

— De la un unchi în vârstă, minţi Fletch. A murit când 
eu eram în California. 

— Mda, îmi dau seama. 

Flynn acceptă minciuna fără a da impresia că fusese 
păcălit. 

— Nu putea să-şi lase averea tatălui meu, înţelegi? 

— Cu alte cuvinte, în trecutul tău există o mulţime de 
oameni care îţi vor răul, continuă Flynn. Uite, în asta 
constă dificultatea anchetelor într-o societate evoluată. 
Oamenii se răspândesc prin toată lumea, târându-şi după 
ei tot trecutul lor. Aşa că în zilele noastre, o simplă 
anchetă, depăşeşte posibilităţile celei mai sofisticate 
unităţi de poliţie districtuală, oricât ar fi ea de dezvoltată. 

— Aveţi grijă să nu vi se răcească ceaiul! făcu Fletch. 

— Este la fel de bun rece, ca şi cald! 

Şi Flynn îşi mai turnă o ceaşcă. 

— Noi, europenii, nu acordăm aceeaşi importanţă ca 
voi, temperaturii alimentelor. 

Fletch îşi reluă şirul ideilor: 

— Îmi dau seama că, într-un mod sau altul, te 
gândeşti că trecutul meu s-a întors împotriva mea! 
Cineva m-a urmărit până aici, pentru a încerca să mă 
bage în cofă! 


— Ascultă, să ştii că nu am de gând ca numele meu să 
se adauge listei duşmanilor pe care îi ai. Parcă se spune 
că un jurnalist nu prea are prieteni, nu-i aşa? 

— Inspectore, am impresia că te cam înşeli! Vă spun 
eu că sunt victima unei înscenări! Cineva a comis o crimă 
în apartamentul ăsta şi a aranjat lucrurile în aşa fel, încât 
primul care ar fi deschis uşa, să pară vinovat. 

— Hai să fim mai catolici decât papa şi să analizăm 
situaţia asta ca lumea. 

— De acord. 

— Vezi tu, pe mine mă interesează nu numai ce fac 
oamenii, dar şi ceea ce nu fac. Nu ştiu dacă mă înţelegi. 
Uite, ai spus cu gura ta că ai venit la Boston ca să faci 
cercetări în legătură cu viaţa pictorului Edgar Arthur 
Tharp junior, în vederea unei biografii pe care ai de gând 
s-o scrii despre el. 

— Cât se poate de exact. 

— Şi cu toate astea, de miercuri dimineaţă şi până ieri 
seară, nu ai luat nicio legătură cu fundaţia Tharp şi nici 
măcar cu muzeul de artă din Boston! 

— Am fost cât se poate de ocupat. 

— Nici poveste! Oamenii mei care te-au filat, mi-au 
raportat că duci o viaţă ca de văduvă care se respectă. 
lei masa la Locke-Ober, iar seara bei un păhărel la Ritz! 
Ai trecut şi prin birourile ziarului „Boston Star”. lar restul 
timpului ţi l-ai petrecut la tine acasă, sau, mă rog, într-un 
apartament pe care l-ai închiriat. 

— Hm, trebuie să recunosc că este un rezumat cât se 
poate de fidel. 

— Domnule Fletcher, ia spune-mi, dormi mult? 

— Ah, da, înţeleg! Crezi că de-asta am stat în casă. Ei 
bine, află că am lucrat şi că mi-am făcut ordine prin 
însemnări. 

— Îmi vine greu să cred că nu ai profitat de cerul 
însorit al Italiei pentru treaba asta. 

— Şi cu toate astea, e adevărat ce ţi-am spus. 

— În afară de miercuri, bineînţeles! Fiindcă nu ştim ce 


ai făcut miercuri. Adică în ziua în care ai intrat la Ritz pe 
o uşă şi ai ieşit pe alta. Nevinovat ca un bebeluş! Totul a 
fost cât se poate de plauzibil, până în clipa în care am 
aflat că avem de-a face cu un fost jurnalist, dotat cu 
darul de a-şi semăna pe drum urmăritorii! Tot ceea ce 
ştim despre miercuri, este că nu ai fost la muzeul de artă 
sau la fundaţia Tharp. 

— Inspector, dă-ţi şi dumneata seama! Eram după o 
călătorie lungă! Am fost nevoit să suport şi decalajul de 
fus orar. Şi apoi, a mai fost şi şocul provocat de crima 
asta îngrozitoare! Adică, tam-nisam, m-am pomenit 
suspectat de crimă! Efectiv nu reuşesc să-mi amintesc ce 
am făcut în ziua aia! 

— Zău? 

Ochii verzi ai poliţistului, având ca fundal cerul 
plumburiu, scăpărau ca două stele. 

— Eşti logodit cu Angela de Grassi. 

— Ai o memorie a numelor de invidiat! 

— Asta îmi este meseria! Povesteşte-mi despre ea. 

— Este o femeie. O italiancă. Fata contelui de Grassi. 

— A contelui de Grassi? 

— A contelui Clemenţi Arbogastes de Grassi. 

— Nu cumva e vorba de contele ăla care a murit 
săptămâna trecută? 

— Asta credem şi noi. 

— Asta credem şi noi. Ce răspuns e ăsta? 

— Păi, a murit. 

— Parcă ai spus că ai asistat la un fel de ceremonie 
funerară. 

— Am spus eu asta? 

— Da, ai spus. 

— Atunci, înseamnă că aşa o fi fost. 

— Fletch, de ce naiba nu-mi spui adevărul, tot 
adevărul, în loc să mă chinui ca pe hoţii de cai să-ți 
smulg informaţiile, una câte una? Îți mai aminteşti că 
astăzi este ziua mea liberă? 

— Ai plătit whisky-ul pe care l-ai adus din banii tăi? 


— Da. Ai putea să începi prin a-mi spune motivul 
adevărat pentru care ai venit la Boston. 

— Bine, bine! Poftim, am venit să caut nişte tablouri. 

— Ah, slavă Domnului! Flynn o să cunoască în sfârâit 
toată istoria asta! Hai, nu fi rău şi spune-mi de-a fir a 
păr! 

— Andy de Grassi şi cu mine urmează să ne 
căsătorim. 

— Fantastic! Tânăra italiancă ştie englezeşte? 

— Ca pe apă! A studiat în Elveţia şi câtva timp în 
America. 

— Este esenţial pentru căsnicia voastră. N-o să aveţi 
nicio problemă ca să vă certaţi. 

— Acum doi ani, la Livorno, au fost furate tablourile 
tatălui ei. Nişte tablouri extrem de valoroase. 

— Câte? 

— Nouăsprezece, dintre care un cal de Degas, o 
sculptură. 

— De Degas, spui? Aha. Şi după tine, cam cât fac 
tablourile astea? 

— E greu de spus. Poate că vreo douăsprezece 
milioane. 

— De dolari? 

— Sigur că da. 

— Mamă, Doamne! Uite, vezi, ştiam eu că nu trebuia 
să mă apuc să învăţ să cânt la vioară! Aşadar, familia 
Grassi este bogată! 

— Culmea e că nu sunt bogaţi. 

— Bineînţeles, nu sunt bogaţi în comparaţie cu tine. 

— În seara când s-a dat spargerea, eu eram cu Andy, 
la vila mea din Cagna. 

— Mda, profitai şi tu de o fericire prenupţială, ce să 
faci! 

— Flynn, să ştii că îmi place să-ţi povestesc, eşti un 
ascultător ideal! 

— Toţi irlandezii sunt aşa! 

— Anii pe care i-ai petrecut printre tinerii hitlerişti nu 


ti-au afectat gustul pentru istorii picante! 

— Ba pot să spun că mi l-au mărit chiar! 

— Primesc din toată lumea cataloage de artă, spuse 
Fletch. Ştii ce-s cataloagele astea, în lumea artei? Sunt 
editate de către muzee şi conţin informaţii cu privire la 
achiziţiile recente sau la viitoarele expoziţii. Negustorii 
de artă le difuzează clienţilor lor, pentru a-i înştiinţa ce 
mai este de vânzare, sau, cel mai adesea, despre ce au 
vândut. 

— Înţeleg. 

— Intr-o zi, Andy a răsfoit un catalog editat de o 
galerie din Boston, galeria Horan. 

— N-am auzit de galeria asta. 

— Se află pe Newbury Street. 

— Mă rog, tot ce se poate. 

— Din catalogul de care îţi spuneam, Angela a aflat că 
fusese vândut unul dintre tablourile contelui de Grassi. 
Un Bellini! 

— La doi ani după furt? 

— Cam aşa ceva. Andy mi-a arătat catalogul şi pe 
urmă am făcut rost şi de altele mai vechi. Antepenultimul 
pomenea despre un alt tablou al colecţiei, un Perugin, 
care de asemenea, fusese vândut. 

— Era pentru prima oară când auzeaţi pomenindu-se 
despre tablouri, de când fuseseră furate? 

— Da, prima oară. 

— Şi au apărut la Boston, la o vânzare? 

— Da, sau mai exact, au apărut la Boston după ce au 
fost vândute, preciză Fletch. 

— Mda, înţeleg, făcu Flynn. 

— Andy era teribil de agitată! Ne-am făcut imediat 
valizele şi ne-am urcat în maşină, ca să mergem la 
Livorno. 

— Unde se afla contele. În compania contesei, nu?. 

— Da. Numai că ea nu-i mama Angelei. 

— Nu prea o ai la inimă, nu? 

— Hm, în orice caz, nu-i port pică. Însă Andy nu poate 


s-o sufere. 

— E normal. 

— Aveam de gând să-i arătăm contelui cele două 
cataloage ale galeriei Horan. 

— Nu i-aţi telefonat? 

— Nici nu ne-am mai gândit la aşa ceva, atât de 
agitaţi eram! Am plecat de pe plajă, am intrat în casă, 
ne-am schimbat, ne-am făcut la repezeală valizele şi am 
sărit în maşină. Cred că am şi uitat să facem un duş! 

— Probabil că v-aţi scărpinat ceva, nu? 

— Aşa-i. 

— De ce ai spus că aveaţi de gând să-i arătaţi contelui 
cele două cataloage? Nu i le-aţi arătat? 

— În timp ce ne apropiam de Livorno, am auzit la 
radio anunțul despre răpirea contelui  Clemenţi 
Arbogastes de Grassi. 

— Răpit? Doamne Sfinte! Practica asta a devenit 
foarte populară! 

— Andy a început să ţipe. Am început să gonesc ca un 
nebun pe şosea. Ne-am oprit undeva să bem un coniac. 
După care, am luat-o din nou la goană. Ne-am mai oprit 
niţel mai departe, ca să telefonăm. Doamne, cum am 
putut să gonesc! 

— Şi până la urmă aţi ajuns. 

— Da. Treaba era clasică, numai că răscumpărarea 
cerută depăşea patru milioane de dolari. 

— Oho! 

— lar familia Grassi era pe geantă! Tablourile le 
fuseseră furate, aşa că nu mai aveau nimic. Hm, nu erau 
asigurate! lar palatul contelui de Grassi din Livorno, nu 
este altceva decât o vilă dărăpănată, care stă să cadă. 
Nicio bucată de pământ! Doar doi servitori în vârstă. 

— Parcă mi-ai pomenit şi despre un apartament la 
Roma. Dacă erau pe geantă, atunci din ce trăiau? 

— Cei trei Grassi, adică Angela, contele şi contesa, 
trăiau din rente. Vreo cincizeci de mii de dolari pe an. 

— Hm, nu prea erau pe geantă! 


— În orice caz, nu erau în stare să achite o 
recompensă de patru milioane de dolari. 

— Dar nu puteai da tu banii ăştia? La urma urmelor, ai 
moştenit parcă o mică avere de la unchiul tău. 

— În niciun caz! 

— Şi era vorba totuşi despre viitorul tău socru. Adică, 
vreau să spun... Sentimentul ăla de familie, nu? 

— Nu puteam! În niciun caz! Familia contelui de Grassi 
trăieşte din rente de zeci de ani. Nimeni nu le-ar mai fi 
dat vreun credit. 

— Aşa câ? 

— Aşa că am publicat în ziare o declaraţie prin care 
am explicat că ne era absolut imposibil să plătim o 
asemenea răscumpărare. Răspunsul pe care l-am primit 
de la răpitori ne ameninţa că dacă nu o să plătim, îl vor 
omori pe conte. Am încercat să le conving pe cele două 
femei să dăm publicităţii situaţia financiară şi averea 
familiei de Grassi. Vezi tu, după legea italiană, familia 
este mai puternică decât membrii care o compun, chiar 
dacă este vorba despre capul familiei. 

— Aşa este, răspunse Flynn, italienii sunt recunoscuţi 
pentru simţul lor familial, chiar dacă trebuie sacrificat 
unul dintre ei! 

— Am continuat să primim mesaje de-astea, 
amenințătoare, timp de cinci zile. Apoi, o săptămână 
întreagă, linişte totală. După aceea, încă două 
săptămâni. Pe urmă trei. După care n-am mai primit nicio 
veste. 

— Va' să zică, a fost omorât? 

— Poliţia italiană aşa este convinsă. 

— Asta acum cât timp? 

— Mai mult de o lună! Autorităţile au sfătuit-o pe 
contesă şi pe Angela să se consoleze şi să accepte ideea 
tragică a morţii contelui. „S-ar putea găsi îngropat 
undeva, în ltalia, sau aruncat în mare”. Asta a fost 
verdictul lor, cuvânt cu cuvânt. Lunea trecută i-am făcut 
o slujbă religioasă. 


— Asta era ceremonia aia funerară de care pomeneai? 

— Da, un fel de ceremonie funerară. Dar care a fost 
cât se poate de autentică. 

— Aşa că tu, un jurnalist talentat, ţi-ai zis să iei 
hăţurile în mâini şi să vii aici, la Boston, ca să miroşi ce şi 
cum. 

— Cam aşa ceva. 

— Şi te-ai întâlnit cu Horan ăla? 

— Da, miercuri. 

— Aha, va să zică asta ai făcut miercuri. 

— Da. 

— Înseamnă că ai intrat la Ritz-Carlton pe o uşă şi ai 
ieşit pe alta, care dă în Newbury Street. Acolo unde se 
află galeria lui Horan. 

— Exact! 

— Hm, aşadar, suspectul este de fapt un inocent 
desăvârşit! Şi Horan ăsta are restul tablourilor? 

— Frank, negustorii de tablouri nu au ei tablourile. Ei 
doar le vând. Eu trebuia să descopăr proveniența celor 
două tablouri din colecţia de Grassi, care fuseseră deja 
vândute. Reputația lui îl pune deasupra oricărei bănuieli. 

— Bănuiesc că te-ai comportat cu sinceritatea ta 
obişnuită! 

— Frank, să ştii că este foarte greu să fii sincer cu un 
negustor de tablouri! l-am cerut să-mi facă rost de alt 
tablou care aparţine colecţiei de Grassi. Un Picasso, 
intitulat: „Vino, viola, mademoiselle”. 

— Şi l-ai găsit? 

— Peste câteva zile, asta întâmplându-se ieri, mi-a 
spus că tabloul aparţine unui texan din Dallas. Mi-a mai 
spus că acum vreun an sau doi mai cumpărase de la 
acelaşi texan două tablouri, pe care le vânduse prin 
intermediul galeriei lui. 

— Ţi-a spus numele texanului ăluia? 

— Da. 

— Bine, acum, ia spune-mi Fletch, ce se întâmplă cu 
tablourile dacă o să le găseşti? 


— Naiba ştie! Succesiunea lui Menti n-o să fie 
rezolvată decât peste câțiva ani buni! 

— Care Menti? 

— Menti, contele. Menti, de la Clementi. Nu se va 
cunoaşte conținutul testamentului decât după ce va fi 
găsit corpul contelui. În caz contrar abia după câțiva ani 
va fi declarat oficial decedat. 

— Înseamnă că trebuie să găseşti nu numai tablourile, 
dar şi cadavrul. 

— Teoretic, numai că nici nu poate fi vorba despre aşa 
ceva. N-am cum să fac eu ce n-a reuşit poliţia. 

— Ştie cineva că tablourile aparţin văduvei sau fiicei 
contelui? 

— Nu. Şi ca tacâmul să fie complet, cele două femei 
nu vor beneficia de nimic din moştenire, până când nu va 
fi găsit corpul. 

— Îmi imaginez că în prezent, cele două femei ţin la 
tine ca la ochii lor? 

— Probabil că da. 

— Hm, şi eu care credeam că cea mai mare problemă 
a ta la ora actuală este că poliţia te consideră suspectul 
numărul unu într-o crimă! 

— Poate că şi din cauza asta am reacţionat atât de 
încet la acuzaţia adusă! 

— Eu mi-am dat seama de la bun început că nu eşti un 
suspect oarecare, cea mai bună dovadă în sensul ăsta 
fiind telefonul pe care l-ai dat la comisariat. Dacă mi-ai fi 
spus că eşti un fost jurnalist, poate că aş fi înţeles mai 
bine reacţia ta profesională la prezenţa unui cadavru în 
biroul ăsta. 

Flynn agită ceainicul şi-şi turnă o a treia ceaşcă. 

— Nu oricine are ocazia să trăiască evenimentele unei 
răpiri, urmate de o crimă şi apoi, încă o crimă, fără să 
rămână mut de uimire. 

— Cred că insensibil este cuvântul cel mai potrivit. Ţin 
minte că m-ai acuzat că sunt insensibil. 

— Ai dreptate. 


— Inspectore, să înţeleg că bănuieşti vreo legătură 
între ceea ce s-a întâmplat în Italia, adică între răpirea şi 
asasinarea lui Menti şi asasinarea lui Ruth Fryer? 

— S-ar putea. 

— M-ai pus să verific lista cu pasagerii zborului T.W.A. 

— Irwin Maurice Fletcher, s-ar putea să existe vreo 
legătură, însă, pe moment, nu văd care ar putea fi asta. 

— Există una! confirmă Fletcher. A existat cineva care 
m-a urmărit de la Roma. 

— Poţi să fii mai explicit? 

— Contesa. A ajuns la Boston tot marţi, o oră după 
mine, trecând prin New York. 

— Ştiai că o să vină aici? 

— Nu, nu ştiam. Insă avea adresa mea şi numărul 
meu de telefon. 

— l-ar plăcea ca tablourile să fie găsite, nu? 

— Oho, şi încă cum! 

— Cum şi-a dat seama că eşti pe urma lor? 

— Probabil că găsit la Andy numele galeriei din Boston 
unde aveam de gând să mă duc şi restul detaliilor. In 
plus, mai ştia că aveam lista tablourilor furate. 

— Atunci, pun şi eu o întrebare, de ce s-o fi omorât pe 
Ruth Fryer? 

— Probabil că Ruth se găsea deja în apartament, 
goală goluţă, gata să-i facă o surpriză lui Bart, neştiind că 
ăsta se afla în Italia. 

— Un fel de mamă vitregă şi furioasă la culme, nu? 

— In orice caz, prost dispusă şi bănuitoare la culme. 

— Evident, e convinsă că vei pune mâna pe tablouri în 
numele lui Andy. 

— Normal. 

— Şi este adevărat? 

— Bineînţeles. 

— Imposibil! exclamă Flynn. Sutienul lui Ruth era 
sfâşiat. 

— Hm, pentru asta pot exista o mie de explicaţii. Chiar 
ea şi l-ar fi putut rupe, după ce l-ar fi scos. 


— Ruth nu avea cheia apartamentului. 

— Da, dar Joan Winslow o avea. 

— Cine, vecina? Avea o cheie? Uite, asta am uitat s-o 
întrebăm! Cât de tristă poate fi existenţa unui inspector 
de poliţie lipsit de experienţă! Ar fi trebuit s-o întreb 
lucrul ăsta. Dar de ce ar fi lăsat-o ea pe Ruth să intre? 

— Poate pentru că trăsese niţel la măsea. Şi pe mine 
m-a lăsat să intru. 

— Nu zău! Foarte interesant! Şi contesa unde se află 
acum? 

— A aterizat la mine aseară. 

— Unde, aici? 

— Chiar aici. Hotelul Ritz-Carlton este peste puterile ei 
financiare. 

— Aha, va să zică contesa era tipa cu care ai băut un 
păhărel la Ritz! Hm, băieţilor le-a plăcut. Mi-au spus că ai 
lăsat-o să plătească. 

— Aşa este. 

— Femeia asta trebuie să fie o povară pentru tine. 

— Îşi dă toată silinţa să fie aşa. 

— Maa, bine. 

Flynn contemplă fundul ceştii din mâna sa. 

— Ce zici, acum cred că ne cunoaştem mai bine? 

Fletch nu răspunse. Terminase de băut cel de-al doilea 
pahar. 

Flynn continuă: 

— Cred că o să mă duc acasă, la ai mei. 

Afară, ploaia nu contenise. 

În hol, Fletch îl întrebă: 

— Cum mai merge cu ancheta referitoare la 
asasinarea consilierei municipale? 

— Destul de prost! Ne dă bătaie de cap, nu glumă! 

— Inspectore, îţi mulţumesc pentru whisky! 

Fletch apăsă pe butonul liftului, după care adăugă: 

— Flynn, găseşte-l mai repede pe asasin! 

— O să încerc. Ca tu să-ţi poţi duce haremul în Texas. 

Deschise uşa liftului şi intră. Acesta se puse în mişcare 


cu un scârţâit, dominat de vocea lui Flynn: 

— Fletch, să ştii că până una alta, eşti cel mai bun 
suspect al meu. Ai putea să-mi uşurezi sarcina, dacă ai 
mărturisi. 

Lui Fletch îi era somn. Era trecut de cinci după- 
amiază. Paharele băute în compania lui Flynn îl 
destinseră. li ură doamnei Sawyer un sfârşit de 
săptămână plăcut, mâncă din tocăniţa pregătită de ea şi 
deşi nu era vremea să se culce, se băgă în pat. 

La Roma, era miezul nopţii. 

— Fletch, iubitule! 

Cineva îl muşca de ureche. 

Simţea atingerea unui corp fraged, un sân îi atinse 
mâna. Un corp mai consistent decât al Angelei. Cu mult 
mai consistent. 

Un picior se plimba peste picioarele sale. De sus în 
jos. 

— Sylvia! 

În ciuda întunericului, îi era imposibil să nu 
recunoască claia de păr a viitoarei sale soacre pe perna 
de lângă el. 

— lisuse Cristoase! Sylvia! 

— Prea târziu, iubitule! 

Şi îşi băgă şoldul drept sub el. 

— iți aminteşti de pasajul ăla din Biblie în care scrie 
„Şi s-au cunoscut în timpul somnului”? 

— Asta este un incest! 

— Şi în Biblie, tot incest a fost! 

Sylvia se băgase toată sub el şi-şi mişca uşor 
şoldurile. Spatele lui Fletch se sprijinea pe nişte sâni tari 
ca piatra. 

— Au! 


Era deja prea târziu. 
Ştia că pentru a evita ca o anumită parte a corpului 
său să nu explodeze, nu avea de făcut un singur lucru. 


— Vezi iubitule, că nu a fost un incest? 

Lungit în cele din urmă pe spate, Fletch se uită la 
cadranul luminos al ceasului de la mână. Era abia opt 
seara. 

— Ai mâncat ceva? o întrebă el. 

— Bineînţeles, răspunse Sylvia. Credeai că o să-ți 
suport procedeele, fără să reacţionez? 

— Dar şi tu, contesă de Grassi, ai nişte procedee de 
nesuportat. 

— Pe unde mi-ai umblat aseară? Te-am aşteptat mai 
bine de o oră ca să mănânc! 

— Am fost pe-afară. 

— Ştiam eu. Nemernicule! 

Şi se aşeză în pat, lângă el. 

— Va' să zică, aşa! Mi-ai spus basme de adormit copiii 
şi ai şters-o ca frumuşelul! Nici vorbă să fii un bucătar 
bun! Nu eşti altceva decât un nemernic! Şi cu tablourile, 
o să faci acelaşi lucru. O să mă minţi! Ca s-o întinzi cu 
ele! 

— Am lăsat uşa deschisă. Sper că ai putut deschide 
jos, la intrare. 

— Nici vorbă! Am tot sunat de jos şi nu mi-a răspuns 
nimeni. 

— Înseamnă că dormeam. 

Contesa de Grassi începu să suspine. 

— Fletch, trebuie neapărat să mă ajuţi! 

— Eu? 

— Da, tu. Trebuie să mă ajuţi! 

— Cum aşa? 

— Menti a murit. Sunt văduvă. Fără apărare. Fără 
nimic. 

— Zău? 

— Fletch, nu mai am nimic! 


— Te subestimezi, pe cuvântul meu! 

— Angela este tânără şi frumoasă. Şi inteligentă. Are 
toată viaţa în faţă. Eu, nu mai am nimic! 

— Sylvia, şi ea face parte din familia de Grassi. 

— Da, dar eu sunt contesa de Grassi. 

— Mi-ai mai spus-o deja. 

— M-am măritat cu Menti. 

— Şi cu tablourile lui. 

— Tablourile lui îmi aparţin! Menti voia ca tablourile să 
fie ale mele. Ştiu precis. De multe ori vorbea despre 
„tablourile noastre”! 

— Sylvia, vrei să mă asculţi o clipă? Nu sunt eu cel 
care hotărăşte ale cui vor fi tablourile astea. Ori a 
menţionat Menti în testament lucrul ăsta, ori nu. Dacă a 
pomenit despre ele, înseamnă că le-a lăsat ori Angelei, 
ori ţie, ori la amândouă, ori nici uneia dintre voi. 
Răspunsul se găseşte în testament. Dacă n-a pomenit 
nimic despre ele, atunci tribunalele italiene vor hotărî cui 
să aparţină. Bineînţeles dacă o să le găsim vreodată. 

Sylvia se cuibări la pieptul său. 

Fletch îşi aminti că-i văzuse odată, pe plaja din Cagna, 
degetele de la picioare date cu ojă galbenă. 

Sylvia deschise gura: 

— Dacă tablourile vor fi găsite în Statele Unite, atunci 
vor aparţine celui care le-a găsit. Este doar prima lege a 
naturii, nu? 

— Sylvia, prima lege a naturii este autoprotecţia. Un 
instinct care la tine este foarte dezvoltat. 

— Tu ştii ce-am vrut să spun! 

— Perfect. 

— Fletch, spune-mi adevărul! Doar şti unde sunt 
tablourile! 

— Sylvia, de câte ori să-ţi spun că mă aflu la Boston 
ca să lucrez la biografia lui Arthur Tharp junior? 

Sylvia îi trase o palmă peste piept. 

— Minţi! Minţi, ca şi cum bei apă! 

— Aşa este. 


— Dacă spui că lucrezi la o carte, atunci unde este 
maşina de scris? Unde îţi sunt însemnările? Aseară, am 
cotrobăit tot apartamentul. Pot să te asigur că nimeni din 
casa asta nu lucrează la nicio carte. 

— Încă nu am început. Am fost reţinut de tot felul de 
treburi. 

— Reţinut? Aiurea! Ai dat de urma tablourilor, asta e! 

Respirația ei începu să devină mai accelerată. 

Fletch se ridică în capul oaselor. Peste câteva clipe, 
începu să se manifeste. 

Sylvia îşi plasă genunchiul într-un loc critic al corpului 
lui Fletch şi începu să şi-l deplaseze într-o mişcare de du- 
te-vino. 

— Fletch, unde sunt tablourile? Hai, spune-mi! 

— Doamne, Sylvia, dar ştiu că ai un simţ al negocierii 
extrem de dezvoltat! 

— Fletch, o să mă ajuţi, nu-i aşa? 

— Mai întâi, ajută-mă tu! 


— Fir-ar să fie! exclamă Fletch. 

Telefonul sunase în momentul crucial. 

Centralista îi transmise o telegramă de la Angela. 
Angela de Grassi. 

„Sosesc Boston duminică ora optsprezece zbor T.W.A. 
540; Sylvia cu tine? Te iubesc; Andy.” 

Fletch oftă: 

— Fir-ar să fie! 

Apoi exclamă“ 

— Ce naiba făceam? 

Sylvia îi spuse: 

— Hai, Fletch, continuă! 

— Bine. 


Telefonul sună din nou într-un moment mai puţin 
delicat. 

— Alo? spuse Fletch. 

— Ce-i cu tine, eşti beat? 


Era vocea lui Jack Saunders. În receptor se putea auzi 
rumoarea din sala de redacţie. 

— Nu. 

— Dormeai? 

— Nu. 

— Atunci, ce naiba făceai? 

— Ce-ţi pasă? 

— Aha, m-am prins! Ai terminat? 

— Jack, vrei să mă laşi naibii în pace? 

— Fletch, ascultă o clipă. Am o treabă! 

— Şi eu. 

— Vorbesc serios. Ascultă-mă o clipă! 

— Nici gând. 

— Au izbucnit o serie de incendii în cartierul 
Charlestown. Am nevoie de un cronicar. 

— Şi ce-i cu asta? Unde sunt ai tăi? 

— Unul este beat mort. Al doilea, o femeie, e gravidă 
şi a luat-o salvarea. Sunt mort, nu alta. Şi de-al treilea, 
nu pot să dau în ruptul capului. Nevastă-sa mi-a spus că 
s-a dus la un meci de baseball, dar habar n-are unde. Alţi 
doi redactori sunt în concediu şi unul este în concediu de 
boală. N-a mai rămas decât un puşti, care nu este în 
stare să se descurce. E o treabă prea nasoală pentru el. 

— Dar ştiu că la tine acolo e o organizare, nu glumă! 

— Rahat! Cine dracu' se putea gândi că o să apară 
beleaua asta tocmai într-o sâmbătă seara? 

— Eu. 

— O să vii, nu-i aşa? 

— Ca să-ţi fac reportajul? 

— Da. 

— Nu ţi-e bine? 

— Fletch, n-o pot scoate la cap fără tine, crede-mă! 
Deja trebuie să-mi arunc ochii peste restul materialelor. 

— Cât e ceasul? 

— Nouă fără zece. 

— Şi la cât te duci la culcare? 

— Auzi, peste o oră, tot materialul pentru prima ediţie 


trebuie să fie gata. La zece şi douăzeci s-a terminat toată 
treaba. 

— Jack, tu ştii că sunt suspectul numărul unu într-o 
crimă? 

— Da, dar nu Ralph Locke! 

— Nici măcar nu cunosc oraşul! 

— Te iei şi tu după luminile incendiilor. 

— Şi nu mai am îndemânarea de altădată la scris. Mi- 
am cam pierdut mâna. 

— Fletch, te implor! În numele prieteniei noastre! 
Auzi, gata, mă cheamă cineva, trebuie să închid! Te pup! 

Cu ochii la corpul Sylviei, întinsă în pat lângă el, Fletch 
răspunse 

— Bine, vin imediat. Ticălosule! 

— Frank? 

— Cu cine doriți? 

Vocea care răspunse era tânără şi trezită din somn. 
Era duminică. Trecuseră două ore şi douăzeci de minute 
de miezul nopţii. 

— Cu inspectorul Flynn, vă rog. 

Se auzi cum receptorul se lovi de ceva, după care 
vocea spuse: 

— Tată! 

Flynn răspunse după o pauză destul de mare, 

— Cine-i la aparat? 

— Irwin Maurice Fletcher. 

— Numele Domnului fie lăudat! Unde eşti, fiule? Ţi-ai 
ales o oră nostimă pentru a mărturisi. 

— Sunt la redacţia ziarului „Star”. 

— Şi ce faci acolo? Ai trecut de partea inamicului? 

— In cartierul Charlestown s-au declanşat nişte 
incendii. Cineva a pus focul, cu siguranţă. 


— Ah. 

— Şi un prieten vechi de-al meu de la „Chicago Post” 
m-a rugat să-l ajut. 

— Ai un prieten în Boston? 

— Da, cred că încă mai îmi este prieten. 

— Şi unde era marţi seară? L-ai întrebat? 

— Ştiu doar că lunea şi marţea nu lucrează. 

— la uită-te! 

— Frank, zău că mă grăbesc! 

— Nu te-a obligat nimeni să mă suni. 

— Îmi pare rău că te-am deranjat. 

— Nu-ţi face probleme, fiule. Pentru mine, somnul nu 
este decât un mod de a-mi petrece timpul. 

— Te-am sunat fiindcă nu reuşesc să conving poliţia 
să mă asculte. 

— Cum îl cheamă pe ăla care se ocupă de incendiile 
astea? 

— Holman. Parcă este căpitan. 

— Da, da. Un adevărat poliţist. Mai adevărat decât 
natura care ne înconjoară. 

— E amabil şi ne sună din sfert în sfert de oră, să ne 
spună ce s-a mai întâmplat. Numai că nu-l pot convinge 
să ne asculte. 

— Aşa e el. Are două guri şi o singură ureche. Un 
adevărat monstru, ca să spun aşa. Şi ce aveai de gând 
să-i spui? 

— Avem şi noi informaţiile noastre. În cartierul ăla, 
avem mai mulţi jurnalişti decât toţi poliţiştii voştri la un 
loc. 

— Ai spus „avem”? Va să zică, Irwin Maurice Fletcher 
a rămas un jurnalist înfocat. 

— Ascultă, Frank! Treaba este foarte simplă. Într-un 
interval de şapte ore, au izbucnit unsprezece incendii. 
Nişte depozite şi o biserică. Nimic important. 

— Depozitele erau goale? 

— Da. 

— Vezi, tocmai asta e important. 


— Păi, aşa spun şi eu. Au fost găsite bidoane de 
benzină Astro în al treilea, al cincilea, al şaptelea şi al 
nouălea loc în care s-au declanşat incendiile. Ştii, genul 
ăla de bidoane pe care le cumperi de la staţiile de 
benzină, când rămâi în pana prostului. 

— Da, le ştiu. 

— Am trimis un reporter să verifice dacă şi în celelalte 
locuri au fost descoperite bidoane de-astea. 

— Dar pompierii ce-au spus? 

— Nimic. Îşi urmează calea lor. Au grijă de mulţimea 
de gură-cască. Refuză să-i asculte pe jurnaliştii care au 
găsit bidoanele şi fotografiază de zor. 

— Mda, le ştiu eu metoda. Şi dimineaţa, o să se 
adune, ca să comenteze. Chestia asta o să le ocupe tot 
timpul până la pauză. 

— Ar trebui depistat incendiatorul şi arestat. 

— De acord cu tine. Tot fumul ăsta poluează, la urma 
urmelor. 

— Toate incendiile s-au declanşat în apropiere de 
Farber Hill. Din toate părţile, distribuite mai mult sau mai 
puţin regulat. Primul a izbucnit în partea de nord, al 
doilea la sud şi al treilea în nod-vest. 

— O să se producă o harababură de nedescris, spuse 
Flynn. 

— M-am uitat pe hartă. Exact în centrul cartierului, la 
intersecţia dintre Bread Street şi Arcon Street, se află o 
staţie de benzină. 

— Dar nu vrei să spui că... 

— În hartă nu este scris numele companiei. Aşa că i- 
am spus unuia dintre reporteri să dea o fugă cu maşina 
până acolo. 

— Şi încă nu s-a ciocnit cu vreo maşină de-a poliţiei? 

— Frank, la staţia asta de benzină de care ţi-am 
pomenit, se vând bidoane cu benzină Astro! 

— Bine, şi atunci pe cine trebuie să căutăm? 

— Un angajat tânăr, care lucrează la staţia de benzină 
Astro, de la intersecţia dintre Bread Street şi Arcon 


Street şi care şi-a terminat programul de lucru la şase 
seara. 

— Dar de ce tânăr? 

— Pentru că se deplasează foarte repede, şi este în 
stare să se caţere până la etajul doi. 

— Mda, este agil şi asta înseamnă că este tânăr. Adică 
argint viu, ce mai. 

— Şi care şi-a făcut rost de mai multe bidoane de 
benzină Astro. 

— Bine, Fletch, de acord. 

Vocea îi mai scăzu. 

— O să mă îmbrac şi o să mă duc să văd ce se 
întâmplă prin Charlestown. S-ar putea să le dau o mână 
de ajutor băieţilor de-acolo. Nu-mi prea plac incendiile, 
ştii? 

— Da, îmi dau seama. 

— la spune-mi Fletcher, ce crezi, după ce o să punem 
mâna pe piromanul ăsta, o să aflăm că tot el a omorât-o 
pe Ruth Fryer 

— Salut, Frank. Dacă-l prindeţi, nu uita să dai un 
telefon la „Star”, da? 

— O să-l rog pe căpitanul Holman să nu uite. 

— Spune-i să vorbească cu Jack Saunders. 

— În regulă. Să ştii că întotdeauna am fost foarte 
cooperant cu presa! 

În circulaţia fluidă de duminică dimineaţă, Fletch îşi 
conducea Fordul Ghia încât să permită celor doi poliţişti 
care îl filau să nu-i piardă urma. Găsi numărul 58 din 
Fenton Street fără nicio problemă. 

Dormise patru ore la redacţia ziarului. Se hotărâse în 
cele din urmă să nu se mai întoarcă în apartamentul său, 
şi să reînnoade legătura cu invitata care dormea în patul 


său. 

Uşa apartamentului 42 îi fu deschisă de Lucy Connors. 

Fletch se gândi că fusta lungă, cu pieptul decoltat şi 
mânecile bufante, făceau parte din regie. Lucy nu era 
machiată şi nu purta nicio bijuterie. 

— Eşti Martin Head? 

— Da, răspunse Fletch. De la ziarul „Şic”. 

Privirea femeii îi inspectă mâinile goale, pentru a se 
convinge că nu avea la el niciun aparat de fotografiat sau 
vreun casetofon. 

— Vă mulţumesc că aţi acceptat să mă primiţi! Făcu 
Fletch. Mai ales într-o zi de duminică. 

— Nici nu se putea alege o zi mai bună. O să mă ajuţi 
să-mi îmbunătăţesc reputaţia. _ 

Apartamentul era compus din două camere. In colţul 
sufrageriei se găsea o măsuţă, lângă care erau instalate 
câteva etajere cu aparatura stereo şi cu discuri. 

Un divan vechi, care probabil că nu costase cine ştie 
ce, era lipit de peretele din faţă. In faţa divanului, se afla 
o carpetă minusculă. Un fotoliu vechi, cu arcurile obosite, 
completa celălalt colţ. 

O lumină puternică intra în încăpere prin fereastra 
văduvită de perdele. 

Singura podoabă de pe pereţi era o reproducere după 
Renoir, agăţată deasupra divanului. 

— Marsha, spuse Lucy. 

Asta în loc de prezentare. 

Marsha Hauptmann stătea sprijinită de speteaza 
divanului, cu picioarele întinse până pe podea, cu mâinile 
în buzunarele jeans-ilor. Era îmbrăcată într-o cămaşă 
groasă de culoare albastru deschis, cu mânecile 
suflecate. 

Părul negru ca abanosul, îi era tăiat aidoma lui 
Mirreille Mathieu. Pielea sugera o fiinţă curată. 

Nicio mişcare a capului sau a corpului nu marcă 
intrarea lui Fletch în încăpere. Privirea ei întunecată se 
întâlni cu cea a vizitatorului, exprimând mai mult 


curiozitate şi provocare, decât ostilitate. 

Fletch o salută: 

— Bună-dimineaţa, Marsha. 

— Martin, bei o cafea? 

Se vedea clar că Lucy era niţel nervoasă. Noul ei mod 
de viaţă avea să fie obiectul întrebărilor puse de un 
profesionist imparţial. 

— Numai dacă este făcută, răspunse Fletch. 

— Bine, cum vrei. 

Şi Lucy se aşeză pe divan, la o oarecare distanţă de 
Marsha. Fletch se instală în fotoliu. 

— Lucy, pentru început, aş vrea să-ţi mulţumesc. 
Trebuie ca lumea să înţeleagă prin ceea ce ai trecut. 

— Până acum, nimeni nu a înţeles! Nici familia mea şi 
nici prietenii mei. Şi nici Bart. Eram sigură că Bart o să 
înţeleagă, altminteri nu aş fi fost atât de cinstită cu el. A 
reacţionat ca şi cum l-aş fi insultat. 

Se întinse spre Marsha şi o apucă de mână. 

— La urma urmelor, Martin, vreau să-ţi spun că puţin 
îmi pasă de ce anume gândeşte lumea! 

— Mi se pare normal. 

Şi Fletch îşi drese uşor glasul. 

— Tu ţi-ai rezolvat problema. Dar nu toţi pot reuşi 
lucrul ăsta. 

Ochii Marshei exprimau o căldură cu totul nouă pentru 
vizitator. 

— Din păcate, sunt convinsă că majoritatea oamenilor 
se gândesc că tocmai aici este problema. Vreau să spun, 
că eu şi cu Marsha trăim împreună. Ca şi cum ar fi vorba 
despre o gripă, sau în orice caz, despre ceva care se 
poate îngriji. 

Şi Lucy o strânse uşor de mână pe Marsha. 

— Cred că am trecut de faza asta, continuă ea. Dar de 
ce te interesezi mai mult de mine, decât de Marsha? 

— Mă interesez şi de Marsha, replică Fletch, numai că 
ea este mai tânără ca tine. lar tu ai fost căsătorită. Imi 
imaginez că ai fost obligată să renunţi la o serie de 


avantaje materiale pentru a putea trăi împreună cu 
Marsha. Probabil că ai îndurat multe şi ai făcut eforturi 
mari pentru a te obişnui cu noul tău mod de viaţă. 

— Aşa este! Marsha are noroc. A fost dintotdeauna o 
mică desfrânată! 

Şi-i zâmbi cu tandreţe prietenei ei. 

— Încă din şcoală! Toate duşurile alea pe care le 
făceai după meciurile de hochei, nu-i aşa, Marsha? 

Se întoarse apoi către Fletch şi-i spuse: 

— Marsha a făcut şcoala la un colegiu particular. Mult 
mai bun decât cele la care am învăţat eu. A început să 
facă sex cu fetele de când avea doisprezece ani. 

Marsha continua să rămână tăcută, la celălalt capăt al 
divanului. 

— A trebuit să descopăr totul, continuă Lucy. Am fost 
o adevărată gâsculiţă. 

— Vorbeşte-mi despre asta, o îndemnă Fletch. 

Şi-şi scoase din buzunar un carneţel şi un pix. 

— Vorbeşte-mi despre toată perioada asta. 

— În calitate de doamna C? 

— Bineînţeles. 

— Îmi dai articolul să-l citesc înainte să apară, nu? 

— Categoric, doar ne-am înţeles. 

— Bine. 

Oftă şi apoi exclamă: 

— Fir-ar să fie! 

Fără să-i lase mâna Marshei, o privi, după care începu 
să povestească: 

— Ştii... Eram o fată, cum scrie la carte. Bine crescută. 
Părinţii aveau planuri bine stabilite cu mine. Mi se 
pregătise rolul pe care urma să-l joc în viaţă. Locuiam în 
Westwood, cu peluză în faţa casei, alta în spate şi garaj 
pentru două maşini. Tata era intermediar în vânzările cu 
maşini. Mama a fost dintotdeauna o fire nervoasă, drept 
pentru care, de când o ştiu, a luat medicamente cu 
tonele. Aşa a şi rămas. Pe Jack, fratele meu mai mare, nu 
l-am putut suferi niciodată. Era o fiinţă crudă. li plăcea să 


joace hochei. Când mamă se găsea sub influenţa 
medicamentelor, Jack chinuia hamsterii cu nişte ace. Era 
gata să facă rău la toată lumea. Mă şi mir cum de am 
reuşit să scap. Ticălosul! 

Privirea Marshei se întoarse spre Lucy, plină de 
nelinişte. 

— Se spunea despre mine că eram o fată frumoasă. 

Vocea îi deveni ezitantă. 

— Îţi dai seama ce înseamnă una ca asta într-un liceu. 
Eşti prima care poartă sutien, prima care îşi decolorează 
părul şi toate astea, la treisprezece ani! Dar eram o 
ambițioasă! Eram prima care încuraja echipele sportive 
şi pe băieţi în concursuri. Am fost prima care m-am 
sărutat cu un bărbat. Eram într-adevăr foarte 
ambițioasă! Dar chestia asta, nu mi-a plăcut. Cu 
sărutatul, vreau să spun. Dar tot din ambiţie am făcut-o! 
Primul tip care m-a sărutat, cântărea vreo sută de 
kilograme. Aveau o burtă cât toate zilele. Aproape că m- 
a rupt în două. După aia, m-am dus la facultate. leşeam 
cu un student care cânta la vioară şi care-mi povestea 
tot timpul despre organizaţia secretă internaţională pe 
care o conducea el. La o petrecere, am făcut cunoştinţă 
cu Bart. Îmi luasem diploma. Şi uite aşa, Bart a devenit 
ţinta tot a unei ambiţii de-ale mele! Părea să aibă un aer 
normal. Şi se purta ca un om normal. Studiase dreptul la 
Harvard. Avea deja un început de chelie. Era cu 
doisprezece ani mai în vârstă ca mine. Lucra într-un 
cabinet de avocaţi. Era foarte bogat. Am jucat rolul unei 
inocente şi l-am lăsat pe el să-mi facă avansuri. A fost 
necinstit din partea mea, dar de multe ori trebuie să fii 
necinstit pentru a-ţi atinge scopul. 

Fletch o întrebă: 

— Bart ţi-a plăcut, vreau să spun, din punct de vedere 
fizic? 

— De unde să ştiu eu? Pe vremea aia, habar n-aveam 
ce poate însemna plăcerea fizică. Ştii, întotdeauna mi s-a 
spus că băieţii plac fetelor şi fetele plac băieţilor. Atât şi 


nimic mai mult! Aşa că în mintea mea ceea ce se 
întâmpla între mine şi un băiat, era echivalent cu o 
plăcere fizică! 

— Însă n-ai simţit niciodată plăcerea fizică? 

— Categoric nu. 

— Niciodată? 

Lucy răspunse cu fermitate: 

— Absolut niciodată! Unii o simțeau, dar eu, niciodată. 
Nu făceam altceva decât să joc un rol. Intram în joc cu 
gândul că poate într-o zi sau alta, o să ajung şi eu să simt 
plăcerea asta. Nici măcar nu mă excitam. Numai că eu 
nu-mi dădeam seama de asta. 

— Bine, Lucy, obiectă Fletch, dar tu ştiai precis ce-s 
alea lesbienele. 

— Nu! Niciodată nu m-am gândit la aşa ceva. Vreau să 
spun că ştiam de existenţa lor, fete ca Marsha, numai că 
mi le imaginam ca făcând parte dintr-o altă lume! Erau 
atât de diferite şi atât de ciudate! Vreau să spun că nu 
m-am gândit niciodată la ele! Reuşisem să-mi reprim 
impulsurile sexuale. Să mi le reprim complet! 

— În regulă, am înţeles, făcu Fletch. 

— La puţin timp după cununia noastră, Bart a început 
să-mi vorbească despre frigiditate. Fără să mă acuze, 
înţelegi? A început pe urmă să se ducă în nişte vizite 
interminabile la vecina noastră de pe palier, şi să se 
întoarcă acasă beat. Cum venea, cum se băga în pat. Cât 
timp călătorea, am avut vreo două legături. Evident, 
numai pentru binele lui! Însă fără niciun rezultat! Vreau 
să spun că niciun bărbat nu reuşea să mă excite! Când 
Bart mi-a sugerat să mă duc la un psihiatru, am fost de 
acord. Reuşise să mă facă să cred că ceva nu era în 
regulă cu mine. Psihiatrul era un adevărat specialist. 
Foarte repede mi-a arătat care este adevărul în legătură 
cu mine. Am refuzat să-l mai ascult şi să continui 
consultaţiile. Voiam să scap de adevărul pe care mi-l 
spusese, pentru că era prea şocant. Vezi tu, mi-am dat 
seama că eram de fapt una dintre acele femei pe care mi 


le imaginam ca făcând parte dintr-o altă lume. Mi-am dat 
seama că îmi plăceau de fapt femeile! Am încercat să-l 
păcălesc pe psihiatru, însă pe mine nu m-am putut 
păcăli. Ce mai, mă descoperisem şi asta era! Dar totul a 
durat mult, foarte mult. Eram răutăcioasă, colerică, dură, 
pretențioasă şi violentă. Îmi petreceam vremea cu Bart 
numai într-o ceartă. Dădeam în el. Aruncam în el cu tot 
ce-mi venea la îndemână! 

— Chiar aşa? 

— Cum îţi spun. 

— Mda, înţeleg. 

— Avea atâtea vânătăi pe faţă, încât a trebuit să 
spună colegilor că începuse să facă box. De altfel, era ca 
şi cum ar fi trăit alături de un boxer. Eram într-adevăr 
foarte violentă! 

— Şi eşti în continuare? 

— Nu. 

Marsha o privi printre pleoapele pe jumătate închise. 

— Mă rog, vreau să spun că ni se mai întâmplă să ne 
mai jucăm câteodată, preciză Lucy. Înţelegi? 

— Da, sigur că da, răspunse Fletch. 

— Mă simţeam ca o prizonieră într-o cuşcă şi trebuia 
neapărat să găsesc ieşirea. Înţelegi, Martin? 


— Bineînţeles. 
— Lovindu-l pe săracul de Bart aveam senzaţia de 
uşurare. 


— Bine, şi cum ai dat de Marsha? 

— Într-o zi, am intrat într-un magazin de modă şi am 
văzut un lucru care mi-a plăcut. Era Marsha. Vânzătoare 
la un raion de-acolo. Mi-am cumpărat de la ea o cămaşă 
de noapte. A doua zi, m-am întors, şi am cumpărat nişte 
pantaloni. Peste încă o zi, am luat o pereche de bikini. 
Am rugat-o să intre în cabina de probă după mine, ca să- 
mi spună dacă îmi vin bine. Am simţit ceva-ceva ca un 
fior. Cred că în acea perioadă acceptasem suficient ideea 
femeilor. Fusesem forţată să-mi conştientizez 
adevăratele mele dorinţe. In cabina de probă, Marsha şi- 


a pus palma pe şoldul meu, m-a privit drept în ochi şi mi- 
a spus: „Ai de gând să termini o dată cu bancurile tale?” 

Lucy îi luă din nou mâna Marshei şi o privi uimită. 

— Simplul ei gest mi-a dat atunci o senzaţie pe care 
nu o mai avusesem niciodată! 

Cele două femei se priviră, fără îndoială răscolite de 
amintirea acelei scene. Fletch îşi cobori ochii asupra 
carneţelului din mâinile sale. 

În cele din urmă Lucy deschise gura: 

— Martin, pot să-ţi pun o întrebare personală? 

— Absolut orice. 

— Îţi plac femeile? 

— Sigur că da. 

— Uite vezi, din cauza asta sunt sigură că mă poţi 
înţelege! 

Fletch zâmbi: 

— Te înţeleg, să nu ai nicio grijă! 

— Vreau să spun, că nu pari şocat. 

— Nici pomeneală. Dar ce, ar trebui să fiu şocat? 

— N-ai fi fost şocat, dacă aş fi fost sora ta? 

— Nu prea cred. 

— Se mai întâmplă şi lucruri de-astea. 

— Fiecare bărbat sau femeie, trebuie să devină ceea 
ce doreşte să fie. 

Lucy continuă: 

— Bart mi-a sugerat chiar să-mi găsesc ajutorul în 
religie. 

— Dar cum aţi rezolvat problema căsătoriei? întrebă 
Fletch. 

— A existat mai întâi o perioadă mai lungă în care am 
crezut că pot împăca şi capra şi varza. Marsha şi cu mine 
făceam dragoste. Din când în când aici, la ea, din când în 
când, la mine acasă. Era bine. Era mult prea bine. Era 
dragoste adevărată. Nu mai era un joc din partea mea. 
Eram eu însămi. În cele din urmă, nu ne-am mai luat 
nicio măsură de prevedere. Vreau să spun, că ajunsesem 
până acolo, încât făceam dragoste, la mine acasă, chiar 


când era femeia care făcea menajul. Şi atunci, mi-am dat 
seama că în subconştientul meu, ţineam neapărat ca 
Bart să afle adevărul. Prea era prost! In cele din urmă, eu 
i-am spus totul. 

— Şi cum a primit vestea? 

— Aşa cum ţi-am spus, s-a simţit insultat. Probabil că 
se gândea că este suficient de viril pentru noi amândouă. 
Credea că ar fi putut să mă redea mie însămi, dacă aş fi 
acceptat să mă dărui în totalitate. Mi-a propus să mă duc 
şi la alţi psihiatri. M-a sfătuit să încerc şi cu religia. Mi-a 
propus chiar şi o căsătorie de convenienţă, în care 
fiecare ar fi fost liber să aibă orice relaţie. Asta a fost 
picătura care a umplut paharul! In acel moment, Marsha 
era mult prea importantă în existenţa mea. Şi ca 
persoană, înţelegi? 

Din nou, cele două femei schimbară între ele o privire. 
Lucy îi strânse mâna Marshei. 

— Bart ne-a aranjat un magazin. Din punct de vedere 
financiar. Magazinul pe care îl avem şi acum. Nu are rost 
să-ţi spunem numele său, fiindcă nu avem nevoie de 
publicitate. 

— Dar magazinul este proprietatea lui, nu? 

— Mai precis, el îl finanţează. Încă nu am divorţat. 

— Parcă ai spus că s-a simţit rănit? 

— Aşa mi s-a părut. Cred că vestea pe care i-am dat-o 
a pus pe tapet problema propriei sale masculinităţi. 
Vreau să spun că mă iubea, se căsătorise cu mine, numai 
ca eu nu eram cu adevărat femeia lui! 

— Dar, cu toate astea, socotea că relaţia fizică dintre 
voi nu era satisfăcătoare, aşa-i? 

— Nu avea ce face, trebuia să se mulţumească cu 
starea de fapt existentă. Nu m-a dat pe uşă afară. Ar fi 
putut-o face. In loc de aşa ceva, a încercat să mă ajute. 

— Vă mai vedeţi? 

— Ne mai întâlnim din când în când. În fond, Bostonul 
nu este un oraş aşa de mare. Nimeni nu ştie cum trebuie 
abordată o problemă de genul ăsta. Doar ştii şi tu, că în 


zilele noastre, toată lumea cunoaşte viaţa sexuală a 
celorlalţi. 

— Marsha, i se adresă Fletch acesteia, tu ce părere ai 
de toate astea? 

Lucy o observă cu atenţie. 

Marsha îşi aţinti ochii întunecaţi şi în acelaşi timp 
strălucitori asupra lui Fletch. Dădu uşor din cap şi rămase 
tăcută. 

Fletch îşi închise carneţelul şi-l băgă în buzunar. 

— Îmi cer încă o dată scuze că v-am deranjat într-o 
duminică dimineaţă. Am încercat de mai multe ori să vă 
prind la telefon marţi seară, dar nu a răspuns nimeni. 
Probabil că nu aţi fost acasă. 

— Marţi? 

Şi Lucy o privi mirată pe Marsha. 

— A, da, marţi, îmi amintesc, exclamă Lucy. Am fost la 
Chicago să fac nişte cumpărături pentru magazin. 
Trebuia să mă întorc după-amiază, dar avionul a avut 
întârziere. Am ajuns abia pe la nouă seara. Dar tu erai 
aici, nu-i aşa, Marsha? 

Aceasta încuviinţă, dând din cap. 

— Şi eu trebuie să mă duc la Chicago, spuse Fletch. 
Aţi zburat cu Pan-Am-ul? 

— Nu, cu T.W.A. răspunse Lucy. 

— De ce? 

— Trebuia să ajungem pe la cinci după-amiază, dar 
din cauza ceţii, am aterizat la Boston pe la şapte şi 
jumătate. 

— Aha, înţeleg. Bine, Lucy, îţi mulţumesc mult de tot! 
O să păstrezi numele de Connors? 

— Nu prea cred. Probabil că o să-mi iau numele de 
fată, Hyslop. Să nu-l baţi la cap pe Bart, te rog. 

Marsha îl privi pe Fletch drept în ochi şi spuse: 

— Nu ai sunat aici marţi seară. 

— Am spus că am încercat să sun, nu că am sunat, 
replică acesta. 

Îşi băgă apoi şi pixul în buzunarul interior al hainei, 


după care adăugă: 

— Probabil că telefonul a fost deranjat. 

În timp ce se îndrepta spre uşă, ochii Marshei îl 
urmăreau insistent. 

Lucy îl însoţi, iar în faţa uşii, Fletch o întrebă: 

— În fond, ce-i cu povestea asta cu crima din 
apartamentul soţului tău? 

— Asta nu are nicio legătură cu întrevederea noastră, 
răspunse Lucy. 

— Ştiu, dar aşa, din pură curiozitate. La urma urmelor, 
toate crimele sunt interesante. 

— Nu are nicio legătură cu articolul tău, nu? 

— Bineînţeles că nu. Sper că nu eşti amestecată 
vreun fel! 

— În fostul nostru apartament, a fost asasinată o 
tânără. După ce Bart a plecat în ltalia. A închiriat 
apartamentul unui cretin, care pretinde că a dat peste 
cadavrul fetei. 

— Vrei să spui cu alte cuvinte, că soţul tău a omorât- 
0? 

— Cine, Bart? Îţi arde de glumă! N-ar omori niciun pui 
de găină! Şi să ştii că sunt cea mai îndreptăţită să spun 
asta. Dacă ar fi trebuit să omoare pe cineva, atunci eu aş 
fi fost aceea! 

— Poliţia te-a întrebat ceva despre asta? 

— De ce ar fi trebuit să mă întrebe? 

Din fundul sufrageriei, în ciuda luminii puternice din 
încăpere, Marsha nu-şi dezlipea ochii de pe figura lui 
Fletch. 

— Probabil că încă mai ai vreo cheie de la apartament, 
explică acesta. 

— Da, s-ar putea, admise Lucy, undeva, pe aici. 

— Hm, interesant, făcu Fletch! 

— Poliţia nu ştie unde să mă găsească. Aici, totul este 
pe numele Marshei. Nici tu nu mi-ai fi dat de urmă, dacă 
nu ţi-ar fi dat Bart numărul de telefon. 

— Asta aşa este. 


în 


— Şi mă miră că ţi l-a dat. Probabil că Bart s-a gândit 
că o asemenea situaţie se mai poate întâmpla şi altora. 

— Soţul tău este un bărbat surprinzător. 

— Cum l-ai cunoscut? 

— Redactorul meu şef este clientul lui. Ne-am întâlnit 
întâmplător toţi trei la Montreal, continuă Fletch. Marţi 
seară. 

Marsha nici măcar nu clipi. Privirea ei strălucitoare 
rămăsese fixată asupra figurii lui Fletch. Însă în ochi i se 
putea citi o oarecare teamă. 

— Când o să-mi arăţi articolul? întrebă Lucy. 

— Păi, cred că peste câteva săptămâni. 

Fletch deschise uşa şi mai înainte de a ieşi, adăugă: 

— Dacă totul o să meargă bine! 

Când Fletch intră în apartament, contesa nu se mai 
afla acolo. li lăsase un bilet că plecase la biserică. 

Soneria interfonului începu să băzâie. Fletch răcni în 
microfon: 

— Cine-i acolo? 

— Robinson. 

Cu siguranţă că vocea care se auzise, nu era aceea a 
contesei. 

— Care Robinson? 

— Clay Robinson. Dă-mi drumul! 

Fletch nu cunoştea niciun Clay Robinson. Dar apăsă 
butonul şi-l lăsă să intre în bloc. 

leşi apoi din apartament şi aşteptă liftul. 

Din el, îşi făcu apariţia un tânăr în jur de vreo 
douăzeci şi cinci de ani, cu părul cârlionţat. Avea faţa 
parcă umflată, pleoapele înroşite şi ochii ca de sticlă. 
Buzele îi erau crăpate. 

Cum ieşi din lift, individul îşi băgă mâinile în 


buzunarele impermeabilului. 

— Tu eşti Fletcher? 

— Da, eu. 

Cuvintele necunoscutului abia dacă puteau fi înţelese. 

— Eu sunt cel care trebuia să se căsătorească cu Ruth 
Fryer! 

Fletch făcu un pas înainte, îşi lăsă toată greutatea pe 
piciorul stâng şi-i trase lui Robinson un pumn în falcă. 

Acesta se prăbuşi la pământ, fără să mai aibă timp să- 
şi scoată mâinile din buzunarele impermeabilului. Fletch 
se aplecă asupra lui şi-şi propti genunchiul drept în 
stomacul său. În buzunarul drept al impermeabilului, 
simţi pistolul pe care Robinson nu-l lăsase din mână. 
Fletch luă arma din mâna vizitatorului său şi se ridică. 
Era un pistol de calibrul 22. 

Robinson stătea ghemuit pe covor, sprijinindu-se într- 
o mână. Cu cealaltă îşi pipăia încet falca. 

— Hai, intră, i se adresă Fletch. 

După care pătrunse în apartament şi puse arma într- 
un sertar al biroului. 

Întorcându-se la uşa de la intrare, îl văzu pe Robinson 
stând nehotărât în prag, încă mai frecându-şi falca. 

— Hai, intră! repetă Fletch invitaţia. 

După ce acesta intră, închise uşa în urma lui. 

— Eu mă duc să fac o cafea. Tu ar fi bine să faci un 
duş. 

Îl conduse pe Robinson până la baie. Lucrurile Sylviei 
erau împrăştiate peste tot. 

— Fă mai întâi unul fierbinte, şi după aia unul rece. 

Se duse apoi la bucătărie şi puse de cafea. 

În timp ce se întorcea în birou, auzi duşul curgând. 

Robinson nu întârzie să se arate în pragul biroului, cu 
părul ud, gulerul de la cămaşă desfăcut şi cravata legată 
neglijent. Impermeabilul şi-l ţinea pe braţ. 

Ochii îi păreau mai puţin sticloşi. 

— Stai jos! îl pofti Fletch. Cafeaua este gata. 

Robinson îşi lăsă impermeabilul pe un scaun şi se 


aşeză într-unul din fotoliile de piele roşie. 

— Ai trecut printr-un moment greu, spuse Fletch. 

Şi-i întinse o ceaşcă de cafea aburindă. 

— Îmi pare rău, se scuză Robinson. 

Şi începu să bea cafeaua cu înghiţituri mici, clipind din 
ochi. 

— Să ştii că nu eu am omorât-o pe Ruth, continuă 
Fletch. Eşti liber sau nu să mă crezi. Nimic nu te obligă să 
mă crezi. Însă eu am fost cel care a găsit-o. Era foarte 
frumoasă. Cred că avea o personalitate foarte puternică. 
Îţi repet, nu eu am omorât-o. 

Robinson exclamă: 

— Fir-ar să fie! 

— Dacă m-ai fi împuşcat, ai fi dat de belea. Însă te 
înţeleg. 

Robinson păru că se sufocă. Incapabil de a-şi mai 
controla respiraţia, puse ceşcuţa cu cafea pe măsuţa 
alăturată, îşi ascunse faţa în mâini şi izbucni în hohote de 
plâns. 

Fletch trecu în sufragerie şi începu să examineze 
tabloul de Paul Klee. 

Zgomotul care se auzea din birou era un hohot 
disperat, puternic, care după un timp încetă, pentru a 
izbucni din nou. 

Când pauzele deveniră mai dese şi mai lungi, Fletch 
se duse în baie, muie un prosop, îl stoarse, reveni în 
birou şi-i dădu prosopul lui Robinson. 

— Ce mă fac eu acum? suspină tânărul. 

Îşi frecă faţa cu prosopul şi apoi şi-l trecu şi peste păr. 
Stătea cu capul lipit de genunchi, ţinându-şi prosopul pe 
frunte. 

— Ai fost la înmormântare? îl întrebă Fletch. 

— Da. leri. În Florida, 

— Cum au reacţionat părinţii ei? 

— Nu avea decât tată. 

Se lăsă apoi cu spatele de speteaza fotoliului: 

— Niciodată n-am plâns atât! Ar fi trebuit să încerc să 


mă controlez. 

Făcu o grimasă, după care continuă: 

— Cred că numai gândul că aveam să te împuşc m-a 
făcut să rezist! 

— Vrei să-ţi dau ceva să mănânci? 

— Nu. 

— Nici să bei? 

— Nu. 

— De unde eşti? 

— Din Washington. Lucrez la ministerul de justiţie. 

— Zău? 

— Sunt funcţionar într-un birou. Deşi am studii 
universitare. 

— Cum ai cunoscut-o pe Ruth Fryer? 

— Intr-un avion. Aduceam nişte documente de la Los 
Angeles. Am petrecut apoi noaptea împreună. 

— Ai agăţat-o? 

— Ne-am cunoscut, pur şi simplu. Ne-am plăcut şi ne- 
am iubit. De Anul Nou, trebuia să ne căsătorim. 

— Nu am observat că ar fi avut vreo verighetă. 

— Incă nu-i cumpărasem aşa ceva. Ai trăit vreodată 
dintr-un salariu de funcţionar? 

— Da. 

— Am sosit marţi. 

— Unde, la Boston? 

— Da, aveam de gând să-i fac o surpriză. Ştiam că 
toată săptămâna era detaşată la aeroport, pentru a 
întâmpina călătorii. Mi-am luat câteva zile libere. Când 
ajunsesem la hotelul la care stă personalul aeroportului, 
plecase deja. 

— Ai idee cu cine o fi plecat? 

— Nu. Fata cu care stătea împreună în cameră, mi-a 
spus că uniforma lui Ruth era acolo, ceea ce înseamnă că 
se schimbase şi plecase. N-am ştiut nimic despre ea, 
decât a doua zi dimineaţă, când m-am dus din nou la 
hotel. 

— Şi ce-ai făcut pe urmă? 


— Nu mai ştiu. Nu-mi amintesc. A doua zi, l-am sunat 
pe tatăl ei, şi am început să fac pregătirile pentru a-i 
transporta corpul în Florida. Poliţia făcuse deja o 
autopsie. Măgarii naibii! 

— De unde ai luat pistolul? 

— De la un magazin de arme, din South End. Am dat o 
sută de dolari pe el. 

— Azi-dimineaţă? 

— Nu, aseară. 

— Şi unde ai dormit azi-noapte? 

— Mai mult într-un bar. M-am pilit. Pe la două sau trei 
noaptea, am găsit un hotel. 

— Mai vrei nişte cafea? 

— Nici eu nu ştiu ce mai vreau şi ce nu. 

— Am o cameră liberă. Dacă vrei să dormi, n-ai decât 
să te duci şi să te culci. 

— Nu, mulţumesc. 

Cu ochii mult mai clari, Robinson îl privi uimit pe 
Fletch. 

— Era cât pe ce să te împuşc! 

— Cam aşa ceva. 

— Noroc cu tine, că ai avut prezenţă de spirit! 

Fletch îl întrebă: 

— Şi acum, ce ai de gând? 

— Să-l găsesc pe asasinul lui Ruth! 

— Mda, e o idee bună. 

— Ce ştii despre asta? Adică, despre crimă? 

— Ştiu că ancheta este condusă de inspectorul 
Francois Xavier Flynn, de la poliţia din Boston. 

— Şi după el, cine a omorât-o pe Ruth? 

— Eu. 

— Dar după tine, cine ar fi asasinul? 

— Am eu câteva bănuieli. 

— Îmi spui şi mie? 

— Nu. 

— Mi-ai luat pistolul, constată Robinson. 

— Aşa-i, îl aprobă Fletch. Dar o să rămână la mine. 


Figura lui Robinson se alungi vizibil. 

— De ce nu te întorci acasă? îi sugeră Fletch. leşi în 
stradă, iei un taxi, mergi până la aeroport, iei avionul 
spre Washington, iei alt taxi până la tine acasă, mănânci 
ceva cald, te culci, iar mâine te duci la lucru. 

— De ce aş face asta?! 

— Fiindcă este mai uşor să trăieşti când cineva îţi 
indică pe ce drum s-o iei. 

Robinson acceptă: 

— Bine, aşa am să fac. 

Se ridică cu greutate din fotoliu şi-şi luă 
impermeabilul. 

— Ce ar trebui să-ţi spun acum, la plecare? 

— Poate că la revedere, îi sugeră Fletch. 

— Să ştii că dacă o să aflu că tu ai fost asasinul, o să 
te omor cu mâna mea. 

— În regulă! 

— Chiar dacă o să înfund puşcăria douăzeci sau 
treizeci de ani. După ce o să ies, tot o să te omor! 

— Ne-am înţeles! 

La uşă, Robinson îi spuse: 

— La revedere! 

— Mai treci pe aici, îl invită Fletch. Când o să te simţi 
mai bine. 

Peste o oră şi ceva, Fletch îi lăsă un bilet Sylviei, 
anunţând-o că plecase la aeroport s-o aştepte pe Andy. 

Casa era construită din lemn, într-un stil victorian: trei 
etaje şi acoperiş din ardezie. Era amplasată în apropierea 
portului Winthrop. În faţa casei se găsea o grădină mică, 
din care câteva trepte de ciment duceau la o verandă 
spațioasă. 

Mergând din locul unde îşi lăsase maşina, Fletch 


observă că grădinile din spatele caselor se terminau la 
un dig de beton, dincolo de care se întindea apa rece şi 
sărată, de un cenuşiu închis, a portului Boston. 

Din verandă, Fletch aruncă o privire prin fereastră 
spre salon. În fundul încăperii, se găseau aliniate patru 
pupitre. In dreapta lor, se afla un pian cu coadă, cu o 
grămadă de partituri pe el. De pian era sprijinit un 
violoncel.  Canapeaua, scaunele, măsuţa şi covorul 
păreau străine încăperii vaste, cu lambriuri 
impresionante de lemn. 

Doi adolescenţi, care semănau între ei, nu numai din 
cauza jeans-ilor şi cămăşilor de bumbac cu care erau 
îmbrăcaţi, cât şi constituţiei lor firave şi a pielii albe, 
puneau partituri pe pupitre. 

Un avion care decolă de pe aeroportul situat de 
cealaltă parte a portului, făcu văzduhul să vibreze. 

Uşa din dreapta lui Fletch se deschise. 

Fletch nu apăsase pe butonul soneriei. 

— Aha, domnul Fletcher! 

Figura lui Flynn, disproporţionată în raport cu corpul 
său, îl privea din pragul uşii. 

— Bună ziua, spuse Fletch. 

Şi se depărtă de fereastra prin care se uitase în salon. 

— Ce mai faci, inspectore? 

— Mulţumesc, bine, răspunse acesta. Escorta 
poliţienească de pe urmele tale m-a sunat să mă anunţe 
că te apropii de casa mea. Le era teamă ca nu cumva să- 
mi deranjezi tabieturile. 

— S-ar putea întâmpla să fie chiar aşa. 

Fletch îi întinse cutia cu ciocolată de două kilograme şi 
jumătate. 

— Poftim, ţi-am adus nişte ciocolată! 

— Drăguţ din partea ta! _ 

Flynn se sprijinea de uşă cu mâna stângă. Intinse 
dreapta şi luă cutia întinsă de Fletch. 

— Incerci să mă corupi? 

— Mi-am amintit că oraşul Boston îmi datora o sticlă 


de whisky şi nu familia inspectorului Flynn. 

Acesta îl invită să intre. 

Holul de la intrare era întunecos, şi pe jos erau 
împrăştiate vreo şase perechi de cizme de cauciuc. O 
maşină de copil stătea chiar în mijlocul drumului. 

Flynn îl pofti să intre în salon. 

Pe lângă cei doi băieţi, dintre care unul ţinea în mâini 
o vioară, îşi mai făcuse apariţia şi o fată de vreo 
doisprezece ani, cu părul blond cârlionţat, şi cu nişte ochi 
imenşi, albaştri. Culoarea rochiţei scurte îi scotea şi mai 
mult în evidenţă albastrul ochilor. Băieţii aveau în jur de 
cincisprezece ani. 

— Munchkin, spuse Flynn, dânsul este domnul 
Fletcher, criminalul. 

Apoi întinse degetul către fiecare dintre ei, spunându- 
le numele: 

— Randy, Todd şi Jenny. 

Randy, cu o vioară şi un arcuş în mâna stângă îi 
întinse lui Fletch mâna liberă. 

— Bună ziua, domnule. 

Fratele său geamăn, Todd, făcu la fel. 

— Familia mea s-a obişnuit să întâlnească tot felul de 
oameni, îi explică Flynn. 

În salon intră un băietei de vreo nouă ani. Era şaten, 
purta ochelari iar obrajii îi erau îmbujoraţi. 

— El este Winny, făcu Flynn prezentările. 

Fletch îi strânse mâna şi lui Winny. 

— Nu există niciun François Xavier Flynn? 

— Unul singur ajunge. Ca de altfel, şi un singur Irwin 
Maurice. 

Dintr-o uşă din spatele pianului, îşi făcu apariţia 
Elisabeth Flynn. Părul castaniu îi cădea pe umeri. Sub 
rochia peste care purta o vestă din tricot, cu mâneci 
lungi, i se ghicea trupul ferm. Ochii albaştri îi erau puşi în 
evidenţă de nişte pomeţi înalţi ai obrajilor. Privirea ei 
exprima căldură, vivacitate şi dragoste. 

— Elisabeth, el este Fletch. Criminalul. Ţi-am vorbit 


despre el, dacă îţi aminteşti. 

— Îmi pare bine, domnule Fletch. 

Şi întinse mâna spre el, pe deasupra unui pupitru. 

— Beţi un ceai, nu-i aşa? 

— Cu plăcere, mulţumesc. 

— Elisabeth, Fletch ne-a adus ciocolată. 

Şi Flynn întinse cutia spre ea. 

— Ei, atunci merită un ceai, spuse Elisabeth. 

După care i se adresă lui Flynn, care stătea cu mâna 
întinsă spre ea: 

— Nu, mulţumesc, poate după masă. 

— Tocmai ne pregăteam să cântăm ceva, îi explică 
Flynn lui Fletch. Ei, care este programul? îi întrebă el pe 
copii. 

— Beethoven, răspunse Todd. 

Mărul lui Adam al acestuia părea prea mare pentru 
gâtul său, mai ales atunci când vorbea. 

— Beethoven? Sper că nu-i nicio problemă, nu-i aşa? 

Jenny îşi asigură tatăl că nu era nicio problemă. 

— Îmi pare rău că te-am deranjat azi-noapte, spuse 
Fletch. 

Elisabeth intră pe altă uşă, cu o tavă în mâini. 

— Hai să bem ceaiul, îl invită Flynn. 

În timp ce Flynn şi Fletch începură să-şi bea ceaiul, 
Elisabeth se aşeză la pian şi-şi ajută copiii să-şi acordeze 
instrumentele. Todd îşi luase şi el o vioară, iar Jenny un 
violoncel mic. 

Peste zgomotul făcut de instrumentele care erau 
acordate, se făcu auzită vocea lui Fletch. 

— L-ai prins? 

— Pe cine? răspunse Flynn, care îi turna şi soţiei o 
ceaşcă cu ceai. 

— Pe piromanul ăla. 

— A, da, l-am prins, răspunse Flynn. 

— Era băiatul de la staţia de benzină, nu? 

— Nu, era un brutar de patruzeci şi trei de ani. 

— Nu era ăla de la staţia de benzină? 


— Nu. 

— la uite, dom'le! Şi atunci, de ce a dat foc la tot 
cartierul? 

Flynn dădu din umeri: 

— Fiindcă aşa i-a spus lisus. Cel puţin, asta e 
versiunea lui. 

— Atunci, de unde a făcut rost de toate bidoanele alea 
de benzină Astro? 

— Le-a colecţionat. 

În acest timp, Elisabeth acorda violoncelul soţului său. 

— Hm, asta e, spuse Fletch. 

Flynn lăsă din mâini ceaşca goală şi îşi luă violoncelul. 

— În mod normal, Elisabeth ne acompaniază la pian, îi 
explică el lui Fletch. Dar Beethoven nu s-a gândit la ea. 

Elisabeth se aşeză pe divan şi îşi luă ceaşca cu ceai. 

Copiii luară loc în faţa pupitrelor. 

Cel mai mic, Winny, trebuia să le întoarcă paginile. 

— Nu uita să le întorci mai întâi pe ale mele, îi spuse 
Flynn. Ştii doar că am o memorie excelentă. 

Cei trei instrumentişti se îndreptară de spate, la fel 
cum florile se îndreaptă către soarele dimineţii. 

— Con brio! strigă Flynn, prefăcându-se că-i ameninţă. 

După care, începură să cânte. 

Urmară patruzeci de minute încântătoare. 

— Bravo! strigă la sfârşit Elisabeth, aplaudând 
împreună cu soţul ei. 

— Nu a fost deloc rău, Jenny, afirmă Randy, ridicându- 
se de pe scaun. 

Fără să facă niciun comentariu, Flynn se ridică şi el, 
închise partitura şi propti violoncelul de pian. 

Elisabeth o sărută pe Jenny şi îl felicită pe Winny, care 
întorsese paginile atât de bine. 

Era cinci şi douăzeci. 

— Cred că putem să bem ceva înainte de masă, spuse 
Flynn. Elisabeth nu bea decât Xeres, dar cred că noi doi 
am putea să bem altceva. 

— Eu trebuie să mă duc la aeroport, răspunse Fletch. 


— Nu zău! Dar ce, ai de gând să pleci din oraş? 

Fletch fu împiedicat să răspundă din cauza zgomotului 
asurzitor făcut de un avion care survolă casa. 

Incăperea în care se afla radia de satisfacția efortului 
depus. Modul în care copiii îşi cărau instrumentele 
muzicale, o dovedea cu prisosinţă. 

— Soseşte Andy, spuse Fletch. La şase şi jumătate. 

— Aha! Bine, e în regulă! 

— Vreţi să luaţi masa împreună cu noi? îl întrebă 
Elisabeth pe Fletch, apropiindu-se de acesta. 

— Nu poate, îi explică Flynn, trebuie să se ducă să o 
aştepte pe prietena lui. Sunt sigur că chestia asta o să 
pună pe jar pe toţi tipii care te urmăresc. Prefer să te 
avertizez să nu-ţi treacă prin gând să te urci în avion, 
fiindcă tipii ăia n-o să ezite câtuşi de puţin să te înhaţe, 
chiar înainte de a pune piciorul pe scara avionului. O să 
fie cu ochii lipiţi de tine. 

— Ar fi mai bine să vă aşteptaţi prietena, îi sugeră 
Elisabeth. Frank, omul ăsta nu pare să fie un asasin. 

— Aşa spun toate femeile, îi răspunse Flynn. Nici eu 
nu sunt prea sigur că ar fi aşa ceva. 

— În timp ce voi aţi cântat, figura lui exprima o 
bunătate fără margini. 

— Sper să nu fi fredonat în timpul ăla. Sau să fi bătut 
din picior. 

În momentul în care se auzi un nou avion trecând, 
începură să râdă cu toţii. 

— Du-te şi ia-o pe prietena ta! strigă Elisabeth, pentru 
a acoperi zgomotul. O să vă aşteptăm. 

— Vă mulţumesc pentru invitaţie, răspunse Fletch. 
Trebuie să vă mărturisesc că am petrecut nişte clipe 
minunate. 

— Ne-ai face plăcere dacă ai accepta invitaţia lui 
Elisabeth. 

— Şi mie mi-ar face plăcere, se scuză Fletch. Dar 
rămâne pe altă dată. 

— La ce instrument cânţi? îl întrebă Winny. 


— La maşina de scris. 

— Nu-i nicio problemă, îl asigură Elisabeth, Leroy 
Anderson a compus doar pentru maşina de scris. 

— Vino când vrei, îi reînnoi invitaţia Flynn. Când vei fii 
liber. 

Pe verandă, Flynn adăugă: 

— Bănuiesc că ai fi vrut să vorbeşti cu mine, nu? Doar 
de asta ai venit! 

— Lasă, aşa a fost mai bine! 

— Îmi pare bine că ţi-a făcut plăcere vizita la noi. 

— Pot să trec mâine pe la tine, pe la birou? 

— Bineînţeles. 

— Pe la cât? 

— Păi, să zicem, pe la cinci. Toţi poliţaii cu mintea la 
cap o să fie la ora aia în birourile lor. Circulaţia este 
cumplită la o asemenea oră. 

— Perfect. Care e adresa? 

— Craigie Lane, numărul 99. Dacă te rătăceşti cumva, 
întreabă-i pe ăia care te filează. O să-ţi spună ei. 

Îşi strânseră mâinile. Afară, vremea era umedă şi 
răcoroasă. 

După ce cobori treptele de pe verandă, Fletch rămase 
locului câteva clipe. În spatele său, simţea radiind 
căldura casei. Frânturi din muzica lui Beethoven încă îi 
mai răsunau în minte. Îşi aduse aminte de doi ochi 
albaştri, ca de păpuşă şi de un păr blond. Jenny. 

De cealaltă parte a drumului, văzu sub un felinar pe 
cei doi poliţişti în civil, care îl aşteptau. | se păru că 
privirea lor era încărcată de ură. 

În momentul în care Fletch începu să meargă, unul 
dintre ei apucă telefonul din maşină. Mai mult ca sigur că 
Flynn îi sunase ca să-i anunţe că suspectul se îndrepta 
spre aeroport. Nu avea nici un motiv să intre în panică, 
însă nu trebuia să uite că nu avea ce căuta în avion. 

— Fir-ar al dracului să fie! exclamă el. 

Bărbia care-i atinse gulerul cămăşii, îi aduse aminte că 
uitase să se bărbierească. 

— Fletch! 

Până atunci, n-o mai văzuse niciodată pe Andy 
îmbrăcată într-un mantou de blană. O sărută şi-i luă 
bagajele din mâini. Fără niciun alt preambul, aceasta îl 
întrebă direct: 

— Sylvia este la Boston? 

— Da. 

— Căţeaua! Şi ce face? 

— Habar n-am. Nu am prea văzut-o. 

— Şi unde stă? 

— La mine. 

— Fir-ar să fie! 

— Tu ce faci? 

Valiza uriaşă a Angelei îi stânjenea pe călătorii care se 
pregăteau să treacă la vamă. Puţinii hamali fuseseră 
racolaţi abil de câteva sexagenare. 

— În ce stadiu eşti cu tablourile? îl întrebă Andy. 

— Aşteaptă şi tu să ajungem în maşină, îi răspunse 
Fletch. Ce mai faci? 

— la zi, de ce ai vrut să mă duc să-l văd pe Bart 
Connors? 

— Nu vrei să-mi spui ce mai faci? insistă Fletch. 

Şi apucă zdravăn valiza uriaşă, pe care se căzni s-o 
care cât era aeroportul de lung, apoi de-a lungul unei 
străzi, apoi peste un pod, până la garajul unde îşi 
parcase maşina. 

Cei doi poliţişti în civil, îl urmăreau cu mâinile în 
buzunare, la câţiva paşi în spatele său. 

Cât timp dură ca să scoată maşina din garaj, pe 
rampa întunecoasă care conducea către ieşire, Angela nu 
conteni cu întrebările. 

— la zi, unde sunt tablourile, le-ai găsit? 

— Nu chiar. S-ar putea să se afle în Texas. 

— În Texas? 


— Am putea merge până acolo săptămâna viitoare. 

— Ce să caute tablourile în Texas? 

— Se pare că Horan a cumpărat trei tablouri din 
colecţia tatălui tău de la un anume James Cooney, care 
locuieşte în Dallas. Proprietarul unui ranch. Are opt copii. 

— Şi tu crezi una ca asta? 

— De unde vrei să fiu sigur? Am vorbit cu Horan cât se 
poate de atent. Are o reputaţie, jos pălăria! Nu prea am 
crezut eu tot ce mi-a servit, însă totul s-a dovedit a fi fost 
corect. Incerc să-i forţez mâna ca să-i ceară lui Cooney 
ăla să-i spună de unde a avut tablourile. 

— Cu alte cuvinte, vrei să spui că ar putea obţine nişte 
informaţii? 

— Da. Şi dacă chestia asta nu o să meargă, atunci o 
să ne deplasăm până în Texas, ca să-l luăm pe Cooney la 
întrebări. 

— Cum te-ai descurcat? l-ai cerut lui Horan să-ţi 
găsească unul dintre tablouri? 

— Chiar aşa. Cel mai mare tablou al lui Picasso. 

— Şi unde se află tabloul ăsta acum? 

— La Boston. La galeria lui Horan. l-am spus miercuri 
seară că îl vreau. A dat de urma lui joi seară sau vineri 
dimineaţă şi a pregătit totul ca să fie trimis vineri seară. 
L-am văzut sâmbătă. N-a vrut să mă creadă în clipa în 
care am început să-i vorbesc. 

— Nu înţeleg, ce vrei să spui? 

— Pur şi simplu, a refuzat să mă creadă că un 
asemenea tablou ar fi existat. Sau că l-ar fi putut găsi. 
Sau că ar fi fost autentic. Sau, dacă toate astea s-ar fi 
întâmplat cu adevărat, tabloul să fie şi de vânzare. 

— Şi este autentic? 

— Sigur că da. Sunt gata să bag mâna în foc pentru 
asta. Şi Horan, la fel. Şi se pare că şi Cooney ăla este de 
acord să-l vândă. 

Fletch plăti la ieşirea din garaj, după care o luă pe 
rampa care conducea spre ieşire. 

Pentru a răspunde expresiei de uimire întipărită pe 


figura Angelei, Fletch ridică vocea: 

— Până acum, Horan s-a comportat ca un adevărat 
profesionist. S-a dovedit foarte eficace. Tipul nu-mi 
place, dar nu asta-i problema. 

La ieşirea din garaj, Fletch se găsi în faţa unei 
intersecţii împânzite de tot soiul de semne indicatoare de 
circulaţie. 

— Na, acum, pe unde s-o iau? întrebă el, ca pentru 
sine. 

— La dreapta, îl sfătui Andy. Către Storrow Drive. 

— Da' de unde ştii? 

Şi fără să mai aştepte răspunsul, o luă totuşi la 
dreapta. _ 

— Mergem spre Beacon Street, nu-i aşa? In apropiere 
de parc? 

— Da, dar spune-mi, de unde ştii? 

Drumul pe care se angajă îl conduse spre autostradă. 

— Păi, am stat aici aproape un an, răspunse Angela. 
Anul în care am intrat la Radoliffe. 

— Unde-i asta? 

— La Cambridge. la-o înainte şi fă la dreapta, în 
Storrow Drive. 

Instrucţiunile date de ea se dovediră a fi exacte. 

— Dar de ce te-ai interesat de Bart Connors? întrebă 
ea. 

— Fiindcă în seara în care am ajuns în apartamentul 
lui, am dat de cadavrul unei tinere. 

În luminile reflectate de apele fluviului, se contura 
figura Angelei. 

— Doar nu eşti tu criminalul, spuse ea. 

— Pari a fi convinsă de lucrul ăsta. 

— Aşa şi este. Sunt convinsă. 

— De-aia ţi-am şi spus zilele trecute la telefon să pleci 
cât mai repede de la vila mea din Cagna. Când ţi-am 
cerut să te duci să-l vezi, nu m-am gândit că o să şi stai 
acolo. 

— Trebuie s-o iei la stânga aici. 


La stopul care era roşu, Angela îşi întoarse capul spre 
el: 

— Trebuie să faci ocolul parcului, nu-i aşa? Sau 
apartamentul tău este pe dreapta? 

Fletch îi răspunse: 

— Să ştii că poliţia mă acuză a fi criminalul. 

— Cum adică, tu să o fi omorât pe fata aia? Este 
imposibil. Şi de altfel, dacă ai fi omorât-o, nu ai fi căutat 
să îl acuzi pe Bart. 

— iți mulţumesc pentru încrederea pe care mi-o 
acorzi. 

— Să ştii că Bart este un bărbat foarte blând. N-ar 
face rău nici unei muşte. 

— Hm, bine! Sper că nu ai omis să-i verifici starea 
dinţilor? 

— Nu, n-am omis. Să ştii că sunt într-o stare perfectă. 

— E în regulă, atunci! 

— Prin urmare, cine a omorât-o? 

— Mama mă-sii de treabă, Andy, este foarte posibil ca 
Bart Connors să fie făptaşul! 

— Nu-mi vine să cred! 

— In seara aia, era la Boston, când ar fi trebuit să fi 
fost plecat. A fost văzut la câteva sute de metri de 
apartamentul său, într-un bar în compania unei fete, care 
s-ar fi putut foarte bine să fi fost chiar victima. Şi asta, cu 
câteva clipe înainte de a se fi produs crima. Avea cheile 
apartamentului. Imediat după crimă, a luat avionul spre 
Montreal. lar în cursul ultimelor şase luni, a suferit un 
complex sexo-psihologic, datorită unei femei. A reuşit să- 
i supravieţuiască, însă cu o traumă adusă virilităţii sale. 

— Să ştii că sunt la curent cu ce s-a întâmplat, îi 
mărturisi Andy. Mi-a povestit totul. 

— Atunci, e în regulă. 

— Mi-a spus că în seara în care l-ai sunat, ai încercat 
să-i arunci crima aia în spinare. M-a întrebat mult mai 
multe lucruri despre tine, decât ai întrebat tu despre el. 

— Andy... 


— Fii atent la taxiul ăla! De altfel, vreau să-ţi spun, că 
aşa-zisul complex sexo-psihologic, datorat unei femei, 
despre care ai pomenit, nu i-a cauzat nicio neplăcere. 

— Sunt convins de asta. 

— Noi doi am făcut o înţelegere, spuse Angela. Cu 
cine te-ai culcat săptămâna asta? 

— Cine? Eu? 

— Nu ţi-am auzit răspunsul. Fletch, zău că nu te mai 
recunosc! 

— Trebuie să parchez maşina. 

— Uite acolo, la stânga. 

— Îmi trebuie un loc mai mare. 

Văzu în oglinda retrovizoare farurile unei maşini care 
se apropia. 

— Bine, asta e, spuse Angela. Nu am să te ajut să-l 
acuzi pe Bart pentru o crimă pe care niciunul dintre voi 
nu a comis-o. 

— Doamne, cât spirit de loialitate! exclamă Fletch. 

În liftul care scârţâia urcând, Angela mai adăugă: 

— Tu continuă să te ocupi de Horan ăla. 

Ajuns pe palierul celui de-al şaselea etaj, Fletch lăsă 
jos valiza enormă pentru a-şi scote cheile. _ 

Sylvia, cu un şorţ pe ea, deschise uşa. Intinse braţele 
spre amândoi. Se sărută cu Andy, după care amândouă 
începură să sporovăie în italiană. 

Fletch trebui să se strecoare cu bagajele pe lângă cele 
două femei cave continuau să stea în pragul uşii. 

Sylvia şi Angela îi sugerau în acele clipe două 
şcolăriţe. | se păru că Sylvia îi spusese Angelei că 
pregătise o masă grozavă. 

În sfârşit, o masă ca lumea. 

Fletch lăsă jos bagajele în hol. Uşurat de povară, se 


duse până în dormitor şi luă telefonul. 

Cu toate că închisese uşa, putea auzi exclamaţiile de 
bucurie ale celor două. Formă numărul, fără să mai 
aştepte nicio clipă. 

— Domnul Horan? Vă salut. Sunt Peter Fletcher. 

— Ah, da, toată stima, domnule Fletcher! 

— Vă cer scuze că vă deranjez duminică seara, dar.. 

— Nu, nu, nu-i niciun deranj. Sunt obişnuit să mi se 
telefoneze la orice oră din zi sau din noapte. V-aţi hotărât 
să vă modificaţi oferta pentru tabloul acela de Picasso? 

— Dar dumneavoastră aţi luat legătura cu domnul 
Cooney? 

— Da. Şi mi-a spus că refuză să ia în serios 
propunerea pe care mi-aţi făcut-o. 

— Refuză? 

— Chiar aşa. 

— A spus ceva în legătură cu provenienta tabloului? 

— Absolut nimic. l-am explicat că dumneavoastră aţi 
pus, pe drept cuvânt, câteva întrebări. l-am spus pe scurt 
cât mai exact, revendicările dumneavoastră în legătură 
cu responsabilitatea pe care o incumbă tabloul. Am făcut 
tot ceea ce se putea face prin telefon. 

— Şi ce-a răspuns? 

— Nici nu a încercat să se eschiveze măcar aşa, din 
complezenţă, cum s-ar fi cuvenit. S-a mulţumit doar să 
afirme că autenticitatea tabloului nu poate fi pusă la 
îndoială. 

— Lucru care încă este discutabil. 

— Nu chiar. Eu, sunt absolut sigur de aşa ceva. Şi el, 
este gata să jure că tabloul este autentic. 

— Mda. 

— Şi de altfel, domnule Fletcher, simpaticul nostru 
cowboy, m-a uimit când a repetat ceea ce mi-aţi spus 
chiar dumneavoastră. 

— Adică? 

— Mi-a vorbit despre „Vino, viola, mademoiselle” ca 
despre o operă foarte importantă a lui Picasso. A 


calificat-o drept opera lui cea mai reprezentativă din 
perioada cubistă. 

— Nu zău? 

— Ceea ce dovedeşte că acest cowboy cu opt copii, 
nu este chiar un ageamiu în pictură, dacă-mi permiteţi să 
mă exprim aşa. 

— Domnule Horan, dacă aşa stau lucrurile, atunci, 
oferiţi-i cinci sute douăzeci şi şapte de mii de dolari. 

— Ei, domnule Fletcher, se schimbă treaba! lată o 
propunere într-adevăr realistă! O să-i comunic imediat! 

— Vă amintiţi că v-am spus că o să am nevoie de 
ajutorul dumneavoastră şi pentru alte câteva probleme? 

— Da, îmi amintesc. 

— Aş vrea să-l întrebaţi pe Cooney dacă este cumva în 
posesia şi a altui tablou. 

— Alt tablou? Nu înţeleg. 

— Da, alt tablou. Un Umberto Boccioni, cu titlul de 
„Spaţiu roşu”. 

— „Spaţiu roşu”? Domnule Fletcher, zău că mă 
derutaţi! Treceţi de la o capodoperă a lui Picasso din 
epoca cubistă la un futurist italian, de un renume destul 
de modest. 

— Da. Ştiu. 

— Parcă ne-am juca de-a foc şi apă. 

— Aşa este, de-a focul şi apa. Totul depinde din ce 
punct de vedere priveşti lucrurile. 

— Păi, vreau să vă spun, că din punct de vedere 
profesional, trebuie să vă previn că nu ştiu dacă există 
un asemenea tablou. 

— Sunt sigur că există. 

— Dar de ce credeţi că domnul Cooney posedă tabloul 
acesta? 

— Ei, am şi eu micile mele secrete. 

— Prin urmare, doriţi să fac nişte investigaţii ca să aflu 
dacă texanul nostru are acest „Spaţiu roşu” al lui 
Boccioni? 

— Da, într-un fel. La urma urmelor, doar îi ofer o 


jumătate de milion de dolari pentru tabloul ăla de 
Picasso. 

— Mai mult, nici că valorează. 

— Presupun că oferta este suficient de consistentă 
pentru a justifica o mică discuţie. Aţi putea să lăsaţi să se 
înţeleagă că vi s-a vorbit despre tabloul ăsta şi că aţi da 
mult pentru a-l găsi. 

— Vreţi să fiu niţel diplomat, nu-i aşa? 

— Chiar machiavelic, dacă se poate, îi sugeră Fletch. 
Aş fi tare curios să aflu răspunsul. 

— Mda. Acum, este aproape opt, spuse Horan. La noi, 
bineînţeles, nu la Dallas. O să încerc să-l sun chiar în 
seara asta. 

— Puteţi să-mi daţi un telefon mâine dimineaţă? 

— Dacă o să obţin un răspuns, am să vă sun. 

— Vă mulţumesc, domnule Horan. Bună-seara. 

Masa din sufragerie era plină de obiecte de cristal şi 
argint. Lumina era difuză. 

— Aşezaţi-vă voi şi lăsaţi-mă pe mine să mă ocup de 
toate! spuse Sylvia, în timp ce-şi scotea şorțul. 

Fletch se aşeză în capul mesei. Inainte de a ieşi din 
încăpere, Sylvia îi indică Angelei să se aşeze în dreapta 
lui Fletch. 

Acesta îi spuse lui Andy: 

— Îmi dau seama că te simţi parcă întinerită. 

— De ce spui asta? 

— Păi, din cauza supei pe care o s-o mâncăm! 

— Aşa-i, afirmă Sylvia, venind din bucătărie. O supă 
bună, pentru a ne deschide pofta de mâncare! 

Şi puse în dreptul fiecăruia câte o farfurie adâncă, în 
care se afla exact o lingură de supă. Pastila de bulion 
care plutea înăuntru, abia dacă se umezise pe margini, 


părând a fi o insulă înconjurată de grăsime. Supa era 
rece. 

— Ce bine că avem linguri mari! exclamă Fletch. 

După câteva încercări nereuşite, înţelese că era 
zadarnic să mai încerce să sfărâme pastila de bulion cu 
lingura. Un sculptor poate că ar fi reuşit să facă ceva din 
ea, folosindu-se evident de ciocanul şi dalta sa. 

— Ştiam că o să avem cu toţii nevoie de o masă bună 
şi caldă! spuse Sylvia. Copioasă, dar şi suculentă! Ce 
mai, adevărata bucătărie americană, nu? 

— Aşa este, fu de acord Fletch. 

— După o călătorie atât de lungă cu avionul, săraca 
Angela cred că este de-a dreptul înfometată, continuă 
Sylvia. 

— Aşa este, admise aceasta! 

— Şi vremea asta urâtă de afară! Parcă te îmbie la 
mâncare! 

— Chiar aşa, admise Fletch. 

— Aşa că, nimic nu poate fi mai bun decât o supă 
adevărată, în vechea tradiţie americană. 

— Sigur că da, şi plină de vitamine, îi întări Fletch 
spusele. Bogată în calorii, cu o aromă savuroasă... 

— Nu termini de mâncat? îl întrebă Sylvia. 

Se vedea că are de gând să strângă farfuriile. 

— Este prea fierbinte, îi răspunse acesta. 

Şi îşi feri mâna, pentru a-i permite Sylviei să-i ia 
farfuria. 

În timp ce aceasta se afla în bucătărie, Andy i se 
adresă lui Fletch: 

— Habar n-are să gătească. Toată lumea ştie lucrul 
asta. 

— M-am prins imediat. 

— Şi acum, peştele, anunţă Sylvia triumfătoare, din 
pragul uşii de la bucătărie. 

În fiecare farfurie, zăcea câte o bucată de ton aproape 
congelat, scos probabil dintr-o cutie de conserve, însoţit 
de un sfert de lămâie, 


— Aha! exclamă satisfăcut Fletch. Peşte! Nimic nu mi 
se poate ascunde! Sylvia, îţi mulţumesc că nu mi-ai dat 
şi capul! Niciodată nu mi-a plăcut cum arată capetele de 
peşti în farfurii. Şi tu eşti mulţumită Andy, nu-i aşa? 

— Bineînţeles. Mulțumită că nu am văzut cutia de 
conserve. 

— Ce chestie! se minuna Fletch. Mi se pare curios că 
până acum nimeni nu s-a gândit să facă o desfăcătoare 
de conserve din argint masiv. Precis că s-ar face o 
vânzare zdravănă. 

Aşezată în celălalt cap al mesei, Sylvia radia de 
fericire. Decolteul rochiei sale se termina probabil 
undeva, în zona genunchilor, iar sistemul în care fusese 
conceput sutienul pe care îl purta, era cu siguranţă mult 
mai sofisticat decât multe alte realizări tehnice. Însă nu 
era acelaşi decolteu care lăsase fără suflare întreg 
restaurantul Ritz. 

— Mda. 

Fletch mesteca o bucată de peşte. 

— Este destul de suculent, comentă el. 

— Ce plăcut este să mănânci în familie! Exclamă 
Sylvia. 

— Categoric, o aprobă Fletch. 

— Mâncăm împreună, ca o adevărată familie. 

— Exact ca o adevărată familie, îi întări spusele 
Fletch. 

— Ce păcat că nu este şi Menti cu noi, să se bucure şi 
el! 

— Menti nu se prea pricepea la peşte, interveni 
Angela. 

— Săracul Menti! oftă Sylvia. 

— Ce idee minunată, cu lămâia asta! exclamă brusc 
Fletch. Ai tăiat-o tu, cu mâinile tale? 

— l s-a găsit corpul, anunţă Angela. 

— Care corp? 

— Ce-ai spus? făcu Sylvia. 

— Undeva, pe câmp. Pe lângă Torino. Chiar înainte să 


plec, am fost anunţată de către politie. 

Sylvia întrebă: 

— L-au găsit pe Menti? Zău? 

— Îmi pare rău că v-am spus acum. Nu aveam de 
gând să vorbesc despre aşa ceva în timpul mesei. 

— N-avea grijă, o linişti Fletch, nu rişti să ne strici 
pofta de mâncare. 

Sylvia începu să turuie o grămadă de întrebări în 
italiană, la care Andy abia dacă reuşea să dea nişte 
răspunsuri scurte. Întrebările Sylviei deveneau din ce în 
ce mai concise, până când, în cele din urmă, începu să 
vorbească franţuzeşte. Andy, care îşi făcuse studiile în 
Elveţia, dădea răspunsurile tot în limba franceză, dar tot 
mai scurte. 

La sfârşit, Sylvia luă farfuriile şi se duse în bucătărie, 
mormăind ceva în portugheză. 

— Bine, acum e rândul meu, spuse Fletch. 

— Poliţia m-a sunat chiar înainte să plec. Au găsit 
corpul într-o groapă, undeva, pe lângă Torino. 

— Şi de unde pot fi siguri că este vorba de tatăl tău? 

— Păi, vârsta, înălţimea şi greutatea coincid. Poliţiştii 
sunt aproape siguri. Se pare că ar fi murit cu trei 
săptămâni în urmă. 

— Mda! 

Sylvia îşi făcu din nou apariţia, aducând garnitura 
felului de mâncare următor. Aceasta consta dintr-un bloc 
de mazăre parcă pietrificat, scos dintr-o cutie de 
conserve. Niciun bob de mazăre nu îndrăznise să se 
desprindă de la locul său. 

— Oho! exclamă Fletch. la uită-te, mazăre! 

— Chiar aşa, mazăre, spuse şi Angela, uimită la 
culme. 

Sylvia se foi pe scaunul ei. 

— V-am pregătit o garnitură americană, îi lămuri ea. 

Peste mazăre, presărase sare. Mult prea multă sare. 

— Bănuiesc că în cazul ăsta, una dintre voi două, dacă 
nu chiar amândouă, ar trebui să fie în Italia pentru a lua 


măsurile necesare. 

— Măsurile necesare? Care măsuri? întrebă Sylvia. 

— Fii liniştită, o asigură Fletch. Nu mă refeream la 
talentele tale culinare. 

Andy traduse în italiană pentru soacra sa. 

Sylvia răspunse că asemenea subiecte nu trebuiau 
discutate la masă. 

— Asta spuneam şi eu, făcu Fletch. 

— Angela, se interesă contesa, de ce nu ai rămas tu 
acolo, ca să iei toate măsurile necesare? 

— Păi, poliţia a luat corpul. 

— L-a luat? De ce? 

Sylvia mesteca mazărea cu multă îndemânare. 

— Mi-au spus că au de gând să-i facă autopsia. 

— Să-i facă autopsia? Ce să vadă? 

— Pentru început, dinţii. 

— Ce rost mai are? Săracul Menti a murit. La ce mai 
foloseşte cuiva să se intereseze de dinţii lui? 

Fletch interveni în discuţie: 

— Sylvia, metoda asta permite identificarea cu 
precizie a unui cadavru. Corpul a fost găsit doar după trei 
săptămâni. 

— Da? Înseamnă că dacă se întâmplă ca poliţia să 
descopere că dinţii cadavrului sunt ai lui Menti, o să fie 
siguri că este vorba despre el? 

— Sigur că da. 

— Ha, ha! 

Râse triumfal, agitându-şi furculiţa. 

— Menti nu mai avea dinţi! 

— Cum adică? 

— Toţi dinţii pe care îi avea erau falşi! 

— Aşa-i! îi întări Andy afirmaţiile. Uitasem complet 
lucrul ăsta. 

— Un cadavru se poate identifica şi fără ajutorul 
dinţilor, afirmă Fletch. 

— Da' de unde ştii tu una ca casta? îl întrebă Sylvia. 

Andy îşi continuă spusele: 


— Poliţia mi-a spus că după ce i se va face autopsia, şi 
după ce or să fie siguri că este vorba despre tatăl meu, 
or să ne dea cadavrul într-un sicriu plumbuit. După care 
o să putem să-l îngropăm. Nu mai are importanţă când 
din moment ce a avut loc ceremonia funerară. 

— Este îngrozitor, făcu Sylvia. Săracul Menti! 

În bucătărie se auzi un sfârâit. 

— Ai mai vorbit cu avocaţii? o întrebă Fletch. 

— Da. Am vorbit cu Rosselli. Mi-a spus că asta-i o 
veste bună. 

— Care asta, asasinarea tatălui tău? 

— Păi, doar ştiam despre ce era vorba! Nu am fost 
înştiinţaţi de poliţie despre asta? 

— Da, îmi pare rău.. 

— Rosselli mi-a spus că imediat ce poliţia o să-i dea 
nişte acte oficiale, o să avem posibilitatea să cunoaştem 
conţinutul testamentului. 

— Ce fel de acte? 

Sylvia se înflăcărase. 

— Mă doare în fund de actele lor! 

— Sylvia, trebuie ca identificarea să fie absolut 
precisă. Fără cadavru doar ştii şi tu că nu se poate 
deschide succesiunea. 

— Pff! 

Şi după exclamaţia de dezgust, îşi ridică furculita în 
aer. 

— Poftim situație! Tot ceea ce Îi interesează sunt 
numai dinții lui Menti, auzi ce chestie! Vă spun eu dacă o 
să ne putem uita în sicriul ăla sigilat, n-o să fie nici urmă 
de dinţi! Bag mâna în foc că vreun poliţist din Torino o fi 
furat placa lui Menti, ca s-o folosească el. 

Fletch spuse: 

— Sylvia, arde ceva în bucătărie! 

— Aoleu! exclamă ea. 

După care îşi ridică rochia deasupra genunchilor, 
pentru a fugi mai repede în bucătărie. 

Profitând de intimitatea lor regăsită, Fletch îi spuse lui 


Andy: 

— Mă simt cam obosit. 

— Probabil că din cauza mesei ăsteia. 

— Nu m-aş fi gândit niciodată la una ca asta. 

— La ce anume? 

— La faptul că Sylvia poate fi în stare să depună un 
asemenea efort... 

Andy îi reteză cuvintele! 

— Efort nu este cel mai potrivit cuvânt. 

După ce Sylvia reveni din bucătărie, fiecare avea în 
farfuria din faţa sa câte un cârnat ars, tăiat de-a lungul. 
Pe marginea farfuriei, se mai găsea câte o roşie, pe care 
se puteau vedea foarte clar amprentele a cinci degete. 
Degetele Sylviei. 

— Foarte şic! afirmă Fletch. 

— Adică, ce vrei să spui? 

Sylvia se foi din nou pe scaunul ei. 

— Asta da, e o adevărată masă americană. Trebuia 
neapărat un hot-dog! Vrea cineva ketchup? 

— Sylvia, zău că exagerezi! spuse Andy. 

— O să vedeţi voi când o să cunoaşteţi mai bine 
America. O să înţelegeţi atunci ce înseamnă adevărata 
bucurie americană. Nu uitaţi, doar sunt aici de o 
săptămână întreagă! O să vedeţi voi! 

— Bine, o să vedem noi, o asigură Fletch. 

— A spus ceva nemernicul ăla de Rosselli cu privire la 
ceea ce menţionează testamentul în legătură cu 
tablourile? 

Fletch o întrebă: 

— Care tablouri? Nu există niciun tablou. 

— Ba da, există. 

Şi Sylvia se aplecă în faţă cu atâta înfierbântare, încât 
era cât pe ce să-şi strivească roşia. 

— Voi doi, v-aţi înţeles să-mi căutaţi tablourile. 
Altminteri, care ar fi motivul prezenţei voastre aici? De 
ce să fii venit Angela? Ei? la răspunde-mi domnule 
Fletcher, A-Toate-Ştiutorul! 


— Am venit aici ca să mâncăm, afirmă liniştit Fletch. 
Sylvia, Rosselli n-a pomenit nimic despre testament. 

După care, adăugă: 

— De altfel, o iubesc pe Jennifer Flynn. 

Nu îndrăzni să atace nici cârnatul şi nici roşia. 

Acestea rămaseră alăturate, aidoma unei victime şi a 
agresorului său. 

Andy, care se folosea de cuţit şi furculiţă pentru a veni 
de hac cârnatului, se întoarse spre Fletch. 

Acesta adăugă: 

— Cred că amândouă ar trebui să fiţi acum la Roma. 

— Nici vorbă! exclamă Sylvia. Eu rămân aici! Alături 
de tablourile mele! 

În timp ce o privea, Fletch socoti în gând câte ore 
dormise. 

— Sylvia, îi răspunse el, tablourile sunt în Texas. 

— În Texas? 

— Andy şi cu mine o să mergem acolo, pe la sfârşitul 
săptămânii. 

— Foarte bine. O să vin şi eu cu voi. Ca o familie mare 
şi unită. 

Privirea lui Andy ar fi putut străpunge o carte de 
telefon. 

— Ai mâncat vreodată un chili texan? o întrebă Fletch 
pe Andy. O să vezi, este o adevărată mâncare 
americană. 

— Chili? Aţi fi vrut să mâncaţi chili? întrebă Sylvia. 

Fletch puse şervetul de masă nedesfăcut la locul său, 
lângă farfuria din care nu se atinsese de nimic. 

— Îmi pare rău că nu te pot ajuta la spălatul vaselor, 
dar mă simt cam obosit. Aşa că osă mă duc să măculc. 

— Să te culci? 

Sylvia era pe punctul de a părea jignită. 

— Nu vrei desertul? 

— Nu-mi spune ce era! O să mă mulţumesc să visez la 
aşa ceva! 

Intră în dormitor, închise uşa cu cheia, se dezbrăcă şi 


se băgă în pat. 

Exclamaţiile care răzbăteau până la el în italiană, 
portugheză, franceză şi engleză, avură darul să-l 
adoarmă, ca un cântec de leagăn. 

— Bună-dimineaţa, frumoaso! 

Fletch stătea culcat pe-o parte în patul de o singură 
persoană în care dormise. Cineva trăsese perdelele. 
Lumina zilei invadase camera. 

Nişte ochi deschişi îl priveau. Capul se afla pe pernă, 
alături de al său. 

Cearceaful alb care îi acoperea braţul sublinia 
perfecțiunea bronzului umărului şi al gâtului. 

Mâna dreaptă a lui Fletch începu să urce de-a lungul 
sânului ei stâng, îi trecu pe sub braţ şi apoi cobori către 
şold. Andy îşi lipi piciorul drept de al lui Fletch. 

— E bine când te ating, spuse el. 

Se gândi că mai mult ca sigur intrase prin baia care 
comunica cu dormitorul. 

O sărută, apoi îşi petrecu mâna stângă pe sub mijlocul 
ei, şi-şi apropie corpul de al ei. 

— Unde ai fost azi-noapte? îl întrebă ea. 

— Pe la cât? 

— Pe la două sau trei. N-ai fost în pat. 

— Am ieşit să mă plimb niţel. Simţeam nevoia după 
masa aia copioasă. 

De fapt, Fletch chiar ieşise să schimbe între ele 
numerele de înmatriculare ale furgonetei şi ale Fordului. 

— După masa aia copioasă? 

Şi Andy pufni în râs. 

— La Cagna, ai dormit în patul meu? o întrebă Fletch. 

— Sigur că da. In patul nostru. 

Fletch spuse brusc: 


— Mi-e foame. 

Andy îl privi uşor contrariată, după care îl întrebă: 

— Asta-i apartamentul tău? 

— Da, apartamentul pe care l-am închiriat. 

— Atunci, cum se face că Sylvia dormea în dormitorul 
mare, iar noi doi stăm în cel mic? 

— Habar n-am. 

— Habar n-ai? 

— Probabil că aşa se spune, raportul de forţe mi-a fost 
defavorabil. 

— A avut loc o desfăşurare de forţe? 

— Bineînţeles! lar eu a trebuit să dau dovadă de 
slăbiciune. 

— Ce vrei să spui cu asta? 

— O noapte sau două, a trebuit să lipsesc de acasă. 

— Şi pe unde ai fost? 

— Am lucrat. 

— Ai lucrat? 

— Da, pentru un ziar. Cu un tip cu care am fost coleg 
la Chicago, şi care acum se află la Boston. Avea nevoie 
de ajutorul meu, aşa că l-am ajutat. Au fost nişte incendii 
prin Charlestown. 

— Şi de ce ai făcut asta? 

— Pentru că am avut chef. De altfel, Jack mi-a dat voie 
să-mi arunc ochii prin arhivele lor, ca să aflu câte ceva 
despre Horan. 

— Jack? 

— Da, Jack Saunders. 

— Să nu-mi spui tu că Charlestown-ul a ars două nopţi 
încheiate! 

— Ce vrei să spui? 

— Pur şi simplu că prietenul tău putea să-şi rezolve 
problemele lui de personal, fără să te rechiziţioneze două 
nopţi încheiate. 

— Tot nu înţeleg. 

— Mi-ai spus că ai lipsit două nopţi. 

— Am spus eu asta? 


— Unde ai fost în a doua noapte? 

— Care a doua noapte? 

— N-ai stat decât o singură noapte afară! 

— Păi... 

— lar dacă n-ai stat decât o singură noapte afară, cum 
se face că Sylvia doarme în camera mare? 


— Păi... 

— Hai, zi! 

— Păi... Sylvia... 

— Te-ai culcat cu ea? 
— Cine? Eu? 

— Vezi, Fletch, vezi? 
— Ce să văd? 


— Încetează să-mi mai faci viaţa grea. 

— Ţi-am făcut eu viaţa grea? 

— Da, în legătură cu Bart. 

— Ah, da! Bart, ucigaşul de femei! 

— Fletch, avea nevoie de consolare! 

— Sunt convins de asta. 

— Tu ştii de ce l-a părăsit nevastă-sa? 

— Am auzit eu câte ceva. 

— Şi în cele din urmă, fata cu care trebuia să vină la 
Cagna, n-a mai vrut să vină cu el. 

— Mda, ştiu. Eu i-am găsit cadavrul. Mai bine ar fi 
acceptat. 

— Bart nu a omorât pe nimeni. 

— Andy, doar trei suspecți ar fi putut-o omori pe Ruth 
Fryer. Eu sunt nevinovat, iar Bart se găseşte cel mai bine 
plasat din ceilalţi doi. 

— Vorbeşte-mi despre Sylvia. 

— Care Sylvia? 

— Hai, hai! 

— Te înşeli, ascultă-mă pe mine. 

— În niciun caz. Sunt sigură că nu ai avut de a face cu 
un raport de forţe defavorabil. 

— Nu am prea cunoscut multe Sylvii în viaţa mea. 

— Hai, spune-mi, ce s-a întâmplat. 


— M-a violat. 

— Şi ţi-a plăcut? 

— Nu cine ştie ce. 

— Nu te cred. 

— Ar trebui să mă crezi. Cred că ştii că vrea să pună 
mâna pe tablouri la fel de mult ca şi tine. 

— Doar n-o să le aibă, nu-i aşa? 

— Acum îi cunosc argumentele. la să vedem, care 
sunt ale tale? 

— Le ştii foarte bine. 

— Eşti mai suplă decât ea. 

— lar ţie asta îţi place... supleţea! 

— Am spus eu asta? 

— O dată sau de două ori. 

— Şi spuneam adevărul? 

— Parcă poţi să fii sigur! 

— Auzi, Andy, cred că vorbim prea mult, pentru doi 
prieteni care nu s-au văzut de aproape o săptămână. 

— Nu sunt obişnuită să-mi rezolv problemele în pat. 

— Bine, atunci consolează-mă! 

— De ce ai nevoie să fii consolat? 

— Păi, doar am fost violat! Simt nevoia să-mi regăsesc 
siguranţa sexuală. 

— Ţi-ai regăsit-o. O simt. 

— Vezi atunci cât de benefică este prezenţa ta? 

După două porţii de ouă prăjite cu cârnaţi, Fletch se 
duse la birou să răspundă la telefon. 

Abia trecuse de şase dimineaţa, dar Sylvia şi plecase 
să-şi continue propria anchetă, care după cum se gândea 
Fletch, se rezuma la a trece prin toate galeriile de artă 
din Boston, având în mână lista cu tablourile colecţiei de 
Grassi. 


În sfârşit, pe cerul de octombrie, norii dispăruseră. 

La micul dejun, Fletch şi Andy se hotărâseră să se 
plimbe prin străzile vechi ale oraşului. Andy îşi propusese 
să-i prezinte întreaga istorie a Statelor Unite. 

La telefon era Horan. 

— Domnule Fletcher, am reuşit să vorbesc cu Cooney 
azi-noapte, mult prea târziu pentru a vă putea suna. 

— Sunteţi foarte amabil că mi-aţi telefonat. Ca să fiu 
sincer, m-am culcat foarte devreme. 

— De altfel, nu am avut nicio ştire urgentă să vă 
comunic. 

— Păcat! 

— Domnul Cooney nu a fost de acord cu noua ofertă 
pe care mi-aţi prezentat-o în legătură cu acel Picasso. 
Contrar părerii mele personale oferta nu i s-a părut din 
cale afară de substanţială. 

— Nu i-aţi amintit că are opt copii de hrănit? 

— Mi-a spus că pentru acel tablou, vrea cel puţin un 
milion de dolari. 

— Domnule Horan, sunt convins că pentru a întreţine 
opt copii, este nevoie de o grămadă de bani, dar eu 
credeam că în Texas, carnea de vacă se găseşte la cel 
mai ieftin preţ. 

— Ăsta a fost ultimul său cuvânt. Nu ştiu dacă doriţi să 
continuaţi negocierea asta, dar bănuiesc că o să vă mai 
gândiţi, nu? 

— Dumneavoastră ce credeţi? Dacă aţi fi în locul meu, 
aţi continua să negociaţi? 

— Eu cred că da. Şi sunt convins că i-aş supune 
atenţiei încă o nouă ofertă. Bineînţeles, nu pot şti care 
este suma pe care sunteţi dispus să o investiţi în acest 
tablou. 

— Dacă o să renunţ, o să-i faceţi dumneavoastră 
personal vreo ofertă? 

— Domnule Fletcher, cred că am comis o greşeală 
când v-am lăsat să credeţi că m-ar interesa acest tablou, 
dacă dumneavoastră aţi renunţa. Aşa că îmi cer scuze 


pentru această greşeală. În afacerea asta, eu sunt 
reprezentantul dumneavoastră şi un client nu ar trebui 
să simtă niciodată că se află în concurenţă cu propriul 
său reprezentant. 

— Să ştiţi că tocmai îmi puneam întrebarea asta. 

— Aveam de gând să vă spun că dacă tranzacţia 
dintre dumneavoastră şi Cooney nu ajunge la niciun 
rezultat, sunt gata, bineînţeles nu imediat, să iau contact 
cu Cooney pentru a discuta în numele meu, sau al unui 
alt eventual client. 

— Mda, înţeleg. 

— Atâta timp cât negocierea dumneavoastră rămâne 
deschisă, eu nu vă voi fi concurent, şi nici vreunul dintre 
clienţii mei. Aşa că mă voi strădui să vă sfătuiesc cât voi 
putea mai bine pentru ca demersurile întreprinse de 
dumneavoastră să ducă la bun sfârşit. 

— Şi pentru moment, ce mă sfătuiţi să fac? 

— Cred că mai întâi, ar trebui să vă mai gândiţi. Graba 
strică treaba, doar ştiţi şi dumneavoastră. După ce vă 
veţi fi analizat resursele financiare, şi după ce veţi hotări 
cât sunteţi dispus să plătiţi pentru tablou, atunci puteţi 
face o ultimă ofertă, dacă într-adevăr doriţi să-l 
achiziţionaţi. 

— Cât? 

— Vreţi să spuneţi, care să fie ultima dumneavoastră 
ofertă? Păi, cred că la opt sute de mii de dolari, Cooney 
ar fi de acord. 

— Am să mă mai gândesc. 

— In regulă, domnule Fletcher. Sunaţi mă când doriţi. 

— Şi cu tabloul celălalt? 

— Care tablou? 

— Tabloul de Boccioni. „Spaţiul roşu”. 

— Ah, da, nicio veste. 

— Chiar aşa? 

— Cred că am demarat treaba într-un mod prea subtil. 
Cooney nu a înţeles despre ce vorbeam, încât a trebuit în 
cele din urmă să-l întreb pe şleau. Din câte mi-a spus, 


reiese cât se poate de clar că n-a auzit niciodată 
vorbindu-se despre Umberto Boccioni. 

— Hm, cam ciudat! 

— Presupun că persoana care v-a dat informaţia asta 
s-o fi înşelat. 

— Greu de crezut una ca asta. 

— Domnule Fletcher, în lumea artelor, nimic nu este 
greu de crezut. Indiferent cine v-a spus că domnul 
Cooney ar avea un Boccioni, s-a înşelat. Daţi-mi un 
telefon când vă veţi hotărî în legătură cu Picasso. 

— Aşa am să fac, domnule Horan. 

Andy strângea masa din sufragerie. 

— Era Horan, o înştiinţă Fletch. Cooney ăla se pare că 
nu a auzit niciodată vorbindu-se despre Umberto 
Boccioni. 

Fiind convins că cei doi poliţişti în civil nu se prea 
interesau să constate că nu-şi folosea Ford-ul Ghia, 
Fletch luă un taxi pentru a se deplasa până la biroul lui 
Flynn, situat în Craigie Lane. 

Clădirea se dovedi a fi o îngrămădire de pietre cenuşii, 
situată în apropierea portului. În interior, culoarea verde, 
atât de dragă administraţiei, acoperea totul, mai puţin 
podeaua obosită, care se lăsa sub picioarele sale. 

Polițistul de la biroul amplasat la intrare îi arătă scara 
în spirală, prevăzută cu o balustradă din lemn sculptat. 

La etajul doi, într-o cămăruţă, Grover tocmai pregătea 
un ceai. Îşi întrerupse activitatea şi-l conduse pe Fletch în 
biroul lui Flynn. 

Inspectorul stătea aşezat la un birou vechi de lemn. În 
spatele său, trei ferestre demne de o catedrală, dădeau 
spre port. Prin încăpere erau împrăştiate câteva scaune 


din lemn, cu speteze neconfortabile. De perete era lipită 
o masă lungă, tot din lemn. 

— Grover, l-ai tratat pe domnul Fletcher cu un ceai? 

Flynn se ridică şi-i strânse mâna vizitatorului său. 

— la loc, domnule Fletcher. Unde vrei dumneata. 

Grover puse pe marginea biroului două ceşcuţe cu 
ceai şi ieşi pentru a mai aduce încă una. 

— Aşa... făcu Flynn. Va’ să zică, un „five o'clock”... 
indiferent cât o fi ceasul. 

Fletch îşi potrivi scaunul cu spatele la asfinţitul de 
soare din ferestre. 

— E confortabil, nu? îl întrebă Flynn. 

— Ba bine că nu! 

În spatele biroului, figura pişicheră a lui Flynn părea a 
fi aceea a unui elev, care se juca de-a profesorul. 

— Eu te-am vizitat într-o sâmbătă, la o oră nepotrivită, 
iar dumneata mi-ai întors vizita duminică. Putem spune 
că am petrecut un week-end minunat. Mi-am dat seama 
că eşti un bun spectator, pe lângă activităţile de jurnalist 
şi de criminal, dar nu ştiu dacă asta ne poate aduce 
vreun folos. 

După ce-i întinse o ceaşcă cu ceai, fără a-l întreba 
dacă doreşte lapte sau zahăr, Grover îşi luă şi el ceaşca 
şi se retrase la masa de lângă perete. 

— Domnule inspector, vreţi să consemnez discuţia? 

— Numai dacă ţi se pare util lucrul ăsta. Cred că 
domnul Fletcher are să ne spună ceva important, aşa că 
mi-ar plăcea să am un martor. 

Fletch îl întrebă: 

— Cum merge cu ancheta cealaltă? Cea referitoare la 
asasinarea consilierei municipale. 

— Greu de tot, mărturisi Flynn Refractarul. Ca să fiu 
sincer, ne ia o grămadă de timp. 

— Şi crima aia cu satârul? 

— Pe-aia am rezolvat-o. O afacere de familie, ca să zic 
aşa. De altfel, ca de obicei. Nici măcar nu ştiu de ce ne- 
am făcut atâtea griji. 


— Voiam să vă spun că în legătură cu afacerea Fryer... 

— Mai bine să-i spunem crimă. 

— Bine, dacă insişti. Aşadar, în legătură cu crima asta, 
am de gând să mă disculp în totalitate. 

— Vrei să te duci în Texas? 

— Neapărat. 

— Sunt de acord să te disculp, dar doar din clipa în 
care vom găsi un candidat mai atrăgător ca tine. 

— Presupun că în decursul ultimelor zile, ancheta nu a 
progresat câtuşi de puţin? tatonă Fletch terenul. 

— Ce zici Grover, de asta? Auzi tu, candidatul la 
scaunul electric a devenit nerăbdător! El, care avea o 
atât de mare încredere în poliţia din Boston! 

Grover, fără să se mişte de la masa lui stătea cu 
spatele îndoit şi nota cu grijă cuvânt cu cuvânt. 

— Inţeleg că aveţi şi alte preocupări, admise Fletch. 

— De fapt, una sau două, recunoscu Flynn. 

— Şi îmi dau seama că atât politicienii cât şi presa 
exercită presiuni asupra poliţiei pentru a rezolva cazul 
consilierei municipale. 

— Iţi mulţumesc pentru înţelegere. 

— Pentru puţin. Numai că eu nu mă simt deloc 
victimă. Nu am omorât-o pe Ruth Fryer. 

— Asta o spui dumneata. 

— lar ancheta bate pasul pe loc de o săptămână 
întreagă. 

— Domnule Fletcher, serviciul de reclamaţii al poliţiei 
se află la parter. Nu ai cum să nu-l vezi, este o cămăruţă 
a cărei uşă are o clanţă. 

— Eu cred că orice suspect, în locul meu, şi-ar fi 
angajat un detectiv particular, chiar de săptămâna 
trecută. 

— Da, dar dumneata, ca jurnalist de talent ce eşti, ai 
început să investighezi de unul singur, aşa-i? 

— Da. 

— Şi ai ajuns la vreo concluzie? 

— Eu cred că da. 


— Grover, nu uita să-ţi ascuţi creionul! Ah, ai un pix? 
Foarte bine! Fiindcă nu vreau să-ţi scape niciun cuvânt! 

— Bine, spuse Fletcher, fără a lua în seamă vorbele lui 
Flynn. De la bun început, trebuie să admitem că 
criminalul avea cheia apartamentului. Totuşi, lucrul ăsta 
nu este neapărat necesar. Crezând că Bart Connors se 
afla în Italia şi că deci apartamentul său era gol, Ruth 
Fryer l-ar fi putut folosi, singură sau cu cineva, pentru 
nişte escapade amoroase. Sau, neştiind că Bart este în 
ltalia, avea de gând să-i facă o surpriză. Ceea ce 
presupune că avea o cheie, pe care i-a luat-o criminalul. 
Sau John Winslow, aflată într-o stare avansată de beţie, |- 
a lăsat chiar ea să intre. 

— Domnule Fletcher, nu, ce spui dumneata nu este 
deloc plauzibil, îl contrazise Flynn, dând din cap. 
Cucoana aia, Winslow, se găsea, după câte ai spus chiar 
dumneata, într-un băruleţ, la „Bullfinch”. Ruth Fryer ţi-ar 
fi văzut valizele dumitale la intrare, şi ar fi remarcat 
etichetele de pe ele, cu numele de Peter Fletcher. lar 
lucrul ăsta ar fi făcut-o să plece imediat. Domnule 
Fletcher, pentru ultima oară, refuz să cred că Ruth Fryer 
s-a sinucis! 

— Doamne Sfinte, câtă lipsă de imaginaţie! exclamă 
Fletch. Bine, n-am ce să fac şi o accept. Deci, întrebarea 
mea rămâne în picioare: cine avea cheia 
apartamentului? Eu. 

Şi începu să numere apoi pe degete: 

— Apoi, doamna Sawyer, pe care ai eliminat de pe 
listă... 

— Este inocentă ca un miel proaspăt născut. 

— ... Joan Winslow... 

— Eh! Nu e în stare de nimic! 

— ... Bart Connors... 

— Mda, ăsta s-ar putea. Grover, parcă ne-am gândit şi 
noi la el, nu? 

— ... Şi Lucy Connors. 

— Lucy Connors... făcu inspectorul gânditor. 


— Haideţi mai întâi să-l luăm la puricat pe Bart 
Connors. 

— Adică, suspectul dumitale favorit, de la bun început. 
Ai atâta pică pe Bart ăsta, că mie a început să-mi fie 
simpatic. 

— Se pare că acum vreo jumătate de an, Bart Connors 
a fost victima unui şoc sexo-psihologic. Soţia lui l-a 
părăsit pentru o altă femeie. Doamna Sawyer afirmă că 
din acel moment, a devenit hiperactiv, din punct de 
vedere sexual. Pe la el au început să se perinde o 
grămadă de femei. Am fost convinşi că a plecat în Italia 
duminică. Dar de fapt, nu a părăsit Bostonul decât marţi 
seara, la ora nouă, ca să meargă la Montreal, lucru care 
este cel puţin curios. lar John Winslow pretinde că l-ar fi 
văzut chiar înainte de a fi comisă crima, într-un băruleţ 
din apropierea casei lui, în compania unei femei, despre 
care crede că ar putea fi Ruth Fryer. 

— Cum am putea avea încredere în spusele lui Joan 
Winslow? Primul avocat de pe stradă ar face ce-ar vrea 
din ea în câteva minute. 

— Flynn, de ce refuzi tu să întrevezi posibilitatea ca 
Bart Connors să fie criminalul? 

— Habar n-am. 

— Doar ştim că a plecat mai târziu din Boston, tocmai 
fiindcă a încercat să convingă o femeie să-l însoţească, o 
femeie care în cele din urmă, i-a refuzat invitaţia. 

— Mda, e adevărat că eu am nişte prejudecăţi. Uite, 
mă gândesc la el ca la un avocat, care pe deasupra, mai 
este şi un om de vază în oraşul ăsta. 

— Păi, tocmai de-asta a fost atât de prudent, încât a 
făcut ca bănuielile să cadă asupra altcuiva. 

— Nu văd de ce ar trebui să fie neliniştit. Doar putea 
să scape de cadavru într-o mie de moduri. 

— Trebuia să ia avionul. Era cunoscut prin cartier, încă 
era devreme. Ştia că trebuia să sosesc. 

— Or fi şi astea nişte motive, dar în seara aia, Ruth 
Fryer nu a avut niciun fel de contact sexual. 


— Corect, Flynn, corect. L-a refuzat, pur şi simplu. ŞI 
refuzul ăsta, care s-a adăugat faptului că fusese părăsit 
de soţia sa, l-o fi scos din minţi. 

— Ce spui tu este doar o ipoteză. 

— Flynn, ca să fiu sincer, nu cred că i-ai acordat lui 
Bart Connors toată atenţia pe care ar fi meritat-o ca 
suspect. De altfel, nici măcar nu ştii că prietenul lui Ruth 
Fryer, un tip pe nume Clay Robinson, a sosit la Boston 
marţi după-amiază, pentru a petrece împreună cu ea 
câteva zile. 

— Zău? Grover, asta dovedeşte o incompetenţă crasă 
din partea noastră! 

— Dacă admitem faptul că Ruth Fryer îl cunoştea pe 
Bart Connors, şi era convinsă că acesta se găsea în Italia, 
atunci de ce nu l-a invitat pe Clay Robinson în 
apartamentul lui Connors? 

— De ce să se fi dus în apartamentul acestuia, când ar 
fi putut la fel de bine să meargă într-un hotel? 

— Pur şi simplu din cauza confortului. 

— Da, dar în cazul ăsta, ar fi trebuit să-i explice 
prietenului ei de unde avea cheia apartamentului. 

— Da, mă rog, e posibil. 

— Şi în afară de asta, domnule Fletcher, nimic nu 
dovedeşte că ar fi avut o cheie. Bagajele dumitale se 
găseau chiar la intrare... 

— Bine, bine! Hai să vorbim atunci despre Joan 
Winslow. 

— Doamne Sfinte, Grover! la uită-te ce ne aşteaptă! 

— Flynn, să ştii că sunt obosit de rolul de suspect pe 
care îl joc. 

— Sunt gata să pariez că eşti sigur că tablourile care 
te interesează se află în Texas. 

Vocea lui Flynn abia dacă se auzea. 

— Vrei să pleci din Boston. 

— Domnule inspector! N-am auzit nimic din ce-aţi 
spus! se plânse Grover. 

— N-are importanţă. În regulă, domnule Fletcher, 


continuă te rog. 

— Va să zică, Joan Winslow are o cheie de la 
apartamentul lui Connors. Îl iubea pe acesta. ÎI iubea cu 
pasiune. lar el a respins-o fără milă. Joan îl ura, ca şi pe 
femeile care treceau prin apartamentul lui. 

— Şi atunci, cum îţi imaginezi dumneata scena? 

— Nu prea îmi dau bine seama. Joan Winslow o fi auzit 
pe cineva în apartamentul de lângă ea. Ştia că Bart se 
află în Italia. A intrat şi a dat peste Ruth Fryer 
dezbrăcată. Crezând că poate aceasta îl aştepta pe 
Connors, o fi avut o criză de nebunie şi a lovit-o pe 
săraca Ruth cu sticla în cap. 

— Şi cine a aranjat celelalte sticle cu whisky? 

— Tot ea. Doar cunoştea casa. Cred că era la curent 
cu faptul că trebuia să sosesc. Sau, văzând valizele mele 
a dedus că trebuia să mă întorc. Sau, altă variantă mai 
poate fi şi încercarea ei de a-i pune crima în cârcă lui 
Connors. 

— Mă rog, şi presupunerile astea, tot ipoteze rămân. 

— Să ştii că Joan Winslow îl acuză pe Connors chiar 
mai vehement decât mine. A afirmat că femeia cu care 
acesta se afla la „Bullfinch”, nu era alta decât Ruth Fryer. 

— De acord, dar spune-mi, când o să începem să 
vorbim şi despre tine? 

Grover dă semne de nerăbdare. 

— Eu cred că am vorbit destul. Nu aţi încetat nici 
măcar o clipă să mă consideraţi principalul suspect, fără 
să vă mai gândiţi deloc şi la altceva. 

— Şi la ce ar fi trebuit să ne gândim, mă rog frumos? 

— Intâi şi întâi, pot să-ţi spun că nu aţi găsit cheia de 
la camera lui Ruth. 

— Pe care de altfel nu mi-ai dat-o niciodată. 

— Nici nu aveţi nevoie de ea. Pe de altă parte, nici nu 
ştiaţi că Joan Winslow avea o cheie de la apartamentul 
lui Connors. 

— Asta a fost o scăpare din partea noastră. Datorită 
lipsei mele de experienţă. 


— Nici n-aţi ştiut că prietenul lui Ruth Fryer, Clay 
Robinson, era la Boston marţi după-amiază. 

— De unde am fi putut să ştim asta? 

— Nici măcar nu aţi luat legătura cu Bart Connors. 

— Of, iară Connors! Ar trebui să te cam fereşti de 
ideile fixe. 

— Şi, colac peste pupăză, pot să bag mâna în foc că 
nu v-aţi gândit nici chiar la cel mai important lucru. 

— Dă-ţi şi tu seama, cu moartea consilierei municipale 
pe cap... 

— Flynn, doar n-ai de gând să mă bagi la zdup pentru 
simplul motiv că eşti distrat? 

— Vai de mine, ai început să vorbeşti ca Grover! Un 
poliţist sigur de el, trebuie să fie bănuitor până în 
măduva oaselor. 

— Flynn, îmi pare rău, dar vreau ca lucrurile să 
progreseze într-un fel. 

— Păi, o să ne străduim, răspunse acesta. 

— Lucy Connors, adăugă Fletch. 

— Ce-i cu Lucy Connors? 

— Avea o cheie de la apartamentul lui Connors. 

— Serios? Ai vorbit cu ea? 

— Da. 

— Ce mai activitate! Şi când? Adică nu, nu-mi spune. 
Pun pariu că locuieşte în Brooklin. 

— Aşa este. 

— lar tu ai fost în Brooklin, mai înainte de a veni la 
mine. 

— Flynn, să ştii că Lucy Connors s-a întors din Chicago 
marţi seară, cu un avion al companiei T.W.A. 

— Doamne fereşte! 

— Ba mai mult a trebuit să inventeze o scuză pentru 
prietena ei, ca să-i explice întârzierea. 

— Domnule Fletcher, mă uimeşti cu activitatea asta 
pe care ai depus-o. Efectiv, nu-mi revin! 

— A admis că are o fire violentă. L-a lovit pe Bart de 
mai multe ori. Acesta abia reuşea să-şi ascundă 


vânătăile. Lucy Connors şi prietena ei nu sunt adversare 
ale violenţei sexuale. 

— Domnule Fletcher, pesemne că eşti un jurnalist de 
mâna-ntâi, de eşti în stare să afli ce se petrece în patul 
oamenilor. 

— Lucy Connors a luat avionul spre Boston. A văzut-o 
în avion pe Ruth Fryer şi a remarcat-o. A acostat-o şi i-a 
vorbit despre magazinul ei. Ruth era o fată tânără şi 
inocentă. Nu i-a trecut nicio clipă prin cap că acea 
femeie, mai în vârstă ca ea, ar putea avea gânduri 
necurate în ceea ce o privea. Cele două femei s-au dus 
împreună la hotelul de la aeroport, unde locuia Ruth. 
Aceasta s-a schimbat şi şi-a pus o rochie frumoasă, în 
cinstea noii ei prietene, care era proprietara unui 
magazin de modă. Nu l-a aşteptat pe Clay Robinson, 
întrucât nu ştia că acesta avea de gând să vină. Ruth era 
o stewardesă care se plictisea într-un oraş care îi era 
străin. Peste o lună, trebuia să se mărite. O femeie a 
invitat-o să bea cu ea un păhărel şi să-şi petreacă seara 
împreună. Ce motiv ar fi avut s-o refuze? Doar se simţea 
în deplină securitate. 

— Corect, şi eu aş fi văzut lucrurile aşa, admise Flynn. 

— Un bărbat şi o femeie pot lua o cameră într-un 
hotel, dar lumea încă se mai uită cruciş când este vorba 
despre două femei. 

— Este foarte adevărat. 

— Lucy nu putea s-o invite pe Ruth Fryer la ea acasă, 
fiindcă acolo o aştepta Marsha. 

— Cu alte cuvinte, îi luă Flynn vorba din gură, ştiind că 
Bart este în Italia, dar neştiind că trebuie să soseşti tu, 
sau ştiind, dar nepăsându-i de asta, fiindcă în fond, 
apartamentul încă îi aparţinea de drept, a invitat-o pe 
Ruth în locul care pentru o perioadă de timp 
determinată, este apartamentul tău. 

— Exact. Şi după ce au ajuns acolo, Ruth şi-a dat 
seama că Lucy are de gând s-o seducă. Fiind tânără şi 
logodită, nu avea înclinații de genul ăsta. Aşa că i-a 


rezistat lui Lucy. În toiul acţiunii, i s-a rupt rochia, şi s-a 
refugiat în hol. Lucy, care este adepta unor preliminarii 
violente, s-a luat după ea. Să nu uităm faptul că Lucy nu 
prea avea habar de modul în care trebuie seduse 
tinerele. Aşa că şi-a pierdut capul. Se prea poate ca 
refuzul lui Ruth s-o fi rănit, încât a devenit turbată de 
furie. 

— Şi s-a folosit de sticla de whisky pentru a-i zdrobi 
capul lui Ruth. 

— Apoi, a şters sticla şi a pus-o la loc. A aranjat şi 
restul sticlelor în dulap, ştiind că doamna Sawyer o să fie 
obligată să le mişte din loc. În orice caz, amprentele ei n- 
ar fi avut nicio importanţă. 

— După care a umplut cana cu apă, ştiind că după ce 
te vei întoarce acasă de la masă şi vei găsi corpul, prima 
ta reacţie va fi aceea a unui om normal, adică să-ţi torni 
un pahar cu whisky. Aşadar, pe sticlă aveau să se afle 
amprentele tale. 

— Exact. 

— Mda, un plan diabolic, n-am ce spune. Cum ai reuşit 
să stai de vorbă cu Lucy Connors? 

— l-am spus că lucrez la un ziar. 

— Aha. Fletcher, am impresia că ancheta ta a cam 
depăşit-o pe a noastră. 

— Lucrul care m-a intrigat de la bun început, este că 
povestea asta pare să se explice printr-o pasiune 
sexuală. Victima era dezbrăcată. Era şi frumoasă. Şi cu 
toate astea, autopsia nu a relevat niciun raport sexual. 

— Ceea ce este într-adevăr surprinzător, admise 
Flynn. 

— Lucru cât se poate de normal, dacă asasinul a fost o 
femeie. 

— Fir-ar să fie! Explicaţia asta trebuia să ne sară în 
ochi! 

— Lucy avea o cheie de la apartamentul lui Connors. A 
văzut-o pe Ruth la aeroport şi fata i-a plăcut. Ce putea fi 
mai normal? Nu puteau merge la hotel, fiindcă ar fi fost 


cam riscant. Lucy era o femeie violentă, iar Ruth i-a opus 
rezistenţă. 

— Mda, se pare că arestarea este iminentă, spuse 
Flynn, ridicându-se. 

— Stă în Brooklin. Pe Fenton Street, la numărul 58, 
adăugă Fletch, ridicându-se şi el de pe scaun. 

— Ai notat, Grover? 

— Da, domnule inspector. 

— Ei bine, Frank, spuse Fletch, ce zici dacă am să te 
rog să-mi faci un serviciu? 

— Doar îţi datorez aşa ceva, nu? 

— Atunci, scuteşte-mă te rog de tipii ăia care mă 
filează. 

— E în regulă, s-a rezolvat. Grover, să ai grijă să le 
comunici că supravegherea lui Fletcher a luat sfârşit. 

— Am înţeles, domnule inspector. 

— Fletcher, o să fii mai târziu acasă? 

— Mai târziu? Nu ştiu, probabil că da. 

— Atunci o să te sun ca să te ţin la curent. 

— Îţi sunt recunoscător pentru asta, Frank. 

— Sunt convins, Fletcher. Sunt convins. 


36 


Sylvia şi Andy se mirară de modul în care se 
îmbrăcase Fletch. Acesta îşi pusese o pereche de blue- 
jeans, un pulover pe gât bleumarin, cizme, un 
impermeabil şi o şapcă tot bleumarin. Le spuse că 
trebuia să plece. 

Şi că nu se va întoarce la ora mesei. 

Ceea ce era cât se poate de adevărat. 

Cu toate că poliţiştii nu-l mai urmăreau, intră în 
bucătărie şi ieşi din reflex pe scara de serviciu. In orice 
caz, străduţa unde ieşise îl ajuta să ajungă mai repede la 
garajul din River Street. 


Aflat la volanul furgonetei sale vopsite în negru, cobori 
Newbury Street, apoi o luă spre vest. La ultimele două 
etaje ale clădirii de la numărul 60, din Newbury Street, 
încă mai era lumină. Traversă Massachusetts Avenue şi 
după ce ajunse la autostrada spre Massachusetts, 
continuă să meargă spre Vest. Conducea fără să se 
grăbească, ronţăind covrigi şi fredonând o melodie care îi 
plăcea mult. Când ajunse în apropiere de Weston, o luă 
la stânga, şi după ce trecu de al doilea semafor, urcă 
până în vârful colinei. Peisajul era scăldat de razele lunii. 
După ce trecu de terenul de golf, micşoră viteza, fiind 
atent la vechile ferme şi la construcţiile recente care se 
perindau prin faţa ochilor săi. 

Zări din depărtare locuinţa lui Horan, cufundată în 
întuneric. 

Îşi continuă drumul, până în centrul Westonului. 

Pe strada principală a orăşelului, văzu o cabină 
telefonică, situată în apropierea unei farmacii. Parcă 
maşina lângă cabină şi îşi aruncă privirea la ceasul de la 
mână. 

Era nouă şi cinci minute. Luni seara. Se găsea în 
Massachusetts de şase zile şi şase ore. 

Intră în cabina telefonică şi formă numărul lui Ronald 
Risom Horan, din Boston. 

Acesta răspunse imediat. 

Cu o lamă de chewing-gum în gură şi cu nările strânse 
în degetele mâinii stângi, Fletch întrebă: 

— Domnul Horan? Aici este comisariatul de poliţie din 
Weston. S-a declanşat sistemul de alarmă de la locuinţa 
dumneavoastră. Becul de la monitorul nostru de control 
s-a aprins. 

— Adică ce, asta înseamnă că în casa mea se află 
cineva? 

— Tot ce se poate. Probabil un hoţ. 

— Aţi trimis pe cineva? 

— O să trimitem imediat maşina. Cum o s-o localizăm, 
o s-o şi trimitem. 


— Ce înseamnă: Cum o s-o localizăm? 

— Păi, încă nu a răspuns la apelurile noastre prin 
radio. 

— Fir-ar să fie! Luaţi legătura cu ei neapărat şi 
trimiteţi-i acolo! 

— Da, domnule, n-aveţi nicio grijă. 

— Vin şi eu cât pot de repede. 

— Cum doriţi. Ştiţi unde este comisariatul? 

— Cine a spus că o să vin la comisariat? O să mă duc 
direct la mine acasă. 

Şi Horan închise. 

Fără a se grăbi, Fletch ajunse la locuinţa negustorului 
de tablouri. 

Conduse maşina până în spatele casei. Farurile 
luminară aleea care ocolea garajul prin dreapta. Ocoli 
garajul şi băgă maşina cu spatele lângă tractor. Apoi 
stinse farurile. 

Cobori din maşină şi se îndreptă spre garaj. Spatele 
casei şi o latură a acesteia erau în bătaia lunii. Nu-i mai 
rămânea decât să găsească o piatră. 

Se apucă să analizeze pentru a doua oară sistemul de 
alarmă montat pe veranda din spate, având grijă să nu 
lase vreo amprentă. Uşa din spate era formată din şase 
carouri, fiecare dintre ele fiind prevăzut cu două fire ale 
sistemului de alarmă. Fletch sparse cu piatra caroul cel 
mai apropiat de clanţă, ceea ce provocă ruperea firelor. 
Imediat se auzi răsunând o sonerie de alarmă, cu 
adevărat înfricoşătoare, stridentă şi isterică. Îşi imagină 
cum pe monitorul de control din comisariatul poliţiei din 
Weston se aprinse un bec. 

Cobori treptele verandei şi aruncă piatra în direcţia 
pădurii. 

Traversă apoi aleea şi se îndreptă spre tufişuri. 
Lumina lunii era atât de puternică, încât fu nevoit să se 
afunde în ele. Din locul în care se oprise, putea vedea 
clar aleea şi spatele casei. 

Uriaşele faruri ale Rolls-Royce-ului nu întârziară să se 


arate. Maşina se opri în faţa aleii. Lumina farurilor inundă 
pietrişul aleii. 

Horan oprise maşina în aşa fel încât să poată vedea la 
lumina farurilor veranda din spate. Traversă aleea 
alergând şi urcă treptele în goană. Pantofii săi zdrobiră 
cioburile de sticlă ale caroului spart. Se aplecă să 
examineze ceva, după care scoase cheia şi deschise uşa. 

Peste câteva clipe, se aprinse lumina de la bucătărie. 

Apoi, imediat, soneria de alarmă încetă să mai sune. 

Ferestrele de la parter şi de la etajul întâi din spatele 
casei se mânjiră de pete de lumină aruncate de un bec 
aprins în interiorul casei. 

Brusc, la etajul întâi, se lumină o fereastră. 

Fletch trase concluzia că în afară de bucătărie, Horan 
nu aprinsese lumina decât în acea cameră de la etaj. 

Dinspre şosea, se auzi zgomotul unei maşini. Un 
girofar albastru anunţa sosirea maşinii poliţiei. Sirena nu 
fusese cuplată. 

Maşina se opri în spatele Rolls-ului. Unul dintre poliţişti 
o ocoli, mângâindu-i o aripă. 

Horan coborâse pe verandă. 

— Domnul Horan? 

— De ce aţi întârziat atât? 

— Am venit imediat cum am primit semnalul la 
monitorul de control. 

— Glumiţi! Mie, care am venit tocmai de la Boston, mi- 
a trebuit mai puţin timp ca să ajung aici, decât vouă! 

— Asta-i maşina dumneavoastră? 

— Lăsaţi naibii maşina! La ce mai plătim atâtea taxe, 
dacă poliţia nu ne oferă protecţie? 

Poliţiştii urcară pe verandă. Siluetele lor proiectau pe 
pământ umbre uriaşe. 

— Domnule Horan, să ştiţi că plătiţi taxe, fiindcă nu 
aveţi de ales. 

— Cum te numeşti dumneata? 

— Cabot, domnule. Am numărul de înmatriculare 92. 

Celălalt poliţist spuse: 


— Chuck. E spart un carou din uşă. 

— Fir-ar să fie! exclamă Horan. 

— Vi s-a furat ceva? întrebă Cabot. 

— Nu. 

— Probabil că soneria de alarmă i-a pus pe goană. 

— Din fericire, spuse Horan. Fiindcă văd că nimic 
altceva nu-i poate speria pe indivizii ăştia. 

— Putem să vă punem în locul caroului spart o bucată 
de lemn, se oferă Cabot. Oricum, trebuie să aruncăm o 
privire înăuntru. 

Luminile din casă începură să se aprindă şi să se 
stingă, marcând trecerea celor trei. Horan îi plimbă prin 
toată casa. 

Pământul era rece. Fletch îl simţea prin cizme. 

După ce terminară de inspectat casa, poliţiştii îl 
ajutară pe Horan să fixeze o placă de lemn pe uşă. 

— Domnule Horan, locuiţi aici, sau la Boston? 

— Şi aici şi la Boston. 

— Mâine dimineaţă, ar trebui să vă reparaţi uşa. 

— Bine, bine, ştiu eu ce am de făcut. 

Poliţiştii se îndreptară spre maşina lor, cu paşi lenți. 

De pe trepte, Horan le strigă: 

— Şi data viitoare, încercaţi să veniţi mai repede! 

Maşina poliţiei întoarse în loc şi începu să se 
îndepărteze pe alee. Girofarul se stinse. 

Horan intră în casă şi stinse toate luminile. Apoi ieşi şi 
închise uşa cu cheia. 

Cobori încet treptele, urcă în Rolls, întoarse maşina şi 
o luă şi el pe alee. 

De îndată ce luminile de poziţie ale Rolls-ului 
dispărură din vedere, Fletch ieşi din tufişuri, traversă 
rapid aleea şi urcă treptele verandei. 

Cu mâna protejată de o batistă, apăsă placa de lemn. 
Cuiele în care era prinsă nu opuseră o rezistenţă prea 
mare. Bucata de lemn căzu cu zgomot pe podeaua 
bucătăriei. 

Fletch se aplecă, îşi trecu mâna prin deschizătură, 


împinse zăvorul şi deschise uşa dinăuntru. 

Bâjbâi niţel, după care apăsă pe comutator. Lumina se 
aprinse în bucătărie. 

Fletch speră ca vecinii treziţi de sistemul de alarmă, 
erau liniştiţi de faptul că poliţia intervenise, aşa că 
lumina aprinsă nu mai avea de ce să le pară suspectă. 
Casa nu rămăsese în întuneric decât câteva minute, cât 
timp durase până să plece Horan. 

Fletch aprinse luminile pe măsură ce se îndrepta spre 
scara ce conducea la etaj. Urcă scara alergând, străbătu 
un culoar şi intră în încăperea în care aprinsese Horan 
lumina. 

Înăuntru se afla un dulap uriaş în perete. 

Uşa acestuia nu era închisă cu cheia. 

Lumina din cameră deşi nu foarte puternică, îi 
permise totuşi lui Fletch să distingă cu claritate cele trei 
obiecte de dimensiuni impunătoare, care se aflau în 
interiorul dulapului. 

Chiar în mijloc, pe jos, se găsea o statuetă. Calul lui 
Degas. 

Îl apucă cu grijă şi-l puse în mijlocul încăperii. 

Dădu apoi la o parte câteva cearceafuri şi descoperi 
mai multe tablouri, proptite de pereţii dulapului. 

Scoase afară primele două. 

Unul, era un Picasso, de dimensiuni mici. 

Celălalt, era un Modigliani. 

Întreaga colecție de Grassi se găsea acolo. 
Şaisprezece tablouri, printre care şi calul lui Degas. 

Cobori cu cele două tablouri şi le lăsă în bucătărie. 

Alergă până în locul unde-şi lăsase maşina şi o aduse 
în marşarier până în dreptul verandei. Cobori şi-i 
deschise uşile din spate. 

Băgă înăuntru tablourile şi le aranjă cu grijă pe pătură. 

Transportul restului tablourilor îi luă aproape o 
jumătate de oră. 

Înainte de a pleca, închise uşa dulapului şi şterse 
urmele pe care bănuia că le lăsase pe mânerul acesteia. 


Parcurse apoi tot traseul din casă în sens invers, 
stingând luminile şi verificând dacă mai lăsase vreo urmă 
a trecerii sale. În bucătărie, puse la loc bucata de lemn în 
uşă şi o fixă în cuie. 

Pe autostrada spre Boston, avu grijă să nu depăşească 
viteza legală. 

Continua să aibă o părere proastă despre politie, dar 
având în vedere împrejurările, era inutil să rişte în vreun 
fel. 

— Domnul Fletcher? La telefon este François Xavier 
Flynn. 

— Da, domnule inspector, te ascult. 

— Te-am trezit cumva? 

Peste un sfert de oră urma să fie miezul nopţii. 

— Tocmai făceam un duş. 

— Sunt pe punctul de a duce la îndeplinire executarea 
a două mandate de arestare. Parcă ăsta este termenul 
pe care trebuie să-l folosească un poliţist experimentat, 
nu? 

— Nu prea ştiu. 

— În orice caz, mandatele sunt gata semnate. 

— Perfect. 

— Primul, se referă la Ronald Risom Horan, asasinul 
lui Ruth Fryer. 

Fletch aşteptă continuarea, dar Flynn nu mai spuse 
nimic. 

— Poftim? 

— Da, ai auzit bine. Horan a omorât-o pe Ruth Fryer. 
Greu de crezut, nu-i aşa? 

— Dacă aşa spui dumneata... 

— Aşa spun eu. 

— Hm, mi se pare absurd. Chiar Horan? 


— Chiar el. În momentul de faţă, se găseşte într-o 
maşină a poliţiei care se îndreaptă spre prefectură. Da, 
cum îţi spuneam, cine poate ştii ce se află într-un om? 
Într-un om atât de respectabil! 

Fletch asculta, respirând pe gură. 

— A trebuit să-l aşteptăm să se întoarcă acasă. A 
pretextat că făcuse o plimbare la ţară, ca să profite de 
clarul de lună. Şi bineînţeles şi noi a trebuit să inventăm 
un pretext ca să stăm de vorbă cu el. Aşa că te rog să 
mă scuzi, dar m-am folosit de unul dintre subterfugiile 
dumitale. L-am convins să-mi acorde o întrevedere, 
pomenindu-i despre tabloul lui Ford Madox Brown, care 
se află în apartamentul dumitale. l-am spus că aş fi 
interesat să-l cumpăr. Sper că n-am stâlcit numele? 

— Câtuşi de puţin. 

— l-am şi precizat faptul că este vorba despre o 
lucrare din secolul trecut, ca să-i arăt că am intenţii 
serioase. Ce zici, m-am descurcat bine? 

— La perfecţie, inspectore. 

— În orice caz, sunt convins că l-am impresionat, 
fiindcă mi-a acordat o întrevedere. Arestarea lui n-a 
ridicat nicio problemă. L-am lăsat pe Grover să se ocupe 
de restul detaliilor. Ştii, este înnebunit să-i informeze pe 
cei arestaţi despre drepturile lor, mai ales când ăştia 
sunt acuzaţi de crimă. 

— Inspectore, dar ceva... 

— Al doilea mandat m-a autorizat să-i percheziţionez 
locuinţele din Boston şi din Weston. 

— Weston? Ce, în Weston? 

— Horan mai are o casă în Weston. Un orăşel situat la 
vreo douăzeci de kilometri la vest de Boston. Mă rog, aşa 
spune Grover. 

— Hm, ce chestie! În „Who's who” nu este indicată 
nicio adresă a lui Horan în Weston. 

— Da, pentru că eu sunt convins că domnul Horan 
este un individ discret, dacă înţelegeţi ce vreau să spun. 
Nici în anuarul telefonic din Weston nu-i figurează 


numele. 

— Şi atunci, cum de aţi aflat că mai are o casă acolo? 

— Ei, avem şi noi mijloacele noastre, domnule 
Fletcher. 

— Inspectore, dar ceva... 

— De fapt, te-am sunat ca să te rog următorul lucru: 
întrucât eşti critic de artă şi chiar unul cu renume, cred 
că poţi recunoaşte tablourile care aparţin colecţiei de 
Grassi. Aşa că te-aş ruga să mă însoţeşti. Acum, te sun 
de la galeria Horan. 

— Serios? 

— Zău. O să aruncăm o privire pe-aici, şi dacă n-o să 
găsim nimic, o să dăm o fugă până-n Weston. 

— Noi? Adică şi eu? 

— Sper că nu-ţi stric vreun program. 

— Inspectore, de ce crezi că Horan ar avea tablourile? 
El este doar negustor de tablouri. Nu intervine în 
tranzacţii decât în momentul în care i-o cer clienţii. 

— ŢI-l trimit pe Grover. O să fie la tine acasă în câteva 
minute, dacă n-o fi şi ajuns. Dacă eşti de acord să mă 
însoţeşti, cu toate că ora este foarte nepotrivită, ţi-aş 
rămâne recunoscător. 

— Inspectore, dar ceva... 

— Ştiu, domnule Fletcher. Ceva. Eşti de acord să vii cu 
mine, ca să mă ajuţi să-mi îndrept greşelile făcute? 

— Bineînţeles, inspectore, nici nu se pune problema. 

— Bravo, băiatule, bravo. 

Fletch nu închise imediat telefonul. Palma îi era 
inundată de transpiraţie. 

Se duse apoi în dormitor, îşi scoase jeans-ii şi 
puloverul, le aruncă în sertarul unei comode, şi se 
îmbrăcă într-un costum de tweed. 

Din pat, Andy îl întrebă: 

— Cine era? 

— Poliţia. Flynn. 

— Şi unde pleci? 

— L-au arestat pe Horan. Zice că el ar fi omorât-o pe 


Ruth Fryer. 

Angela se ridică în capul oaselor. 

— Cine, fata al cărui cadavru l-ai găsit tu? 

— Da. Probabil că şi-o fi pierdut capul. 

Uşa se deschise şi apăru Sylvia, purtând o cămaşă de 
noapte vaporoasă. 

Fletch nu se putu împiedica să nu-i remarce 
farmecele. 

— Ce se întâmplă? Unde pleci? Angela, spune-mi ce se 
petrece aici? 

Fletch ieşi pe uşa apartamentului în goană. 

In faţa blocului, îl aştepta un Ford de culoare neagră. 

Fletch aruncă o privire rapidă furgonetei negre 
parcate în faţa Fordului Ghia pe care îl închiriase. 

Se urcă apoi în faţă, lângă Grover. 

Acesta porni motorul. 

Fletch i se adresă: 

— Bună-seara, Grover. 

— Bună-seara. Nu mă numesc Grover. 

— Nu? 

— Nu. Numele meu este Whelan. Richard T. Whelan. 

— Zău? 

— Zău. Sergent Richard T. Whelan. 

In timp ce maşina dădea colţul în Newbury Street, 
Fletch afirmă: 

— Şeful tău, e un tip dat naibii! 

La care, sergentul Richard T. Whelan răspunse: 

— Mada. O adevărată pramatie. 

Uşa galeriei Horan era deschisă. 

Fletch o închise, conştient de pagubele pe care le-ar fi 
putut provoca o astfel de neglijenţă într-un interior 
destinat unei temperaturi constante. O luă apoi la fugă 


spre biroul lui Horan. 

Flynn era aşezat în spatele biroului stil Ludovic XVI, 
inventariind conţinutul sertarelor. 

Tabloul lui Picasso, „Vino, viola, mademoiselle” se afla 
tot pe stativ. 

— Aha, ai venit! exclamă Flynn. Bună-seara, Peter 
Fletcher. 

— Bună-seara, inspectore. Uite, ăsta este unul dintre 
tablourile colecţiei de Grassi. 

— La asta mă gândeam şi eu. Frumos birou, nu-i aşa? 
Păcat că nu ai înclinații de spărgător, nu? 

Fletch stătea între tablou şi birou, cu mâinile în 
buzunare. 

— Inspectore, faptul că Horan deţine tabloul ăsta, nu 
presupune neapărat să le aibă şi pe celelalte. 

— Ba eu cred că da. 

Cu o expresie de regret pe figură, Flynn se ridică de la 
birou. 

— Hai să facem împreună turul casei. Sper că poţi 
recunoaşte tablourile din colecţia de Grassi. 

— Bineînţeles. 

— Atunci, hai să dăm o raită! 

— Inspectore, tabloul ăsta de Picasso se află aici, 
pentru că eu i-am cerut lui Horan să mi-l găsească şi să 
negocieze vânzarea lui. Un tip, pe nume Cooney, i l-a 
trimis din Texas. 

— Aha. 

Se urcară împreună într-un lift mic. 

— Şi Horan mi-a mai spus că anul trecut, a mai 
cumpărat de la Cooney ăsta, încă unul sau două tablouri. 

— Eşti sigur? întrebă Flynn. 

După care închise uşa liftului. 

— Aşa mi-a spus el. Dacă m-a minţit, înseamnă că te 
mint şi eu. 

Flynn apăsă pe butonul celui de-al doilea etaj. 

— Şi crezi că tablourile astea pe care le-a cumpărat de 
la Cooney, erau tablourile colecţiei de Grassi, care 


figurau în catalogul lui? întrebă el. 

— Păi, ce să cred altceva? 

— O grămadă de alte lucruri. Există o grămadă de alte 
explicaţii. 

La etajul al doilea intrară într-un salon spaţios, mobilat 
cu gust. 

— Ce frumos este! recunoscu Flynn. Nu poţi reproşa 
cuiva că ţine la lucrurile lui. 

Şi întorcându-se spre Fletch, îi spuse: 

— Bine, şi acum, ce anume căutăm? 

Acesta dădu din umeri: 

— Pentru început, cincisprezece tablouri, şi un cal de 
Degas. 

— Bănuiesc că o sculptură, nu? 

— Da. 

— Parcă jos, la parter, era o sculptură. O balerină, nu? 

— Da. Şi aia era un Degas, confirmă Fletch. 

— Da, dar nu era un cal. Sâmbătă, când am fost la 
dumneata acasă, mi-ai spus că în colecţia de Grassi, au 
existat nouăsprezece piese. 

— Exact. Două. Dintre ele au fost vândute prin 
intermediul acestei galerii. A treia, un Picasso, este jos. 
Mai rămân deci cincisprezece tablouri şi o sculptură. 

— Lucrările astea au cumva vreo caracteristică 
comună? 

După ce-şi termină de pus întrebarea, Flynn intră într- 
o cămăruţă întunecată. 

— Nu prea, răspunse Fletch. Provin din şcoli de pictură 
şi epoci diferite. Marea majoritate sunt semnate de 
italieni. 

— Probabil că aici este bucătăria. 

înăuntru, se aflau doar dulapuri de un alb strălucitor, 
ca de spital. 

— Aici nu este nimic, spuse Flynn. 

Introducându-se din nou în salon, îi spuse lui Fletch: 

— Sper că te uiţi peste tot, da? 

— Mă uit, mă uit. 


În spatele pianului se găseau câteva tablouri fără 
valoare, iar deasupra canapelei, un Mondrian de 
dimensiuni mari. 

Flynn deschise o uşă şi aprinse lumina dintr-un mic 
birou ce dădea în salon. 

— la vino şi spune-mi dacă vezi ceva aici. 

Fletch intră în încăperea care părea să fie tot un birou, 
dar de dimensiuni mai mici. Pe un perete, atârna un 
Sisley. Veşnicul drum întortocheat, predilect lui Sisley. 
Era clar că tabloul nu-şi avea locul într-o cameră atât de 
slab luminată. 

— Nu, nimic. 

— Imi place tabloul ăsta, făcu Flynn, examinându-l cu 
atenţie. 

Urcară scările până la etajul al treilea. 

Pe palier, îi întâmpină valetul. Îmbrăcat într-un halat 
de culoare închisă, stătea respectuos deoparte, cu figura 
alungită pe care i se putea citi un regret sincer. Era cât 
se poate de evident că i-ar fi plăcut să pună o mulţime 
de întrebări referitoare la ceea ce avea să-l aştepte pe 
stăpânul său cât şi pe el însuşi, întrebări pe care însă 
demnitatea lui îi interzicea să le formuleze. 

— Aha! exclamă Flynn. 

Camera în care intraseră era împodobită cu un nud de 
mărime naturală, care şoca prin perfecțiunea 
reproducerii. Singura calitate a tabloului era un puternic 
erotism pe care îl degaja. 

— Horan al nostru se pare că avea un gust intim 
aparte, făcu Flynn. Bănuiesc că puţini confraţi de-ai lui au 
văzut tabloul ăsta. 

O cameră de oaspeţi era decorată cu schiţe, iar alta 
cu fotografii. 

Fletch spuse: 

— Ţi-am spus eu, inspectore, că Horan nu are 
tablourile colecţiei de Grassi. Şi mi se pare normal lucrul 
ăsta pentru un negustor de tablouri. Este adevărat că are 
probabil mai multe opere de artă decât mulţi alţii din 


branşa lui, dar un negustor rămâne un negustor. 
Interesul lui de colecţionar rămâne pe plan secund. 

— Mda, văd şi eu. 

Valetul rămăsese în aceeaşi atitudine respectuoasă, 
pe palier. 

— Unde este camera dumitale? îl întrebă Flynn. 

— Sus, domnule. 

— Hai să ne uităm niţel prin ea. 

Valetul deschise o uşă, în spatele căruia se putea 
vedea o scară. După ce urcară câteva trepte, ajunse în 
camera valetului, care semăna cu o chilie: un pat, un 
birou, un scaun şi un şifonier. Baia era de o curăţenie 
perfectă. 

Urcară în continuare şi ajunseră în pod, unde se aflau 
obişnuitele valize goale, nişte lăzi, un mare număr de 
trepiede, un covor rulat şi nişte aplice desperecheate. 

— Îţi spun ceva trepiedele astea? îl întrebă Flynn pe 
Fletch. 

— Nimic, răspunse acesta. 

Întorcându-se din nou pe palierul de la etajul al doilea, 
Flynn i se adresă valetului: 

— Există undeva prin casa asta vreun seif? 

— Da, domnule. În biroul domnului Horan. 

— Vrei să spui că în biroul mic, nu? 

— Da, domnule. 

— L-am văzut deja. Credeam că mai există vreunul, 
mai mare. Chiar nu mai există alt seif, mai mare? 

— Nu, domnule. 

— Dacă ar fi existat, ai fi ştiut de el, nu-i aşa? 

— Bineînţeles, domnule! 

Flynn îşi puse mâna pe umărul acestuia, 

— Îmi pare rău pentru dumneata. Ai lucrat mult aici? 

— Paisprezece ani, domnule. 

Bătrânul se dădu înapoi cu un pas, retrăgându-se 
către întuneric. 

— Probabil că ai fost teribil de şocat. 

— Aşa este, domnule. 


Flynn şi Fletcher coborâră cu liftul până la etajul întâi 
şi începură să viziteze galeria lui Horan. Una dintre 
camere era absolut goală. Celelalte nu conţineau decât 
câteva tablouri, amplasate şi luminate într-un mod 
profesionist. 

— Nimic, aşa-i? se interesă Flynn. 

Galeria dădea senzaţia că se află la o expoziţie în aer 
liber. 

— N-aş spune chiar nimic, răspunse Fletch. Dar nici 
urmă de tablourile din colecţia de Grassi. 

În ciuda temperaturii constante, lui Fletch îi ardea 
fruntea, iar palmele îi erau umede. 

Flynn nu părea să fie foarte grăbit. 

— Bine, atunci, noi să dăm o fugă până la Weston, 
spuse el. 

Şi în timp ce-şi încheia impermeabilul, adăugă: 

— Politia din Weston o să ne aştepte. 

Grover îi aştepta afară, în Fordul cel negru. 

— Hai să stăm în spate, propuse Flynn. O să putem 
vorbi mai bine. 

Grover puse maşina în mişcare, o luă de-a lungul lui 
Newbury Street, după care se îndreptă spre vest. 

Fletch se retrase cât putu în colţul banchetei. 

Cu impermeabilul desfăcut şi cu genunchii depărtaţi, 
Flynn ocupa într-adevăr foarte mult spaţiu. 

— O să ratez în noaptea asta lăpticul de la ora două. 
Asta e, Elisabeth o să mă boscorodească şi gata. la 
spune-mi, cunoşti Weston-ul? 

— Nu, răspunse Fletch. 

— Cred şi eu că n-ai cum să-l cunoşti. De-abia ai ajuns 
la Boston. lar de când ai sosit, te-am urmărit într-una, de 
parcă ai fi fost un ticălos pus numai pe rele. Mi s-a spus 
că este un orăşel frumos. 

Flynn îşi drese glasul. 

— Şi săracul de Grover, n-a încetat să te acuze nicio 
clipă. Nu-i aşa, Grover? 

Sergentul Richard T. Whelan nu-i răspunse 


„pramatiei” din spatele lui. 

— De altfel, ca să fiu sincer, nici eu, continuă Flynn. 
Mă rog, mai mult sau mai puţin. Când a fost asta, ia să 
vedem... Ah, da, miercuri seara, aşa cred. Atunci eram 
convins că te vom obliga să mărturiseşti. Şi atunci, 
niciuna, nici două, ne-ai invitat la masă. Apoi, când am 
vorbit la telefon, am fost din nou sigur că o să 
mărturiseşti. Şi aşa, m-am hotărât să te cunosc mai bine. 
Din cauza asta am venit sâmbătă la tine acasă. Trebuie 
să recunosc că asta este o veche tactică de-a mea. Şi 
uite-aşa ai ieşit basma curată. 

Maşina se angajă pe autostradă. Grover conducea, 
nedepăşind viteza legală. 

— Dar când m-ai sunat duminică dimineaţa, am fost 
convins că-mi telefonezi de la vreun bar, gata să-ți 
mărturiseşti vinovăția. 

Flynn chicoti, după care adăugă: 

— Ca să-ţi uşurezi conştiinţa. 

— Încă mai pot să mă hotărăsc, spuse Fletch. 

Grover se foi pe scaun şi-i aruncă o privire prin oglinda 
retrovizoare. 

Flynn îşi drese din nou vocea şi-l întrebă: 

— Ce vrei să spui cu asta? 

— N-aş vrea să te contrazic, dar Horan n-a avut cum 
s-o omoare pe Ruth Fryer. 

— Şi cu toate astea, uite c-a făcut-o! 

— Cum aşa? 

— A lovit-o în cap cu o sticlă de whisky. Care era plină. 

— Flynn, mi se pare absurd. 

— Nici pomeneală. Avea de gând să arunce vina în 
cârca ta. 

— Dar nici nu mă cunoştea măcar. 

— Nici nu era nevoie. Şi dacă vrei să ştii, te cunoştea 
mult mai bine decât îţi închipui tu. Doar ai fost critic de 
artă. 

Flynn scoase din buzunar nişte mărunţiş şi i-l întinse 
lui Grover pentru a plăti taxa de acces. 


— ... ai făcut totuşi o greşeală. 

— Ce faci, plăteşti taxa de acces pe autostradă? 

— Drumul ăsta aparţine statului Massachusetts, iar eu 
lucrez în Boston. În ţara asta există atâtea administrații, 
încât dacă ar dispărea câteva dintre ele, tot nu li s-ar 
simţi lipsa. 

— Despre ce eroare vorbeai? 

— La câteva zile, după ce a fost răpit contele de 
Grassi, Horan a primit o scrisorică inocentă. Colac peste 
pupăză, scrisorică fusese expediată din Roma. Prin ea, i 
se cerea să găsească unul dintre tablourile colecţiei de 
Grassi. 

— Horan nu a avut cum să audă vorbindu-se despre 
cazul Grassi. Ziarele din Boston nu au pomenit lucrul 
ăsta. Doar am verificat. A 

— Şi eu am verificat. Chiar astăzi. In seara asta, l-am 
întrebat ce ziar obişnuia să citească şi mi-a răspuns că 
New York Times. Şi într-adevăr, în New York Times, s-a 
pomenit despre afacerea Grassi. 

— Fir-ar să fie! De unde să ştiu eu că citea ziarul ăsta? 

— Şi în articolele respective, a fost menţionat chiar şi 
numele tău, Peter Fletcher. Erai prezentat ca un fel de 
purtător de cuvânt al familiei de Grassi. Îţi aminteşti, ziua 
în care le-ai convins pe cele două doamne de Grassi să 
dea publicităţii starea lor financiară, pentru a-i convinge 
pe răpitori că le era imposibil să plătească 
răscumpărarea cerută. În ziar s-a menţionat lucrul ăsta. 

— Cum naiba de s-a aflat despre mine? 

— Tu eşti jurnalist, aşa că tu trebuie să ştii cum. 

— Fir-ar să fie! 

— Aşa că, bătrâne, presa a fost cea care te-a dat de 
gol. Fii liniştit, nu eşti singurul în situaţia asta şi nici n-o 
să rămâi ultimul. 

— Înseamnă că Horan a fost la curent cu fiecare 
noutate din afacerea Grassi? 

— Absolut, îi răspunse Flynn. 

Fletch îşi reluă şirul ideilor: 


— Probabil că este în cârdăşie cu Cooney ăla. 
Altminteri, cum se explică că vrea să-l protejeze atât? 

— Mda, aşa se explică lucrurile, fu de acord Flynn. 
Totul este posibil. 

— Totuşi, nu cred o iotă. 

— Aşadar, i-ai trimis de la Roma o scrisorică, prin care 
i-ai cerut să facă nişte investigaţii, i-ai pomenit despre 
tabloul ăsta nemaipomenit al lui Picasso, i-ai spus când o 
să soseşti la Boston, cât şi adresa ta de-aici. lar în ziua 
sosirii tale, seducătorul, suavul şi şmecherul de Horan, cu 
o valiză goală în mâini, s-a dus la aeroport, ca oricare alt 
călător, ca şi cum s-ar fi întors dintr-o călătorie, şi s-a 
interesat de stewardesa însărcinată cu primirea 
călătorilor zborului T.W.A. 

— Da, numai că eu nu i-am spus cu ce avion urma să 
sosesc. 

— Ştiind ziua sosirii din Roma, nu i-a fost greu deloc 
să afle restul detaliilor. Era suficient să dea un simplu 
telefon, nu? 

— Mda, aşa este. 

— Seducător cum este şi inspirând încredere cu alura 
lui de om care a reuşit în afaceri, a invitat-o pe Ruth 
Fryer la un restaurant de lux. Mai mult ca sigur că i-a 
spus că este văduv, negustor de tablouri şi profesor la 
Harvard. De ce s-ar fi temut Ruth de el? Prietenul ei se 
afla doar departe. lar ea era într-un oraş pe care nu-l 
cunoştea. Aşa că o seară în compania omului nostru i se 
părea de departe cu mult mai atrăgătoare decât 
perspectiva singurătăţii în camera ei de hotel. 

— Încă nu ai examinat lucrurile care se bat cap în cap 
în toată teoria ta. 

— Nu există aşa ceva. Ah, încă o cabină de taxare! 

Şi se mai scotoci în buzunare încă o dată. 

— Când naiba o să înceteze să mai cerşească pentru 
câţiva cenți? 

Şi îi întinse lui Grover banii necesari. 

— Va’ să zică, Horan a însoţit-o pe Ruth până la 


aeroport, a lăsat-o să se schimbe iar el a aşteptat-o la 
bar. După ce aceasta s-a întors, au băut împreună un 
păhărel. Şi apoi, mai multe. Voia să fie sigur că ai timp să 
ajungi acasă. Cât şi să pleci. Era convins mie-n sută că o 
să ieşi în oraş, să mănânci ceva. La urma urmelor, te 
aflai într-un apartament care nu era al tău, şi într-un oraş 
pe care nu-l cunoşteai. In plus, erai şi singur cuc. Trebuie 
să recunosc, că avea perfectă dreptate. 

Grover coti pe drumul care ducea spre Weston. 

— Domnul Horan prezicea corect viitorul, făcu Flynn. 

În faţa lor, era parcată o maşină cu luminile de poziţie 
aprinse. 

— Ce-i Grover, este o maşină a poliţiei? 

— Da, domnule. 

— Precis că pe noi ne aşteaptă. Pe lângă faptul ca 
trebuie să le arătăm mandatul de percheziţie, fără ei nici 
nu am ştii unde-i casa lui Horan. 

Grover se opri în spatele maşinii de poliţie. 

— Şi sub pretextul că ar vrea să scape de valiză, 
Horan o duce pe Ruth până la apartamentul în care 
tocmai sosiseşi. O scuză bunicică pentru a insufla 
încredere unei femei. 

Un poliţist în uniformă ieşi din maşina din faţa lor şi se 
îndreptă spre ei. 

— Să ţii minte scuza asta, adăugă Flynn, s-ar putea 
să-ţi folosească într-o bună zi. 

— Auzi, Flynn, interveni Fletcher, dar Horan nu avea 
cheile casei! 

— Ai să râzi, dar le avea. Cu câţiva ani în urmă, făcuse 
nişte lucrări de restaurare a unor tablouri ale lui Bart 
Connors. Familia Connors era plecată în vacanţă în Munţii 
Stâncoşi. Cine s-a mai gândit să-i ceară unui om ca 
Horan, cheile? Şi cine şi-a mai adus aminte că acesta le 
avea? 

Flynn cobori geamul portierei. 

— Ar trebui să vezi doar cât de multe rânduri de chei 
se află prin sertarele biroului lui. Bună-seara, îi spuse el 


poliţistului. 

Apoi adăugă, adresându-se lui Fletch: 

— El cu gura lui mi-a spus că a făcut lucrările alea de 
restaurare pentru Connors. 

— Domnul inspector Flynn? 

— Chiar eu. 

— Suntem de la poliţia din Weston. Aveţi un mandat 
de percheziţie pentru locuinţa domnului Horan? 

— Exact. 

Flynn se aplecase în faţă, mascând complet vederea 
lui Fletch. 

— Domnule inspector, vă rog să vă ţineţi după noi. 

— Mulţumesc. Spune-mi, cum te numeşti? 

— Cabot, domnule inspector. 

Poliţaiul se îndreptă spre maşina sa. Flynn ridică 
geamul, iar cele două maşini se puseră în mişcare. 

Flynn reluă: 

— Prin urmare, vezi tu, credeai că îl duci cu preşul şi 
când colo, el a încercat să te ducă cu preşul. 

— Şi asta numai pentru că a citit „New York Times”. 

— Reprezentai un pericol pentru el, aşa că trebuia să 
se descotorosească de tine. Dar nici nu putea să te 
lichideze, fiindcă ar fi fost imediat bănuit. Doar veneai la 
Boston ca să te întâlneşti cu el. Aşa că a fost nevoit să 
găsească un mijloc prin care să-ţi blocheze ancheta, 
chiar mai înainte ca aceasta să înceapă. Am făcut bine 
că nu te-am arestat imediat. Nu-i aşa, Grover? Probabil 
că Horan a rămas foarte surprins când te-a văzut 
apărând la el a doua zi dimineaţă, liber ca pasărea 
cerului. 

— Inspectore, îţi sunt deosebit de recunoscător. 

___— In sfârşit, bine că am pus mâna pe omul nostru. 
Insă a trebuit să suport o serie întreagă de avertizări de 
la prietenul nostru comun, neclintitul Grover. Te asigur 
că încă o mai ţine pe-a lui. 

Maşina se încadră pe aleea ce ducea spre locuinţa lui 
Horan. 


— Aşadar, Horan o loveşte în cap pe biata fată cu o 
sticlă de whisky mai înainte sau după ce-i rupsese rochia. 
Pune la loc toate sticlele cu băutură şi umple cana cu 
apă, pentru a-ţi uşura lucrurile. Era absolut sigur că un 
bărbat care descoperă un cadavru într-un apartament 
care nu este al lui, mai înainte de orice, o să-şi toarne un 
pahar zdravăn de băutură. 

— Orice bărbat, în afară de dumneata. 

— Nu bag mâna în foc. 

Poliţiştii coborâseră din maşină şi aşteptau. 

— Poftim, ăsta-i mandatul de percheziţie, le spuse 
Flynn. 

Cabot îl informă: 

— Să ştiţi că azi-noapte, a fost semnalată aici o 
încercare de violare de domiciliu. 

— Chiar aşa? 

— Da, domnule inspector. 

— Ai spus o încercare? 

— Da, domnule. Hoţul sau hoţii nu au intrat. Probabil 
că au fost speriaţi de soneria de alarmă. 

— De unde ştii? 

— Păi, a venit chiar domnul Horan. Am controlat 
împreună cu dânsul toată casa. A afirmat că nu a 
dispărut nimic. 

— Aha, va’ să zică, pe-aici umbla! Hm, interesant! Și 
nouă ne-a spus că a făcut un tur ca să admire clarul de 
lună. Ar fi putut să fie mai precis. 

Cabot continuă: 

— De fapt, a sosit înaintea noastră. 

— Crezi că a încercat să se fure singur? întrebă Flynn. 

Apoi se întoarse spre Fletch şi privindu-l îngândurat, i 
se adresă: 

— S-ar fi putut să bănuiască că ne interesăm de el? 

— De unde să ştiu eu? răspunse acesta. 

Flynn se uită la Grover, apoi dădu din umeri. 

— Bine. Hai să vedem ce găsim pe-aici. 

Ajuns în faţa uşii de pe verandă, Cabot se pregăti să 


repete mişcările făcute de Fletch. O simplă apăsare fu 
suficientă să desprindă bucata de lemn, care căzu cu 
acelaşi zgomot pe podeaua bucătăriei. Polițistul îşi băgă 
mâna prin deschizătură şi deschise uşa. 

Aprinzând luminile pe unde treceau, cei cinci făcură 
turul casei. Mai întâi vizitară sufrageria, apoi salonul şi pe 
urmă biblioteca. 

Locuinţa era mobilată în stil rustic, dar de calitate 
îndoielnică. Mobilă de pin, în stil colonial şi covoare 
cărora li se vedea urzeala, de parcă ar fi fost primite de 
pomană. 

Pe palierul de la primul etaj, Flynn se întoarse spre 
Fletch. 

— Mi se pare mie, sau este chiar aşa? Am impresia că 
nu am întâlnit până acum niciun obiect mai de valoare. 

Poliţiştii aprinseră luminile din camere. 

Fletch răspunse: 

— Nu, ai dreptate. Nici eu n-am văzut nimic 
interesant. 

— Atunci, la ce naiba o fi servit sistemul de alarmă, 
care l-o fi costat probabil cât ochii din cap? 

Continuară să inspecteze camerele. Acelaşi stil oribil 
ca la parter dădea impresia unui dormitor de internat. 
Totul era ieftin şi de prost gust. 

— Uitându-te la casa asta de afară, ai zice că cine ştie 
ce comori sunt înăuntru. Însă hoţul care ar intra aici, ar 
avea aceeaşi senzaţie cu cineva care s-ar arunca cu 
capul înainte într-o piscină goală. 

Îşi continuară inspecția. Flynn deschidea şi închidea 
fără prea mare convingere uşile dulapurilor întâlnite în 
drum. 

În camera din mijloc, din spatele casei, deschise şi 
dulapul în care se aflaseră tablourile. 

— la uită-te! exclamă el. Nişte huse pliate! 

Aprinse lumina din interior şi se aplecă să se uite. 

— Pe lângă pereţi, nu prea este praf. Şi nici în mijloc. 
Vezi? 


Fletch privi pe deasupra umărului său. 

— Crezi că aici o fi ţinut tablourile? 

— N-o să ştim niciodată, răspunse Flynn. 

Stinse apoi lumina şi-i închise uşa. 

Urcând scara care ducea la pod, Flynn îl întrebă pe 
Cabot: 

— Şi domnul Horan ţi-a spus că nu lipseşte nimic? 

— Chiar aşa, domnule inspector. 

— Şi ai verificat toate dulapurile din casă, împreună cu 
el? 

— Sigur că da, domnule. Pe toate. 

După ce-şi aruncă ochii prin pod, Flynn îl mai întrebă 
pe Cabot: 

— Prin zona asta, spargerile sunt frecvente? 

— Oh, da domnule, foarte frecvente! 

La care al doilea poliţist adăugă: 

— Numai luna trecută au avut loc trei spargeri pe 
aceeaşi stradă. 

— Hm, ăştia nu se potolesc, mârâi Flynn. 

Pe verandă, aşteptând ca poliţiştii să închidă casa, 
inspectorul îl întrebă pe Fletch: 

— Nu prea cred că omul nostru folosea frecvent 
locuinţa asta. Atunci, ce rost avea? 

— Probabil că o fi primit o moştenire, presupuse 
Fletch. 

Cabot reuşi să închidă uşa, după care îl întrebă pe 
Flynn, cu un ton amical: 

— Ce-o să-i spunem domnului Horan dacă ne întreabă 
pentru ce i-am percheziţionat casa? 

— Domnul Horan n-o să vă întrebe aşa ceva, răspunse 
Flynn. Tocmai l-am arestat pentru crimă. 


În timp ce maşina în care se aflau se înapoia, mergând 
spre est, Flynn spuse, ca pentru el: 

— Ce chestie ciudată! Ce l-o fi apucat să-şi fure 
tablourile? Şi ce-o fi făcut cu ele? 

— Probabil că nu l-ai convins în rolul pe care l-ai jucat, 


de colecţionar dornic să-şi vândă un Ford Madox Brown, 
sugeră Fletch. 

— l-am vorbit în germană. 

— Inspectore, tot nu înţeleg de ce probele pe care le 
ai împotriva lui Horan sunt mai convingătoare decât cele 
pe care le ai împotriva mea. 

— E vorba de amprentele lui. Le-am găsit peste tot în 
apartamentul tău. 

— Amprentele lui? Nu mi-ai pomenit până acum deloc 
despre ele. 

— Aşa este. Ti-am vorbit de ale tale, de ale doamnei 
Connors, de ale lui Ruth Fryer şi de ale unui necunoscut, 
care probabil că era Bart Connors. Insă fără a putea fi 
siguri, întrucât Connors n-a făcut stagiul militar şi nici nu 
are cazier. Aşa că, amprentele lui sunt, ca să spun aşa, 
virgine. Nu se află în evidenta nici unui fişier. Şi în afară 
de asta, se află în Italia, bucurându-se de plăcerile oferite 
de vila ta. 

— Cred şi eu. 

— Însă pe-ale lui Horan, le ştim, întrucât a făcut 
armata la marină. 

— Da, ştiam asta. 

— A trebuit să aştept până sâmbătă, ca să aflu despre 
adevăratul scop al vizitei tale la Boston. Care a fost unul 
singur, şi anume, Horan. Şi atunci mi-a venit ideea să-i 
compar amprentele cu alea care ne erau necunoscute. Și 
surpriză, erau identice! N-a prea fost prevăzător. S-o fi 
gândit că îşi camuflase atât de bine identitatea în toată 
povestea asta, încât n-a mai crezut de cuviinţă să-şi 
şteargă urmele. În orice caz, cred că unui poliţist mai 
experimentat ca mine, nu i-ar fi trecut niciodată prin cap 
să-l  bănuiască pe Horan. O persoană atât de 
respectabilă. 

— Ştie că i-aţi identificat amprentele? 

— Sigur că da. A şi mărturisit tot. 

— În sfârşit, ai obţinut mărturisirea! Dar nu pe aia care 
credeai. 


— Din momentul în care mărturisirea este şi semnată, 
totul merge mult mai repede. N-o să mai pierdem atâta 
timp la proces. 

Luna se ascunsese în nori. 

— Prin urmare, nu Lucy Connors a omorât-o pe Ruth? 

— Nici vorbă, răspunse Flynn. Este nevinovată, 
absolut nevinovată. Ar trebui să începi să te dezbari de 
prejudecăţi, Fletch. 

— Ştiai de ieri după-amiază, când am fost la tine la 
birou, că Horan este asasinul? 

— Da, fiule, de atunci ştiam. Trebuie să recunosc că 
te-am păcălit într-un mod oribil. Parcă eram puştiul ăla 
din Germania, care îţi cerea un autograf, în timp ce eu îţi 
făceam o poză, s-o trimit în Anglia. l-am identificat 
amprentele lui Horan pe la cinci după-amiază. Deja îmi 
fixasem o întâlnire cu el. Aşteptam doar să fie semnate 
mandatele. 

— Flynn, ia spune-mi, te-ai simţit vreodată prost, dar 
aşa, prost făcut grămadă? 

— Oho, ba bine că nu! Pot să spun că mai prost decât 
o ceaşcă de ceai! 

După ce-i răspunse lui Fletch, îi întinse lui Grover banii 
necesari pentru plata taxei de acces pe autostradă. 

— Atunci, nu-mi rămâne decât să-ţi urez succes şi în 
povestea cu consiliera municipală. 

— A, păi asta am rezolvat-o! Demult. 

— Serios? 

— Sigur că da, însă le las politicienilor ocazia să se 
agite. Asta o să le permită să accepte soluţia pe care o 
să le-o propun eu. Ştii, tipii ăştia sunt morţi de nerăbdare 
să afle că fost vorba despre o crimă politică. Hm, toţi au 
şi cerut protecţia poliţiei! Am impresia că le place să se 
simtă importanţi. O escortă a poliţiei le-ar face să le 
crească acţiunile. 

— Şi cine-i criminalul? 

— Ai spus „cine”? 

— Da. 


— Ei bine, fiule, ai simţul umorului. Bărbatul ei, cine 
altcineva? Un individ insipid, pe care căsătoria asta l-a 
strivit din clipa în care a ieşit din biserică. 

— Cum ai descoperit? 

— L-am găsit pe individul de unde a cumpărat dalta 
de spart gheaţă. Un republican cu sentimentul 
conştiinţei. Un martor clasa-ntâi, care a fost încântat să 
apară într-o afacere care-i priveşte pe democrați. 

Pe Beacon Street, în faţa numărului 152, mai înainte 
de a cobori din maşină, Fletch îi întinse mâna lui Flynn: 

— Să ştii că am făcut cunoştinţă cu un poliţist 
adevărat. 

Cei doi bărbaţi îşi strânseră mâinile. 

— Incerc şi eu să-mi fac datoria cât pot mai bine. Și 
uite aşa, încetul cu încetul, ajung să învăţ meseria asta, îi 
răspunse Flynn. 

Marţi dimineaţă, la zece şi jumătate, se auzi soneria 
interfonului, care anunţa că la intrarea în bloc se afla un 
vizitator. 

Fletch ţinu apăsat mai mult butonul care comanda 
deschiderea uşii de la parterul blocului. Apoi 
întredeschise uşa apartamentului şi se duse în bucătărie. 
Intorcându-se cu o tavă pe care se găsea o cană cu cafea 
şi două ceşti, auzi scârţâitul liftului care se oprise la 
etajul şase. Lăsă tava pe măsuţa dintre cele două 
canapele şi se îndreptă spre uşa de la intrare. Pe palier, 
aştepta un bătrân de vreo şaptezeci de ani, îmbrăcat 
într-un costum maro prea mare pentru el, peste care 
purta un palton de culoare închisă. Bătrânul avea un aer 
uşor jenat. Pungile de sub ochi îi accentuau farmecul. 

— Bună-dimineaţa, Menti. 

Cei doi îşi strânseră mâinile. Surâsul vizitatorului 


părea sincer, în ciuda îngrijorării ce i se putea citi pe faţă. 

— Te rog, intră, îl pofti Fletch. 

Îi luă paltonul şi-l agăţă în cuier. 

— Am aflat că acum câteva zile, ţi s-a găsit cadavrul, 
undeva, pe lângă Torino. 

Bătrânul intră în salon şi se aşeză pe canapea 
frecându-şi mâinile. Contele Clementi Arbogastes de 
Grassi nu prea era obişnuit cu vremea rece. 

Bău încet din ceaşca cu cafea, apoi îşi încrucişă 
picioarele.. 

— Of, prietene, oftă el. 

Fletch se instală confortabil pe cealaltă canapea şi 
începu să-şi bea cafeaua. 

— Sunt obligat să-ţi pun cea mai tristă întrebare din 
toată viaţa mea. 

Înainte de a pune întrebarea, contele ezită. 

— Cine mi-a furat tablourile? Soţia, sau fiica mea? 

Fletch îşi savura cafeaua. 

— Fiica ta. Andy. Angela. 

Menti nici măcar nu clipi. Farfurioara şi ceşcuţa îi 
rămăseseră nemişcate pe genunchi. Privirea îi era 
aţintită asupra podelei. 

— Îmi pare rău, Menti, 

Fletch îşi termină de băut cafeaua, după care puse 
farfurioara şi ceşcuţa pe măsuţa dintre cele două 
canapele. 

— Am fost sigur că una dintre ele a organizat furtul 
tablourilor, explică Menti. Fiindcă au dispărut în timpul 
voiajului meu de nuntă. Pentru mine, asta a însemnat 
mai mult decât o coincidenţă. Aveam tablourile de mult 
timp. De cele mai multe ori, casa rămânea goală, doar cu 
Ria şi Pep în ea. Erau doar câţiva cei care ştiau unde se 
află tablourile. Însă Sylvia era cu mine în Italia, iar Angela 
îşi făcea studiile în Statele Unite. 

— Ştiu toate astea. 

Menti se ridică şi puse ceşcuţa pe măsuţă. 

— Fletch, îţi mulţumesc pentru prietenia pe care mi-ai 


dovedit-o. A început să-mi placă să mă joc de-a turistul 
italo-american în Canare. Mi-am făcut şi prieteni. 

— Mi se pare normal. 

— Şi unde sunt fetele mele? Sylvia şi Angela? 

— Şi-au luat zborul în dimineaţa asta, fără să-mi lase 
nicio vorbă. 

— Stăteau aici? 

— Da. 

— Amândouă? 

— Amândouă, sub acelaşi acoperiş cu mine. 

— Şi de ce or fi plecat? 

— Habar n-am. Se poate să fi plecat împreună. Sau 
Angela a fugit după ce Horan a fost arestat iar Sylvia s-o 
fi hotărât s-o urmărească. Tare mi-ar fi plăcut să văd 
scena asta. 

— Şi cum se simțeau? întrebă contele. 

— Triste, bineînţeles, dar altminteri, în formă. 

Fletch umplu ceaşca cu cafea pe jumătate goală a 
contelui. 

— Am cincisprezece tablouri. După cum ştii, două au 
fost vândute. lar poliţia a pus sub sechestru „Vino, viola, 
mademoiselle”. O să-ţi fie foarte greu să-l recuperezi, 
doar dacă nu eşti dispus să dai o avere pe onorariile 
avocaţilor. Am găsit şi calul lui Degas. 

Menti îşi făcea de lucru, învârtind ceşcuţa pe 
farfurioară. 

— Toate sunt puse în furgoneta care este parcată în 
faţa casei. Cum eşti gata, o să plecăm la New-York. 

Menti se foi pe canapea. Avea un aer trist şi obosit. 

— De ce oare a făcut lucrul ăsta? 

— Din dragoste. Din dragoste pentru tine. Nu cred că 
lui Andy îi plac tablourile. Şi nici banii. Când a murit 
mama ei, era doar o fetiţă, şi avea convingerea că 
afecțiunea ta va suplini locul mamei. Dar tu te-ai 
recăsătorit. Mi-a povestit cât a fost de afectată de 
această căsătorie şi cât de tristă a fost. Nu avea decât 
paisprezece ani. Când te-a părăsit cea de-a doua ta 


soţie, a fost pur şi simplu încântată. Se gândea că ai 
primit o lecţie. Fiindcă te căsătoriseşi în Franţa ai putut 
divorța. Pe urmă, în timp ce Andy devenise studentă, te- 
ai recăsătorit din nou. Cu Sylvia. Angela nu mai era un 
copil de data asta. Era destul de mare ca să-şi poată 
manifesta împotrivirea şi ura. Din punctul ei de vedere, 
în toţi aceşti ani i-ai înşelat încrederea. Aşa că te-a 
deposedat şi pe tine de ceva la care ţineai mult. Adică de 
tablourile tale. 

— Îi era cumva teamă ca nu cumva să le moştenească 
Sylvia? 

— Nu ştiu, dar probabil că nu era la curent cu 
prevederile legislaţiei italieneşti, conform cărora, copiii 
defunctului primesc cel puţin o treime din moştenire. Aşa 
este, nu? Sunt sigur că Sylvia nu ştia despre această 
prevedere. Dacă măcar una dintre ele ar fi avut cunoscut 
lucrul ăsta, nu s-ar mai fi hăituit atât. 

— Angela voia toată colecţia, nu? 

— Fără îndoială. Este convinsă că Sylvia nu are simţul 
familiei. Pentru Angela, contează doar Ria şi Pep. 

— Dar cum o fi făcut lucrul ăsta? Este totuşi foarte 
tânără. 

— Mi-a trebuit ceva timp ca să înţeleg. Ştiam că îşi 
făcuse studiile în Statele Unite. Dar nu ştiam că 
universitatea unde a învăţat a fost chiar cea din Boston. 
Adică, mă rog, la Cambridge, de cealaltă parte a fluviului. 
Nu ştiam că universitatea Radeliffe este înfrățită cu cea 
din Harvard. Studenţii din Radeliffe audiază cursuri ţinute 
de profesori din Harvard. lar Horan, negustorul de 
tablouri din Boston, a fost unul dintre profesorii lui Andy. 

— Înţeleg. Dar bănuiesc că este destul de greu să 
convingi un profesor universitar să se amestece în furtul 
unor obiecte de artă, la o scară atât de mare, pentru 
simplul motiv că tatăl s-a recăsătorit împotriva voinţei 
tale. 

— Fără îndoială. Totuşi, Horan care era obişnuit cu un 
anumit standard de viaţă, pierduse mulţi bani. 


— Ştiai asta? 

— Bineînţeles. Cu cinci ani în urmă, vânduse unui 
iranian, o bijuterie care aparținuse soţiei lui. Steaua 
Hunan-ului, un jad renumit. Am aflat lucrul ăsta după ce 
am venit aici. 

— Bine, dar... un om atât de distins! 

— Şi inteligent, pe lângă toate astea. Un om între 
două vârste, gata să-i ofere lui Andy genul de atenţie pe 
care şi-l dorea din partea ta. 

Privirea lui Menti se întunecă. 

— Crezi că raporturile lor au fost mai intime decât cele 
obişnuite dintre un profesor şi un elev? 

— Mă tem că da. Pentru anumite motive. 

— Aha, făcu Menti. 

Şi începu să bea cafeaua cu înghiţituri mici. 

— Ce să-i faci, se mai întâmplă şi lucruri de-astea, 
spuse el în cele din urmă. Deci, Fletch, înseamnă că 
Horan a organizat furtul tablourilor? 

— Da, chiar el. Mi-ai arătat cataloagele de la galeria 
lui. Două dintre tablourile tale au fost vândute. lar noi am 
pus la cale un plan. Le-am dat şi Sylviei şi Angelei câte 
un exemplar din cataloagele astea. Andy parcă turbase 
de furie. Ea ştia, bineînţeles că Horan era cel care avea 
tablourile, aşa că s-a făcut foc şi pară la gândul că ăsta 
începuse să le vândă fără ea. Dar Sylvia cum a 
reacţionat? 

— Nu şi-a aruncat ochii prin ele, răspunse Menti. 

Tuşi şi dădu din cap. 

— Când ai telefonat de la Cagna ca să ne spui că vii cu 
Angela, era deja prea târziu. Nu mai puteam aştepta 
riscând ca Sylvia să-şi dea seama de ceva. Aşa că a 
trebuit să urmez planul nostru şi să înscenez o răpire. 

— Nu ştiu ce o fi fost în capul Angelei pe drumul către 
Livorno, mărturisi Fletch. Cred că voia într-adevăr să te 
vadă, ca să-ţi mărturisească greşeala făcută. Sau poate 
că nu ştia ce să facă. 

— Dispariţia mea a lămurit lucrurile. 


— Asta aşa este. Angela m-a trimis la Boston ca să 
găsesc tablourile fiindcă voia să i le ia lui Horan cu orice 
preţ. Nu ar fi recunoscut, decât după ce s-ar fi convins că 
ai murit într-adevăr. 

Fletch dădu pe gât ce mai rămăsese din ceaşca cu 
cafea. 

— Horan a fost arestat ieri. Aşa că, adio Angela, adio 
Sylvia, bună-dimineaţa, Menti. 

Soneria interfonului se făcu din nou auzită. 

Fletch se ridică, se duse lângă aparat, apăsă butonul 
microfonului şi întrebă: 

— Cine e? 

Vocea care îi răspunse era atât de suavă, încât lui 
Fletch îi trebuiră câteva clipe să înţeleagă bine. 

— Francois Flynn, domnule Fletcher. 

— Cine, inspectorul? 

— Chiar el. 

Fletch apăsă pe butonul care comanda deschiderea 
uşii de la intrarea în bloc. 

Apoi luă repede paltonul lui Menti din cuier, se duse în 
birou şi luă dintr-un sertar cheile de la furgonetă. 

Se întoarse în salon şi-i întinse lui Menti paltonul şi 
cheile maşinii. 

— Grăbeşte-te! Pune-ţi paltonul. Trebuie să apară 
inspectorul de poliţie din Boston. 

Menti se ridică şi-şi puse cu eleganţă paltonul ţinut de 
Fletch. 

— Menti, n-am să pot să te însoțesc până la New York. 
O să te descurci? 

— N-avea nicio grijă, mă descurc eu. 

— Uite cheile de la maşină. Este o furgonetă neagră, 
un Chevrolet. Este parcat în faţa casei. Cum ieşi, în 
dreapta. Are numărul de înmatriculare R 99420. Ai 
înţeles? 

— Stai liniştit, nu-ţi fă griji! 

— Kasner stă la New York, pe Est Avenue, la numărul 
20. Ţii minte? 


— O să ţin minte. Est Avenue, numărul 20. 

— Te aşteaptă în după-amiaza asta. Şi acum, o să 
ieşim împreună. O să te prezint ca pe un prieten de-al 
meu. 

— Bună-dimineaţa, inspectore! 

— Bună-dimineaţa, domnule Fletcher! 

Capul mic al inspectorului, în comparaţie cu corpul 
său enorm, strălucea. Era proaspăt bărbierit, iar ochii 
verzi îi scăpărau ca unei pisici. 

Fletch îl luă de cot pe Menti şi îl împinse uşurel în faţa 
sa. 

— Domnule inspector, am plăcerea să vă prezint un 
prieten de-al meu din Italia, domnul Giuseppe Grochola. 

Privirea lui Flynn se opri asupra lui Menti. În timp ce îi 
întinse mâna, îi spuse: 

— Sunteţi contele Clementi Arbogastes de Grassi, nu-i 
aşa? 

Menti ezită doar o fracțiune de secundă, după care 
strânse mâna inspectorului: 

— Îmi pare bine de cunoştinţă, inspectore. 

— Ţin întotdeauna minte numele de familie, spuse 
Flynn. E curios, nu? 

— Ai memorie bună, recunoscu Fletch. 

— Sunt un poliţist adevărat, asta e. Mi se pare că am 
mai auzit eu vorbele astea. 

— Aşa este, inspectore. 

— Atunci, poţi să-mi explici de ce un domn despre 
care s-a presupus că a murit, se află în pragul uşii 
apartamentului tău? 

— Domnule inspector, făcu Menti, mă grăbesc, trebuie 
să mă duc la aeroport, aşa că te rog să mă scuzi. 

— A fost găsit, spuse Fletch. Nesperat, nu-i aşa? 

— Da, numai că este curios că a dispărut. 

— Oricum, s-a descurcat, răspunse Fletch. 

— Totul este cam încâlcit, afirmă Menti. Am venit la 
Boston să-mi găsesc soţia şi fata. Dar ele, cum au aflat 
despre eliberarea mea, au şi plecat la Roma. 


— Înţeleg, spuse Flynn, Dar cum a fost cu moartea 
dumneavoastră? 

— Domnule inspector, zău că mă grăbesc. Poate am 
norocul şi le prind la aeroport. 

Flynn se dădu la o parte din faţa liftului. 

— Vă urez întâlnire fericită. 

Fletch deschise uşa liftului. 

— Inspectore, poftiţi înăuntru, am în salon nişte cafea 
făcută. 

Flynn dispăru în apartament. 

Menti intră în lift. 

— Să-mi trimiţi plăcile de înmatriculare ale maşinii, 
şopti Fletch lui Menti. Prin poştă. 

— Şi ce-o să fac cu furgoneta? întrebă Menti, cu vocea 
scăzută. 

— Las-o unde vrei. O s-o fure cineva, n-avea grijă. 


Flynn aştepta îmbrăcat lângă măsuţă. 

— Nu este nicio ceşcuţă curată. A fost o dimineaţă 
încărcată. 

— Aduc numaidecât una. 

— Nu-i nevoie. Am băut deja un ceai. 

— Nu te aşteptam, mărturisi Fletch. 

— Cred şi eu. Eram în trecere pe aici. Am vrut să te 
întreb dacă ai cumva idee despre locul unde s-ar putea 
găsi tablourile colecţiei de Grassi. 

— Inspectore, subiectul ăsta tocmai a fost închis. 

— Zău! Şi cum aşa? 

— l-am explicat totul lui Menti. 

— Probabil că te-a surprins sosirea lui. 

— Oh! Şi încă cum! 

— Femeile chiar au plecat? 

— Când m-am întors azi-noapte, nu mai erau aici. 
Probabil că aflaseră despre arestarea lui Horan, în timp 
ce eram împreună cu tine. 

— Şi cum, au plecat fără să te aştepte? Nici prietena 
ta şi nici contesa? 


— Inspectore, tocmai aflaseră că Menti trăieşte. 

— Aha, înţeleg. Şi unde l-au găsit? 

— Era în Torino. 

— Era şocat? 

— Nu, nu chiar. 

— Curios că răpitorii au dat de mâncare atât de mult 
timp prizonierului lor. Probabil că aveau o inimă de aur. 
Parcă a fost ţinut captiv mai mult de o lună, nu? 

— Cam aşa ceva. 

— Mă rog, în fond, totul este posibil. 

Flynn începu să se plimbe prin încăpere. 

— Aşadar, unde crezi că ar putea fi tablourile? 

— Păi, ştiu şi eu, probabil că Horan le-o fi ascuns 
undeva. 

— Se prea poate, numai că el neagă lucrul acesta. 

— L-ai întrebat? 

— Bineînţeles. 

— Inspectore, ce naiba, cum poţi să crezi un criminal! 

— Uite acum, vorbeşti ca unul dintre mentorii mei, de 
la internatul ăla de iezuiţi! 

— De fapt, ce v-a spus Horan? 

— Mi-a spus că nu a auzit vorbindu-se în viaţa lui 
despre tablourile astea. 

— Şi nu ţi-a spus că un texan, cu numele de Cooney, 
le-a avut în posesia lui? 

— Mi-a spus că nu cunoaşte niciun texan cu numele 
de Cooney. 

— Inspectore, am senzaţia că totul începe să se 
complice. 

— Şi eu cred acelaşi lucru. Trebuie ca Horan să aibă 
tablourile, altminteri nu s-ar mai fi obosit să omoare pe 
cineva, ca să fii tu acuzat şi să scape de tine. 

— Poate că nu-i place numele meu, de Peter. 

— L-am întrebat şi asta. 

Ţinând mâinile la spate, Flynn se apropie de Fletch. 

— Ceva mă face să cred că tu le-ai luat. Alaltăieri 
noapte, la locuinţa lui Horan, cineva a încercat să dea o 


spargere. Însă Horan a declarat poliţiei din Weston că nu 
s-a furat nimic. 

— Inspectore, vrei un ceai? Apa este încă fierbinte. 

— Nu, mulţumesc. Trebuie să plec. 

Şi Flynn se îndreptă spre uşa de la intrare. 

— Natural, e greu de mărturisit că ţi s-au furat nişte 
lucruri pe care nici nu le-ai avut. Şi în aceeaşi ordine de 
idei, nimeni nu poate fi acuzat că a furat ceva care îi 
aparţine, nu? 

— Inspectore, îţi înţeleg perfect punctul de vedere. 

— Ei, fir-ar să fie! Viaţa particulară nu mai este ce a 
fost odată! 

Înainte de a deschide uşa de la intrare, Flynn se 
întoarse către Fletch şi adăugă: 

— Am uitat să-ţi spun ceva, domnule Fletcher. Am 
aflat în sfârşit ce anume ai făcut în ziua în care ai intrat 
la Ritz printr-o uşă şi ai ieşit prin alta. 

— Serios? 

— Ai cumpărat o furgonetă. Minunatul nostru sistem 
birocratic, mi-a comunicat în dimineaţa asta numărul de 
înmatriculare al maşinii. 

Şi Flynn începu să se caute prin buzunare. 

— Dar de ce să fi cumpărat o furgonetă şi să fi 
închiriat o maşină în aceeaşi zi? Asta e întrebarea, 
domnule Fletch! 

— Pur şi simplu pentru că aveam de gând să mă duc 
să schiez, inspectore! Un motiv cât se poate de banal! 

— Mda, trebuie să recunosc că răspunsul dumitale 
este foarte convingător. Dar lămureşte-mă şi pe mine, de 
ce ai spus că aveai de gând? 

— Pentru că mi-a fost furată. Tocmai aveam de gând 
să anunţ poliţia. 

— Înţeleg. Şi când ţi-a fost furată? 

— Imediat după ce am cumpărat-o. 

— Ce păcat! Chiar în după-amiaza aia? Şi de-asta ai 
închiriat o maşină? 

— Doar nu era să mă plimb prin oraş cu o furgoneta! 


— Doamne Sfinte, ai dreptate! Am uitat de distincţia 
ta! 

— Furgoneta mi-a fost furată nu în ziua în care am 
cumpărat-o, ci peste o zi sau două. O parcam în stradă. 

— Mda, asta face parte din procentele alea 
îngrozitoare care reflectă creşterea criminalităţii. Poliţia 
ar trebui să ia măsuri, nu-i aşa, domnule Fletch? 

Flynn scoase în sfârşit dintr-un buzunar bucata de 
hârtie pe care o căuta: 

— Aha, uite-o, draga de ea! Va' să zică, o furgoneta 
marca Chevrolet, de culoare albastru deschis, anul de 
fabricaţie chiar anul trecut, având numărul de 
înmatriculare 671-773. Aşa este? 

— Exact. 

— După părerea mea, asta era maşina destinată 
transportului tablourilor şi a unei statuete. 

— Şi a unei perechi de skiuri, adăugă Fletch. 

— Crezi cumva că a furat-o Horan, ca să poată mai 
departe să-şi fure tablourile colecţiei de Grassi, pe care 
tot el le-a furat? întrebă Flynn. 

— Totul este posibil în lumea asta, inspectore. Este 
posibil ca într-adevăr să fie răspunzător de furtul ăsta, 
deşi nu o admite. 

— După părerea mea, este puţin probabil, făcu Flynn. 

Şi deschise uşa. 

— Bine, atunci o să punem furgoneta în urmărire. 
Adică, poliţia să caute o furgonetă marca Chevrolet, de 
culoare albastru deschis, fabricată anul trecut, având 
numărul de înmatriculare 671-773. Întrucât eşti prietenul 
meu şi m-ai ajutat atât de mult în ancheta mea, o să 
încerc şi eu să te ajut să-ţi găseşti maşina care ţi s-a 
furat. Toată poliţia statului Massachusetts va primi 
înştiinţarea asta. Să fiu eu al naibii dacă nu va fi găsită în 
mai puţin de câteva ore. 

— Inspectore, iar mă faci să-ţi fiu din nou 
recunoscător! 

— Hai, hai, doar e floare la ureche! Ce nu faci pentru 


un prieten! 

Fletch închise uşa de la intrare în acelaşi timp în care 
auzi scârţâitul liftului care începuse să coboare. 

Ceasul arăta ora douăsprezece fără un sfert. Era 
marţi. 

Întârziase cu aproape opt zile. 

Intră în birou, ridică receptorul telefonului şi formă 
numărul pe care îl căutase şi pe care îl învățase pe 
dinafară la aeroport, marţea trecută. 

În timp ce aştepta să sune, ridică colţul perdelei şi 
aruncă o privire în stradă, 

Menti tocmai închisese uşile din spate ale furgonetei. 

— Hai, Menti, grăbeşte-te, şopti Fletch. la-o o dată din 
loc! 

În telefon se auzi o voce care îi răspunse: 

— Alo? 

Menti deschise portiera din stânga. 

— Alo? făcu vocea din nou. 

— Alo? Bună-ziua, spuse Fletch. 

Se retrase uşor de lângă fereastră. Flynn tocmai ieşea 
din bloc. Menti reuşise să se urce în furgonetă. 

— Da, vă ascult, continuă vocea. 

— Mă scuzaţi, făcu Fletch. Sunteţi fundaţia Tharp? 

Flynn se urcă în Fordul de culoare neagră. 

— Da, domnule. 

Din ţevile de eşapament ale furgonetei şi Fordului se 
vedeau cum ies gazele. 

— Aş putea vorbi cu domnul director? 

— Pe cine să anunţ, vă rog? 

Maşina poliţiei plecă prima. 

Fără să se asigure, Menti porni şi el din loc. Furgoneta 
zvâcni. 

Era un lucru normal, şoferul nefiind obişnuit cu 
maşina. 

— Domnule, pe cine să anunţ, vă rog? 

Şoferul maşinii de poliţie făcuse semn conducătorului 
furgonetei model Chevrolet, de culoare neagră, fabricată 


anul trecut, având numărul de înmatriculare R 99420, să 
treacă înaintea sa. 

Cele două maşini se angajară în trafic. Maşina poliţiei 
se afla în urmă. Fletch lăsă perdeaua să cadă. 

— Vă rog să mă scuzaţi. Mă numesc Peter Fletcher. 


SFÂRŞIT 


